
I. 


LV kršovitom prigorju visoke Učke dubok jaz razstavlja 
dva strma i klisurasta kuka. Jaz se sve to većma raz- 
širuje, vijugajući se k nizkomu žalu, a medju glavinami 
kukova raztvara se velebna uvala Brestova. Prekrasan se 
piesak prostire u zabitnoj uvali u obliku nepodpuna po- 
lukruga. Gorski potok prodire ga uprav u sredini uvale. 
Visoko nad morem u velikom zavoju vuče se carska cesta 
po golih bočinah, nu sa obale vidi se samo sivkasti 
zid, koji teče uz nju kroz cielu dragu. 

Dan bijaše sparan, nebo vedro i sjajno-plavetno, 
more mirno i gladko, ustaljeno kao ulje. To modro 1 
bistro ogledalo one tužne ljepote sljubilo se sa bielim 
prudom i sa surimi skutovi okomitih klisura i izdublje- 
nih pećina, te se vidjela srebrnasta crta, što se je gu- 
bila pod krivudastom obalom, svijajući se oko oštrih 
grebena. 

Sunce se nagnulo k zapadu. 

Pred žalom uvale, nedaleko od kraja, usidrila | se 
ladja ribarica. Mlada djevojka sjedi na njenu rubu. Lice 
joj malko potamnjelo od sunca, al živo plamti krasno ru- 
menilo po prenježnom cvietu njena mladjanoga obličja. 
Sva odiše i toplotom i blagotom i krasnim zdravljem. 
Bujna i valovita kosa, što joj se presijava od velike cr- 

nine, pala joj na gola ramena i prikrila dražestno pog- 
nuta pleća. Djevojka se bila okupala u bistrom moru 
tamo iza rta, u hladnoj špilji pod izbočenom liticom, te . 
je osjećala po cielom tielu morsku sol. Otac, s veslima u 
ruci, dugo ju dozivaše. Baciv na sebe modru platnenu 
haljinu, bijaše dotrčala po vrućem piesku iza rta. Uhva- 
tila se za provu i vinula se sa pieska u ladjicu, vješto 
i hitro, kao mornarče. Puna je svježe gibkosti. U ladjici 
je razplela kosu, vlažnu od mora. Položivši češalj na klup- 
čicu ribarice, zavezla se u misli, gledajući vrući zrak, 
što je titrao nad odaljenimi otoci. Njezin se otac bio 
odtisnuo od kraja, pa se usidrio pred uvalom i onda 
legao na mreže. Ladjica se nije više zibala. Djevojka je 
spustila lievu nogu nad samo more, a drugu je obuhva- 
tila desnom rukom oko čljenka i privinula k sebi, te se 
sjajila ona zdrava i mlada put, koja bijaše sve bjelijom 
prama oblom i dražestnomu listu. Sjedila je tuj posve 
nehajno, kao da je sama, kao da je nevide nego sun- 
čani traci, što igrahu po milovidnoj nozi, odrazujući se 
sa pakline, kojom bijaše omazan naduti bok ladjice. 
Sve planine, savite u golem vienac sa tri strane 
riečkoga zaljeva, svi otoci i njihovi rtovi, koji kano da, 
se lagano njišu nad tihim morem, bieli gradići i siva 
sela, orijaške i čunaste pećine one sure i kršovite obale 
i riedko zelenilo u zakučenih ohojih, laka jedra i crni bo- 
kovi ladja, sve se to odsievalo u bistrih morskih dubinah, 
predivno, začarano. Velika se jata galebova premještahu, 
tražeći pohlepno svoj plien. U onoj omarnoj i mrtvoj 
tišini, pomućenoj samo pljuskom gorskoga slapa, čuo se 
njihov tužni cik. A njeke su plahe i crne morske ptice 
ravno prolietale, mašući oštro kreljuti, što se kadšto do- 
dirahu tihoga morskoga površja. Za sobom ostavljahu 
tanku crnu brazdu. Golubi dupljaši izlietahu iz mračnih 
zjala nad morem, da se vinu nad klisure, pa da sunu 
kao striela u hladovite gorske drage, na pučeve, gdje su 

znali, da je sladke vode. Na južnom rtu Brestove uvale 
crnilo se morsko zjalo špilje Duboke. 

Ribareva se kći udubla u njeke nevesele misli. Njene 
velike, sjajne i veleliepe crne oči zalivene su milom sje- 
tom. Samo im kadšto trenu duge i guste trepavice. Bolno 
joj čeznuće obuzima srce, nu čaroban joj se nasmjeh ipak 
razastire na rumenih ustnicah, te ih osvjetljuje, kao da 
joj na njih trepti duša, željna prvih ljubavnih sladkih 
cjelova. Kad joj ono čeznuće provali jače iz srca i pre- 
leti mladjanim tielom, ustne joj bolno drhtnu, krasna 
joj glava ponikne, bujni se pramovi valovite i mekane 
kose spuznu s jedrih ramena na djevojačke grudi. Dje- 
vojka se tada trgne i osjeti čudne srhe i mučnu tjes- 
kovu. U toj časovitoj tjeskobi gorak joj se osmjeh raz- 
pline na nježnom zavoju ustnica, crne joj se i do čuda 
guste obrve stegnu nad prekrasnim nosom, na grčku 
uliknutim, ali odmah na to utone u njeku sladku zabo- 
rav. Sa njena se lica opet odbija bljesak unutrašnjeg 
čarobnoga svjeta, spokojan odsjev tajnih čežnja, što joj 
ljubko i voljko zališe i obhrvaše dušu. U njezinih bi se 
zjenicah zazrcalila tada sva ona čarobna slika neba, mora 
i kraja, te divno svjetlo zore, koja joj je rudila iz ba- 
jišta snivana raja. 

Do djevojke na krmi ladjice sgurio se mršav dje- 
čarac, crnomanjasta i od sunca izgorena lice. Napeto je 
i šaro upiljio oči u svoj povraz, da prevari kakvu ribicu. 
Slamnati mu šešir, sav sgnječen i na više mjesta pro- 
bušen, sjeo na uši, a široki se obod klepavo spustio nad 
lukavo lice i nad zatiljak, crven i izjeden od morske soli. 
Dječaku se lice zlorado smiešilo, jer bi svakim časom 
kakav gladuš zategnuo strunami povraza. Mladi je taj 
ribar često ustajao, da izšikne svoj povraz daleko od 
ladje. Vrteći ga rukom u zraku, sve jače i jače, uznji- 
hao bi se dječarac i uzljuljao ladjicu. Liepa bi noga 
njegove sestre uronila tada u more, te bi s nje i s nje- 


8 


nih prstiju kapale kao biserne kapljice, kad bi se ladjica 
nagnula na drugi bok. 

— Frane, neljuljaj ladje, probudit ćeš otca, opomenu 
ga napokon sestra. 

— Nespavam na, Julka. Ubila me ova omarina. 
Sunce će spržiti i kamen, a nebo se valjda zapečatilo. 
Uh, zapare li! Julka, to božje sunce kao da neće danas 
za Učku, kao da se usidrilo na nebu. 

— Otče, u malo će zahladiti, a bit će i ćuha iz 
drage na ovu omaru. 

— Hoće, hoće, Julka. Ma duša mi se skuhala u 
kostima, potuži se ribar, protegne se, pa sjede na kupu 
mreža. Ogleda se za tim morem, zievnu, prekriži palcem 
desnice usta, i upita kćerku: — Julka, vidi li se već 
Kuzmina ladja ? 

— Eno je tamo pred onim velikim brodom, odgo- 
vori mu Julka i pokaže ladju, brodicu, koja se je crnila 
u daljini kao da je muha. 

— Eh, božje oči! Sve mi se nješto magli, ali ono, 
što ja vidim, bit će onaj veliki brod, reče stari Petar i 
protare oči. 

— Ja sudim, da je Kuzma, jer vesla ravno k nama, 
šapnu mali Frane. 

o oStari se ribar okrene. prama jugu, omjeri planinu 
Osor, kimnu i reče otegnuto, pjevajući po mornarskom 
običaju : 

— Osor ima kapu! Jugo!...jugo!... 

— Ako zategne jugo, neće danas Kuzma u Svitan 
sa svojom bracerinom, primieti mali Frane i trgne 
naglo povrazom, tako da je more po strunah zazviždalo. 

— Ej, ej! To ti je vražki kosnulo! Frane, vuci, 
da vidimo, tko je veći, riba ili ti! našali se i naraduje 
otac. 

— Drži se, drži! Čekaj, čekaj, ova mi neće uteći, 
ako mi po... povraz nepukne. Lovrata, lovrata! Joj, 

joj, Julka, velika, vidi, vidi! hvalio se Frane priduše- 
nim glasom. 

Nakon mučna natezanja izvuče iz mora liepu lovratu. 
Lice mu se rumenilo od radosti, žive su mu se i vra- 
golaste oči kriesile nad srebrnastom ribom, što pljes- 
kutaše po dnu ladjice. 

— Frane, po svetoga batića, ti si toga dosta na- 
lovio! pohvali ga otac, premećući lovrate, kantrice, po- 
zlake, ušate i kanjce. 

Mali Frane nikako nemogaše umuknuti, nego sve 
jednu te jednu pili o svojoj lovrati: kako mu je počela 
meku trgati, kako je on odmah znao, da mu baš lovrata 
obilazi udicu, pa kako je napokon zategla udicom. Stari 
Petar, slušajući svoga sina, uzvali se opet na mreže, da 
trene još mrvu, pa protegne bose noge po veslima, što 
su bila položena unakrst ladjici. 

Kako je ribar ležao straga u ladjici, gdje su mu 
bila i djeca, utisla se krma jako u more, a prova se 
ribarice uzdigla, te se vidio mah, kojim je obrasla po 
dnu. Kapa je ribaru spala na mreže i odkrila prosiedu 
i razkuštranu kosu, a šarena mu je košulja razkopčana 
na razgaljenih rutavih prsiju. Koža mu je po rebrima 
crvena, suncem preplanula. Duboke se brazde povlače po 
starčevu licu. Petar je sladko usnuo. Pluto i olovo _ mreža 
netište mu starih kostiju, blažen mu se posmjeh raza- 
stire po svih crtah i zasjecih narovana i košćata lica. 

Iz uvale čuje se samo šum gorskoga slapa. Julka 
ga nečuje. Tiha je kao nehajnost. Ni cika gladnih ga- 
lebova nesluša. Utonula je u more svojih osjećaja, protegla 
se na klupčici, složila ruke na rubu ladjice i spustila, 
na njih bradu. Nadnesavši krasno lice nad more, sna- 
trivo je zurila u bistru vodu. U modrih bi joj dubinah 
zasjalo na časak . lice krasna mladića, oči bi mu zabli- 
stale, pa bi sve izčezlo, da se opet pojavi u lamanju 

svjetla, da ju opet občara. More se lagano nadimalo, 
svjetlucalo se i iskrilo. 

Sure i sive vrleti, što se nadvisuju po strmih stra- 
nah istarske iztočne gorske kose, jošte se kupahu u zla- 
tnom sunčanom žaru, a hlad se već uvalio u mrke pro- 
dole i u drage, gdje se je udublo more medju rtove. Sva 
je ona kosa bila posuta sjajnimi ljagami svjetla i izpre- 
križana velikimi sjenami zubastih vrhova i ropavih greda. 
More bijaše podalje od kraja sjajno-plavetno i našarano 
bliedimi strujami, a pod samom se krivudastom obalom 
svijala već ona divotna crta tmasta modrila u hladu ri- 
djastih, prugastih i nakvičenih klisura. U silnoj daljini, 
tamo preko otoka Krka, u rumenom i ljubičastom  izto- 
čnom zadku pod gibivim rubom laganih para titrahu ve- 
lebitske golieti. Na debeloj pako pučini južnoga obzorja 
medju Osorom i Istrom preko onih kršovitih ostrvica, 
što se laktom kose blizu Lošinja, pomaljahu se ogromne 
gomile oblaka. Pod njihovimi pozlaćenimi skutovi razsi- 
nulo je grimizom velelebno, bezkrajno more. 

Sunce se jošte sjajilo po lišću smokve, što se je 
razgranila nad. ribarevom kućicom. Ta je kućica na sje- 
vernom kraju pruda, odaljena od mora samo za njekoliko 
koraka. Visoki ju rt štiti od ljute bure. Iza kuće u po- 
jati pod pećinom stisnuo se malen vrt, dvie, tri liehe _ zem- 
lje, a tu je izraslo nješto kvrgastih maslina, pa ona ve- 
lika smokva, dvie breskve i njekoliko trsja. Na kućnom 
se pragu razvalio žut mačak, a malo podalje brčkaju nje- 
kolike kokoši. Sredinom se pruda suši sura mreža, pri- 
vezana jednim krajem o krmu stare ladje, zapuštene na 
žalu, a drugim krajem pričvršćena o jedno željezo na 
prozorčiću ribareve kućice. Sunčani su traci sunuli koso 
prodolom u mrežu, pa se njena sjena mirno prostire po 
bielom žalu. U hladu pod bokom one zapuštene i razpu- 
cane ladje protegnuo se mlad čovjek, jaka i čvrsta tiela. 
Na njem se crveni košulja do lakata zasukanih rukava, 

a vidi mu se i žilavi list jedne noge, jer mu je nogavica 
šarenih hlača zavrnuta do koljena. Jaz medju kukovi 
napunio se crvenom svjetlosti, male krvavom maglom. 

Na briegu zalaje lovački pas. Julku žignu nješto u 
srcu, kao da ju prisojkinja ćeknu. Naglo se trže iz mi- 
sli i svrne oči na brieg. U taj par onaj mladić u crve- 
noj košulji varkne se izpod boka razpucane ladje, pogleda 
Julku, protrči prudom, vijugne medju masline u dolinu, 
prošulja se šikarjem, pa se stane penjati strmim kukom. 
da vidi lovca. 

— Julka, vidiš li Luku, kako se penje? upita Frane, 
nu sestra mu neodgovori. Ona je posve razklopila oči i 
zahvatila pogledom Luku i sav brieg. 

Stari se Petar probudi,. pa jedko progugla : 

— A koga se vraga skiće po ovih stranah? To je 
pas onoga ... onoga lopova! Zar da zecevi jedu gruh"? 
Sada je lov zabranjen, al da, on smije sve. 

Julka je mramorkome šutjela. Otac, nakon kratke 
stanke, pridovrgne: — Djeco moja, zao je taj čovjek. 
Nije na božju skrojen, ni prave krvi. Neka nas Bog od 
njega sačuva! — -— Ah, ta prokleta gospoda! uzdahne 
ribar i zirne žalostno u svoju kćerku. 

Julka se smuti na te rieči, i tiho reče: — Gospoda ? 
— — Zar nije gospodin Marko dobar? A njegov sin? . .. 

— Eh, ono su drugi ljudi! slegne Petar ramenima, 
pa odmah goda: — Ružić mi je rekao, da će mu sin 
doći iz Beča. Možda je već došao, tko zna, jučer. 

Julka porumeni. 

Starac sve jednako klimaše, a napokon reče s veli- 
kim smilkom: — Julka, kad budeš sama kod kuće, da 
mi se zatvoriš. Znaš, ima krštenih i nekrštenih na ovom 
svietu. 

— Jako se prestraših, kad je jučer načelnikov sin: 
s puškom unišao u našu kuću, potuži se Julka. 

— A što ti je ono kazivao? zapita otac zabrinuto. 


— Da je umoran od lova, da... ali si ti iz vrta 
došao, pa se... 

— Onda se napio vode, pa odmah izpao iz kuće. 
Ma kao tat ogledao se u kuhinji. Jad ga zadesio! Julka, 
volio bih te mrtvu u oči ljubiti, nego da mi sramota na 
obraz pane. I onoga stražara treba da mi se čuvaš, jer 
ako ga još nadjem, gdje mi se oko kuće mota, tako mi 


samrtne ure, koja me čeka, ja ću ga... DA, i ja imam 
pušku! škripnu ribar zubmi. _ 
— Otče... izlane Julka prestrašeno. 


— Zar misliš, da se ja bojim toga financira i nje- 
gove puške? Neka podje ljubiti djevojke onamo, gdje se 
je okotio! Znat će on, tko je ribar Petar! grozio se 
starac, iztrgnuv mornarski nož iza pasa. 

— Onaj je stražar mislio, usitni mali Frane, da ćeš 
ga ubiti, kad si ga za vrat uhvatio, znaš, kad je Julka 
zvala na pomoć, kad smo dotrčali u kuću. Julka, ti ne- 
znaš, kako je težka puška onoga stražara. Ja — — ja 
sam ju nosio, kad je otac rekao, neka ju sakrijem, a 
ja, ja sam ... 

— Frane, šuti! otrese se na njega otac. 

— A zašto si mu pušku povratio? Ti se nebojiš? ... 
Da, i ja se nebojim stražara, pohvali se Frane tiho. 

— Što će meni njegova puška? zakrči Petar, zirnu 
u Julku, zažagri očima, uzvrti se i cielim tielom drhtnu. 
Nakon kratkoga muka doda: — Ne, neću nožem, nego 
da sam ga sdimio medju oči šakom! 

Na carskoj cesti svakim bi hipom nee stevnulo. 
Frane opaziv to blistanje, reče: 

— Eno, žandari se vraćaju iz Svitna u Vratno. Sami 
su, još nisu našli Tita. 

— Bog zna, kamo se ono odklatilo! Kad ga nisu 
"našli do sada, težko da će od sada. Jadna udovica, sve 
joj je ukrao, puhne Petar. 

Njeki Tito Tara, koji je već više puta bio u tam- 

nici, bijaše okrao pred koji dan udovu Martu Barušić. 
Svud su ga tražili žandari, ali sve uzalud. Titu ni traga 
ni javlja. | 

Ribar nabije lulicu, obloži udicu mekom, oduši dva, 
tri dima, pa ljutito baci povraz u more. Svak je zanie- 
mio, nitko ni u nos, samo Frane _micaše vilicami, kao 
da hoće pokazati ribam, kako da zagrizu u meku. Julka 
se zagledala u tihu uvalu, u kućicu svoga otca. Nad 
krovom medju širokim lišćem žutjele se dozrele smokve. 
Klisure su se još žarile u krvavom svjetlu sunca, nu 
Julka nije 6pažala oporbe i nadmetanja medju kraso- 
tami sjajnoga pruda, zelene doline, tihoga mora i onimi 
strahotami obale i gorskih strana. Petar se zanio u težke 
misli, upiljiv oči u svoj povraz. Razmišljaše o Titu, o 
stražaru i načelnikovu sinu. Koliko ljudska pamet za- 
siecaše, nije se znalo u Svitnu za tate i vjetrogonje. Bre- 
stova je u svitanskoj župi. 

Julka slušaše gorski slap, uzdignuv ruke nad glavu, | 
straga, da sveže mekanu kosu. Držeći tako ruke, i ra- 
mena joj se podigoše, a haljina joj se dražestno napnu 
na grudima. 

Ribar reče kćeri, da pogleda, gdje je Kuzmina, ladja. 
Ona ustane i podje na prednji dio, na provu, ladjice, 
i tuj skoči na prvu klupčicu, osovi se i nadnese ruku 
nad oči, da ih zaštiti od sunca. Plemenita je i stasom 
i pasom. Crne su joj se i guste obrve skupile, gornja 
joj se ustnica malko uzvinula, a dolnju je prihvatila medju 
biele i sjajne zube. Spustivši svu težinu tiela na lievi 
bok, uprla je oči u sjever, tamo pred Rieku, gdje se je 
crnila brodica, koju čekaše njezin otac. Do grada Rieke 
plamtio je dug niz prozora njeke tvornice u zadnjih tracih 
i odsievao se u moru kao silan požar. Julka upire sjajne 
i zamamljive oči u odaljenu sitnu ladju, a vitki joj se 
stas oštro crta na suroj litici rta, koji kano da se la- 
gano giblje tamo na kraju tihe uvale. Sunce jošte titra 

po boku mirne ladjice i po valovitoj Julkinoj kosi, i 
osvjetljuje joj punano rame, s koga se je malko spuzla 
biela košulja; ono jošte oblieva s jedne strane žeženim 
zlatom Julkine poluodkrivene i čedno nabujale grudi, 
njenu mladu i malko crnomanjastu put, cielo stasito i 
slikovito tielo, što se divotno zrcali u bistrom moru, pre- 
vijajući se u razbludnom i naglom lamanju i titranju 
sunčanih zlatnih zraka. Na ulazu velebne uvale, do pod- 
nožja visoke Učke, pred onim mrkim jazom, i pred onim 
bielim žalom, u malenoj ribarici blizu one ribarske 
kućice, medju grebenastimi rtovi, pa u veličanstvenom 
slavju sjene i svjetla uznosito se i milovidno slikalo bajno 
i dražestno Julkino mlado tielo i podavalo tužnom i pu- 
stomu zatonu sav onaj čarobni sklad, život, razkoš. 

Podalje bi od kraja zaplaštila po koja riba, galebi 
se češće zalietahu tihim morskim zrcalom, što se je 
jošte caklilo, blistalo i iskrilo u zadnjem rujnom pro- 
sjevu, nu za čas će sjena prikriti more, umalo će ne- 
stati sjenotoka, potamnjet će biela jedra, sva će se obala. 
preobraziti, sva će bića odahnuti: žarko, krvavo, maglo- 
vito, veliko sunce uminut će za visoku i Učku. 


* * 
* 


Sav se već Kvarner napunio hladom. I svjež vje- 
trić struji već iz prodola, ševelja tihim morem, leprša 
Julkinom modrom haljinom, giblje joj rude pahuljice me- 
kane kose na dražestnom zatiljku. Crn je već puhaj pre- 
letio uvalom i navraskao more, koje je u jedan hip raz- 
sinulo svietlom modrom bojom, a pred prudom zelen- 
kastom. Maleni, živahni valići brecaju od pruda i mrmore 
i gogoljaju pod bokom ribarice. U moru se sada necakli 
sjajni modri nebeski svod. — Julka se opet okrenula. 
prama uvali, a grudi joj se nadimaju, udišući svježi 
gorski zrak, koji joj mekano veje u toplo lice. Na pustih 

se rtovih tresu nizke borovice, grane se masline lieno 

sagiblju, debelo lišće granate smokve šušti nad krovom 
samotne kućice, vonj se kuša, uvenule trave i razsijane 
obale razplinuo i pomiešao s mirisom slane vode u onom 
ljubkom predvečerju. 

—- Julka, Julka, eno ladjice! Gle, kako liepo jedri! 
uzkliknu mali Frane. | 

Julka se okrene i spazi gospodsku ladjicu pred juž- 
nim rtom uvale. Vjetar je duvao s kraja, a ladjica je 
puzila u uvalu, nagnuvši se na desni bok. Čas za tim 
preleti morem crn srh vjetra, pjenušeći se živahno. Je- 
darce se naglo nadme, ladjica se jače nakrivi. 

— Joj, da se neprevrnemo! kriknu u ladjici žen- 
ski glas. 

— Gospodjo, ni straha! nasmija se čovjek, koji 
je sjedio do prestrašene gospodje. 

— Gospodine kapetane, pazite, molim Vas! Nebih 
se htjela okupati. Pazite, jer iz drage duva svjež vjetar! 
opomenu ona mlada žena kapetana. 

Kapetan je sjedio do krmila, do njega gospodja, a 
ovoj nasuprot mlad i crnomanjast čovjek. Podalje su 
od gospode čučila dva mornara na dnu ladjice, da bude 
tako čvršća na moru. 

— Ej, Petre, sretno! povika mladić iz gospodske 
ladjice, kad opazi ribaricu, usidrenu posred uvale. 

— Marijane, Bog daj zdravlja! Gospodo, baš ćete 
se ugodno sprovesti u ovom hladu, odzdravi ribar Petar, 
snimiv staru modru kapu. 

— A jeste li se, starče, usidrili u dobar čas? Perte 
kapetan ribara. 

— Ma bit će kapa gladuša, stisnu Petar plećima. 

— Imamo i jednu lov... lovratu. Ja: sam ju ul. 
Net ulovio, pohvali se mali Frane, dignuvši u vis liepu 


= Gospodine kapetane, dobre li Vam večere ! po- 
nudi Petar. 

— Zategnite jedro, imbroja, vesla u ruke! zapo- 
vjedi kapetan mornarom, a onda se okrene k liepoj go-. 
spodji: — Albino, kako Vam idu u slast lovrate? E, 
onako s octom 1..... 
| — Is uljem! upane mu u rieč gospodja, i i zvonko 
se nasmije, žmireći u liepo Marijanovo lice, a za tim se 
obrecnu na kapetana. 

— A što se vraga smijete? upita ju zlovoljno kape- | 
tan, koji bijaše pecnut. On se zagladi po dugoj bradi, 
zavrati ju i zirne koso u gospodju. 

— Molim Vas, Kaluškoviću, pa za što da se nesmi- 
jem? uzčudi se gospodja i uozbilji se. 

Mornari nakrive njekoliko puta vesla, a ladjica umalo. 
dopljuska do ribarice i sjekne joj uz bok. Julka poda 
ruku Marijanu, pa pritegne krmu do krme, tako da se 
ladjice zastrugaše. 

.— Julka, imaš bogme čvrstu ruku, reče joj Marijan. 

— A kakvu bi dakle htio, da imam? nasmija se 
djevojka, uzvine na nj oči i po licu joj podudari rumen, 
jer ju mladić živo gledaše. 

— Gdje je ta riba? upita kapetan PEKU Kalušković, 
i potepa Julku po ramenu. 

— Malo smo nalovili, nasmieši se J dika, a javi 
joj se sukobi s pogledom liepe gospodje. 

— Ola, koliko? namigne krupni i jaki Kalušković 
ribaru i pridigne široka pleća. 

—.Dat ćete po svojoj dobroj volji. — — Na, sve 
za dvie evancike, zakašljuca ribar, nakrivi usta i počeše 
se iza uha. 

— Kako?...otegne kapetan, zaokruživ uho rukom, 
kao da hoće bolje čuti. 

— Eh, treba da i siromah živi! Kapetane, zatrla 
se riba, traga joj nebilo! Uh, Bože, što to rekoh? po- 
kaje se Petar i udari se šakom u prsa. 

— Prebacite amo u ladju tu ribu, mahne kapetan. 

Dok se Kalušković pogadjao s ribarom, bila se za- 
gledala ona liepa gospodja u krasnu Julku, te nikako 
nemogaše skinuti očiju sa onoga miloga lica, zastrta nje- 
kom ljubkom sjetom. Gospodja se Albina čudila vanred- 
noj krasoti ribareve kćerke. I Albina bijaše liepa žena, 
bujna i visoka stasa. Njezine su oči bile velike i krasne. 
Oko .tamno-sivih zjenica, spokojnih zjenica, vio se crn 
kolobarčić. Imala je modru haljinu, skrojenu na mor- 
narsku i obrubljenu bielimi vrpcami. Ta joj je haljina 
spala na jakih ramenih i odkrila sniežni vrat i vezenu 
bielu drugu haljinu na grudima. Kroz čipke sjajila se 
biela put ubave i krasne udove. Njenu je licu podavao 
veliku dražest i slamnati mornarski šešir, ukrašen širo- 
kom svilenom vrpcom, što joj je lepršala nad ledjima i 
zaletavala se u lice kapetanu Kaluškoviću. 

— Stipetiću, to je dakle djevojka, o kojoj ste mi 
Jučer govorili? popita Albina Marijana tiho i talijanskim 


O z jezikom. | 
is Kad joj mladić kimnu, da je tako, nagne ona: — 
jo Stipetiću, niste lagali! Ovo je u istinu divota. — -— — 


Da, Vi ste mi kazivali, da ste — — s njom plandovali - 
po ovom žalu, kad ste bili... | 

— Tada mi je bilo deset godina, bio sam diete, 
zaleti joj se u rieč Marijan. 

Udova pričvrsti šešir na gladkoj ernoj kosi, otare 
naglo ustne rubcem, žmirne u MANJA: i reče mu tiho, 
zatežući se: 

— Da....da.... Vi ste bili djetetom. 

Marijan se osmjehne i malko porumeni. Udova zirne 
u njega kroz trepavice. Njeno je lice bilo gladko i kao 


hladno pod nježnim sniežnim zadahom. Samo se na ust- 


nah rumenila krv pod uviek vlažnom i prozirnom koži- 
com. Na punanoj gornjoj ustnici dražestno joj lazi nježna 
mahovina, jedva huknuta. 


Kumičić: sirota. 2 


— Stipetiću, gledte onu krasnu valovitu kosu! šanu 
udova prigušeno i stane zagladjivati svoju kosu s čela. 

— Da nije žena, Vi se, Albino, u nju zaljubiste, 
nasmijulji se Kalušković usiljeno. malne kiselo. 

Udova neodgovori, nego ga pogleda u čudu, i prsnu 
u smieh. Julkino se lice ožarilo: gospoda o njoj raz- 
govarahu. | 

— Da, Stipetiću, Vi se s ovimi dobrimi ljudmi po- 
znate od djetinstva, prida sada udova glasno i kao ne- 
hajno i slučajno. 

— Zar neznate, gospodjo, da je Stipetićeva kuća 
iza ovoga rta? uplete se ribar Petar, koji je nješto tali- 
janski mlatio, kako bi sam krstio svoju talijanštinu. 

— Tako?... Da, da, izarta, prva draga.... za- 
šuti udova. 

— Ma da, u Zelenoj Dražici. Sreće li, da su svi 
naši mladići, kakav je Marijan . . . da, gospodin Marijan, 
popravi Petar, pa odmah nadoveže: — Neznam ni sam, 
kako da ga zovem, a ružno je, kad mu ti velim, ako i 
jest sin siromaha mornara, moga susjeda Pavla. 

— A hoće li ovaj na more? upita kapetan Kaluš- 
ković ribara, pokazav maloga Frana. 

— E, još je sitan. Da, ovo je moj Frane, a stariji 
mi je u Americi. Bit će dvanajst godina, odkad se je 
ukrcao. Težko mi bilo pri duši, al što ću? On navali, 
da ide u sviet, a ja uzdišem od tada za njim. Ako je 
na životu, Bog mu dao i zdravlje i sreću. Filip mi je 
najstariji, pa znate, kako ga želim vidjeti prije smrti. 
No, no, još ću koju godinu poživjeti. E, čvrsto sam se 
pribio uz ove pećine! pohvali se Petar, protegne ruke i 
strese ih živo, da pokaže, kako su još žilave. 

— Čuješ, mali, uzet ću te na brod, kad bude go- 
tov, kimnu Kalušković Franu. | 

Dječak porumeni, zirne u krupnoga kapetana, i sav 
se smuti i zagleda se u more. Oiac ga opomenu, neka, 

odgovori gospodinu kapetanu, ali on kao da se boji one 
duge tamno-smedje brade, u rt sakupljene, i velikih 
brkova, što kriju ustnice. Kapetan prodje rukom preko 
pjegava crvena lica, pa opet upita dječaka, da li hoće 
s njim na brod. 

— Je... dahnu Frane otegnuto, grizući obod svoga ' 
šešira. 

—- Dobro, uzet ću ga na brod, jičika uči. Evo Vam 


Stipetića, koji je štedio kao mornar, da izuči nautičku 


školu. A, zar ne, da je tako? gdknii Kalušković, taruć 
bradu medju dlanovi. 

— Jest, štedio sam, ali da nije bilo Marka Ružića, 
nebih ja svršio nautičke škole, klimaše Marijan. 

On bijaše odjeven kao i kapetan. Slamnat šešir, a 
odielo od žutoga nankinga. U zjenicah pomorskoga po- 
ručnika titraše mladenački plamen. Sudeći po gustoj crnoj 
bradi i muževnoj žilavosti njegova lica, svak bi mislio, 
da je stariji nego li jest u istinu. Jošte mu se nije na- 
vršila ni dvadeset i treća. Stasa je visoka i čvrsta. 
Krasan je to mladić, vatren, jedar, sto života u njem 
kipi, zdrav i čio, kao da se odvalio od onih klisura. 
Gledeći ribara, jednako se smiešio i gladio crnu rudu 
kosu. 

Stari Petar pogledavaše i liepo crnomanjasto lice 
mladoga poručnika i živahno se razgovaraše s kapetanom : 
— Jest, gospodine kapetane, i naš se biškup rodio u 
seljačkoj kući. Moj Frane bit će štedljiv, a takav mu 
je i brat Filip. 

Petar kazivaše sada, kako mu je Filip poslao nje- 
koliko stotina, te da bi bio i više, nego da. ga je jed- 
nom snašla nesreća na moru. — Sve je izgubio i ostao 
gol kao ovo veslo. Sad se pomogao, kako vele ljudi, 
koji dolaze iz onih strana, a i sam mi piše, da se ne- 
može potužiti na sreću. 

— Tako je. Petre! Vaš je Filip počeo trgovati I 

pet godina u Buenos-Airesu, a evo glave, ako neomasti 
brade! kliknu Marijan. 

— Marijane, komu Bog da, steče u svačemu. Iz- 
prva, kad se je izkrcao, uzela ga za pomoćnika u svoj 
dućan njeka udova iz Vratna, koju je muž odveo pred 
kojih dvadeset godina u Ameriku. Bio je taj čovjek iz 
Vratna i zvao se Vice Babić. Već je dugo u grobu. Moj 
mi Filip piše, da će se udova Babićeva povratiti u naše 
strane. 

— A Vi čuvate Filipove stotine! Okladio bih se, da 
niste načeli još nijedne šterline, našali se kapetan. 

-— Tako mi vida, istinu rekoste! Moj će Filip naći 
svoju muku na okupu, ako dojedri kada u ove strane. 
Živim, kako mogu, a gladni nismo. 

— E, načet ćete ih, Petre, one stotine, kad budu 
u Vas svatovi, zaludi Marijan. 

-— Kakvi to svatovi! breenu se Petar. 

— Julka je odrasla, reče Marijan, osmjehnu se dje- 
vojci i sam porumeni. 

— Sinko, bio uviek veseo! Hajde, neka se jadu na- 
smijem, ako mi se i druge po mozgu viju. Ima vremena ; 
o Božiću bilo joj tek šestnajst, kimnu ribar i zabrinu se. 

— Marijane, ti si pravi svat! osmjehne se djevojka, 
pa okrene od njega liepo lice, kao da je ljutita. 

— Stipetiću, Vi ste pravo zanovietalo! ukori ga 
gospodja Albina. 

—- Nevalja dirati, gdje nemisliš pristati. pritvrdi 
Kalušković. 

— Sad si čuo! Dobio si, što te ide! zukne Julka, 
pa se glasno i zvonko nasmije. 

— Ah, djeco, djeco! zaklima Petar, pa odmah upita 
sina, opaziv bielu ladjicu, što se bijaše podjela na juž- 
nom rtu uvale: — Frane, nije li ono ladjica gospodina 
Marka ? | 

— Je....otegne Frane. 

Svi se okrenu, da vide ladjicu, koja je brzo jedrila. 


Pred njom se pjenilo more. Julka je razklopila svoje 


velike oči i uprla ih u ladjicu zapanjeno, usupnuto. 

— Tko je ono sa starim Markom ? upita ribar. 

— Ivan, šaptne Julka nehotice. 

Njeno je lice probliedilo. 

— Ivan je dakle došao iz Beča. Da, njegov mi je 
otac govorio, da će doči, jer da su sada zatvorene i naj- 
veće škole, pripovjedi Petar. 

Hoće li doskora svršiti nauke Ivan Ružić? upita 





- Kalušković gospodju Albinu. 


— Čula sam, da će još tri godine učiti u Beču. 
Jošte je mlad, bit će mu oko dvadeset godina. Oh, kako 
prolaze te godine! Već su četiri prošle, da je meni bilo 
dvadeset. Kapetane, do mala eto me starice. A što me 
gledate tako začudjeno? upita ga Albina i prsnu u smieh. 

— Vi ste veoma čudna žena! uozbilji se kapetan, 
a ona se jače nasmije. 

— Ivanov mi je otac kazivao, da će Ivan biti od- 
vjetnikom. On neuči, da nadje koru kruha. Stari bi 
Marko mogao kupiti sav Svitan! digne Petar ruke vi- 
soko nad glavu. 

— Zar je u istinu tako bogat stari Marko Ružić? 
uzčudi se udova. | | 

— Imat će po milijuna u najmanju ruku. Ima pet 
kuća na Rieci, kimnu Marijan. 

Ružićeva ladjica, puzeći uvalom, približila se k ri- 
barici na jedno petdeset sežanja. Uz staroga je Ružića 
sjedio Ivan i držao ravnalo krmila. I otac i sin pokrili 
su glave bielimi slamnatimi šeširi. Stari je Ružić odje- 
ven svietlim haljetkom, a Ivanu drhću rukavi košulje 
na večernjem povjetarcu, koje veselo duvaše iz drage. 
Ivan je zakopčao košulju pod vratom. Iz sredine ladje, 
pod nadutim jedarcem, proviruju dvie glave. To su Mar- 
kovi mornari. Na krmi se do Ivana pridigao njegov pas 

Moro, upriev prednje noge o rub ladjice. Moro, prekra- 
san Newfundlandovac, protegnuo je vrat nad more-i uko- 
čeno se zagledao u. Petrovu ribaricu. 

Stari Ružić dignu šešir i nakloni se gospodi. Glava 
mu je sieda, lice bielo, najčistije bjeline. Brkova nije 
nosio. Samo uz uši, od sljepočica pa sve do vrata, sre- 
brnila mu se brada kao sniežna, tanka kudjelja. 

— Ej, Petre, je li danas sreće? povika Ivan. 

— Dobro nam došli, gospodičiću! odviknu ribar. 

— Je li ono Julka s Petrom? upita Ivan otea. 


-— Jest — — ono je Petrova kći, odgovori otae, 
popomuči, pa nastavi: — Odkad neide u školu, riedko 
dolazi k nama. — — Ivane, pazi na krmilo! opomenu 


otac, pogleda jedarce, pa preleti okom po ribarici. 
Njegov se pogled jedan hip bio zaustavio na riba- 
revoj kćeri. 
Ivan bijaše blied od ganuća. Velike sjajne smedje 
oči upiraše u ribaricu, a kadšto bi ih svrnuo i na obalu. 
Vjetar mu dizao kosu i razblaživao ga, šumeć ugodno 


izpod jedarca. Ona obala, divno more, pa kipni Julkin | 


stas, sve je to opajalo Ivana. Mnogo je puta u svojoj 
sobi u Beču snivao o takvih prizorih, a sada obajanim 
okom promatraše onu sliku, koja ga sjećaše prve mla- 
dosti, njegova plandovanja po onom žalu. Pred njego- 
vom zanosnom dušom veličala se ta slika. Ivan je ljubio 
more, poznavao je sve njegove tajne ljepote, svaki trzaj ; 
rodio se na obali, koju ono ejeliva i o koju se praskom 
i šumom razbija. Bez mora nije mogao živjeti, DEE je 
za njim čeznuo. 

Kad dojedre na kraj uvale, reče Marko sinu: 

— Ivane, okreni, da odpuzimo u Svitan. 

Ladjica se obrnu, štono mornarska rieč, kao na igli, 
opet se nagnu na bok, pa zabrazdi prama južnomu rtu. 
Vraćajući se uvalom, neizmieniše ni jedne rieči s ri- 

barom i s onom gospodom, nego su obojica pazila na 
jedro i krmilo, jer se more živo pjenilo. | 

Moro opet gledaše u ribaricu. Julka ga dva puta 
po imenu zvala, a pas veselo lajaše, skačući po ladjici, 
kao da želi pljusnuti u more i odplivati k ribarici. 

Julkine su se oči točile za Ružićevom ladjicom, oštro, 
zatravljeno gledahu za njom. Kad zamaknu ladjica za 
južni rt, uzvrnu Julka oči na Albinu, pa porumeni i 
obori glavu. Njene se liepe oči prikovale sada o dno 
ladje. Duša joj se bila smutila, nu njezine uzrujanosti 
drugi neopaziše, jer su se bez prekida razgovarali i pazili 
na svoje povraze. Albina se ljutila, što nije mogla pre- 
variti ni jedne ribe, a Kalušković ju uvjeravaše, da ima 
dosta ribe u moru. Petar je tvrdio, da riba u Brestovoj | 
uvali pozna udicu, nego da je iza rta dobro kantrišće, 
kad se natori more smrkišem. 

— Ružićev se sin razumije u krmilo! Duše mi, 
krasan mladić, pa još jedinac, gospodjo, zar ne, jedinac? 
upita Kalušković. 


— Da.... niste li me upitali, da li je Ivan?... 
— Gospodjo, meni se čini, da običavam govoriti 
dosta jasno. 


— A zar Vas nikada nespopade kakva misao? su- 
zbije udova, koja se je bila zanesla u misli. 

— Sretne li žene, koju će prstenovati Ivan Ružićev, 
zametne Marijan, da svrati drugamo govor. 

— Ovako bogati ljudi hlepte obično za mirazom, 
pa — — naprte na vrat kakvu grdobu. Ja bih uzeo... 
ne, nikada, ako nije baš liepa ..... razvlači kapetan i 
pogleda udovu. 

— Ivan je krasan mladić, pa uz ovako liepu dje- 
vojku, kakva je Julka, a, to bi bio par! Došla bi i gora, 
da ih gleda! uzkliknu Marijan Stipetić. 

On je izustio te rieči nepromtšljeno, nenamjerno, nu 
Julka bila bi najvoljela skočiti u more, izplivati na piesak 

i sakriti se u šikarju drage. Marijanove su rieči pale na 
njeno srdce kao žarka glavnjica i upalile joj mladu krv, 
koja joj je naglo provalila i u vrat i u lice, te se bila 
grozničavo ožarila sva ona čila i zdrava put. 

Jato goluba zašumi nad njihovimi glavami. Kaluš- 
ković opazi, kako sunuše golubovi u crno zjalo na juž- 
nom rtu uvale, pa upita ribara, da li je ona špilja velika. 

-— Tko bi znao, gospodine kapetane! razširi ruke 
Petar. | 

— A može li se s kuka u špilju? upita opet ka- 
petan. 

— Može, s ove strane uvale, ali je vrlo pogibeljno. 
U Dubokoj ima sila golubova, odgovori Marijan. 

Ribar poče pripoviedati, kako je njegov sin Filip 
bio jednom u špilji i kako je čuo u njoj jaukanje i evilenje 
odsudjenih duša. | 

Kalušković se nasmiješi. 


* * 
* 


Ladjice se stanu lagano bibati. S južne strane va- 
ljahu se već bliedi i široki valovi, nu nizki i gladki. To 
bijaše znak, da već njegdje u daljini vjetar duva. Na 
žalu u uvali lamahu se koso ti mrtvi valovi juga, svi- 
jahu se, pjeneći se i pljuskajući lagano po silnom piesku 
i prevrćući biele i izlizane okrugle oblutke. Ostalom 
ge obalom dizahu valovi lieno u škulje i škrape, gdje 
su se muklo točili medju grebeni i u produhljinah. Sad 
ovdje sad ondje, kad bi val spao, odkrio bi se onaj ru- 
meni i šupljasti tvrdi škorup, što se je čvrsto pribio uz 
okomite, izdubene, zavaljene i podkopane klisure. Voda 
je pljuštila po škorupu i gibala dugim mahom. Oblaci 
su pocrnili u dalekom jugu, tamna se ploha spustila kao 
golem zastor s neba na more i zadušila malne cielo ju- 
žno obzorje Kvarnera. Osor se jošte vidio kroz plohu 
kao da je zastrt gustom koprenom. Zrak je omaran, 

težak, zadušljiv. Vjetar s kraja neduva više. Sve je tiho 
i ukočeno u prvom sivom sumraku. 

— Ej, djeco, vesla u ruke, jer je Svitan dosta da- 
“leko. Već se posumračilo. Vesla u ruke, da smo doma, 
prije nego se zavrgne jugo, zapovjedi Kalušković mor- 
narom. | 

— Zajužit će, ali će se i vrieme prevrnuti, jer će 
na ovo bura, pa eto nam ohladice, da odahnemo od ove 
ljetne zaparine, huknu ribar. 

Mornari gospodske ladjice nakrive vesla, a kad la- 
djica poleti, nasadivši se na val, doviknu Petar: — Sre- 
tno pošli! 

— Petre, nategnite ladju. Navalit će jako more, od- 
javi mu Marijan. 

— Nije sile, Marijane, mahaše Petar rukama. Julka, 
stojeći nješto sprieda na ribarici, zvonkim glasom doviknu 
gospodi: — Vjetar će odmah zategnuti. Pred plohom 
vidim dva broda. Jedra su im puna. 

Ladjica se udalji, a Julka sjednu na mreže, nasloni 
se o rub ribarice, sagnu se glavom nad more, pa se 
nagna na svakojake turobne misli. 

Povjetarce se s kraja posve utajalo. Sa obale se. 
čuje pljusak mora i kadšto šum onoga gorskoga slapa. 
Po kukovih bleju ovce, vraćajući se s paše. Krda se 
hitro prosukuju niz putine, sakrivaju za stiene, pa se 
opet prikazuju na provalinah. Pastiri i pastirice promiču 
za njima niz lomne i grdne rivine, te paze, kamo da 
nogom stanu, da zdravo doma stignu, prije nego li se 
okoti ona crna oblačina nad Kvarnerom. Čuje se po koje 
zvonce i lavež ovčarskih pasa. Sivi već sumrak izčezava 
po onih kršnih stranah, jer se mjesec pomolio. Sjeverna 
je polovica neba vedra, da puče, a južna sve crna tmuša. 
Blieda se mjesečina slabo ljeska po uzbibanom moru i 
srebrni vranu Julkinu kosu, što se lagano leluja po ra- 
menima. Kad zanoći, zasjaju zviezde, a sjaj njekojih ne- 

stalno zatitra po bliedo-modruljastih tihih valovih. Otoci 
se gube u mraku, pod klisurami pjeni se smućeno more. 
Ribar razveže šaren rubac i razgrne večeru na kupu 


mreža. Svi sjednu, da povečeraju ono malo riba i kruha. > 


Mali Frane napnu uši i reče: — Čini mi se, da zvoni 
»zdrava Marija“. I u istinu razabirao se glas velikoga 
zvona u onom šumu valova. Petar i Frane odkriju glave. 
Svi pokleknu i naslone se o klupčice ribarice. Stari je 
ribar molio glasno, a djeca mu odgovarahu takodjer 
glasno. Julka se tiho pomolila i za dušu pokojne majke, 
koja bijaše već dvie godine u grobu. Sad povečeraju 
ono, što je bilo prostrto. Julka nije mogla pogutnuti ni 
zalogaja. Otac ju uzalud nagovarao, neka jede. Nješto 
nemila, olovna i crna pritislo joj srce, kao da ga, je ob- 
leglo ono mrklo južno obzorje. Mali Frane pojede sve, 
i još da je bilo. Zadnju ribicu opucka do mrve. Petar 
uzme čuturu, zahmuća, pritegne dobro, uzdahne, otare 
ustne nadšakom, pa reče: 

— Djeco, noć nam je za vratom. Dignimo kotvicu, 
pa da se bacimo na vesla. Kuzma nije valjda daleko. 
Frane, vidiš li ga? 

— Eno nam ga pred nosom. Malko se bieli jedro. 


— Grmi. Samo da nas vjetar nezateče! bojala se 


Julka. 

U sav Kvarner uvalio se već debeo mrak, sasuo se 
kao iz vreće. Crna je već ploha zahvatila polovicu Cresa, 
diže se kao silna zidina, primiče se; u njoj se križaju 
munje, kote se sotone i njihova braća. Kad sievne, vide 
se ona dva broda pred plohom. U živom su vjetru. 

Ribarica se vozila uz samu obalu, dok se nije sa- 
krila za sjeverni rt. U drugoj je uvali čekao Kuzma. 
Po cielom se već nebu razastrla crna čmadina. Kad se 
ribarica prikuči uz bok brodici, bace u nju Kuzma i nje- 
govi mornari njekoliko vreća kave. 

— Petre, hitro na kraj! Izkrcajte sve vreće u onu 

pećinu, kao i drugda. Jeste li koga vidjeli na obali? pi- 
taše naglo Kuzma, gospodar brodice, s kojom je plovio 
iz Rieke u Svitan. 

— Ni žive duše nije na kraju, umiri Petar brodara 
i trgovčića Kuzmu Kirina, komu pomagaše kriomčariti. 

— Larga, larga, odtisnite se, Petre! povika 
Kuzma Kirin. 

Kad se ribarica udalji, uze Kuzma sokoliti svoje 
veslače: — Ala, ala, ijudi, da vidimo, tko će prvi slo- 
miti veslo! Ako čvrsto upremo, za pć sata bacit ćemo 
konop na kraj. Sutra je nedjelja, načet ću bačvu naj- 
boljega, da se tvrdo napijemo. Ho, ho, ja bih i vragu 
kašu zamutio, a kamo li neću financi! 

— Eh, nećemo mi u Svitan bez jedra, zaklima 
jedan mornar. 

Ribarica se opet približila k obali i naglo se vozila, 
da se dovalja čim prije pod jednu šuplju pećinu, gdje 
je trebalo sakriti one vreće kave. Julka se uznojila, ve- 
glajući svom silom. Njezine mišice pucahu. Kosa joj se 
razvezala. Kad domasti ladjica u sredinu uvale Brestove, 
uvjeri se Petar, da neće moći izkrcati one vreće, jer su 
valovi svakim časom rasli. Nebo, malko prije mrko i 
zadušeno, pocrni sasma. 

S težkom mukom doveslaju do južnoga rta uvale, al 
sad biesno zahuji prvi siloviti nasrtaj vjetra, izduši se 
u uvalu i preleti morem kao živi plamen, zavitla Julki- 
nom kosom i okrene u jedan hip ladjicu, gurnuvši ju 
prama piesku. 

— Julka, Frane, nebojte se, držte čvrsto god Ne- 
bojte se, veslajmo na kraj! vikaše ribar djeci. 

Vjetar ih je srećom gonio u uvalu, i nije druge 
bilo, nego da zabrazde na piesak. Ribarova djeca drhtahu 
od straha. 

— Julka, Frane, odmah skočite na kraj, uzmite 


28 


konop, svežite ga čvrsto za koju maslinu. Još ćemo spa- 
siti vreće. 

Ladjica se dovalja k obali. Sad ju uzdigne velik 
val i baci ju na kraj. U prvom je mahu polovica riba- 
rice zabrazdila na piesak. Julka i Frane skoče iz ladje 
i potrče do jedne masline, vukući za sobom konop 
S prove. Zauzlaju konop, omotavši ga oko masline, pak 
se hitro vrate k ribarici. 

—- Otče, otče, pusti kavu, skoči na kraj, spasi se! 
vikaše Julka. soo 

Sad sinu munja. Sva se obala zasja u žarkom svjetlu. 
(srom strahovito zaori. Ribar Petar, vukući jednu vreću, 
opazi dva čovjeka, kako se sakriše, dotrčav od njegove 
kuće, za onu zapuštenu ladju, što je ležala na žalu. 

— Financa, stražari! kriknu ribar prigušeno, izpusti 
vreću iz ruku i osovi se u sredini ladje. 

Sad htjede i on skočiti na kraj, ali baš u taj tren 
sine munja, plane puška iza stare zapuštene ladje, grom 
zaori, tane zazvižda nad Julkinom glavom. Ribar i djeca 
protrnu. Koliko bi okom mignuo, opet sievnu munja, 
opet prasnu puška iza zapuštene ladje ribarice. 

— Oh Bože! zajaukne ribar i sruši se u ladjici. 

Djeca mu se prestrave. 

— Otče, otče! vrisnu Julka. 

Oluja se zavrgla i stala se užasno kidati. Iz crna 
se oblaka prospu debele kaplje. Gonjene silovitim vjetrom, 
žestoko udarahu u Julkino lice i po golih joj ramenih. 
Mibar stenjaše u ladjici. Skučio se medju klupčicami. 
Valovi se šumom zauzbijaju i živo uzprskuju pjenom. 
Julka se čvrsto uhvati za ladju, odrine se svom silom 
sa žala i prebaci se na mreže i vesla. Prevuče se 
preko klupčica i primi otca izpod pazuha. Hoće da ga 
pridigne, nu nemože. Klekne do njega, obujmi ga oko 
vrata i s težkom mukom uzdigne mu glavu na svoje 
grudi. Munja zasja u mračnoj noći. Julkino se srce stegne, 

sledi. Usta su mu krvava. Frane se takodjer prebacio u 
ladjicu i stisnuo se uz otea i sestru. Djeca kao da su 
premrla od straha, užasa i boli. 

— Otče! Julka! vrisnu Frane, suze mu navru na 
oči i obori u glasan plač. 





— Djeco moja, Julka, na kraj, Frane, na — — na 
kraj — — Julka — — sirote — oh Bože — — 
na kraj — — sirote moje, stenjaše ribar, «pridižući se 
rukama. S 


Grom se ori dragami, munje sievaju iz crnih oblaka, 
koji, kao da su se upalili, sievaju i razsvjetljuju ribara 
i lica njegove djece. Na svačijem je licu strava, užas, 
smrt. Kiša lieva kao da se nebo prolomilo, vjetar šumi 
i zavija oko pećina, valovi bacaju ladju čas lievo, čas 
desno, dižu joj krmu, već ju zalievaju. | 

— Djeco, na kraj — — podušit će nas more, spa- 
site se, sirote, na kraj .... 

Krv mu tekla iz ustiju i kvasila prosiedu bradu. 

— Otče, dobri otče! naricahu djeca. 

Ribar drhtne, pridigne se malko, otvori posve oči, 
upre ih u zaplakano i prestravljeno Julkino lice, pa 
šaptne hropotom : 

— Julka, ti si moja — — Julka — — nakraj .... 

Sad zadrhta grčevito, zastenje još jednom: — Julka 
— — — moja... protegne se, uzdrma se, glava mu 
klone na Julkino krilo. 

U Juikinih se žilah sledi krv, srce joj se sbije, 
očajno pogleda u crno nebo i vrisne: 

— Otče, dragi moj otče! 

Uhvati ga za ramena i dovuče ga po mrežah i 
vrećah na provu, na prednji dio ladjice. Frane joj po- 
magaše. Sad skoči djevojka na piesak i uhvati otca opet 
za ramena, da ga otme moru. Ali eto u taj hip mrka, 
tmasto-zelena vala, biesno mu se nadigao raztrgani vršak. 
Vjetar goni s njega pjenu. Već je uzdigao krmu ladjice, 

već je zahvatio Julku malne do pasa, srušio ju, obtočio i 
silnim se pljuskom razlio po žalu. Ribar je pao na kćerku. 
Onaj isti val, sustežući se šumom u more, hoće da joj 
ugrabi otca, nu ona ga čvrsto drži jednom rukom za 
kosu, a drugom se uhvatila za konop, kojim je ladja 
svezana o maslinu. Julka u onoj skrajnoj očajnosti skupi 
sve sile, ustane, držeći se za konop, i izvuče otca iz 
mora. I Frane se spasio. Djeca odnesu otca podalje od 
valova, i stanu naricati na pustoj obali u groznoj noći. 

Frane +se sav tresao od straha i boli i ogledavao se, 
da vidi, gdje su stražari. 

— Pobjegli su, reče sestri jecajući. 

— Frane, Frane, otac nam je umro! Oh, dobri 
Bože, smiluj nam se! Nikoga, nikoga nije ovdje, da nam 
pomogne! lamaše Julka rukama nad otčevom glavom. — 
Frane, odnest ćemo ga u kuću. Ostani ovdje, ja idem 
po ponjavu, lakše ćemo ga u njoj nositi, zacvili djevojka. 

Frane osta kod otca, a ona podje prama kući. Idući 
pieskom, obazre se, da vidi ladjicu, ali nje nije više bilo. 
Konop se prekinuo, velik ju val zalio, tresnuo njom o 
žal i zameo joj trag. 

Kad Julka udje u svoju kuću, skoče na noge ona 
dva čovjeka, što su se bila sakrila iza zapuštene ladje, 
polete obalom, sunu u kuhinju i zatvore vrata za sobom. 
jJulka je baš izašla iz sobice, gdje je uzela ponjavu. 
Opazivši ljude sa okrinkanim licem, prestravi se, vrisnu 
i skoči do prozorčića, pa zovnu iz svega grla brata. 
Frane bio već dotrčao pred vrata, ali nemogaše unići u 
kuću, nego vikaše sestri, da mu otvori. 

Ona su se dva čovjeka oborila na Julku, te zavijaju 
njom, da ju sruše na pod. Julka se očajno brani i 
zove brata na pomoć. Jednomu je skinula krinku. Pozna 
ga. To je financijalni stražar. Preobukao se. Hoće da joj 
svežu ruke, jedan ju hvata za ramena, drugi za vrat, a 
ona ih odbija, sva kipi od biesa, sdvaja, ali tuče šakom, 

čupa kose, nemogu je obataliti. Oni nasrću, prigiblju ju, 
odlietaju od nje, jake su njene mišice. Stražara je zvizd- 
nula šakom medju oči, zateturao je, ali ju je onaj drugi 
čvrsto uhvatio za vrat, okrenuo i izvinuo glavu nad pleća. 
Još je nemože srušiti, a već veli njemački: — Sad je 
moja ! 

— Frane! zarida djevojka očajno. : 

— Ostavite sestru! krikne baš u taj hip Frane iz 
sobice. 

Frane je razbio stakla na prozoru i unišao u sobu, 
a tuj je nad otčevom posteljom visjela puška. Stojeći 
posred sobe, naperio je ciev u one ljude. Stražar uhvati 
svoju pušku i zagrozi se: 

— Ako se makneš, mrtav si. 

Sad sabere Julka sve svoje sile, iztrgne se iz ruku 
onoga drugoga napadača, uleti u sobu 1 pograbi mor- 
narski nož, koji je bio na stoliću. Julkine oči sievaju, 
ustne joj grozničavo drhću, kosa joj je razkuštrana, ha- 
ljine su joj na grudima raztrgane. Stražar i njegov okrin- 
kani drug uhvate svoje puške i progovore tiho njekoliko 
rieči. Frane lupne vratima sobe i naglo ih zaključa. Sad 
se začu lupanje na kućnih vratih. 

— Tko je? kriknu Frane uzjecanim glasom sa pro- 
zora sobe. 

— Ja, Luka, i moj otac. Otvorite! odazva se iz 
vana jak glas. 

— Luka, amo, amo! zavapi Julka. 

Luka pritrči sa otcem k prizemnom prozorčiću sobice. 

— Na pomoć! U kuhinji su lupeži! krikne Julka. 

Susjedi mornari, otac i brat Marijana Stipetića, udju 
u sobu kroz prozor i stanu pitati zaplakanu i uzdrhtanu 
ribarevu djecu, gdje im je otac, nu djeca govore čudne 
rieči, koje se nisu mogle razumjeti u prvi mah. 

— Gdje su ti lupeži? Otac mrtav? Ubili? Djeco, 
što to govorite? čudio se stari Pave Stipetić. : 

— U kuhinji su, jedan je stražar, imaju puške, pre- 
obučeni su, ubili su otea, jecaše Frane. 

Luka skoči s nožem u kuhinju, obazre se, al nema 
traga napadačem. | 
Pobjegli su, eto, vrata su otvorena. Oh, dobri 
Bože, što sam ti ja jadna skrivila? svijala se i previ- 
jala Julka. 

Dok su Luka i Pave ulazili u kuću kroz prozor, 
stažar i drug mu otvoriše vrata, te izčeznuše u mrač- 
noj noći. Susjedi su bili iztrčali pred kuću, nu prud bi- 
jaše pust, samo se na njem nješto crnilo, nedaleko od 
one zapuštene ribarice. 

Julka .umoli susjede, da joj donesu otca u kuću. 
Pave se snebi i skameni, mozag mu se prevrnu od čuda. 
Debele suze kapahu niz lice i njemu i Luki, slušajući 
ribarevu djecu. Svi izadju iz kuće i opaze mrtvaca u 
svjetlu munja. Protegnuo se po bielom piesku. Stipetića 
zazebe srce; približe se, i stanu dozivati pokojnika. Dižu 
mu ruke, sad jednu, sad drugu, i drhću i pogledavaju 
ge. Polože ga u ponjavu, pa ga odnesu u kućicu, gdje 
ga lagano spuste na pod u sobici. Frane upali uljenicu 
u maloj i čadjavoj kuhinji i izpripovjedi, što im se je 
pripetilo. Medju tim ogledavahu Pave i Luka ribara, mi- 
sleći, da nije još izdahnuo. Pave je uzalud tješio Julku. 
Ona se svila nad _mrtvacem i upiljila oči u njegovo uko- 
čeno lice. 

—> Siroto, neplači! Kao da mi je srce slutilo .... 
Znaš, moja je Tonka pasla do kasna ovce nad kukom, 
a kad je došla doma, kazivaše nam, da vas je vidjela 
na moru malo prije, nego li je vjetar zategnuo. Mislio 
sam, trebat će pomoći, pa smo došli ja i Luka, klimaše 
Pave Stipetić, čovjek od kojih šestdeset godina. 

I otac isin mokri su do kože. Luka naloži oganj, pa 





sjede nasuprot svomu otcu na ognjištu. Obojica izuju ča- 


rape i objese ih do ognja. Luka baci i modru mornarsku 

kapu na jedan čavao. Iz kape se ciedila voda. Vrata su 
sobice otvorena. Sa ognjišta se vidi mrtvac i do njega 
Julka i Frane. Oganj praska, visok plamen razsvjetljuje 
kuhinju i polovinu sobice, gdje leži ribar baš u žutom 
sjaju. Od topline velikoga plamena puše se čarape, Lu- | 
kina kapa i njegova crna ruda kosa, sva razčupana i 
razkuštrana. Luka još neima brade, nu ustnica mu se 
već zacrnjela. Mladić se naslonio laktima o koljena, pa 
pogledava u sobicu, stišće šake i poškripuje zubmi. Oči 
su mu vanredno crne i velike. Pave klima, omiče po 
koju svoju, uzdahne, pa se dodirne dlanom svojih krat- 
kih brkova, koji se potresuju. Ti su brci izogrizani i 
štetinjasti. 

Oluja je bjesnila još uviek strahovitom žestinom, vje- 
tar je tresao kućom i lomio grane maslina. Kroz prozorčić 
sievahu munje u sobicu, a njihovo bi svjetlo obasjalo mo- 
drasto lice mrtvaca i one sirote, uništene, shrvane od 
boli. Dva se puta napunila kuća žestokom bielom svjet- 
losti i uzdrmala se od temelja do krova. Stari Pave, 
osjetiv toplinu munje na licu, svaki se put prekrižio i 
rekao: — Bože sveti, ovo je tresnulo u pečinu iza kuće! 

Njegdje oko po noći prestalo je lievati, nu jošte je 
kišilo. Grmljavina je tutnjila iz daljine. Oganj se utišao. 
Pave i Luka zaniemiše i gledaju žarke ugljene, na koje 
bi svakim časom prsnula po koja kaplja kiše kroz ni- 
zak dimnjak. | 

Julka dodje u kuhinju po ulje za svieću. Stari ju 
Pave pogleda, i opet mu grunu suze na oči. Julka se 
na to sva. smuti, klone i sjede na ognjište. Njezino je 
srce sada jošte jače pucalo od boli. Tuga ju slomila i 
skršila. Luka jecaše. Djevojka se vrne u sobu, te one- 
mogla pane do svog otca. Frane videći, da mu se sestra 
nemiče, prestraši sei poče ju zvati. Julka nije ni disala. 
Frane zovne susjede, koji skoče u sobu, uzdignu djevojku 


i polože ju na postelju. Pave joj opere lice octom, a 
Kumičić: Sirota. 3 


94: 


ona do malo otvori oči. Sad se sjeti onih stražara, 
presieče ju nješto preko srca, protrne i opet se obneznani. 
Kad ju nakon dulje vremena dozvaše k svjesti. ustane 
blieda i slaba, te klekne do otčeve glave. Sklopi drh- 
tave ruke pred razplakanim licem i dugo se moljaše 
Bogu. Debele se i tople suze naglo sustizahu na njenu 
tužnom licu. | 

U razsviće otidje u Svitan Pave Stipetić, a Luka, 
ostane u ribarevoj kućici. Julka opere glavu svomu otcu 
otare mu usta, počešlja kosu i zaklopi oči. Napokon sjede, 
skršena na kućni prag i pritisne na njedra zaplakano 
lice svoga brata. Suznim se očima zagleda za tim u more, 
tamo na južnu pučinu, odakle se valjahu zelenkasti i 
zapjenušeni valovi, sustižući se sustopice, pognati i uz- 
peti žestokim vjetrom. Ona gledaše veliko uzburkano 
more, a grudi joj drhtahu od mučna jecanja. Nabreknuti 
valovi navaljivahu na silne litice, gdje se praskom i tut- 
njavom odbijahu, a na piesak su grnuli jedan za drugim, 
prebacivali se, grozno bučili i šumom se razlievali, tre- 
skajući o plitko dno. Vjetar je gonio i kidao crne oblake 
pod tmurnim, sivim, olovnim nebom, a galebovi su pre- 
lietali i vijali se nad raztrganom pjenom, nad mrkimi 
jazovi valova. Iza one biedne i čemerne sirotčadi, koja 
je sad čučila na pragu, ležalo je u siromašnoj sobici ri- 
barevo krupno tielo, protegnuto na podu u bliedom, mut- 
nom i tužnom svjetlu razsvanuća. 


II. 


Kad utekoše stražar i okrinkani mu ortak iz riba- 
reve kuhinje, naglo vijugnuše za ugao kućice, liznuše u 
mrak medju masline vrta, pa se tuj pritajiše njekoliko 
vremena, a onda se utisnuše u šikarje, kojim je dolina 
zarasla. Šuljajući se medju glogom i dračem, s težkom 
se mukom prikučiše koritu potoka, i odmah se osvjedo- 
čiše, da ga neće lako pregaziti. Voda bijaše nahrupila 

sa strmih bočina, te se šmom valjala k moru. Znali su, 
da je njegdje nad potokom široko brvno, nu nisu mogli 
vidjeti toga mostića iz šikarja, kamo su bili zapali. Ne- 
preosta im, nego da se jošte provlače onom gustinom, 
idući oprezno obalom potoka. U malo nabasaše na de- 
belu divlju trešnju, kojoj su se grane izpružile nad vodu. 
Stražar se uhvati za jednu granu i sagnu se nad vodu, 
pa opazi, kad munja sievnu, ono brvno, koje nije bilo 
daleko od njih. Provuku se do mostića; nu bojeći se, da 
će poskliznuti, idući po mokrom drvu, legnu na trbuh, 
pa tako preplaze potok jedan za drugim. | 

— Sigmunde, ovuda! Treba da se moru približimo, 
da dodjemo na kraj pruda. Strašne li noći! Klisure se 
tresu od grmljavine. Ova je draga pravi pakao. Sliedi 
me! — Čuješ li prasak valova? pitaše i osluhivaše stra- 
žarev drug. 

— Čujem. More nije daleko. Veliš na prud, ali ako 
nas opaze u ovoj svjetlavini ? 

— Kad se izvučemo iz šikarja, vidjet ćemo, da li | 
je tko na žalu. Ovdje su nam po boku velike klisure. 
Svakako treba da se dočepamo pruda, jer je tamo ona 
stazica, koja vodi po kuku na cestu. Ali, kako ćemo u 
Duboku? — Hajamo! 

Sad idjahu močvarnim zemljištem, gazeći velike ka- 
ljuže, te bi se svako malo vraćali, da obadju duboke 
jaruge i udubine. Napokon opaze kroz šikarje uzburkano 
more, stanu, pa se primaknu prudu, a kad se osvjedoče, 
da neima na njem žive duše, polete iz šikarja na piesak. 
Nadju stazicu i počnu se verati po strmom kuku, po 
južnom rtu uvale Brestove. Umorni i težko zadihavajući 
se, sjednu na stazi. Tamo na drugom kraju pruda vi- 
djela se ribareva kuća u svjetlavini munja, koje bez pre- 
kida presiecahu crne oblake. 

— Ribara nije više na piesku. Odnesli su ga valjda 
u kuću, reče stražar Sigmund. 


*& 

— Ti si ga ubio. Srušio se u ladji na drugi hitac. 
Jest, ti si ga pogodio, ti si poslije mene izpalio. 

— Kad je sievnulo, uzeh ga na oko. Nismo bili 
od njega ni trideset koraka. Nitko nas nije vidio. Sad 
ćemo u špilju. Pazi na novac, da ga neizgubiš. Treba 
da se preobučem u svoje haljine, jer su mi ove tvoje 
tiesne. Mokar sam do kože. Neboj se, nitko nas nije 
vidio. 

— Nitko? — Neluduj! A Julka? Zar ti nije ona 
skinula krinku? Dosta sam ti govorio, da čuvaš krinku. 
Julka će kazati, da te je vidjela, tebe će uhvatiti žan- 
dari, tražit će se tvoj drug ... Ti glupane! sve, sve 
si pokvario! | 

U toj ljutitosti skine krinku, koja mu bijaše spala 
s lica na bradu, i baci ju od sebe. Ta je krinka bila od 
crna platna, a imala je dvie luknje za oči i jednu za, usta. 
Julka bijaše skinula baš takvu krpu sa stražareva lica. 

— Opet ti velim, neboj se! Neljuti se bez potrebe, 
mirio je stražar druga. | 

— Ni vrag nebi saznao, tko je uzeo ribaru novac, 
da si ti bio oprezan. Sve će se saznati, sve! Ti si bluna, 
prava bluna, nu ja sam još veća, kad sam se s tobom 
upustio u..... 

— Ja i Horni reći ćemo, da nismo išli na stražu, 
jer daje noć bila strašna i sila vjetra, a po ovakvom se 
vjetru nemogu kriomčari približiti kraju. Govorit ću ja 
s Konradom. On mi je prijatelj. Neboj se! zapuhavao se 
preobučeni stražar, otirući znoj sa debele ošišane glave. 

Bijaše to čovjek žutokos, srednje rasti, crvena i 
obla lica. 

— Što, zar si poludio? Nagovarati Konrada! Ti 
hoćeš da cielomu svietu kažeš, gdje si noćas bio! 

Opet idjahu po onoj lomnoj stazi. 

— Ako bi uztrebalo.... ako... 

<= Što si rekao Konradu, kad je otišao? Jesi li mu 

kazivao, da ću ja k tebi doći? navali drug stražarev, 
uhvativ ga za ruku. 

— Nisam. Bili smo zajedno na straži, a kad je za- 
noćilo, otišao je Horni. Umolio me, da sam ostanem, a 
ja mu rekoh, neka ide slobodno, jer da ću ja leći pod 
kakvu izbočenu stienu na briegu i mirno spavati. 

— Ti mu nisi dakle ništa, ni jedne rieči, o meni 
kazao? upita muklim, drhtavim glasom ortak. 

— Nisam, tako mi poštenja, nisam ! 

—- Idi, odmah smo kod špilje, reče stražarev drug 
i opipa nješto pod haljetkom, a oči mu grozno sievnu. 

— Ribar je mrtav, a tko zna, da je on imao ovo- 
liko novca? Da smo razbili škrinju, moglo bi se pomi- 
sliti na kradju, nu mi nismo ostavili nijednoga traga. Ako 
me je i vidjela Julka, ona ipak nezna, nemože znati, 
tko joj je ubio otea. Što se tiče novca .... tko? kada? 
— Hm! — Škrinja je ciela, ključ je pod uzglavljem, na 
svojem mjestu. Bila je baš sliepa sreća, kad smo one 
večeri vidjeli kroz prozor, kako je ribar brojio novac i 
kamo je ključ sakrio. Da, čudne li sreće! 

Drug mu neodgovori, nego ga mrko omjeri, idući 
za njim. 

Sada zakrenu lievo sa staze, prama moru. Obijajući 
se o grebenaste stiene po kuku, dovuku se na sami rub 
visoke kisure, što tone okomito u more na južnom rtu. 
Sa staze do klisure lako bi prebacio kamen, nu u onoj 
mračnoj noći, prosiecanoj munjami, grdno su se izgrebli, 
prebijajući se četvrt sata do svoga cilja. Na desno dizala 
se klisura, njezin vrh, pod kojim se crnilo zjalo špilje 
Duboke, do dvadeset metara nad morem. Da udješ u 
špilju, trebalo je i srčanosti i opreznosti. Zločinci se obu- 
hvate objeručke za povisoku stienu, okrenu se oko nje, upi- 
rući se nogama o njezine grebene, pa odahnu malko. 
Sada stajahu na uzkom kamenu, što se je izbočio iz 
klisure poput stepena, ali malko nagnuta nad more. Pod 

njima u crnom mraku bučili su valovi, praskajući o silnu 
liticu. Okrenu opet ledja moru, uhvate se rukama čas 
za oštru stienu, čas za kakvu pukotinu, metnuv u nju 
prste, pa se tako primaknu zjalu velike špilje. Držeći se 
čvrstih i kvrgastih grana rešeljike, što je izrasla iz pu- 
kotine uz zjalo, skoče u Duboku. Ona zelena rešeljika, 
osamljena na goloj klisuri, bijaše kao grana nad vratima 
kakve krčme, kao znak njekim pticam, da ima u špilji 
dosta mraka i vode. I gavran se često crnio do zjala, 
čučeći na onoj rešeljici. | 

Čim udješ u špilju, nadješ se u dosta veliku prostoru, 
naličnu okrugloj crkvici. Svod je živa litica, vlažna i 
zelenkasta. U dnu zjala vise sa svoda debele stiene, stu- 
povi, njekakvi zvonovi, što se lašte od vlage. Podalje 
crne se tri, četiri zjala pomanjih špilja, mračnih pećina, 
tiesnih produhljina i rupa, kud bi se čovjek s težkom 
mukom mogao provući. Narod baje o Dubokoj čudnih 
stvari. Mnogi su osvjedočeni, da je u njoj zakopano silno 
blago, ali da ga čuvaju strašne nemani. Njeki kazivaju, 
da je pred mnogo godina bio došao u Svitan jedan grčki 
pop, i da je imao popisano sve ono silno blago. Djed 
toga i toga mornara vidio je popa unići u Duboku, ali 
se nije više iz nje povratio. Ljudi se bojali te špilje, jer 
da je u njoj pokopan kralj, koji je imao pasju glavu. 
Duboka da je puna vukodlaka, malčića i vještica. Od 
živih ljudi nitko se nije usudio, da zaviri dublje u špilju, 
a njeki, koji su bili u njezinu zjalu, pripoviedahu, da 
se je udubla valjda do drugoga kraja svieta, jer da se 
iz silne daljine čuje jecanje, stenjanje i jauk. 

Kad udjoše u zjalo, začu se prhutanje ptica, koje 
se premještahu na svojem noćištu. U dnu zjala gorjela je 
malena svjetiljka. Njezino se svjetlo tužno sjajilo po ze- 
lenkastih i prugastih stienah i padalo u jednu manju 
špilju, gdje je titralo i lamalo se u maloj kaljuži vode, 
nakapane sa svoda. Voda je izdubla korito u živom stancu. 

Onu je svjetiljku, zatvorenu s tri strane, donio stražarev 
drug u špilju i ostavio ju ondje, kad je pošao u riba- 
revu kuću. 

Vjetar je gonio kišu u zjalo. Oluja je jošte bjesnila. 

Stražar se Sigmund preobuče u svoje odielo, koje 
bijaše ostavio u Dubokoj. Onaj drugi donese svjetiljku, 
metne ju na zemlju posred pećine, pa reče stražaru: 

— Sjedi, ti ćeš brojiti novac. 

— Ja?...uzčudi se malko stražar, pa sjedne na 
žutkastu zemlju i razširi noge. 

Drug izvuče iz njedara crven rubac i baci ga stra- 
žaru medju koljena. Crne mu oči plamsahu. 

— Odmotaj i broji. To je sve, što smo našli. Polo- 
vica meni, polovica tebi. Broji! reče nestalnim, uzdrhta- 
“m glasom i klekne stražaru uz lievi bok, pa mu se 

oni o rame. 

| Stražar metne svjetiljku medju razširena koljena, 
sre u druga malene i sive oči, nakesi se, i razveže 
naj crveni rubac. Ortak ga gledaše, potisnuv njekakvu | 
zelenu kapu nad zatiljak. Kosa mu je crna i ruda, a 
nad čelom je malko plješiv. 

U rubcu bijahu jedna biela vunena čarapa i jedna 
kožnata novčarka. Stražar segnu u dugu čarapu i izvuče 
iz nje okruglu kožnatu mošnju. 

— To je zlato, šaptne mu drug prigušeno, a velika 
Mu se usta nakrive. Čelo mu se mrzko narozalo. 

Stražar iztrese na rubac zlatni novac iz mošnje, po- 
= gladi ga rukom, premetne ga, kimnu i izkeči zube. Počne 
brojiti. Svjetiljka bacaše svoj žuti sjaj na njegovo crveno 
i nabuhlo lice. Kratki mu i debeli brci podrhtavahu. 

— Petdeset šterlinga! zine stražar, kad pobroji. 

— Svakomu dvadeset i pet. Sad izbroji ovo, što je 
u novčarki, šaptne drug udušeno. 

Njegovo se tamno-žuto i kozičavo lice grčevito ste- 
zalo. Nos mu je orlovski, kvrgast i na lievo nakrivljen. 

Brkova neima, nego nješto. malo kratkih dlačica, izraslih 
nad kutovi ustnic4. Riedka mu brada narasla nizko pod 
ustnicom. 

— Novac imamo, ali Julka . 

— Broji! Julka nas nije anale a neima sada ni otca, 
da ju čuva. Sama je... Broji! zapovjedi drug stražarev. 

Stražar broji desetače i petače. Onomu drugomu 
sievaju oči, usta mu se nakrivljuju. 

Još prosiecaju munje mrklu, crnu noć i pune zjalo 
špilje žarkom svjetlosti. Pod pećinom grozno buči more. 
Vjetar zavija oko vrleti. Nad stražarom i njegovim dru- 
gom križa velik šišmiš i neprestano pišti. 

— Uprav sto forinti, zine opet stražar i otare znoj 
sa čela. 

— Broji još jedan put. Broji! ... šane mu groz“ 
čavo drug. | ; 

Stražar posluhne. | ik 

Drug mu se jače. nasloni o rame, metne ruku B 
haljetak, izvuče naglo bodež iza pasa i svom ga siloh 
urine stražaru u bok. Stražar muklo zajaukne, trže se 
i svali se na ledja. 

Kratak, prigušen krik začuo se iz dna špilje. Raz- 
bojnik zadrhta i upre oči u najširje zjalo, držeći bodež 
nad stražarom. Sve je tiho. Razbojnik osluhuje malko, 
pa zapali opet bodež u prsa svoga druga. Uzme novac, 
zamota ga i spravi u njedra. Sigmund hropće u smrtnom 
trganju, ležeći posred špilje. Hoće da nješto kaže, nu 
glas mu se gubi u krvi, što mu je navalila na usta, 
jako crvena i topla, te se puši u sjaju svjetiljke. Pod 
zjalom pećine lome se nabreknuti valovi, vjetar udara o - 
klisuru, rešeljika se trese, grmljavina se odbija od kuka 
do kuka, munje razsvjetljuju stražara. Pred zjalom tamo 
nad uzburkanim morem lete crni oblaci kao njeke grdne 
otrančine, dotičući se valova svojimi raztrganimi skutovi 

Sigmund se ukočio, prevrnuv se u zadnjem trzaju 

na prsa i utisnuv lice u zemlju, nakvašenu svojom krvi. 
Ruke je i noge razširio, kao da je zaplivao prama dnu 
Špilje. 

Razbojnik pomisli: — Sad mogu mirno spavati. 
Novac je ovdje, ribar je mrtav, a Sigmund?.... tko 
bi znao, gdje je Sigmund? — Gle blune! Ha, ha! I 
on se zagledao u liepu Julku... on da mi bude tak- 
mac. ... Od Julke me stari Petar više priečiti neće... 
Ha, moj ribaru, badava ti tvoje psovke i grožnje . 
nakesi se razbojnik. — Nitko me nije prepoznao, a 
komu da sune u glavu, da sam ja ribara?.... Jedini 

. evo ga.... nediše, on bi me bio izdao, da 
nedodje sam u tamnicu. Tko je bio s njim u Julkinoj 
kući? — — Jedan okrinkani čovjek! Smiešno! A 

\ tko može reći, da sam ja bio okrinkan? Možda 
* igmund ? . 

1 On tako: raćnialjaše: kidajući svoje odielo, koje bi- 

še donio stražaru. U svaki bi komad odiela ovio po 

jedan kamen, pa ga tako bacaše u more. Kad svrši taj 

/ posao, primakne se k stražaru, usta mu se grozno na- 

krive i reče tiho: — Za što nisi pazio na krinku? Tako 


mi poštenja, nebih te bio — — da te nije Julka pre- 
poznala. — Uhvati ga za doge: i doda: — Prijatelju, 
dozvoli! .... 


Grozan mu smieh opet nakrivi usta, vukući stražara 
na rub zjala, da ga odatle gurne u more. 

U to se začu iz dna špilje grohot. Razbojnik uzdrhta, 
pusti mrtvaca, i iztrgne bodež iza pasa. U jednoj rupi 
na dnu zjala gorila je svieća, a do same nje crvenilo se 
nječije lice pod žutom razčupanom kosom. Velika i razzi- 
nuta usta djavolskim se grohotom smijahu. Dva zelen- 
kasta oka sievahu grozno izpod nizkoga čela. Razbojnik 
uzmakne za korak i digne bodež u vis. Spopadnu ga je- 
žuri, prelete ga trnci. Velika noćna ptica zaprhuta iz 

jedne pukotine i izleti mrtvim letom iz špilje u mračnu 
noć, dotaknuv se kreljutom njegova bodeža. 

Ona se dva oka jošte kriese, uzdižu i približuju. 
Razbojnikov bodež drhće. Opet grohot. Iz rupe se vuče 
čovjek, duga crvena vrata, razkuštrane kose, veliki mu 
ge zubi sjaje. Pred sobom nosi svieću. Već se izvukao i 
osovio i trgnuo bodež iza pasa. Bodež se zasjao kao blied 
i modruljast plamen. Čovjek se lagano primiče. Visok je, 
pognut malko, ruke su mu duge, šaka velika. Grohotom 
se smije i primiče se i prezavo i zvjeravo. 

— Ola! Nož iz ruke! 

— Tito! .... Ti? .... preseneti se razbojnik i 
prodje rukom preko čela, da otare ledeni znoj, koji ga 
bijaše probio. 

Obojica zadjenu bodeže za pas. 

— Mislio sam, da si već daleko od Svitna. I danas 
su te žandari tražili, odahne stražarev drug. 

— Rad malenkosti . ... tri stotine forinti! aš 
se Tito, prekriži ruke na Sna i slegne ramenima. '. 

— Odkad si udovu okrao .... 

— Okrao? Ha! Ha! A što si ti počinio noćas? 

— Zar si od onda u ovoj špilji? 

— Već deset dana, slegne opet Tito ramenima. 

— A što jedeš? Tko ti hranu donosi? 

— Tko? — Hoćeš li šutjeti? — Hoćeš, hoćeš . 
Sve sam vidio i čuo. Tko mi hranu donosi? — Justina. 

— Justina! 

— Da. Ej, Justina! Evo je! Ha, ha, ha! Evo je! 
pokaže Tito ženu, koja se vukla u zjalo kroz onu istu 
rupu, odkud se i Tito izvalio. 

Bijaše to žena od kojih trideset godina, srednje rasti, 
ali jaka i bujna tiela. Lice joj bilo žuto i nabuhlo. Čas 
upiraše svoje tamno-sive oči u razbojnika, a čas u mrt- 
vaća. Čelo joj se mrzko namrštilo. 

— A što si naumio s onim? zapita Tito i pokaže 
mu na stražara kretom glave. 

Razbojnik pogleda plaho i Tita i Justinu. 

— Ja sam vas vidio, kad je zanoćilo, tebe i stra- 
žara. On se preoblačio. Što ste govorili, nisam mogao 
čuti. Da ti istinu kažem, kad ste unišli u pećinu, malko 
se prestraših, jer sam mislio, da mene tražite. Vidiš, 
posumnjao sam otebi.... E, €, vješt si na bodežu! 
Dobro si udario! Amo ruku! ponudi mu Tito desnicu. 

Razbojnik se lecnu. 

— Moja se ruka još nije omastila čovječjom krvi. 
Ti napadaš na izdajničku, a ja nisam jošte nikada radio 
preko vjere, reče Tito. 

— Ti neznaš, za što sam ga ubio. Trebalo je, da ga 
ubijem. On je kriv nesreći moje sestre, odgovori razboj- 
nik i poda mu ruku. 

— Tvoje sestre? — Nije! obrani Justina oštrim 
glasom mrtvaca. | 

— Što znaš ti! lecnu se opet razbojnik. 

— Što znam ja!? — Vidiš, razljuti se djevojka, 
tvoja je sestra dolazila pred pet godina, kad još nije 
bilo ovoga stražara u Svitnu, u našu kuću, gdje ju je 
čekao .... 

— Tko? upita zlorado Tito, videći, kako neće da 
sve odtoči. 

— Stari Anselmo, da, Anselmo Panello. Ja to nebih 
bila kazala, ali si me razljutio. — Bacite ono u more, 
pokaže stražara. 

—- A što ste ono govorili o ribaru? Vi ste nješto 
brojili, a, je li mnogo? zakriese se Titove oči. 

— Brojili!... Ti si dakle vidio? 

— Da, i sve razumio, ako i nisam svaku rieč čuo, 
prevari ga Tito. 

— Ali bacite ono u more! razljuti se Justina. 

— Ne u more, zavrti glavom Tito, jer bi ga možda 

valovi izbacili, ili ribari uhvatili. Ja znam za bolje mjesto. 
Ima vode. Neće mi smetati, ako se amo vratim. Ja i 
Justina znamo sve, ali ćemo šutjeti, ako nas liepo na- 
dariš. Koliko imaš kod sebe? Dat ćeš mi na put. Ja 
odlazim još noćas. Koliko dakle? 7 

— Dat ću svakomu petdeset forinti, ako mi se za- 
kunete, da ćete šutjeti. 

— Justina, zakuni se! zapovjedi Tito, pa odmah . 
doda : 

— Dat ćeš svakomu sto forinti. 

Razbojnik izbroji novce. Sad mu reče Tito, neka 
uhvati stražara za noge, a sam ga primi za ramena. 

— Justina, uzmi svieću i stražarevu pušku. Slušajte. 
Odvući ćemo ga u jamu. Ha, ha! u jamu! Da, odavle 
kakvih sto koraka, ravno u brieg. E, znam ja za svaku 
rupu! Da, u veliku jamu. U nju se nemože bez konopa, 
pripovjedi Tito. 

Sad počnu vući mrtvaca za noge, za glavu, kako 
bi im već lakše bilo. Provlačili su se iz jedne špilje u . 
drugu, čas bi se pognuli, čas bi se vukli potrbuške, a 
kadšto hodahu osoviv se posve. Izprva bijaše tlo ravno, 
a onda se lagano spuštalo. Sa svih strana bijaše naj- 
gušći mrak. Čuli su se tihi kapci vode, gdjegdje za- 
sjala bi se mala kaljuža. Putem se i odmarahu. Tito, 
sav usopljen, otirao je crveno lice rukavom  haljetka. 
Njemu je izraslo samo do ušiju njekoliko žutih dlaka. 
Po debeloj ustnici riedki su mu se brci izverugali. Mr- 
tvac bijaše težak, ali je puzio po vlažnoj ilovači. Samo 
bi se kadšto zadjeo o kakov kamen, što je virio iz zem- 
lje, i udario glavom o stup, o stienu, al je puzio, uviek 
puzio. Svjež zrak zastruji. Tito reče, da nije jama da- 
leko, jer da je to vjetar, koji duva u jamu od obale, 
kroz pukotine i produhljine. Malo za tim zapovjedi, da 
budu tiho. Sad svi osluhuju i čuju, kako voda tiho plju- 
šti i muklo glogoće. Tito razjasni, da je to more. — 

Slieva se u jezerce. Vidjet ćeš, kimnu. Opet vuku mr- 
tvaca. Tito pripovieda, da je jama jako prostrana, ali 
da nije duboka nego za tri, četiri čovjeka. 

— Evo nas! uzdahne Tito, kad dodju na rub crne 
jame. 

Gurnu mrtvaca sa ruba, te začuju, kako je ljusnuo 
na stiene, na obalu jezerca, što bijaše u sredini jame u 
razu s morem. Sva je jama muklo odjeknula. Mrtvac 
se zatakao po strmoj stieni i pljusnuo u vodu, koja se 
mrko zapjenila. Za mrtvacem bace i pušku. Kad se plitka 
voda utišala, pade na nju svjetlo svjetiljke. Mrtvac je 
ležao .na ledjima. Nad njim bilo je za pedalj vode. Bieli 
se limeni gumbi zasvietiše za .časak. 

— Jugo, visoka voda, plima, promuca Tito. 

Još jednom zirmmu u jamu, pa se povrate u zjalo 
Duboke, nad more. Tito se preobuče u seljačke haljine, 
a svoje sakrije u jednu pukotinu. 

— A kamo ćeš sada? zapita ga razbojnik. 

— Kamo? — U sviet, pokaže more velikim razma- 
hom rukd. 

Tito mu poda desnicu, poljubi Justinu, pa joj reče: 
— Pozdravi mi majku. Reci joj, da vas neću zaboraviti, 
kad budem imao mnogo novaca. Pozdravi i žandare. Ha, 
ha, ha! Justina, s Bogom! : 

Poljubi još jednom djevojku, oči mu sievnu, pogleda, 
ju, pa izčezne iz špilje. Iz grana rešeljike, dok je visio 
nad morem, jošte mu se jednom zasvietiše zelenkaste 
oči. Nestane ga u mraku. Justina gledaše dulje vremena 
u grane rešeljike, ljutito i biesno. Sjednu za tim, spusti 
glavu na dlane, i uzdahne: — Neće ga ubiti! 

— Tibi htjela?... Zar ga mrziš? začudi se raz- 
bojnik. 

— DA, zareži Justina. 

— Za što? 


46 


Justina neodgovori, nego skoči na noge, plaho se 
ogleda i htjede izaći iz špilje. 

— Čekaj, zajedno ćemo do ceste. Justina, ako kažeš 
jednu rieč, ubit ću te. | 

Djevojka mu obeća, da će šutjeti, pa oboje izadju 
iz špilje i stanu se verati po kuku. 

Tito bio udario put Trsta preko Učke. Već u svojoj 
desetoj godini bijaše Tito prava kuga u Svitnu. Njekoje 
vršnjake zavadjaše na nerad, skitanje i kradju. Šuljao 
se svuda kao mačak, penjao se po voćkah u tudjih vr- 
tovih, krao je kokoši i rubeninu, što se sušila po žalu, 
i sve što bi mu pod ruku došlo. Kad ponaraste, podje 
na more, nu i na brodu posizahu njegovi prsti za tu- 
djim dobrom. Često se svijao pod oštrimi udarci konopa. 
Krvav i pun modrica letio bi po brodu, s krme na provu, ' 
ili se penjao po jedrilih, a jedni mornari udri za njim 
u potjeru kao za divljom mačkom, dok se drugi smijahu 
na palubi. Do petnajste godine bijaše sitan, ali okretan, 
pruživ i lukav. Kašnje se naglo protegnuo. Kad je s pr- 
voga puta došao kući, uzalud ga pljuskala majka, uza- 
lud mu čupala kosu: nikako se nije mogao odreći svojih 
navika. Kašnje se opet ukrcao i opet krao, a napokon 
se dočepa tamnice. Pod tudjim imenom bijaše opet mor- 
narom, pa opet pane u tamnicu. I tako je doživio svoju 
trideset i drugu godinu, sad na brodu, sad u tamnici, 
sad u Dubokoj, gdje je znao za svaku rupu i pukotinu. 

Njegova majka, stara Fuska, bijaše u Svitnu pri- 
maljom. Imala je malo posla, jer se bila svima omrazila. 
Kad joj je umro muž, ostavi joj jedinca, a uzela bijaše 
iz nahodišta u Trstu malu Justinu, kojoj se nije nikada 
saznalo za roditelje. Dok je Justina bila djetetom, do- 
bivaše Fuska njekoliko forinti mjesečno. Tito bijaše dvie 
godine stariji od djevojčice. Čim je ponarasao, stao ju 
tući, a ona ga u svemu slušala, uviek se pokoravala 
njegovoj premoći. Justina bivaše svakim danom prezavi- 

jom, bojala se ljudi i riedko bi pošla u Svitan, jer joj 
se djeca rugahu, da je mula, kopile. Bilo joj oko pet- 
najst godina, kad ju je Tito domamio u Duboku. Od 
tada se sastajahu u špilji kamo mu ona donosila sve 
što mu je bilo od potrebe, hranu, vino, pokrivala i odiela. 
Justina je znala za sva njegova nedjela. 

Kad se izviše po strmom kuku na cestu, reče raz- 
bojnik Justini, neka podje kući sama, jer da bi ih tko- 
god mogao susresti. Ona se odmah udalji. I on se uputi 
prama Svitnu. Idjaše lagano cestom, što se spušta k moru 
sve do mjesta. U p6 sata dodje do kućice, osamljene i 
sakrivene medju uljikami pod cestom. U pukotini jedne 
vratnice prozora opazi svjetlo. Primakne se k prozoru i 
metne oko na onu pukotinu. U sobici se vidjela postelja, 
a na njoj je sjedila vremešna žena, ridjaste kose i omašna 
nosa, te je naglo mahala mršavim rukama, razgovara- 
jući s Justinom. Bijaše to Fuska Tara. Svieća se ugasnu. 
Razbojnik, koji nije mogao razabrati ni jedne rieči u 
šumu vjetra, udalji se od prozora, pa nastavi svoj put 
u mračnoj noći. 


III. 


Stari Pave Stipetić, idući ranim jutrom iz Brestove 
u Svitan, susrete se nedaleko od mjestanca s jednim 
financijalnim stražarom. Taj stražar bijaše visok i omašit 
čovjek, mlad i rumena lica. Zvao se Konrad Horni. On 
nazove Pavlu dobro jutro, nu stari ga mornar ošine lju- 
titim pogledom, zaljulja glavom i neodzdravi, nego podje 
ravno svojim putem. Konrad se okrene za njim, sleže 
ramenima od čuda, metne rt jednoga brka medju zube, 
pa nastavi i on svoj put. 
Za koji čas stigne Pave na sjeverni rt svitanske 
 wale, na zavoj ceste. Već se bijaše razdanilo. Cesta je 
: sazrovana od silne kiše, a na mjestima se jošte tresu 
. žutkaste i mutne kaljuže pod udarci vjetra, koji burkaše 

vodu na mahove. Sredinom tjesnaca , Velikih vrata“ je- 
drila su dva velika broda u riečki zaljev. More se pje- 
.nilo pred njima. Već su se i odaljeni otoci razabirali u 
onom mutnom jutru. Po Cresu se vukla magla i spu- 
štala se potocima malne do samoga mora. 

Sa zavoja ceste vidi se mjestance Svitan. Pred njim 
je pukla krasna morska uvala, a iza njega se u pito- 
moj dolini steru voćnjaci i šumica uljikA i kestenja. Ta 
se šumica hvata kićenih obronaka, koji zatvaraju dragu 
sa tri strane. Nad mjestancem dižu se vinogradi, razvi- 
jeni na uzvode, a medju njima se motaju prezidi. Liepe 
biele kuće u Svitnu sve su na okupu. Samo su dvie, tri 
osamljene u zelenilu svojih vrtova. Uvala je svitanska 
obrnuta k iztoku, te prima u se valove bure, sjevero- 
iztočnjaka, malko koso. Južni je rt svuda vrlo nizak, 
ravan i širok i jako se pruža u more. Na tom rtu, nad 
samom uvalom, bieli se velika gospodska kuća, a iza 
nje se prostire krasan i hladovit vrt. Krošnje se staro- 
vjekih i ogromnih lipa dižu uz čemprese i zelene ladonje. 

Ljudi su u Svitnu jošte većim dielom spavali. Tko 
da urani nedjeljom, pa po onakvom vremenu? Dim se 
vitlao samo iz njekoliko dimnjaka, a vjetar ga trgao, 
obarao o vlažne krovove i raznosio naglo. Po kućah su 
se vidjele velike i prugaste ljage kiše, što je šibala 
po zidovih za one biesne južine. Na žalu se diljala ve- 
lika ladja. Još joj nisu bila zatvorena sva rebra bokova. 
Prova joj se malne ticala krova jedne mornarske kućice, 
a pod krmu su grnuli valovi. Na žalu bijaše i drugih 
omanjih ladja, koje se popravljahu, pa dvie brodice, tra- 
geta, njekoliko pasara, kajića i guca, pritegnutih na kraj, 
prije nego li je vjetar planuo. Na obali bijaše sila hra- | 
stovine, svuda porazbacane. More bješe u noći razro- Pi 
valo i razkopalo žal, a po kupovih pieska zelenile su se s 
resine, iztrgnute na plitčini, pa izbačene na kraj. Va+ 
lovi se jošte razlievahu, blatni i mutni, jer su bili pomeli 


49 


obalu. Pjena, što udaraše o žal, bijaše puna pilotina, 
tresaka, rastrganih morskih trava, cunja, komadića ko- 
nopa, svakojakoga smeća. U gradiću 'bijaše: sve pusto. - 
Nad morem letili su još crni i raztrgani oblaci. Baš 
posred Svitna uzdiže se medju kućami velika župna crkva. 
Do crkve iza visokih lipa pomaljao se šiljak tornja. 

Paye Stipetić prodje mimo načelnikove kuće, koja 
bijaše na sjevernom rtu svitanske uvale, baš na zavoju 
ceste. Pogleda mrko tu kuću, pa se uputi prama Svitnu, 
te stane nakon njekoliko časova pred velikim željeznim 
vratima Albinina vrta. Od načelnikove kuće do Svitna 
teče cesta ravno podnožjem brežuljka, obrasla šumicom 
-uljika i raznim zelenim sadom. Cesta teče uza samo more, 
a čvrst ju zid štiti od valova juga. Na po puta od na- 
čelnika do mjestanca stanovaše Albina, rodjakinja bro- 
dovlastnika Anselma Panella. | 

Pave iztrese lulu, metne ju u žep, a iz drugoga 
žepa izvuče modar rubac i s njim njekakvu crnu mokru | 
krpu. On je tu krpu našao na stazi, što se penje od 
Brestove po kuku do ceste. Krpu spravi u žep, a rub- 
cem otare oči. Sad pozvoni Pave na vratima vrta. Pri- 
bliži se licem rešetki tih vratiju i gledaše kuću, što bi- 
jaše pogred vrta, za kakvih sto koračaja od ceste. Za čas 
otvori se prozor prizemno. 

— Tko je? upita ženski glas. 

— Ja, Katice, ja. Je li kod vas moj Marijan ? 

— Marijan! A, a! Jest. Zlo vrieme. Je, ostao je 
kod nas — gospodin Marijan. Čekajte, još se nisam 
obukla, vikaše Katica, držeći golim rukama vratnice, ko- - 
Jimi je vjetar tresao. 

Malko za tim otvori mršava i visoka Katica že- 
ljezna vrata vrta. Lice joj je smedjasto poput drva, kosa 
žutkasta i riedka. Uzka je ramena ogrnula šarenim 
 rubeem. | 


— Dobar dan, Pave. Danas ste baš uranili. Gospo- 
Kumičić: Sirota. 4 

din Marijan još spava. Noćas se do kasna pilo, uzdahne 
Katica, pa odmah pridometne: — Vi znate, da neima 
reda u ovoj kući. 

Katica idjaše pred mornarom. Kako bijaše put bla- 
tan, pridigla je haljine i široko koracala preko kaljuža. 

— Onaj iz Rieke slika je i prilika Anselmu. Deset 
sam puta bila noćas u pivnici! Uf! mrmljaše kuharica, 
a dugoljasto joj se i narovano lice stezalo oko uglova 
tankih i bliedih ustnica. 

Kad stupe u vežu kuće, približi svoj šiljasti nos 
starčevu licu, nasmije se lukavo,. veliki joj se i crni zubi 
odkriju, pa šapne: — Pave, a, zar niste ništa čuli? 
Govori se, da će onaj iz. Rieke, znate, Kalušković, da 
će se oprtiti, da, Albinu, Albinu. Pave, Vi to već znate, 
gurne Katica ramenom rame staroga mornara. 

— Gdje spava Marijan? upita Pave, gledajući biele 
stube, kojima se išlo u prvi sprat. 

— Ah, da joj zna muž u grobu! Pave.... ali 
molim Vas! prekriži Katica usta kažiprstom. — Znate, 
nisam ja kao druge. Neću da bude po meni smutnje. 
Molim Vas — — ako što i kažem — — srece mi je 
prepuno. m. 

— Tako, tako. Htio bih govoriti sa sinom, hoću... 

— On spava gore u zadnjoj sobi na lievoj, ne, nč, 
na desnoj strani. Na lievoj je gospodja Albina. 
| Pave korakne na prvi stepen. Katica mu se približi 
i položi ruku na njegovo rame. Starac stajaše jednom 
nogom na prvom stepenu, a drugom na kamenom podu 
veže. Lice mu bijaše crveno, jer svjetlo dana probijaše 
stakla prozora nad zavojem stuba. Stakla bijahu razne 
boje. 

— Pave, Vaš bi Marijan mogao biti pametniji. Opo- | 
menite ga. Vi ste mu otac, a ja neznam ništa, nego 
tako kažem, šapne Katica, i sive joj se oči izbeče. 

— Kate, a što to govorite? brecne se starac. 

— Ta čemu mi je Bog dao oči? Idite tiho, da koga, 
neprobudite. Sa sinom ćete dakle govoriti? A počekajte, 
dok ustane. Recite meni, pa ja ću... 

— Ne, treba da sam s njim govorim. 

— Tako! ... Ali bih i ja mogla... pogutne zad- 
nju rieč. 

— U zadnjoj sobi? .. 

— Da, u zadnjoj, kimne Katica zlovoljno, i ostane 
na mjestu, gledajući za mornarom, koji je uzlazio stubami. 

Katica služi već dvadeset godina u kući Anselma 
Panella, koji joj često obećivaše, kako će joj naći muža. 
Ona nije više mislila na brak. Tako je barem govorila 
njekim susjedam, koje nisu toga vjerovale, jer se znalo, 
da Katica pegla košulje Mikiću, obćinskomu slugi, 
panduru. 

Kad stupi Pave na zadnji stepen, metne kapu na 
stolicu, pogladi siedu kosu i ogleda se širokim hodni- 
kom. Taj hodnik bijaše pun svjetla, jer zatvoren staklom, 
te sav bliedo-zelen od zelenila iz vrta, koji se je širio 
iza kuće po obronku. Anselmova kuća ima s traga dva 
krila, a u svakom dvie sobe. Na veselom hodniku na- 
nizalo se pet soba. S pročelja vidjela se krasna svitan- 
ska uvala. Prama jugo-iztoku stere se more, a na desno, 
u razmaku od kojih pet sto koraka, “bieli se mjestance 
Svitan. 

Pave podje čim je tiše mogao hodnikom i pristupi 
k vratima zadnje sobe. Pokucne tiho. Nitko se neodazva. 
Opet pokucne i počeka. Sve tiho. Mornar pomisli: tvrdo 
spava, kasno je legao .... Popostane još njeko vrieme i 
gledaše “kroz prozor u vrt. Na jednom škripnu vrata. 
Pave se naglo okrene i opazi sada svoga sina Marijana 
na dugom hodniku. 

Usupnuto se sgledaše. Marijan se ponješto začudi, 


stane jedan hip, neznajući što bi, a onda se makne, 
. * 

oborene glave, prama svomu otcu. Nereče mu ništa, 
udje u sobu i sjede na postelju. U sobi bijaše tamno. 

— Sinko, nisi mudar, ne, nisi, uzdahne otac i kimnu 
tužno. 

Marijan se gane na te rieči, ustane s postelje, i uze 
hodati sobom. 

— Pravo mi je govorila Katica, ... pogleda Pave 
pečalno sina. | 

— Što zna Katica! I ti si bio mlad! odbije Ma- 
rijan jedko i gorko. : 

—- Da, bio sam mlad, ali nisam takav bio... ni- 
sam preko noći ostajao izvan kuće, tako mi moga izdah- 
nuća, reče otac žalostno i tarnu dlanom svoj siedi brk. 
koji mu se potresuje. 
= — Tko bi znao, što ti misliš! 

— Marijane, poslušaj svoga otca. Ako si i mladji, 
znaš više nego li ja, ali vjeruj mi, sinko, mnogo ih je 
već nastradalo .... 

— Šuti! plane Marijan. — Ja neću nastradati. Ti 
živiš u onom, što je bilo nera Što piliš, kad neima 
razloga. 

Otac mu premuči, uzdahnuv tužno. Koliko bi dla- 
nom o dlan udario, smrče se. Marijan otvori prozor, pa 
upita otca : 

— Za što si me došao tražiti? Još je rano. 

— Nesreća, sinko, velika nesreća. Jadna djeca! Zlo 
i naopako po njih, da neima kud gore, kimnu starac i 
spusti ruke na koljena. 

— Kazuj, šta je da je! Kakva djeca? Kakva ne- 
sreća ? 

— Julki — lupeži — — — kuća joj se izkopala 
— — ubiše otea. 

— Što? Kada? dahnu Marijan, videći suze u ot- 
čevu oku. | 

— Noćas, noćas... uduši plačem zadnju rieč. 

Marijana zazebe srce. Otac mu sve podrobno izpri- 
povjedi. 

— Odmah ćemo prijaviti načelniku. Stražara, komu 
je Julka skinula krinku, uhvatit će naši ljudi. Svezat 
ćemo ga, dok dodju žandari. I sudbeno će povjerenstvo 
doći. Prokleti lupeži! Ne, neće nam uteći! ljutio se Ma- 
rijan. Lice mu se tamno ožarilo. 

— Kod onih sirota ostao je Luka. Marijane, ja 
idem k njima, a ti javi Marasu, što je i kako je. | 

— NE, poći ćemo zajedno k Marasu. Ostani. To je 
grozno! Razbojnici su joj ubili otea.... za što? Ah 
lupeži! škripnu zubmi Marijan, stisnu piesti, pa kriknu 
prigušeno: — Julka, ako te pravica neosveti, osvetit ću 
te ja! Život za život! Tako mi Boga, hoću! 

— Marijane, umiri se, reče mu otac prestrašeno, 
videći ga onako biesna. 

— Jadna Julka! Jučer sam ju vidio, bila je sa 
oteem, vesela, smijala se.... Ah, to je grozno! 

Pave i Marijan izadju malko za tim iz kuće. Ka- 
tica gledaše za njima iz kuhinje. I Albina je malko otvo- 
rila prozor, te pazila, kamo će Marijan sa otcem. 

Već je zvonilo na ranu misu. Prozori se u Svitnu 
otvarahu. Po stazicah na kukovih i bregovih, te cestom 
s jedne i s druge strane, svuda je dolazio svijet u mje- 
sto. Na žalu oko ladja bilo je već njekoliko ljudi. 

Pave i sin mu nisu htjeli razgovarati s nikim, nego 
ravno prodjoše u načelnikovu kuću. 

U mračnom dućanu Florijana Marasa, svitanskoga, 
načelnika, bilo je mnogo žena. Kupovahu slador, kavu, 
rubeninu i druge potrebštine. U dućanu bijaše svega i 
svačesa. Pet šest li mornara pilo je rakiju, stojeći oko 
stolića, na kojem je bilo njekoliko zelenih boca i malih 
čašica. Maras ih nukao, da piju. Bijaše to omalen, koš- 
ćat i žilav čovjek. Sam natakaše čašice mornarom. — 
Ej, Mato, hoćemo li još jednu? Ej, Stipe, daj, daj, gutni 

dok si mlad! A ti Marko, zar si danas zle volje? Oh, 
liepi moj mladiću, da sam najljepša djevojka, zaljubio 
bih se u tebe! Pij, dušo, pij Marko! — sokolio je načel- 
nik mlade mornare, pljeskao dlanom o dlan, smijao se 
srdačno, kao pravi prijatelj, kao brat, otac. Maras je slabo 
govorio jezik, kojim govore Istrani, i često je rabio tali- 
janske rieči. Letio je dućanom od kupca do kupca. Jed- 
noga uvjeravaše, da neima na svietu bolje kože za opanke, 
nego li u njega: — Stipe, uzmi kožu, nije sile, da ju 
odmah platiš. Uzmi kožu, nosit ćeš ti opanke i tvoj 
sin, koji ti se još nije rodio. Drugomu, koji ogleda- 
vaše jedan bakalar: — Uzmi ga, dragi kume, ta- 
kvog nije još imao na stolu ni sveti otac papa. — Na- 
čelniku se znoji tamno i erveno lice, zarašteno gustom 
crnom bradom. Kosa mu je gusta i ruda, čičasta, malne 
kao u crnaca. Sav se uznojio, i po čelu i po orlovskom 
nosu. : 

— Šior, ova rakija pali kao plamen! otrese grlo 
mlad mornar, izciediv čašicu. 
Jaka, a? Dobra? He, angjeli bi ju pili. Još 
jednu? Druga te neće paliti, smiešio se načelnik mor- 
naru, držeći staklenku. 
Crne mu i duboke oči neprestano igrahu pod veli- 
kimi i kovrčastimi obrvami. Sjaj tih očiju bijaše nesta- 
lan, sad zelenkast, sad žut, kao žuto staklo, kad ga 
obraćaš blizu plamena. : 

— Šior podešta, bih li još jednu čašicu? upita 
ponizno, siputljivim glasom čovjek gladka i rumena lica. 

— Pij, Stipe, pij! Prvi je mjeseca pred nosom. He, 
he, lako tebi, dobit ćeš svoju plaću, mahne rukama na- 
čelnik. 

— Ala, silne li plaće! Stipe, što ti dava obćina 
mjesečno ? zapita mlad mornar. 

— Tri forinta. Nije mnogo, ali se da živjeti, smigla 
ramenima Stipe Mikić, obćinski pandur. 

— Stipe, još jednu! Liečnici i popovi vele, da je 
ovo otrov. Ah, buftoni, komedijanti! Da je ovo otrov, 
mene bi već vrag odnio. O, o! nedam se ja! Marko, ko- 
liko misliš da mi je godina? Gledaj me dobro! nasmije 
se Florijan Maras, pogladi kratku crnu bradu i zasuče 
debele brkove, koji mu sakrivahu gornju ustnicu. Kad 
se smijaše, sjajili bi mu bieli i maleni zubi. 

— Šior, bit će blizu pedeset, osmjehnu se star mor- 
nar, pridižući k ustima čašicu. Ruke mu drhtahu. 

-— I... odgovori mu načelnik, izpruživ ruku i po- 
kazav mu pet prstiju. — Da, da, već sam ostario medju 
vama. Već sam trideset i tri godine u Svitnu, prida 
otežito i namrgodi se, sjetiv se vreće, u koju je trpao 
cunje po selima. 

Florijan Maras bijaše rodom iz Furlanije. Već za 
rana ostavi svoj zavičaj, pa se uputi u sviet, klateći se 
od sajma do sajma. Obašav sva istarska sela, osvanu 
napokon u Svitnu, pognut pod svojom vrećom cunja i 
pod vagom sa batom. U ruci je nosio maleni koš, pun 
konca, igala, zrcala, češalja i drugih sitnarija, što ih je 
davao po selima u zamjenu za cunje. — Stracer, cu- 
njar! vikahu djeca, kad se pomolio na rtu svitanske uvale. 
U kratko vrieme bio se upoznao sa ženami u mjestancu 
i u okolini. Dvie godine prije njega bijaše došao u Svi- 
tan Tara, Titov otac. Tara je vodio po svietu jednog 
psa i jednog jopca, a uz to pokazivaše njeke čudne slike. 
Fuska, njegova žena, vrtila je organet, verklec. U 
Svitnu snadje ih grozna nesreća. Crknu im jopac,.prvi 
umjetnik druživa. Na svu sreću znao je Tara poprav- 
ljati stare kišobrane i cipele, a uvjeravaše ljude, da zna 
i zube vaditi. Obitelj Tara osta u Svitnu i do mala joj 
ge rodi potomak — Tito. Maras stanovaše izprva kod 
Tare. Vraćajući se u večer iz svitanske okolice, izasuo 
bi cunje iz svoje vreće na hodniku pred zajedničkom 
sobicom. Za dvie godine razgrani mu se trgovina. Već 

je prodavao platno, kožu, šešire i svilene rubce. Maras 
i Tara često bi se do krvi izlemali radi Fuske, koja je 
tvrdila po smrti svoga muža, da je Maras Titov otac. 
Nakon pet godina posvadi se Maras sa Fuskom, te 
najmi jednu kućicu i oženi se s Barbarom, udovom iz 
Vratna. Žena mu bijaše donesla hiljadu forinti u miraz. 
Sad poče trgovati vinom, posudjivati novac seljakom i 
u malo steče liep imetak. Ljudi su o njem govorili: 
prevario bi i vraga! | 

S Marasom je u dućanu i Linda, njegova kći. Dje- 
vojka se nešali sa kupci, većim dielom ženami, nego ih 
lieno i pospano pita, čime da ih posluži. Zieva i gleda 
na jezičac vage. 

— Šior, još jednu čašicu. Danas će kasno početi 
misa, reče mlad mornar načelniku. 

— Bolje bi bilo, da ostanete ovdje kod: mise! Vi ne- 
trebate od župnika soli. Pop, pop! Hm! Ala ste smiešni! 
Zanat, braćo, kao svaki drugi zanat! Kao što ja proda- 
jem kavu, vino, slador i drugo, tako vam pop prodaje 
rieč, kako vi mislite, božju. Prošla su vremena, prošla, 
da smo bili... zašuti Maras i mahnu njekoliko puta 
rukom pred čelom, kao da muhe plaši. 

— Čast Vam, gospodine načelniče, al negovorite kao 
čovjek! Bio sam i ja po svietu, pa sam vidio, kako idu 
u crkvu ljudi, koji znaju više, budi bez zamjere, nego li 
Vi i svi načelnici odavle do Trsta, reče star mornar. 
Taj nije pio rakije. 

— E, Vi ste župnikov prijatelj! mahnu rukami Ma- 
ras i čelo mu se namršti. 

— S poštenim sam čovjekom prijatelj, odbije mor- 
nar oštro, okrene se, pa doda, izlazeći iz dućana: — A 
što ćemo! na svietu nas ima svakojakih! | 

— Eto, ljudi, jeste li ga čuli? — Kad čovjek ostari, 
posve poludi! — Marko, Zvane, ŠStipiću moj dragi, 
čujte! Sinoć smo zaklali tele, he, he, već je ognja, zar 

nebismo sfrigali bubrege? Znate, jedan, dva, tri! To 
je odmah gotovo. Hoćemo li? A onda svaki polić sta- 
roga. To će vas bolje okriepiti, nego li bi župnikova rieč, 

Mornari pristanu na Marasov predlog. 

Načelnik izadje iz dućana, da vidi, kako je u kuhi- 
nji. Kad stupi u vežu, začudi se malko, spaziv Pavla i 
Marijana. Mladi ga poručnik pozdravi, pa mu reče, da 
želi s njime govoriti. 

 — Izvolite, osmjehne se Maras. 

— Ne ovdje. Hajdmo u obćinski ured. Veoma važno. 

— Sad imam pune ruke posla, no ako baš .... 
snizi glas, smrkne se u licu i poposuče brk. 

— Važno. Molim vas! reče Marijan oštro. 

Načelnik pogleda sumnjivo mladića, sleže ramenima, 
pa podje po ključ ureda. Obćinski ured i učiona bijahu 
u istoj sgradi, malo bliže nego li vrt Anselma Panella. 

Dok oni razgovarahu u veži, silazila je stepenicami 
debela žena, siede kose i ćelava tjemena. Lice joj je 
okruglo, mastno, lašti se. Naravnav na debelom nosu 
naočale, reče sa stuba načelniku, svomu mužu: — Zar 
neimaš posla? — Maras ju umoli, da pripazi u dućanu, 
dok se on vrati. Žena navali pitati, za što hoće iz kuće, 
da bi bolje bilo doma ostati i zaslužiti koju krajcaru. 

— Molim te, miruj! odsieče Maras, pa izadje brzo 
iz kuće. 

Barbara izmuca nješto i odlunja u kuhinju. Bijaše 
starija od svoga muža. 

Kad udju u obćinski ured, otvori načelnik dva pro- 
Zora, ponudi Marijanu i otcu mu stolice, pa svi sjednu. 
Plaho je izprva slušao staroga mornara, ali kad Pave 
svrši, razvedri mu se malko lice. 

— Vi dakle mislite, da su stražari ubili ribara? 
upita načelnik Pavla. 

— Julka je odkrila jednomu lice. 

— Čujem, da je ribar kriomčario. Možda je na njih 
navalio, pa da ga svladaju .... 

— A za što su nasrnuli na djevojku? razljuti se 
Marijan. | | 

— Molim Vas, umirite se! Djevojka je možda lagala. 

— Gospodine načelniče, što kanite učiniti? plane 
sada Marijan. 

— Što kanim učiniti? podiže se načelnik naglo sa 
stolca. Što? Zvat ću ljude, da Vas bace iz ureda. Tko 
ste Vi? Što ste Vi? obori Maras, što je osornije mogao. 

— Izvolite zvati te ljude! Da vidimo! osovi se 
Marijan. Oči mu plamsahu. 

Načelnik mu se opet zagrozi, a on mu se nasmije u 
brk porugljivo i prezirno. I stari se Pave razljuti: 
Mi se Vas nebojimo! Znajte, da je živ ribar, tužio 
bi Vašega sina, jer se i on vrzao oko njegove kuće. 

Načelnik probliedi i nasmije se usiljeno. Jednim se 
mahom sav uznojio. Silno se mučio, da uguši, da sa- 
krije svoj gnjev, a Marijan ga jošte gledaše biesno i 
prezirno. 

— Što ste nakanili? 

— Dobro bi bilo, da pozovemo amo zapovjednika 
financije, odgovori Maras pokunjeno. 

— Dobro! — Otče, ostanite ovdje. 

Načelnik podje k prozoru i zovne bosonoga ribar- 
skoga dječaka, koji stajaše na cesti. Upita ga, da li je 
gdje vidio gospodina Mifku, a kad mu dječak odgovori, 
da nije, reče mu, neka ga potraži. Pićo, tako se zvao 
dječak, jurnu kao striela u Svitan. Izpod širokih nogu 
pljuskala mu blatna voda kaljuža, tako da su se ljudi, 
koji idjahu k misi, ugibali od njega, da ih nepoprska. 
Nebi dugo, a Pićo gmiznu u ured, usopljen i crven kao 
rak. Zadihavajući se javi, da će gospodin Mifka odmah 
doći. Načelnik htjede dati dječaku jedan novčić, nu on 
pocrveni i reče, da neće ništa. Maras ga nije htio siliti. 

U ured dodje Mitka, čovjek visok i mršav, okostan, 
blied i ćelav. Duga, plava i lanasta brada pokriva mu 
prsa. Duboko se nakloni i sjedne. Načelnik ga upita, 
gdje je bila u noći straža, i opomenu ga, neka bi istinu 
govorio. To uvriedi Mifku, pocrveni i zakašlja. Načelnik 
ga potipka prstima po koljenu, i poče ga uvjeravati, da 
ga nije htio uvriediti. Mifka se nakloni i pripovjedi, da 
je straža bila nad uvalom Brestovom. Maras i Marijan 
poglednu se. 

— Tko je bio noćas na straži? upita načelnik. 

— Konrad Horni i Sigmund Maller, nakloni se 
Mifka, zakašlja i pocrveni. 

— Jesu li ti stražari kod kuće? Ja, kao načelnik, 
htio bih s njima govoriti. 

— Neznam. 

— Molim Vas, dragi gospodine, da ih amo dove- 
dete, ako su kod kuće. 

— Hoću, gospodine načelniče, nakloni se Mifka i 
podje ravno doma. 

Nadje Konrada, protegnuta na postelji, i upita ga: 

— Horni, gdje je Maller? 

— Maller?... 

— Da. 

— Ja... ja neznam. 

— Što! Zar niste bili zajedno na straži? snebi se 
Mifka. . 

— Zajedno?... Da, bili smo, ali ja sam zaspao, 
a on je njekud otišao. 

— Horni! Vi ste zaspali! kriknu Mifka. — Gdje 
ste bili na straži? Gdje ste zaspali? 

— Nad Brestovom. 

— Jeste li sada odanle došli ? 

— Jesam. 

— Dodjite sa mnom ? 

Kad vidje Horni, da ga zapovjednik vodi prama 

načelnikovoj kući, sav se sbuni, a kad udje u ured i 
spazi načelnika, sito mu se navuče na oči. 

Konrad odgovaraše Marasu kao i svomu zapovjed- 
niku. Tvrdio je, da je cielu noć bio nad Brestovom. 

— Jeste li noćas vidjeli ribara Petra Stanića ? 

— Nisam, gospodine načelniče, odgovori Horni. 

Maras odvede stražara u jednu sobicu, pa se vrati 
k Mifki i sve mu izpriča. Zapovjednik smrtno probliedi. 
Zadihavao se i drhtao cielim tielom. Maras mu reče, 
da će Horni ostati u zatvoru u obćinskom uredu, dok 
dodju žandari. Jošte ga umoli, neka bi mu poslao stražu, 
jednoga čovjeka. 

— Mallera ćemo već uhvatiti. Okolnost, što nisu 
zajedno doma došli, u velike opravdava moju sumnju. 
Molim stražu, ponovi načelnik. 

Mifka podje kući i odmah zapovjedi dvojici Am 
da uzmu puške. 

— Idite, pregledajte svaki kut oko Brestove, pa da 
mi se nevratite bez Mallera! 

Jednoga stražara pošalje k načelniku. 

Maras šetaše po sobi i razmišljavaše, što da učini. 
Pave i Marijan bijahu već otišli. Maras premeće misli, 
a u sobu stupi čovuljak od kojih pedeset godina. Lice 
mu je obriveno i rumeno, ridjasta kosa zalizana, gladka, 
kao priliepljena na debeloj i spljeskanoj glavi. Sav je 
sputan tiesnim zelenkastim odielom. 

— Čuo sam, da ste u uredu, pa sam doletio, reče 
Stipe Mikić tankim i siputljivim glasom. 

Stojaše do vratiju. Gledeći Marasa, neprestano je 
vrtio svoj žuti slamnati šešir na prsima i skretao gla- 
vom sad lievo, sad desno. Vrat košulje sizao mu do 
ušiju i bijaše čvrsto omotan širokim crnim rubcem. 

Maras mu naloži, neka nadje četiri čovjeka, koji će 
poći s nosili i s mrtvačkim liesom u Brestovu po umo- 
renoga ribara. Mikić nije u prvi mah razumio načelnikove 

zapoviedi. Naglo zatvaraše i otvaraše male, sive i vrc- 
kaste oči i mrmljaše nješto i skretaše glavom, dok ga 
je Maras grdio. 

— Idi, pa se odmah vrni! Odniet ćeš pismo, pri“ 
javu, k sudu u Vratno. Povjerenstvo bi moglo doći jo- 
šte danas u Svitan. 

Mikić iztrči iz sobe na hodnik, gdje ga čekahu 
žuto kudravo pseto i debela glogova batina. Kad bude 
na cesti, izvadi veliku i okruglu burmuticu iz žepa svoga 
prekratkoga haljetka, podpraši svoj presedlasti nos, pa 
krene u Svitan. Cipele su mu čiste i dosta svietle, ali 
mu se vidi razšireni i poderani elastik, jer su mu i hlače 
prekratke. Mikić hodaše naglo, gusto koracajući, a dr- 
žao: se uzravno i važno, noseći svoju batinu pod pazuhom. 

Misa je svršila. Stražar šeće hodnikom u obćinskom 
uredu, pred mračnom sobicom, gdje je Horni zatvoren. 
Sav se Svitan razgovara o ribaru i njegovoj kćeri. Ljudi 
se dozivlju, čude se, nagadjaju, a djeca trče pred obćin- 
sku kuću, obilaze ju, pogledavaju se. Svak hoće, da zna 
više nego li drugi. Svim je na ustima ime obćinskoga 
pandura. Mikić zalazi u kuće, traži ljude, koji će donieti 
mrtvaca u mjesto, jer da će doći gospoda od suda i pre- 
gledati rane, a to da je sve po carevih zakonih. Sviet 
se sjatio na obali pred dućančićem Jakova Šimunića i 
slegao se oko Mikića. Svi ga izpituju, nu on govori 
oprezno, jer da su to stvari, kojih nemože razumjeti 
nego čovjek od zakona i koji ima soli u glavi, te da on, 
službena osoba, nije dužan tumačiti i ovo i ono, nego 
da vrši svoju dužnost, kako mu nalaže viša oblast. 
Umirovljeni pandur Gašpar Makarić, pognut i jednoruk 
starac, skreće glavom i tvrdi, da je bolja bila stara 
pravica. Svi govore o Julki, o Titu, koji je okrao 
udovu Barušić i ranio joj glavu, a njekoje žene psuju 
stražare, jer da su oni krivi, što je kava skuplja, pa da 
još ubijaju ljude i napastuju djevojke. U crkvi da ih nije 

nikada, nego da su dan i noć u krčmi kod onoga crnoga 
ciganina načelnika, a njihovo tulenje da se čuje u cr- 
kvu, kad je sve tiho, kad je sveto podizanje. 


IV. 


Marijan Stipetić, vrativ se od načelnika u kuću 
Anselma Panella, sastao se na hodniku u prvom spratu 
s kapetanom Kaluškovićem. 

— Ola, Stipetiću! Kako ste spavali? Izvrstno vino! 
Glava mi je laka kao pero, a dobro smo guenuli! Od- 
kud Vi? Noćas ružno... prekine kapetan, opaziv liepu | 
udovu Albinu Maldoni. 

Njezin muž Valentin Maldoni, sin njeke sestrične 
Anselma Panella, bio je pomorski kapetan. Već je go- 
dina bila prošla, odkad je našao grob u valovih. Albina 
bijaše rodom iz Trsta. Anselmo, neimajući nikoga, uzeo 
ju k sebi. 

I Kalušković i Marijan zagledaše se u krasnu i 
mladu udovu, koja je pridolazila k njima gospodskim 
krokom, sva raznježena i topla. Za njom se vukla svietlo- 
. modra jutarnja haljina, obšivena bielimi čipkami. Kosa 
joj je gladka i sjajna, ruke, do lakta gole, biele kao 
snieg, lice spokojno i svježe od hladne vode. 

— Dobro jutro, gospodo! Mišljah, da jošte spavate, 
osmjehnu im se udova djevojačkim posmjehom. | 

—- Danas sam uranio. Probudio me otac. Gospodjo, 
viest, neugodna viest . . . smete se Marijan. 

— Otac Vas probudio? Kakva to viest! razklopi Al- 
bina velike crne oči. 

— Da, neugodna viest, kimnu Marijan. 

— Hajdmo dolje. Sva sam uzrujana. Izvolite, go- 
spodine kapetane! pokaže Kaluškoviću stube, nakloniv se 
učtivo i umoliv ga pogledom, neka bi prvi počeo silaziti. 

Kad sidju u vežu, opaze na kućnom pragu visoku i 

krupnu ljudesinu, Anselma Panella. Ljetno odielo, pepe- 
ljaste boje, vrlo mu je široko. On gledaše u more, pre- 
križiv straga ruke. Začuv iza sebe korake, lagano se . 
okrenu i pozdravi dubokim i hrapavim glasom. Lice mu 
je veliko, crveno, nabuhlo i poprskano modruljastimi 
ljagami. Zirnuv nješto sumnjivim pogledom u Albinino 
lice, podje u prizemnu sobu i zovne gospodu. 

—-E, jednu čašicu, da se razbistrimo! Kapetane, 
divan cognac! Pijte! grakne Anselmo i zasuče debele 
smedje brkove, koji mu sizahu do ušiju. 

Brada mu rasla samo pod jabučicami, ali se nije 
opažala u prvi mah, jer je bila spletena s brcima. An- 
selmo iztrusi dvie čašice, pa otare sure i suzne oči, pod 
kojimi su mu visjeli debeli podočnjaci. Na jednom po- 
dočnjaku bijaše crna bradavica. 

Marijan izpripovjedi sada, kako su ubili stražari ri- 
bara. Albina, stisnuvši obrve i zureći u njegove oči, 
uzdahne: 

— Jadna djevojka! 

— Lopovi, na vješala! vikne Adam Kalušković. 

— Jedan čovjek manje na svietu, sleže Anselmo 
ramenima, lupi čašicom o stol, pa otare znoj na debeloj 
i do kože ošišanoj glavi. Kosa mu bijaše riedka. 

Anselmov je djed zaglavio na vješalih blizu grada 
Labina na pustom mjestu, gdje se danas križaju tri 
ceste. Bio je u službi kod njekoga vlastelina u srednjoj 
Istri. Okrav gospodara, pobježe sa ženom i sinom. Tada 
vladahu Istrom Francezi, boji zatrše u kratko vrieme 
sve tate i lupeže. Narod je blagosivljao tu strogu pra- 
.vicu i još se je sjećaju starci. Anselmov djed zakopa 
ukradeni novac u njekoj špilji blizu Pazina, jer mu do- 
ušiše drugi lupeži, da ga traže francezki vojnici. U malo 
ga uhvatiše i odsudiše na smrt, a ženu mu i sina ba- 
ciše u tamnicu. Kad izpustiše sina iz tamnice, nadje 
sakriveni novac i doseli se u Svitan sa ženom. Majka 

mu bijaše već umrla. U Svitnu mu se rodi Anselmo, 
koji bude pomorskim kapetanom, pa onda brodovlastni- 
kom. Anselmo je udovac. Imao je troje djece, ali su 
pomrla. : 

Albina zovne Katicu i upita ju, da li je kava go- 
tova. Kuharica odgovori, da nije, pa se vrati k ognju, 
omjeriv mrko gospodu i nahmuriv obrve. 

Marijan ustane i reče, da ide u Brestovu. - 

— Vi idete? uzčudi se Albina. | 

— Hoću da vidim one sirote . . . smete se Marijan. 

— Idite — — idite — — utješite ih. Ah! uz- 
dahne udova, ogledavajući punane prste svojih krasnih 
ruku. 

Marijan zirne u nju, nu ona kao da se je ogradila 
hladnim nehajem. Spustila je glavu na oslon stolice i 
složila ruke na prsima. 

— Stipetiću, Vama se svidja ribareva kći. E, mladi 
ste, a djevojka je liepa! A što me gledate? Ma i meni 
se svidja. — Kapetane, još jednu čašicu! kimnu Anselmo. 

— Čujte, ostavite cognac, kava će ... nedoreče 
udova. 

— Šutite! odreže kratko Anselmo, pa omjeri sve 
mrkim, košljivim pogledom. 

— Kapetane, ako se razvedri, prošetat ćemo se, 
znate, daleko, sami. Vi znate liepo pripoviedati. Oh, 
danas sam vanredno dobre volje! klikne udova i pogleda 
Marijana kradom, letimice, a hladan joj posmjeh nakrivi 
malko usta. 

Kalušković se nakloni i reče: 

— S Vama i u pakao! 

— U paklu neima cognaca, zamrkoće Anselmo i 
opet mrko pogleda udovu. 

— Tamo je dosta toplo, nasmije se Kalušković 

— Ah, Vi ste duhoviti! smrsi Albina, pa odmah 
zapita Marijana, čudeći se: — Zar još neidete? 

Marijan se sbuni, porumeni, pozdravi, pa izadje iz 
sobe i iz kuće. Hrlio je za tim cestom, kao da ga nješto 
goni iz Svitna. Prodje mimo Fuskine kuće zamišljeno i 
pognute glave. Justina ga tiho pozdravila, eli se on nije 
na nju obazrio. Djevojka gledaše dugo za njim. Bijaše 
stisnula zube i zadihavala se. Marijan stiže na ono 
mjesto, gdje se je izvila staza od pruda po kuku. Stane 
i pogleda u uvalu. Oko ribareve kuće stajaše desetak 
ljudi, a kup djece nabrao se pred prozorom  sobice. 
Djeca pogledavahu u sobu, gdje je ležao mrtvac. Marijan 
sidje pobrzo na prud. Kad stupi na prag kućice, pro- 
bliedi i nasloni se o zid. 

— Julka... . prekine mu se glas i suze mu grunu 
iz očiju. 

U kuhinji bijaše mnogo ljudi. Julka, sjedeći na 
nizkom ognjištu do Marijanove pogurene majke, spustila 
joj glavu na krilo. Do vratiju sobice stajahu Marko 
Ružić i sin mu Ivan. Po licu razastrla im se tuga. 

Julka pridigne glavu sa Marina krila. Oči su joj 
pocrvenile od plača i posumračile od boli. Lice joj je 
bliedo i zaplakano, ustne joj i grudi drhću, ramena joj 
se tresu od gusta jecanja. Ljuta je bol razrovala cviet 
njena prenježnoga obličja, pod očima je otekla i malko 
pomodrila, krasne joj i rumene ustne stegnula tuga, 
sgrčila ih i uništila im sav divan sklad. 

— Marijane, otac je ondje... zajeca Julka bolnim 
glasom, kao da se je izvinuo iz puknutoga srca. 

Glava joj klone. Niemo gledaše preda se u supor, 
kao da pozire u strašnu bezdanicu, mrku, crnu. Mladić 
sjedne do nje i poče ju tješiti. Na njegove rieči grozni- 
čavo uzdrhta, zacvili, kao da joj živo sree iz grudiju 
trgaju, pritisne očajno svoja njedra, pane na pod i uze 
zvati otca i majku iz groba. Marko Ružić, Ivan, Marijan, 
Pave, svi priskoče k djevojci i pridignu ju s poda. Ona 
se svijaše od boli, najgroznija se očajnost survala na 

Kumičić: Sirota. 5 

njeno lice. Sve obuzme strah, gledeći muke onoga mla- 
doga tiela, ono mučno drhtanje njezinih grudiju. 

— Julka, umiri se, čuj me! Umiri se, siroto! mo- 
ljaše ju stari Ružić. 


— Siroto, obezumit ćeš se! Neplači! naricaše Mare, 


Marijanova majka. 

I mali Frane drhtaše od straha, misleći, da će mu 

i sestra umrieti. 

 Julka se onesviesti i sva pomodri. — Sapelo ju, 
svisnula je od boli, veli Mare. Polože ju na ognjište i 
počnu joj prati lice i vrat i njedra hladnom vodom. 
Kad progleda, pokrije ju stari Ružić svojim modrim svi- 
lenim rubcem i uzdigne joj glavu na krilo Marijanove 
majke. 

Ivan je Ružić klečao do njezine glave. 

— Julka, umiri se! Nisi sama na ovom svietu, svi 
ćemo ti pomoći, štitit ćemo te, pa će doći i tvoj brat 
iz Amerike. Julka, neboj se ničesa, utješi se! molio ju 
Ivan, držeći joj svoju desnicu na vrućem čelu. 

— Otče! majko! Umrli su, ubili su ga, ubili, oh 
Bože! stenjaše djevojka. 
| Dugo plakaše. Kad se umiri malko, pogleda staroga 
Ružića i šaptne: — Bog Vam naplatio! 

— Julka, boli 1 te štogod? Jesi li se udarila na 
ladji? upita ju Ivan. 

Djevojka svrne na njega oči, pridigne više glavu, 
dah joj stane, zaniemi i upilji mu se u lice, nemičući 
ni jednom trepavicom. 

Na Ivanovu licu sinu radost. Cielo joj je lice za- 
hvatio svojim milim pogledom. Oči su mu smedje, ve- 
like, svietle i sjajne. Sjaj im je tih, spokojan, dubok i 
pun utjehe i mile sućuti. Julka vidi u Ivanovih razši- 
o renih zjenicah svu dobrotu svoga otca, svu ljubav po- 
kojne svoje majke, njezine poglede i osmjehe, njezinu 
dušu. Ona tone u te zjenice, zaboravlja se, kao da umire 


are 

u majčinu zagrljaju. Taj blagi Ivanov pogled utišao je 
bolni hlapat njezina srca, ogrijao je to bolno i stisnuto 
srce, smekšao ga i razsvietlio, te raztrgao tugu, što se 
bijaše svila oko njega. Taj blagi Ivanov pogled prisilio je 
njezinu uzburkanu krv njekom čarobnom i sladkom si- 
lom, da kola naravnim, mirnim, ugodnim tokom u mla- 
djanom, izmučenom tielu. 

Julka prikrije lice rukama, uzjeca se, vrele joj suze 
poteku licem, do mila se razplače. Sad ju obuzme ve- 
lika, neizmjerna tuga, ali neosjećaše više one krute i 
gorke boli. 

Ivan, pošto se malo pribrao, ustane i svrne okom 
po otcu i Marijanu, zapanjeno, kao da se je prenuo iza 
sna. Mladić je divna struka, stasit, pun jedroće, snage 
i bujne gibkosti. Kosa mu je zlatasto-smedja i podaje 
veliku milotu njegovu mladjanomu licu, po kojem je do- 
brota navirala na svaku crtu. 

Dok Julka tiho jecaše, spustiv glavu na njedra Ma- 
rijanove majke, pristraniše se stari Ružić i Pave Stipetić. 

Stari mornar, vraćajući se iz Svitna, bijaše sreo na 
cesti Marka i Ivana. Ovi bijahu uranili, da se prošeću 
i da vide štetu, koju bijaše počinila oluja. Mornar iz- 
pripovieda Ružićem Julkinu nesreću, a oni odmah po- 
djoše s njim u Brestovu. 

— Pave, bojim se, da su okrali pokojnoga Petra. 
Treba da to razvidimo. Petar mi je kazivao pred koji 
dan, kako je uzeo njekoliko stotina iz riečke štedione, 
a i sin mu je poslao novaca prošloga tjedna. 

— Gospodine Marko! prestraši se Pave, i ja se 
bojim, da su ga okrali. Jest, Petar je imao oko pet sto- 
tina kod sebe, ovdje. Čekajte, da, u sriedu mi je ka- 
zivao, da se je pogadjao s Makarićem a jedan komad 
zemlje. Razbilo se o malenu razliku. Meni je Petar rekao : 
Što će Makariću polje? Kud će s onom jednom rukom? 
Ako hoće, novac je kod mene na kupu. 

Pozovu maloga Frana i upitaju ga, gdje mu je otac 
držao novac. Dječak ih odvede u sobu i pokaže im škri- 
nju. Zatvorena. Mali se Frane uzčudi, opaziv jedno otčevo 
odielo do škrinje. 

— A tko je izvadio iz škrinje ovaj kaput? Otac 
ga je nosio samo blagdanom, reče Frane. 

Ružić se i Pave sgledaju. Pave upita dječaka, da li 
zna, gdje je ključ otčeve škrinje. 

— Na postelji, pod uzglavljem, odgovori Frane. 

— Nadji ga. 

Frane korakne postelji, nu stane i pogleda Marka 
i Pavla; nije htio tražiti ključa pod glavom mrtvoga otca. 
To učini Pave. Glava se Petrova zaljula na jastuku. 

Otvore škrinju. | 

— Tko je to sve izpremiešao ? uzčudi se opet Frane. 

Ružić i Pave pretraže svaki kutić. Novca neima. 

— Ah, jadni moj Petre, što smo doživjeli! lamaše 
rukama Pave i gledaše mrtvaca. | 

Pave reče za tim Julki, da su ju okrali oni ljudi. 

— Hvala Bogu! Što ću sirota! Nije mi za novac, 
jecaše Julka. 

Ružić i Marijan reknu jošte njekoliko utješljivih rieči. 
Julki, pozdrave ljude, pa se vrate u Svitan. Putem su- 
sretahu mnoge mornare, koji idjahu u Brestovu. Htjeli 
su se na svoje oči osvjedočiti, da li je istinita viest, 
koja bijaše potresla svačijim srcem. 

Baš je u Svitnu podne zvonilo, kada se je micala 
malena povorka po stazi kuka u Brestovoj. Vjetar je 
jenjao, ali more bijaše jošte uzburkano. Južno se je ob- 
zorje razvedrilo, a nad morem, gdje se ljubi s nebom, 
bijaše u zraku žut pas, sve od Istre do otoka. Pred tim 
pasom pjenilo se more. Nad Riekom se nabila tmuša. 
Na Frankopanske trsatske kule pao bi kadšto sunčani 
trak, pa bi se sakrio za oblak, da ga opet probije, da. 
razsvjetli drevni Kastav grad jačom, žarkom svjetlosti. . . . 

Povorka se lagano kretala po strmom kuku. Četiri su čo- 
vjeka nosila mrtvački lies, koji se je na daleko bielio, kaa 
bi ga sunce obasjalo. Za liesom išla je Julka s bratom, 
pognute glave, blieda i zaplakana lica. Sva je u crnom 
ruhu. Ruke je složila na prsima. Za njom hodaše Pavlova 
žena, pa drugi ljudi i njekoliko djece. Kad donieše lies 
na groblje, što se prostire po obronku briega nad Svit- 
nom, položiše nosila u mrtvačku kućicu. Julka se sagnu 
nad lies, i jecaše tiho, spustiv čelo na njegov pokrov. 
Njezin brat, Pavlova žena i još tri, četiri starice pla- 
kahu sjedeći u kutu. Spominjahu se svojih pokojnih i 
moljahu Julku, neka se utješi, nu ona je upala u njeko 
mrtvilo i ostala gluha na njihove rieči. 

Oko četvrtoga sata po podne doveze se u Svitan 
povjerenstvo iz Vratna. Sudac Marussi, čovjek onizak i 
debeo, podje k načelniku s liečnikom, pisarom i dvoji- 
com žandara. | 

Sudac Marussi bijaše rodom iz južne Istre. Otac mu 
bio kopač i zvao se Marušić. | 

Povjerenstvo se uputi na groblje. Liečnik pregleda 
ribara. Tane mu probilo pluća. Sa groblja se vrate u 
obćinski ured. Ljudi gledaju žandare, koji su ostali pred 
vratima. Udova Marta Barušić pita ih, da li su već 
uhvatili Tita Taru, koji joj je ukrao tri stotine forinti. 
Starica veli, da ju je htio ubiti Tito i pokazuje ranu 
na glavi. — Vidite, ljudi, evo ovdje me je sjekirom udario. 
Probudila sam se, našla tata u sobi, a kad je uvidio, 
da sam ga prepoznala, onda me je htio ubiti. Ah, pasji 
sine! Ubiti me htio, da se nebi znalo, tko me je okrao. 
Čujte, dragi i božji ljudi, uhvatite ga i molit ću vam 
se za dušu, uvjeravaše udova žandare, koji je neslušahu. 

Sudac Marussi izpitivaše već Julku. Opaziv krasnu 
djevojku bijaše šapnuo Teodoru, načelnikovu sinu: — 
Ljepota! — Bel toeco de toga! Sudac je govorio 
nečistim mletačkim narječjem. 


T0 


Teodor mu kimnuo, da je tako. Šalio se bez pre- 
kida sa sudcem. 

Julka, skršena i salomljena od boli, bijaše oborila | 
glavu i gledaše u pod. | 

— Vi neznate nego iliriko? upita sudac Julku, 
koja ga pogleda i nereče ništa. 

— Gospodine sudče, djevojka Vas nije razumjela. 
Ovi ljudi nezovu svoj jezik iliriko, nego krvatski, 
poduči ga načelnik Maras. 

— Krvatski! Krovati su tamo iza Senja! mahne 
sudac prama iztoku, pa se nasmije kratkim, drvenim 
smiehom. 

— Preti, preti! Znate, 8? Svemu su krivi popovi! 
Oni su već smutili puk, šapne Teodoro u sudčevo uho, 
a usta mu se nakrive, kao da ih je stegnula ružna braz- 
gotina, što mu se crveni na gornjoj ustnici. 

— Ništarije! Manega de kanaje! namigne sudac. 

Marussi izpita Julku, Frana, Pavla i Luku. Odgo- 
voriše, kako im kazala njihova pamet i njihova duša. 
Stari Pave, pripoviedajući o ribarevoj škrinji, spomenu 
ime Marka Ružića, koji bi takodjer preslušan. Marko se 
i liečnik prijateljski porukovaše. Sudac se bijaše uozbi- 
ljio pred bogatim posjednikom. Julka izkaže, kako ju je 
napastovao stražar Maller i kako ga je protjerao iz kuće 
njezin pokojni otac. 

Sudac je govorio prilično dobro svoj materinski je- 
zik, ali je hotomice uplitao talijanske rieči u svoj govor. 

— Jesu li se Vaš pokojni otac i stražar grdili, pso- 
vali? upita sudac Julku. 

— Jesu, šaptne djevojka. 

— Jesu li se grozili jedan drugomu ? 

— Da. Otac ga je pljusnuo. 

— Vi ste dakle prepoznali Mallera ? 

— Jesam. 

— A što mislite, tko je bio onaj drugi? 

— Neznam. 
Teodoro je sjedio uz sudca. Nagnu mu se na rame 
i šaptnu u uho: — Gospodine sudče, stvar je jasna! 


Horni tvrdi, da je bio na straži u Brestovoj. Tako je 
barem tvrdio danas u jutro pred mojim otcem i pred 
Mifkom. Dao bih glavu, da su Malleri Horni... zašuti 
i plaho se ogleda. 

— Bez sumnje, reče sudac. 

— Ah, lupeži! zaklima Teodoro, obćinski tajnik. 

Na stolu pred sudcem bila je ona crna krpa, krinka, 
koju je našao Pave na kuku. Teodoro ju ogledavaše i 
mumljaše: — Ah, lupeži, lupeži! 

Kad preslušaju Mifku, dodje red na Konrada. Svi 
domaći izadju iz sobe; osim načelnika i Teodora, koji je 
Julku popratio očima do vratiju. 

Konrad je opet tvrdio, da je bio cielu noć na straži 
u Brestovoj. Kad začu od sudca o KEIN se radi, uz- 
drhta i probliedi. 

— Ostajete li jošte pri tvrdnji, da neznate ništa o 
umorstvu ribara Petra Stanića? 

— Ja neznam ništa, ali .... smuti se Konrad i 
pogleda načelnika. 

— Govorite! zapovjedi oštro sudac. 

Konrad prizna, da nije bio na straži, da je sve laž, 
što je do sada govorio. 

— Zapleo se. Neima sumnje, on je... .šaptne su- 
dac Teodoru. 

— Bio sam osvjedočen, kimnu Teodoro i nakrivi 
ustnice. 
| — A za što ste lagali? upita sudac Konrada. 

— Već sam više puta bio kažnjen radi nemarnosti 
u službi, pa sam s toga lagao .... 

— Isad lažete. Možete li dokazati, da niste bili 
noćas u Brestovoj ? 

— Mogu. 


T2 


Sudac pogleda Teodora. 

— To bih htio čuti! nasmieši se Teodoro usiljeno. 

— Govorite! prodere se sudac. 

— Gospodine sudče .... pocrveni Konrad. 

— Nije mi do šale. Pred vratima čekaju Vas žan- 
dari. Govorite, lažite, kako vas je volja, uzruja se sudac. 


— Jedna djevojka moći će Vam dokazati, da nela- 
žem sada. 


— Djevojka? Kako se zove ta djevojka ? 

Konrad pogleda plaho načelnika. 

— Govorite! Radi se o Vašoj koži. 

— Gospodine sudče, da smo na na samu .... 

— Nešalite se! Kako se zove djevojka ? 

Stražar zausti samo i sav se sbuni. 

— No? mahne sudac rukom. 

— Linda, smrsi Konrad na po usta. 

— Dalje! 

— Maras. 

— Što! kriknu u jedan mah sudac, načelnik i Te- 
odoro. 

Konrad sleže ramenima. 

— Moja Linda! To je bezstidno! viknu načelnik. 

— Ha, ha, ha! To je glupo! nasmije se Teodoro 
i zabode prste u crnu kosu. 

— Gospodo, umirite se! Načelniče, molim, pošaljite 
koga po gospodjicu, kimnu sudac. 

Maras je bjesnio, a sin ga molio, da se umiri. 

— Ovakovog glupana nije pod kapom nebeskom! 
Otče! ha, ha, ha! zar mu nevidiš na licu, da laže, reče 
Teodoro, zadihavajući se, pa protrne, zamisli se i upre 
oči u pod. 

Nepotraja dugo, u sobu udje djevojka, omalena, pre- 
bujna tiela, crnomanjasta i kozičava, lica. Plaho pogleda 
sudca i svoga otca. Kosa joj je crna i gusta i kovrčasta, 
bez sjaja, oštra kao strune. Haljina joj je ružičaste boje, 

a bielu pregaču, pričvršćenu na grudiju, svezala je oko 
pasa širokom vrpcom. Pod vratom o debelom zlatnom 
lancu visi joj ovelik medaljon. Haljina ju svuda sapinje, 
kao da će svaki šav popucati nad bokovi. 

Linda sjede i s usiljenom se učtivošću nasmieši. Kad 
ju za tim upita sudac, koliko joj godina, odgovori mu 
ona, da joj je dvadeset i šest, a njezin otac pomisli: 
gle, nije ga prevarila! 

— Gospodjice, poznate li ovoga stražara? reče sudac. 

— Ja?.... Da, ;poznam. Čini mi se, da dolazi 
k nama na vino. 

— Ovaj čovjek veli, da se s Vama pozna. 

— Molim, gospodine! ... nasmijulji se Linda. 

— On veli, da je.... počne načelnik ljutito. 

— Gospodine načelniče, umirite se, molim Vas! 
kimnu mu sudac ljubezno, a onda nastavi, obrativ se 
k Lindi: — Ovaj stražar tvrdi, da je Vaš... no, Horni, 
govorite! 

— Lindo, meni je težko ... poče stražar. 

— Bezobrazniče! vrisnu načelnik. 

— Gospodine načelniče, Vi ste bezobraznik!. Jest, 
Vaša gospodjica kćerka može potvrditi, da ja noćas u 
Brestovoj nisam bio, plane Konrad. 

— Mir! krikne sudac. | 

— Bezsramne li hulje! iztisne Linda prigušeno i 
naglo se podigne sa stolice. 

— Ja hulja? Lindo, zar me?... Ti ćeš dopustiti, 
da me žandari?... 

— Taj je čovjek poludio! Gospodine sudče, dozvo- 
lite, da se udaljim. To je grozno! zaplače Linda. 

— Tko laže, stražar ili ona? prišanu sudac liečniku. 

— Duše mi, nebih znao! Taj je posao vražki opleten ! 
odgovori liečnik, čovjek mlad, visoka uzrasta i vrlo mila 
lica. On sve klimaše, gladeći četkicom tamnu bradu. 

Grbavi je pisar svaki hip umakao pero i žmigao 
očima i zagladjivao garavu kosu. 

— Gospodjice, izvolite otići. Oprostite, vršio sam 
svoju težku i neugodnu dužnost! uzdahne sudac, pruži 


> joj ruku, i još joj reče na pohodu: — Vrlo žalim! 


Konrada zatvore u mračnu sobu. 

— I onaj drugi doći će nam u šake. Ljudi su ga 
dakle tražili? upita sudac. 

— Svuda, ali uzalud, no neće Vam uteći, uvjera- 
vaše Teodor sudca, a u grlu ga davilo, bliedio je i znojio 
se i prezavo se ogledavao. 

Bio već suton. 

Sudac, načelnik, jedan žandar, pisar i Mikić, ob- 
ćinski pandur, podju u kuću financijalnih stražara, da 
nadju ribarev novac. Dok oni pregledavahu svaki kutić, 
šetao se liečnik s Markom Ružićem i Ivanom po cesti. 
Viktor _Kreger, novoimenovani kotarski liečnik, bijaše 
rodom iz Gorice. Nikomu se nije htio zamjeriti, pa se 
s toga nije uplitao rado u politiku. Baš je sa Ivanom 
njekakvo pitanje razpravljao. 

— Da, u svakoj stranci ima bolestnika, a zar bi 
pravo bilo, da liečim ljude samo jedne stranke? šalio 
se Kreger. 

— Molim, doktore, kako ste sami kazali, djed Va- 
šega djeda doselio se u Ljubljanu; mi smo dakle sinovi 
jednoga naroda, pa kako da budete Vi prijatelj naših 
protivnika? gledaše ga Ivan živo, ali se pri tom smiešio. 

— Dakako, Vi imate pravo, ali već Vam... snizi 
glas, pa upita: — Zar nije načelnikov sin obćinski 
tajnik ? 

Liečnik bijaše opazio Teodora na balkonu kod An- 
selma Panella. Sjedili su pod zastorom, pili i smijali se. 

— Jest, on je, na nesreću, tajnik naše obćine, od- 
govori Ivan. - 

— Poznam ga iz Graca. Mnogo sam čuo o njem 

govoriti. Klatež, kartaš i varalica. Djačke zimske kaba- 
nice nisu bile pred njim sigurne. Iz Graca ga protje- 
ralo redarstvo. 

— Tako! uzčudi se Ivan, pa za tim nastavi: 

* — Teodoro bijaše već u desetoj godini ovdje gla- 
govit. Tada je razbio mošnjicu, u koju se sakuplja cr- 
kvena milostinja, i odnio novac. To bilo u sakristiji naše 
župne crkve, al se zabašurilo, kao i mnogo drugih nje- 
govih lopovština. 

— Vjerujte mi, dragi doktore, odkad je u Svitnu, 
ja nespavam mirno, nadoveza stari Ružić. 

Mimo njih prodju Albina i Kalušković. Gospodja se 
vrlo ljubezno nakloni, pogledav samo Ivana. 

— Veoma krasna! kimnu liečnik. 

— Čuje se, da ju Kalušković snubi, pripovjedi Marko. 

— Onaj gospodin, koji ju prati? — Čini r mi se, da 
sam ga vidio na Rieci. 

— Moguće, doktore. Kalušković je Riečanin. Jedan 
dio, mislim treći dio onoga broda, što je na diljah, jeste 
njegov, reče Ivan. 

Sad im se približi sudac Marussi i pripovjedi, da 
nije ništa našao u kući stražara. 

— Doktore, hoćemo li u Vratno? 

— Hajdmo, pristane liečnik. 

Sudac zovne žandare i upita jednoga, da li je spravio 
onu krinku. Žandar reče, da ju ima u torbi. Na to za- 
opovjedi obojici, neka odvedu Konrada u Vratno. Gospoda 
se oproste po izbor besjedom. Povjerenstvo sjede u ko- 
čiju, koja se za dva hipa sakrije za okuk. Odmah za- 
tim gledalo je njekoliko ljudi žandare i Konrada, komu 
su sputali ruke. Hrpa djece bila dotrčala na rt uvale i 
tuj stajaše, dok neizčeznuše bajunete medju uljikami. 

V. 


Iza sjevernoga rta Brestove udublo se more u skro- 
ovnu i krasnu Zelenu Dražicu. U toj pitomoj dražici osa- 
mio se Pave Stipetić, sretan i blažen, kad se pribere 
dobra ljetina i kad se osmoči. Ako sunce sprži i kamen, 
ako navali pošast na blago, slegni ramenima, pa na tanko, 
i zahvali Bogu, da je tako te se uteci škrinji. Pave je 
štedio u mladosti, ali nije sakupio opet toliko, da bi bio 
mogao izškolati svoga sina Marijana bez tudje pomoći. 
I Pave je nješto odtrgnuo od ustiju sebi i svojoj družini, 
nu najviše je pripomogao Marko Ružić, koji da bijaše 
opazio, kako se reklo, pametnu glavicu u Marijana. 

| Bijaše prekrasan ljetni dan. Žarko se sunce uzdiglo 
nad otok Krk i prosiplje svoje zlato po tihom moru, u 
kom se odsieva vedro nebo. Nad cestom se promalja iz 
zelena sada Pavlova kuća. Rumene se jabuke, žute se 
zadnje smokve, a po brajdah se krvavi groždje. Sva je 
dražica zarasla zelenilom, što se mirno zrcali u bistrom 
moru. Iznad vinograda po prisoju penje se gusta šumica 
uljika, a sredinom dražice veliki su se kesteni razgranili. 
Dražica je ocjedna, a zemlja je u slogovih, liehah, što 
se dižu kao stepenice, crna, rahla, ziratna. Po izbrežcih 
ima dobre paše i brsti. Pred kućom na gumnu dižu se 
dva jaka stoga slame. Rosa se još caklila po lišću, po 
zrelom voću i po rtovih dražice. Sitne kapljice sjajile su 
se poput bisera na kraju svake slamke po stogovih. Iz 
hladovitih gorskih gudura, gdje se sakuplja voda potoka, 
dizao se lagodan zrak, miešao se s morskim, strujeći 
prodolom k obali na riedke zapuhe, koje bi tek ganule 
lišće. Taj je mirisavi ćuh razblaživao uznojeno lice mlade 
djevojke, odjevene u crno, kad je izvješala rubeninu po 
užetu, što je bilo protegnuto nad zidom gumna. Djevojka 
se zavezla u turobne misli, te nije ni osjećala onoga la- 

hora, koji nije mogao ni mora navraskati, ni stresti ka- 
Pljica rose sa mažurane i bosiljka. 

Na kućnom se pragu pomoli onizka i pogurena žena 
u tamnom odielu i s modrim rubcem na glavi. Sunce 
udaraše u pročelje kuće. Žena nadnese ruku nad oči, pa 
zovnu: 

— Julka, gdje si? A kad ćeš u Svitan? 

— Razgrnula sam rublje, ozva se Julka Pavlovoj 
ženi sa zida. 

— Daj, dušo, daj, žuri se, žuri. Popit ćete kavu, 
pa ćete poći s imenom božjim, reče Mare i udje u ku- 
kinju šepajući na lievu nogu, koju bijaše izvinula. 

Starica nije vjerovala, da joj se je noga udarila, nego 
je govorila, uzdišući: — Ovo mi je namaklo nječije oko! 
Noga joj bila povezana oko čljenka. Hodaše pognuto, upi- 
rući se desnicom o koljeno. 

— Tonko, i ti bi, i ti, u Svitan? A nevidiš li, da 
se nemogu maknuti? potuži se Mare svojoj kćerci. 

— Mamo, idem s Julkom, vidjet ću, kako će rinuti 
u more onaj veliki brod. Mamo, jučer si mi obećala, da 
ćeš me pustiti u grad. Molim te, pusti me, raztuži se 
djevojčica i uhvati majku za suknju. 
> Tonka bijaše posljedn:e diete. 

— Ah, djeco, djeco! Ali nemojte se dugo zabaviti 
u Svitnu. Tonko, nisu za te brodovi. Preslica, preslica i 
igle! klimaše stara. 

— A jučer si mi rekla, da sam naplela dosta ča- 
rapa bratu. 

-— Jesi, dušo, jesi! pogladi joj majka liepu smedju 
kosu. 

Julka stupi u kuhinju i snimi s glave crn rubac. 
Lice joj je malko bliedo, obrazi nješto upali, kao da je 
preboljela težku bolest. 

Julka i Tonka popiju kavu, pa udju s Marom u 

sobu, gdje je bila Marijanova postelja. Mara pogleda na 
sat, što je bio na zidu, i reče: 

— Djeco, već je osma. Doći ćete na vrieme. Ti 
ćeš, Julka, i u Brestovu putem. 

— Frane je ostavio doma jedne Epo Poručio mi 
po Marijanu, da mu ih donesem. 

— Tonko, daj ključ od Marijanove škrinje. Eno ga 
na polici, pokaže Mare. 

Tonka kleknu pred Marijanovu, škrinju, obojadisanu 
tamnim modrilom. Oko ključanice naslikan je vienac 
cvieća, po najvećma žuta. Lievo i desno vieneu erveni 
se po jedna slika, do dva pedlja visoka. Jedna živo pre- 
dočuje sv. Nikolu, a druga sv. Patrika. Marijan je kupio 
tu škrinju u Dublinu. Odkad je postao pomorskim po- 
ručnikom, nije je više rabio. 

— Sad tiho! Otvorit ću lagano, reče Tonka. — Tiho, 
sad ću, na! Čujte! 

Tonka okrenu ključem, a u ključanici zatinka zvonce. 

— Julka, jesi li čula, kako brzo zvoni? Znaš, Ma- 
rijan je rekao, da svaka škrinja drugčije zvoni, pa da 
bi on poznao bio, da je tkogod njegovu odpirao, klimaše 
djevojčica, radujući se bratovoj škrinji. 

— Dobri Bože, kakve li još meštrije nije na svietu! | 
zaljulja glavom Mare. | 

— Marijan hoće da mu donesem ovo crno odielo. 

— Tonko, a šta će mu crno? Hvala Bogu nije u 
žalosti. Uzmi mu ovo sivo, ovo je ljepše, reče Mare. 

— Ne, ne, Marijan je rekao, da će biti kod objeda 
mnogo gospode, pa da će obući erno. 

— Čudna su ta gospoda! A zar nemogu jesti i u 
sivom odielu ? 

Djevojke slože to odielo i nješto rubenine u velik 
modar rubac. To je bilo za Marijana. U drugi rubac 
svežu njeke haljine za Luku i Frana. 

Julka i Tonka uzmu svaka po jedan rubac, pa se: 

upute u Svitan priekim putem preko rta, koji je medju 
Brestovom i Zelenom Dražicom. Najprije se izveru na vrh 
rta, a onda počnu silaziti. Tonka pitaše Julku sad jedno, 
sad drugo, ali joj ona slabo odgovaraše. Bila se raz- 
tužila, opaziv krov svoje kućice i onaj liepi prud i tiho 
more u pustoj uvali. Razpucana je ribarica jošte ležala 
na prudu do korita potoka. Iz gore čuo se pljusak slapa. 
I Tonka napokon umuknu. 

Dva su tjedna prošla, odkad su ubili ribara. Julka 
se bojala ostati s malim Franom u Brestovi, gdje bi ih 
mogli zaskočiti zli ljudi na osami. Stipetićeva Mara bi- 
jaše odvela sirote sa groblja u svoju kuću. Tako je htio 
stari Pave. Julka cieli jedan tjedan nebijaše izgovorila 
deset rieči. Nitko nije mogao uliti kapljicu utjehe u 
srce onako ljuto izranjeno. Noćju je plakala, a kad bi 
usnula, svakojaki bi ju sni mučili, pa bi se prestrašila, 
vrisnula i probudila. Stara bi Mare došla u njezinu so- 
bicu, da ju umiri i da se s njom Bogu pomoli. 

Luka Stipetić i Frane bili su se ukrcali na novi 
brod, koji je još bio na diljah. Anselmo i Kalušković 
nisu htjeli tražiti mornara tko bi znao kuda, nego su 
našli samo domaće, koji su na glasu kao dobri i mirni 
ljudi 1 izvrstni pomorci. 

Julka dodje pred svoju kućicu, otvori i udje u ku- 
hinju, koja se napunila svjetlom. Tonka se prekrižila na, 
pragu i unišla za Julkom, tresući se od straha. U sobici 
bijaše polutamno. Tu je sve izpremiešano. Na podu leže 
dvie mreže, u kutu je jedarce ribarice, koja se je razbila. 
Julka otvori prozor. U kućici se širio pljesniv i zadušljiv 
zrak. Julka je blieda. Dubok joj se odihaj izvio iz grudiju. 
Nasloni se o postelju svoga otca, pokrije rukama lice i 
uzjeca se od gusta i mučna plača. Tonka stajaše do pro- 
zora i gledaše u more i plakaše. Liepoj djevojčici po- 
zlaćuje sunce polovicu smedje kose i jednu punanu ruku 

na prozoru. Sunce se sjaji i na podu sobice, gdje je 
ležao prije petnajst dana Julkin otac. 

— Julka, idemo li u Svitan? upita ju Tonka jeca- 
jući, pa nastavi, nasloniv joj se a bok: — Nemoj pla- 
kati, nemoj, idemo. | 

Julka se pridigne s postelje i spusti zaplakano lice 
na Tonkino rame. 

— Tonko, gdje je moj dobri otac? — — Sama sam, 
sama sirota! zacvili Julka. | 

— Podjimo u Svitan. Nemoj plakati! moljaše ju 
Tonka, gladeći joj valovitu crnu kosu. 

— Vidiš, ovdje, na podu, ovdje je ležao. Nije me 
čuo, kad sam ga zvala! Glava mu bila težka, držala 
sam ju na koljenu, ljubila sam mu oči i usta, krvava 
usta — — — oh Bože! Gledala sam ga i gledala i 
zvala; vani je grmilo, tvoj otac i tvoj brat bili su u ku- 
hinji, a ja ovdje s Franom, zvali smo ga, nije nas čuo. 
Drugi su dan došli ljudi, mnogo njih, i tvoja majka, 
tješili su me jadnu, parali mi srce, i Marijan je bio tu, 
i gospoda iz Svitna.... Ivan —- — — ah za što nisam 
umrla! kriknu i objeručke se uhvati za glavu. 
| Kad se umiri malko, uzme bratove cipele i metne 
ih u rubac. Jošte jednom svrne okom po sobici, zatvori 
prozor, pa izadje pognute glave, tužna i razplakana. 
Zaključaju vrata puste kućice i podju prudom na onu 
stazu, što se penje po kuku do ceste. 

Dan bijaše sparan. Sure su se klisure i gladke litice 
sjajile u sunčanom žaru, a u dragi nad jazom titraše 
vrući zrak kao tanahna prozirna maglica, kroz koju se 
srebrnio gorski slap. Od sunca zalaštilo se more. Dje- 
vojke idjahu tiho jedna za drugom po onoj strmoj stazi, 
navukav na lica rubce, da ih zaklone od sunca, koje 
živo pripicaše po golom kuku. Medju kamenjem provi- 
ruje kuš i po koji uvenuli busen margriža. Riedke se 
borovice zelene, a svjež je i šćulac, što niče iz pukotina 

nad samim morem. Julka je podigla na glavu rubac, u 
kojem je nosila haljine, a rukama se podbočila, pridig- 
nuvši malko crnu suknju, da joj nebi smetala u hodu. 
Njeno se prekrasno lice uznojilo i porumenilo od velike 
žege. Crne su joj i sjajne oči posve otvorene u sjeni 
rubea. Tonka idjaše za njom. Sa njena rumena lica 
izčezla je tuga, te se na njem opet razastrla velika 
radost. Njoj se činilo, da idu odveć lagano, da neće vi- 
djeti broda, kada će zabrazditi u more sa dilja. Kad 
budu na cesti, uze djevojčica opet razpitivati o brodu. 
Kako se približavahu Svitnu, odkrivala se lagano uvala, 
te še Tonka popela na: zid ceste, podigla se na prste, 
pa rekla Julki, da vidi more u uvali, ali đa još brod 
nepliva. Kad stignu za tim na okuk rta, odakle se vidi žal 
pred Svitnom, kliknu Tonka: — Joj, kako je brod liep! 

Djevojke stanu mrvu na zavoju ceste, a onđa podju 
do Albinina vrta, koji je na po puta od rta do mjesta. 
Naslone se laktima na zid ceste, položiv rubce do sebe, * 
“ pa se zagledaju u novi brod. 

Na žalu se oko novoga broda sjatilo mnogo svieta. 
Najviše. se ljudi sgrnulo oko svećenika, koji je došao u 
“ crkvenom ruhu, da blagoslovi brod i da ga krsti. Tuj 
ima mornara i njihovih žena, golorukih kalafata, rad- 
nika dilja, sila crnomanjaste djece, pa nješto malo go- 
spode, medju kojimi su i brodovlastnici Anselmo Panello 
i Adam Kalušković. Sve slamnati šeširi, šareni rubci i 
po koji suncobran. Dvie su gospodjice odjevene svečano, 
u bielo, i svaka drži veliku kitu cvieća, namienjenu 
brodovlastnikom. Na diljah sve je tiho. Čuje se samo 
svećenikov glas. Na njekojih prozorih vise zastave. I 
brod je nakićen zastavami i okrunjen velikimi vienci 
cvieća. Imat će tri jedrila, jer su već na njem tri debla. 
Metnuše mu ih, da bude čim prije opućen i spreman za 
put. Barjaci mrtvo vise, jer neima od nikud ni ćuha ni 


zuka, da podraži ono divno more, u komu se zrcale 
Kumičić: Sirota. . 86 | 

ljudi, obala, veseli Svitan i zelenilo vrtova. Sunce osvjet- 
 ljuje bielo dno uz obalu, a podalje se od kraja giblju 
morske trave. Na mjestih pliva u uvali po onom tihom 
moru i po dkoja kaplja crvene boje, minija, te se raz- 
širila i svietli se na suncu. Sunce titra i po jednom 
boku nove ladje, bliešti se po palubi, sjaji se po kućah 
na žalu i ožaruje lica onom šarenom svietu na diljah. 
Nasuprot Julki, tamo na južnoj strani uvale, kupa se u 
sunčanom sjaju pročelje gospodske kuće. Iza nje stere 
se krasan i velik vrt. Bieli se puteljci vijugaju u debe- 
lom hladu granatih lipa, čempresa i lovora, te se penju 
u šumicu uljika. Mlad čovjek, vitka stasa, naslonio se 
na kamenu ogradu balkona na pročelju. Sve mu je 
odielo bielo. Nad balkonom je zastor. Ivan Ružić bijaše 
opazio Julku naslonjenu o zid ceste, te zaboraviv na 
brod, gledaše ju svojim dalekozorom. Njegov otac stupi 
na vrata balkona, i upita sina, kamo se zagledao. Mla- 
dić se okrene i sbuni se, opaziv otca. Marko udje u 
sobu, pa poče šetati. Čelo mu se smrklo, kao da se je 
zanio u njeke krupne i nevesele misli. Dugo se šetao 
sobom. | a. 
Na diljah nasta silna žurba. Ljudi lete oko broda, 
dozivlju se, a u toj se graji čuju kratki povici, oštre, 
odsječene rieči. Svećenik je obavio svoj posao. Brod se 
zove: Estella. > 

Ponosno sjedi krasna ladja na dugih saonicah, va- 
zah. Krma joj je do mora, a da se nebi oštetila, kad 
.ju porinu u vodu, leži na morskom dnu, od kraja pa do 
dubine kakvih šest stopa, jak pod, gladak i sluzav. Pod 
saonami leže na žalu debele grede, vlačice, koje su 
dobro omazane lojem. Brodovlastnik Anselmo Panello . 
neodgovara na pitanja svojih znanaca, nego se ljuti na 
radnike kalafate i maše kitom cvieća, pokazujući sad ovo, 
sad ono, gdje bi štogod trebalo. Kalušković je probliedio, 
silno je uzrujan. Marijan je na brodu, pa trči na sve 

strane, uznojen, goloruk, ljutit. Albina je takodjer na 
brodu, i neskida očiju sa Marijana, a to opaža Teodoro 
Maras, obćinski tajnik, koji joj se učtivo smieši. Na pa- 
lubi broda ima i drugih ljudi. 

Još je brod poduprt sa četiri grede blizu krme. Kad 
ih dignu, odpuzit će u more. Sve je spremno. Sve su 
oči uprte u ladju. Brodograditelj zagrmi radnikom, da 
obiju one četiri grede. Na diljah zavlada tišina. Uvalom 
odjekne njekoliko udaraca. Zadnja je zapreka pala. Sve 
se čudi: brod se nemiče. Brodograditelj zapovjedi, da 
se pod provu broda metne vinč, vitao. Jake mišice vrte 
stroj, da podignu malko ladju, al ona stoji mirno, kao 
da joj se neće s kraja, gdje je diljana. Na tom je žalu 
ležala toliko vremena, tu su joj zabili u rebra one silne 
čavle, palili su joj bokove i zasmolili ih, a sad je 
gotova, bura joj više neprosvirava kroz rebra, sad se 
veselo sunča u krasnoj uvali, pa da se razstane s pito- 
mim Svitnom, da zaplovi u veliko more, da se bori sa 
biesnimi valovi, pod kojimi se kriju oštri grebeni. 

Vitao škriplje. Brodograditelju izbijaju po čelu de- 
bele kaplje znoja; mišice kalafat& pucaju. Anselmove se 
sure oči kriese od biesa: brod se nemiče jošte. Prodju 
tri četiri hipa, a uvala zaori od vesela krika. Brod 
se ganuo. Sva lica sinuše radošću. — Ide! ide! viču 
ljudi. Saonice puze po vlačicah. Već je krma nad vodom. 
Vesela graja raste. Ponosna ladja puzi sve brže i brže, 
saonice škriplju, šeširi lete u zrak, rubci se viju, zastave 
lepršaju na brodu. Krma je već zabrazdila u more, koje 
se pljuskom odbilo, zaprašilo i uzburkalo. Saonice, sve- 
zane o kraj, već su izskočile iz vode, a ladja je odbru- 
sila podaleko od žala, te puzeći sve laganije, stala je 
napokon posred uvale, medju zelenimi rtovi. 

— E, Anselmo, eno je, kao galeb, divota od ladje! 
uzkliknu Kalušković. 

| — Ono pliva naših sedamdeset hiljada! uzdahnu 
“ Anselmo Panello, uzdignuv široka ramena. 

Kad je ladja zabrazdila u more, sva se uvala uzbur- 
kala. Sila drva, što bijaše oko broda na saonicah, iz- 
pliva na površje. Dječurlija, poskakav hrlo u ladjice, poče | 
loviti ta drva pred žalom. Ladjice se guraju i stružu, 
djeca se škrope morem, udaraju se veslima, jer svako 
hoće da nahvata čim više drva, takuma. Prava pomor- 
ska bitka. Dižući drva u ladjicu, jedni viču kao da su 
poludili od radosti, drugi se psuju i grde na veliku sa- 
blazan gospodina župnika, koji se razgovara s ljudmi u 
hladu velike lipe, podalje od dilja. | 

— Ova djeca neimaju božjega straha! promumlja 
Mićo Svilić, zvonar, nagluh i omalen starčić. 

— Ja ću ih odmah ušutkati, pohvali se Stipe Mikić, 
oobćinski pandur, .pa potrči k moru i poče se krieštiti na 
djecu, koja mu se zagroze, da će ga poškropiti, ako ih 
nepusti u miru. | 

Mikić se povrati k ljudem, pa reče: — E, kako da 
me se boje ovako goloruka! Da imam sablju kao rie- 
čka pulicija, onda bismo ..... 

— Stipe, a što benaviš? Što će tebi sablja? Kad 
sam ja bio kod obćine, nisu se meni djeca rugala. Na 
bradi ludoj svak se uči brijati! zaklima Gašpar Makarić, 
pognut starac, vižljastih očiju, prćasta nosa. U rukavu 
haljetka visjela mu desnica, osušena, mrtva sve od ra- 
mena. 

— 'O, nebih ja rabio sablje, ali bi se djeca plašila, 
a ti, ti neznaš, kako je danas služba težka, obrani se 
Mikić siputljivim glasom. 

— Ako je teža nego li je bila, kad sam ja bio u 
službi, imaš za to i pet forinti više na godinu! odreže 
ljutito Gašpar. 

— Čekaj, kume Gašpare! Ti nisi pjevao u crkvi! 
uplete se zvonar Mićo Svilić. 

—- Dakle pet forinti za Mikićevo nadimanje i pi- 
štenje! Ha! pa zar su crkva i obćina jedno? Mićo, ti ne- 
znaš, što govoriš! omahnu Gašpar onom jednom rukom. 

— Gašpare, ako se razljutite, presjest će Vam objed, 
nasmieši mu se župnik, pop Šime Ružić, Markov brat. 

Župnik je «stariji od Marka. Kosa mu je sieda, a 
lice rumeno, gladko i spokojno. Visoka je uzrasta. 

— Bit će Gašpar do noći veseo. Stari Anselno ima 
dobre kapljice, a čujem, da neće danas štediti, kimnu 
Zvonar. 

— Neimam ja posla s onakvimi ljudmi. Što će meni 
njegovo vino! Volio bih se napiti mora .... 

— Tako je. Gašpare! uleti mu u rieč Kuzma Ki- 
rin, brodar. — Tako govore pošteni ljudi! Ako si žedan, 
dodji k meni. > 

— Nije gospodin Anselmo zao čovjek, nije 280, reče 
tiho obćinski sluga. 

— Ti ga hvališ, jer ti je darovao taj šešir, pribode 
Gašpar. 

i Mikić pocrveni i brzo pogleda, uzdigniv oči, obod 
svoga šešira. | 

— Čekaj, čekaj, dok se obave novi obćinski izbori! 
Odniet će vrag i tebe i Anselma i Marasa! grozio se 
Gašpar. 

Župnik ih poče miriti, pa pogleda na sat i reče lju- 
dem, da je podne. Prije razstanka ponudi Mikić Gašparu, 
da podpraši nos, ali Gašpar odbije. Mikić ga snebljivo 
pogleda i podje u malen dućančić na žalu. Krojač Jakov 
Šimunić prodavaše tuj duhan. Dok bi igrao na harmo- 
nici, šutjele bi mnoge ptice, koje je imao u dućanu. Go- 
Jio je kose stjenjake i šiljao ih na Rieku. Njegov dućan 
bijaše i njeka vrst čitaonice. Župnik i Marko Ružić davahu 
mu stare novine, koje je on čitao mornarom i seljakom. 
Kad je stupio u dućan obćinski sluga, podigao je Jakov 
naočale s pokučasta nosa na čelo i upro sitne okrugle 

oči u prijatelja. Jakov je omalen i blied. Tielo mu je 
dugo, ali su mu noge kratke i jako na van izkrivljene. 
Čudno je počešljan. Prosieda mu se kosa spušta nad čelo, 
pa se zafrknula prama tjemenu kao ona pera u repu 
patka. J akov je čovjek u godinah. 

— Stipe, što si se svadjao s Gašparom ? Ti znaš, 
da je Gašpar svoje glave, pa ga pusti u miru. On se 
uviek muči, da se iznese kao najpametniji medju nama, 
a nismo ni mi našli svojih glava med onim kamenjem. 
na žalu. 

— E, briga me! He, he, ja sam u službici, a bit 
će već bolje i s plaćom. Gospodin načelnik nebi mogao 
ništa bez mene, a on to dobro zna, pa mi s toga i veli, da 
će mi plaću povisiti. Jakove, ja mislim, kod izbora će 
opet nadbiti naši .... | 

— Stipe, što naši? Tko naši? upane mu u rieč 
Jakov i zirne u njega plaho. 

— Maras i Panello, snizi Stipe glas. 

— Hm! Dugo sam razmišljao, ali još neznam, s PSIno 
ću, klima Jakov. 

— Maras misli, da si ti za talijansku školu, da ćeš 
glosovati za . 

— Stipe, istini pulitiku! Sjedi, da ti sviram jednu 
polku, reče Jakov i nategne harmoniku. 

— Treba, da idem k Panellu, jer će gospoda u malo 
ona kraj s broda. Jakove, i ja sam pozvan na gostbu. Po- | 
moći ću štogod Katici u kuhinji, pohvali se pandur. 


VI. 


More je opet mirno i gladko poput ogledala. Žarko 
sunce sije, vrućina peče, ubija. Od nikud puhaja. Svud 
svjetlost, more, sjajno nebo, razsijani kukovi, divno 
zelenilo. U sredini uvale pliva brod. Estella, svezan o 
crvenu plutaču. Ptice su zaniemile, nečuješ kukčeva zuka, 

samo škrgeti oštro škrgeću po brajdah. U sredini za- 
ljeva, medju Istrom i Cresom, čeka njekoliko ladja vjetar. 
Jedra mirno vise i sunčaju se, a bokovi su ladjam po- 
kriveni zastori, da paklina nepopuca od žege. Mornari 
se nadaju ugodnom pćdnevnom povjetarcu, što se obi- 
čava zavrći svakoga ljetnoga dana i veselo i živahno 
zategnuti Kvarnerom s južne strane i utišati se o sun- 
čanom zapadu. | 

Anselmo Panello i kapetan Kalušković pošli su na 
brod, da ga pregledaju, jer bi se mogla lako naći ka- 
kva mana. Brodograditelj obeća im, da će jošte istoga 
dana i krmilo biti na svom mjestu. Kad pregledaše svaki 
kutić i kad se osvjedočiše, da brod nepušta vode, popnu 
se na palubu i upuste se u razgovor sa ostalom gospo-- 
dom. Obojica bijahu veseli i zahvaljivahu na čestitanju 
svojih znanaca. Za sutra dan bijaše naručen parobrod, 
da odvede Estellu u riečku luku. Na Rieci bijaše već 
gotovo oputo, jedrilje i ostala oprema broda. 

Svako malo otisnula bi se po koja ladjica od kraja, 
te bi zaveslala k brodu, da mu sjekne pod bok blizu 
krme, gdje je bila stepenica. Julka i Tonka dodjoše ta- 
kodjer k brodu s dvojicom ribarskih dječaka. Sjedeći u 
ladjici, držahu se za stepenicu. Jedan dječak zovne ma- 
loga Frana iz svega grla. Frane se pomoli na barka- 
rizu, na vrhu stepenica. Opaziv sestru, javi Marijanu 
Stipetiću, koji je bio na krmi, da su djevojke donesle 
haljine. | 

— 0, vi ste tu! Julka, zar nećeš na brod? upita 
Marijan sa barkariza. 

— Ovdje su haljine za tebe i brata. Neka sadje 
Frane u ladjicu, da ih uzme, odgovori djevojka, 

— Gleti nje! A za što nebi došla gore, na pa- 
lubu? Dodji. Vidjet ćeš brod. I Tonka želi na palubu. 
No, dignite se, ta koga da se sramite? silio ih Marijan. 

iz “Julka, no gore, šapnu Tonka i pocrveni od 
radosti. 

Djevojke uzmu rubce, pa se popnu na barkariz. Na 
krmi bijaše mnogo gospode. Svi pogledaše u jedan mah 
krasnu Julku, koja kano da je lebdila u zraku, stojeći 
na rubu broda. Lice joj se oblilo rumenilom. | 

— Dobar dan, Julko! Jeste li vidjeli, kad je brod 
zabrazdio u more? upita ju sladkim glasom udova Albina. 

— Jesam, gospodjo, odjavi tiho Julka. 

— Prošećite se, dobra djevojko, palubom, pr ošećite 
86,. reče joj Anselmo Panello vrlo ljubezno. 

Julka svrne okom po gospodi, preda rubce Franu, 
pa se uputi s Tonkom prama provi broda. Tonka se 
nadkapila nad bukaporte, kud se spušta u brod teret, 
ako to nisu grede ili kakvi dugi predmeti. Djevojčica 
se čudila dubini Estelline utrobe. Na provi sastanu se | 
sa Lukom Stipetićein. Sav je omazan minijom i žutimi 
mastili. Lice mu je tamno-erveno od sunca. Kad opazi 
Julku i sestru, pogleda ih začudjeno i upita Julku: — 
Po što ste amo došle? — Julka mu reče, da ih je Ma- 
rijan. pozvao na brod, a on se namrgodi, crne mu oči 
sievnu, pa se spusti u utrobu broda. 

— Stipetiću, ona djevojčica s Julkom, nije li ona | 
Vaša sestra? upita Anselmo Panello Marijana, koji mu 
pritvrdi, da jest. 

— Nije Vam slična, osmjehnu se Albina. 

— Vi ste, gospodine Stipetiću, crnomanjast, pravi juž- 
njak, a sestra Vam je malne podpuna Gretehen; osmjehnu 
mu. se Teodoro Maras. 

— Oh, Vi poznate i preveć te Gretchene! mahnu 
Albina lepezom, pa se u hip uozbilji, zirnuv u učitelja 
Alberta Peregrinia, koji joj bijaše upiljio oči u lice. 

Svitanski učitelj Peregrini malen je, mršav i okostan. 
Crne su mu oči duboko upale u veliku glavu. Bit će. 
Teodorov vršnjak. Dok gledaše udovu, svakim bi mu se 

hipom stegnule guste obrve. Uvijene i tanke brkove bez 
prekida je sukao dugimi prsti. 

Julka osjećaše mučnu slabinu, idući vrućom palu- | 
bom. Pri srcu joj bijaše neugodno i tjeskobno. Sunce se 
svuda blieštilo po lanenom ulju, a žega bijaše nesnos- 
ljiva. Kako je bila u crnom ruhu, sunce ju peklo i palilo, 
krv joj gorila. Žestoki se i pronicavi vonj pakline, smole 
i ulja širio svuda. Zrak bijaše težak i omaran. Kad budu 
na provi, pogleda Julka nad Svitan, na groblje, i na- 
sloni se o panj prvoga jedrila. Marijan bio došao k njoj. 
Opaziv ju bliedu i poniknute glave, upita ju zabrinuto, 
da li joj se smučilo. Ona mu reče, da želi na kraj i 
tužno sklone oči. Sad se približiše Albina i Teodoro | 
Maras. | 

— Što Vam je, draga Julka? uzplahiri se Albina. 

— Julka, Vi ste bliedi, reče Teodoro i htjede joj 
položiti ruku na čelo, ali ju djevojka odrine od sebe. 

Albina se smrče i ošine Teodora ljutitim pogledom. 
To učini i Marijan. 

— Julka, hajdmo na kraj, šapne Tonka. 

— Da, hajdmo, odgovori Julka tiho i otidje od 
jedrila. 

U to zastruji p6dnevno povjetarce medju čempresi, 
lipami i ladonjami na južnom rtu uvale. Prvi je ćuh 
uletio u dragu i nagužvao sjajno i tiho more. Zastave i 
dugi barjaci zalepršali su na brodu i lagano se razvili. 
Lakimi, veselimi puhaji razmahuje vjetrić vrpce po go- 
spodjah. Omarni se i zadušljivi zrak ganuo. Sva je uvala 
oživjela. 

Julka uzdahne, pridigne glavu i pogleda južni rt. 
Jošte je na balkonu onaj vitki mladić u bielom odielu. 
Iza Ružićeve kuće lagano se gibaju vršci čempresa, po 
lipah treperi lišće, lahor veje razkošno i zavodljivo, do- 
naša svježost iz Ivanova vrta i prelieta brod lagodnim 
ćuhom. Vlažno je rumenilo oblilo Julkine ustne, oči su 

ojoj razklopljene i pune miline, tuge, zaboravi i zapa- 
njenosti. Miloduh lipa i lovora, prociedjen slanim i živim 
mirisom mora, razplinuo se: u veseloj uvali i probudio 
sladke, bolne, neizvjestne čežnje u Julkinom srcu. 

Julka skine oči s južnoga rta, pogleda stidno Ma- 
rijana, osmjehne mu se turobno, porumeni i reče Tonki: 
— Hajdmo na kraj. 

.Za čas izčezne joj iz zjenica tihi sjaj, prvi smiešak 
srca poslije otčeve smrti. Taj smiešak bijaše prosinuo 
iz dubine njena srca, iz njekoga maloga skrovišta, gdje 
se bijahu pod tugom stisle čudne nade i čeznje. U osje- 
ćaju gorke tuge, što joj bješe zalila srce čemerom, pro- 
tinjala je iskrica nepoznata čuvstva. Julka nije znala, 
kako joj to čuvstvo puni zjenice blagim sjajem, kako 
joj osvjetljuje lice milotnim krasom, bajnom dražesti. > 
Ni more neosjeti cjelov zvjezdana neba, kad se u njem 
odsievne odaljena zviezda, koju odkrije za hip crn oblak. 

 -— Julka, sad nećete valjda kući? Ostat ćete kod 
nas s ovom djevojčicom, reče joj Albina ljubezno. 

— Hvala, gospodjo, valja nam poći, jer je Tonkina 
majka sama kod kuće, odgovori Julka i pogleda Mari- 
jana, kao da mu hoće reći, neka bi on“ nagovorio go- . 
spodju, da ih pusti doma. | 

— Julka, nebudi diete! Poslušaj sikodja kad te 
moli, da ostaneš, ukori ju Marijan. | 

— Da, ja ju molim, zakašljuca Albina. — Julka, 
idite k nama; pomoći ćete Katici, jer nas je mnogo pri 
objedu. 

— Julka, razveseli se već jednom! Čuj, da mi nei- 
deš doma! Sad ćete ti i Tonka na kraj. — Ej, Frane! 
skoči u ladjicu! zapovjedi Marijan. 

Frane, kao da će na pir, skoči u novu ladjicu, pri- 
redi vesla, te čekaše Julku i Tonku, da sadju s broda. 
Mornarče se uzpravilo važno i ponosno u liepoj ladjici. 

Frane nije mogao dočekati časa, da izpriča sestri svoje 
dogodjaje zadnjih pet dana. 

Julka se izkrca s malom Tonkom, obećavši Mari- 
janu, da će ostati u Svitnu. Gospoda gledahu za njom 
s krme broda. 

Anselmo Panello reče, da će u malo objed biti 
gotov, pa upita Marijana, da li ima još mnogo posla. 
Ovaj mu odgovori, da će kazati jošte njekoliko rieči mor- 
narom. 

— Djevojke nisu otišle iz Svitna. Eno ih u našem 
vrtu. Julka je tiha i sramežljiva, opazi Albina mašući 
lepezom. 

— Varate se, gospodjo; Julka je vesele ćudi, ali 
odkad ju je snašla nesreća ... kimnu Marijan. 

— Još se nije ušlo u trag razbojnikom? zapita 
Kalušković Teodora, uletiv Marijanu u rieč. 

— Nije. Konrad Horni, onaj stražar, tvrdi uviek . . . 
Vi znate — — glupost! Sud piše, razpituje, iztražuje, 
ali sve uzalud. Moj se otac, pa i ja, u istinu mučimo, 
da nadjemo trag onomu otajstvenomu umorstvu. Gdje je 
Maller, onaj drugi stražar, to nek sotona znade. Moje 
je duboko osvjedočenje, da je Konrad Horni sudjelovao 
pri umorstvu. Okladio bih se o glavu, da će se stvar 
ipak razjasniti. To je sramota za cielu ovu zemlju! Pa 
znate, koja je? Možda su i ovi domaći barbari okrali i 
ubili ribara. E, tko bi znao! reče Teodoro, sniziv glas 
i razširiv ruke, kao da čeka odgovor. 

Kalušković mu odgovori : 

X— Digo, Teodoro, a kako to govorite? Malo prije 
rekoste, da ste: duboko osvjedočeni, da je Horni sudje- 
lovao pri umorstvu, a sada velite, da su domaći ljudi. 
Nikad! Nevjerujem! Ja ove ljude poznam, pa znam, da 
se oni nebave takvimi poslovi. I ja neljubim ove, ako 
hoćete, barbare, ali iz Vaših ustiju govori fanatizam. 
Teodoro, budimo pravedni! 

— Gospodine kapetane, kad Vi tako gospodinu Ma- 
rasu, dozvolite, da i ja Vam rečem, da ovi ljudi nisu 
barbari. Vidjeli ste dosta svieta, pa kažite po duši, bi 
li Vi volili imati na brodu englezke, talijanske i grčke 
mornare ili naše domaće? Koji su veći barbari, kad već 
govorite o barbarih ? upita Marijan, a kosio je pogledom 
Teodora Marasa. | 

— Stipetiću, per Dio, imate pravo! Je, po svetoga, 
što je pravo, pravo je! klimaše Kalušković. 

— Stipetiću, je li, Julka stanuje sada kod Vaše 
majke ? upita Anselmo. 

— Da, kod nas stanuje, potvrdi Marijan. 

— Hm! Albino, zar nebi dobro bilo, da J ulka 
k nama dodje? U kući ima mnogo posla, pa bi štogod i 
naučila. Čujem, da je vrlo pametna. Što misliš, Albino? 
upita Anselmo s njekom usiljenom nehajnošću. | 

— Da, izvrstno! Julka bit će mi od velike pomoći, 
odgovori Albina spokojno, ali ga pogleda važno. 

— Gospodjo, ja Vas to dapače molim. Julka će uz 
Vas, u otmenoj kući, naučiti . 

— Dobro, dobro, neka, dodje! pogovor Albina Ma- 
rijanu, osmjehnuv se usiljeno. 

Teodoro živo gledaše u crveno i nabuhlo Anselmovo | 
lice, kao da mu želi proniknuti u njeke tajne nakane. 

Dok ostali razgovarahu, primaknu se Albina ne- 
hajno Marijanu Stipetiću. 

— Vi dakle želite, da Vam Julku odgojim? 

— Za što ste naglasili onaj Vam? lecnu se Marijan. 

— Ja naglasila * uzčudi se hotomice Albina, a onda 
doda, nagnuvši glavu nad rame i gledajući rub lepeze: 
— Da, imate pravo; ribareva kći i pomorski častnik, 
to se neslaže. Hoćete dakle, da bude dostojna Vaše ruke? 

— Gospodjo, Vi ste danas razdraženi! odbije Ma- 
rijan i ljutito i gorko, idući sa udovom prama provi. 

— Stipetiću, umirite se! — — Ja razdražena ? Smie- 

šno! nasmije se Albina, pa snizi glas: — Čujte, Mari- 
jane, Vama se Julka svidja .... 
— Što?... 


— Pst! ni rieči! — Dobro, bit će _ moja briga, da 
ju preobrazim. Bit će mi i družica i prijateljica, a u dvie 
godine nitko neće vjerovati, da je Julka tako nizka roda, 
govoraše Albina jogunasto, a oči bi joj svakim hipom 
sievnule. 

— Gospodjo, ali molim Vas, ja Julku — — Ne, Vi 
dobro znate, da je neljubim, reče Marijan tiho, smuti se 
i pocrveni. 

Udova stane i upre mu oči u lice. On obori glavu. 

— Zar Vas nije stid tako govoriti?... Marijane, 
ovo povjetarce u istinu ugadja. Da, razkošno duva.... 
A, eno Ivana Ružića na balkonu! Vidite li ga? zadiha- | 
vala se udova. 

Njezine se grudi jako nadimahu, oko joj se kriesilo, 
lice joj se rumenilo. Usiljavala se, da pritaji svoju uzru- 
janost. Marijan joj plaho poziraše u oči. 

— Vratimo se na krmu, šane udova prigušeno i 
kratko i ubode ljutitim pogledom Marijana. Izduljen i 
dubok odihaj izvinu joj se sada iz zahlaptanih grudiju. 

Gospoda sidju u čamac, izkrcaju se na obalu i podju 
u Anselmovu kuću. Albina pogleda u kuhinju i kimnu 
ljubezno Julki, koja je pomagala Katici i još jednoj ženi 
pri sgotavljanju objeda. Gospoda podju u vrt, gdje je bilo 
hlada, a udova se popne u prvi sprat. Kad stupi na hod- 
nik, stane i nasmieši se. Na kraju hodnika izvalio se 
Narcis Matovina, župnik iz Jalše, na velikom divanu. 
Župnik sladko spavaše. Bijaše to čovjek vremešan, veoma 
debeo, trbušast, okrugla i crvena lica. Valjaste je noge 
izpružio po divanu, glava mu klonula na rame, a modri 
mu se ovratnik spustio izpod tusta podbradka na biela 
i razgaljena prsa. Lice mu je uznojeno, usta otvorena, 
a na dolnjoj se ustnici hrani jedna muha, koje on neo- 

sjeća. U tihom se hodniku čuje samo župnikovo hrkanje. 
S čudnim osmješkom na ustnah udje udova u svoju sobu. 

Kad je kašnje došla u vrt, upita ju Anselmo Panello, 
da li je gdje vidjela Matovinu,'a ona mu reče, da spava 
na hodniku. Anselmo se uzpne u prvi sprat i potepa žu 
pnika po ramenu. 

— OJa, reverendissime! 

Župnik se prene. 

— Objed je na stolu, javi mu Anselmo Panello. 

— Objed! Ah, ala sam sladko spavao! Anselmo vje- 
rujte, neškodi zdravlju, ako se malko zadriema prije 
objeda. Ovaj san, ovaj snić, zove se u sretnoj Španjolskoj: 
.la canonega. Kako vidite, i španjolski kanonici drie- 
maju prije objeda. Baš me ovaj san okriepio, zievnu 
Matovina. 

— Ustanite sada. A kako je sa želudeem? Jeste li 
pri apetitu ? 

— Nemogu se potužiti. Bila me spopala velika sla- 
bina, pa sam amo sjeo i usnuo. Anselmo, Vaša je Vugava. 
izvrstna! Znate, radi slabine izpio sam dvie, tri li čašice, 
ali ne natašte, oh, očuvaj Bože, nego sam oskubao dvie 
nožice pečena pileta. 

— He, he! Ustanite! 

“Župnik se uredi, pa sadju u veliku prizemnu sobu, 
gdje se već juha pušila na stolu. 

Anselmo Panello bijaše priredio toga dana sjajnu 
gostbu svojim prijateljem i znancem. Bilo je tuj ljudi 
iz obližnjih mjestanca i iz Rieke. Kod stola se govorilo 
talijanski, samo kadšto bi se omakla Kaluškoviću, Rie- 
čaninu, po koja hrvatska rieč. To su bili ljudi, koje zove 
onaj puk gospodom. Od Ružićevih nebijaše nitko pozvan. 
Oko njih stao se sakupljati puk obćine svitanske. An- 
selmo je mrzio Marka Ružića i brata mu župnika. Bio 
se zakleo, da neće nikada prekoračiti crkvenoga praga, 
dok bude Šime Ružić župnikom u Svitnu. 

Gosti se u malo -razveseliše. Jedina je Albina bila 
mučaljiva. Nasuprot joj sjedio učitelj Peregrini i mučio 
se, da mu se pogledi sukobe s njezinimi. Albina to izbje- 
gavaše. Mikić je dvorio kod stola. Marko Szetz, svitan- 
ski poštar, čovjek od kojih šestdeset godina, visok, ćelav, 
izpupčena čela, blied i suhonjav, ljutio se na Mikića, 
jer ga bijaše polio po ramenu njekim jušnatim jelom. 
Župnik se Matovina napinjao, da govori čim kićenijom 
talijanštinom, kad je napijao svomu prijatelju Anselmu, 
koji ga je pozvao u Svitan, da mu brod blagoslovi. 

— Evo, ovo je župnik! Sretnih li Jalšanaca! Mi, 
mi bi trebali ovakova pastira! Govori talijanski, kao da 
je iz Firence. Bravo, gospodine župniče! kliknu načelnik 
Maras. 

Župnik se nakloni. 

— Na nesreću, ovakih pastira malo je u ovom kraju ! 
uzdahnu Barbara Maras. 

— Od glave smrdi riba! viknu Anselmo Panello i 
izpije čašu vina, pa dometnu: — Da, svemu je kriv bi- 
skup. Što treba narodu novina i hrvatskih knjiga? 

— Barbar ostaje barbarom. Pa kud ćeš s tim hr- 
vatskim jezikom? U Hrvatsku? Medju one razbojnike? 
Zar neznamo, što su radili u Italiji? Pa kakov jezik? 
Što! ha, ha! Njeki hrapavi glasovi divljaka, :da, divljaka! 
protumači načelnik. 

— Kakov je da je, dozvolit ćete mi, da se i.u 
Dalmaciji . . zače Marijan, ali ga prekinu Teodoro: 

—- Što! ! Dalmacija je talijanska zemlja, jer ja . 

— Biskup je smutio ovu zemlju, zagrmi Anselmo, 
uletiv Teodoru u rieč. — Pripovieda se, da će biskup 
ostaviti mnogo novca, te da će se tim novcem odgajati 
djeca šćava. A, jeste li čuli? 

Župnik .Narcis Matovina gurne laktom načelnika 
Marasa, namigne mu i šaptne: — Ako biskup i ostavi 

te hiljade, on neće moći zapoviedati iz groba, na koga 
da se troše. E, nije li tako? 

— Stvar je jasna, kimne načelnik. | 

— Ja sam za slobodu svih naroda. Živjela sloboda! - 
viknu veselo kapetan Kalušković. 

— Vi ste Ungarez! — Ola, kapetane, znate li već 
ugarezki? našali se Anselmo Panello. | 

— Briga mene za Ungareze! sleže Kalušković ra- 
menima. | 

— Ala ste vi Riečani zahvalni! ukori ga Albina. 

. — Zahvalni? Molim, molim! Ja neimam ništa proti 
Ungarezom, dok nam grade luku. Pak znate, što je? — 
Viva la Spagna, dove si magna! obrani se Ka- 
lušković. 

* : * 

Hlad se već spuštao na uvalu, kad ustadoše gospoda 
od stola. Jedni se raztrkaše po vrtu, a drugi prodjoše 
na prostrani balkon, što je bio u prvom spratu. Kape- 
tan Kalušković i Anselmo Panello ostaše sami pri stolu. 
Anselmovo lice bijaše crvenije nego li obično, te .nabu- 
hlo'i nabreklo. Mrko poziraše u svoju čašu i naglo iz- 
puhivaše dim smotke, koje nije uzimao iz ustiju. I Ka- 
luškovićevo se lice bilo ožarilo, pjege su se po njem 
jače izticale. Vidjelo mu se na namrštenom čelu, kako 
ga bocka njeka tajna. Brodovlastnici dulje su vremena 
šutjeli. Kuenuli bi čašami, a da se nebi ni pogledali. 
Kaluškovićeva je uzrujanost sve to većma rasla. stao se 
premještati na stolici, zaustio bi nješto, ali bi rieči zalio 
čašom vina. 


— Anselmo, čujte.... reče napokon. 

— A? — brecenu se Anselmo. | 

—— Naumio sam — — nemojte se čuditi — da, 
bi li se vjenčao sa udovom? 

— Sa?.... pridigne Anselmo glavu i oduši velik 


oblak dima. 

— Sa Albinom. 

— To je Vaš posao! zamrkoće Anselmo i smrkne 
se, podignuv široka ramena. 

— To nije samo moj posao, nego je i Vaš, jer... 

— Albina neima ni prebijene pare, reče Anselmo, 
okrenu mu ledja i zagleda se u more. 

— Zar nije dobila ništa od svojih roditelja ? 

— Otac joj bio činovnik u Trstu. 

— Vi ste joj rodjak, pa... 

— Ja rodjak? Kakov rodjak / Maldoni, njezin muž, 
bijaše sin jedne moje sestrične. 

— Vi nebiste dakle ništa? . . . i 

— Ni novčića! Što se čudite? slegnu ramenima, 
okrenuv se opet prama Kaluškoviću! — Što se čudite? 
— Uzmite ju. Albina je krasna žena! 

— Mogli bi se vjenčati za mjesec dana, prije moga 
odlazka. 

— To je Vaš posao. Krasne li Vam žene; a i ona 
djevojka, u koju se zagledao Marijan, je krasna! Zar ne? 
Julka! Divota! reče hrapavim glasom, a sure mu se oči 
zaiskre. 

— Govorit ću sa Albinom jošte danas. 

— Pijte, kapetane! Krasne li djevojke! 

— Albina bit će u vrtu. Idem, reče Kalušković i 
ustane. 

— Ja ću malko počinuti na divanu. Idite. 

Kad bude Kalušković na pragu sobe, zovnu ga Anselmo: 

— Kapetane! 

— Izvolite? 

—- Bliže! 

Kapetan mu se približi. Anselmo ustane, držeći punu 
čašu u ruci. | 

— Kapetane, natočite čašu! 

 — Nemogu više piti. 

— Natočite! nasmieši se Anselmo. 

Kumičić: Sirota. 7 

Kucnu, pa se stanu gledati. 

— Kapetane, dakle vam se svidja Albina; ? upita 
Anselmo prigušenim glasom. 

Crte su njegova tamno-crvena lica bile razrovane., 
ruka mu drhtala, jezik mu se motao i zavaljivao. 

Adam Kalušković razvali oči, sbuni se i reče tiho : 

— Krasna žena. 

— He, he! nasmije se Anselmo. 

Jošte jednom kucnu, pa izciediše čaše na dušak, 
gledajući se bez prekida, dok su pili. 

— A ona, Albina?.... Vi dakle hoćete nju za 
ženu? Albinu? Vi? Ha! iztisne Anselmo, opet se smrkne, 
i jošte nješto zareži, pa sjedne. 

Kapetan izadje iz sobe, pa podje u vrt. Bijaše veoma, 
uzrujan. Uvidjev odmah, da udove Albine nije medju 
ostalom gospodom, zadje uzkom stazicom prama šumici 
lovora, što se je dizala po obronku briega iza vrta. 
Tražio je hlada. Krv je u njem gorila. Kad stignu u 
šumicu, začu glasan smieh. Koraknu jošte njekoliko puta, 
a pred njim osvanu udova Albina. S njom bijaše žup - 
nik Matovina i Linda Maras, načelnikova kći. 


— Dragi kapetane, šteta, što niste pošli s nama 


na šetnju. Od srca se nasmijasmo gospodinu župniku, 
reče veselo Albina. 

— I vrag bi mu se nasmijao, uztvrdi Linda, smi- 
jući se. 

— I vrag? — Gospodjice, kad ste se ) smijali Vi, 
smijao se angjeo, nakloni se debeli župnik, mašući še- 
širom, da ohladi rumeno lice. 

Kalušković se uozbiljio. 

— No, što se nesmijete? upita ga Albina. 

— Da se smijem? smrsi otežito kapetan. 

— Dragi kapetane, ako je gospodji bilo milo moje 
družtvo, to je samo s toga, što ste Vi bili predmetom 
našega razgovora, reče župnik i poda ruku Kaluškoviću. 

— Gospodine župniče! namrgodi se Albina hotice. 

— Kapetane, uhvano mi vjerujte, da sam Vam ka- 
zao istinu, nakloni se župnik. 

Kalušković ponudi ruku udovi. Sad se svi maknu, 
a kad stignu na prvo razkršće stazica, Linda i župnik 
se oproste od Albine i Kaluškovića i podju prama kući, 
odakle se čulo pjevanje. Već bijaše prvi suton. 

Kapetan i Albina hodahu stazicom, nad kojom se 
uhvatio gust lovor u svod. Nakon mala stane Kalušković 
i uze Albininu desnicu u svoje velike i čvrste ruke. 
Albinina je ruka i topla i vlažna na dlanu. Udova se 
nasmiješi i pogleda ga začudjeno, nagnuv glavu nad za- 
zatiljak. U vrtu bijaše već polu-tamno, kroz grane dr- 
veća vidjelo se južno obzorje i more, sve u bliedom 
rumenilu. | , 

— Gospodjo, eto danas, po treći put — — — ho- 
ćete li i danas šutjeti? Govorio sam sa Anselmom,. reče 
Kalušković i stisne joj desnicu. 

— Što ste sa Anselmom govorili? upita naglo udova, 
a čelo joj se naoblači. 

— Vi me neljubite?.... 

— Što ste s njim govorili? ponovi Albina, kano da 
je prečula njegovo pitanje. 

— Rekoh mu, da želim biti Vašim mužem. On pri- 
staje, ako me Vi ljubite. 

.— On pristaje!? uzčudi se udova i čudan joj po- 
smjeh preleti ustnami. 

— Vi me neljubite! uzdahne kapetan. 

— Toga Vi nemožete znati, reče Albina spokojno, 
pa se malko zamisli. 

— Gospodjo, utješite me. Bit ćemo sretni, ja Vas 
u istinu ljubim. Ja umirem za Vama, šanu kapetan, po- 
pomuči, pa doda: — Moja je sreća u Vaših ruku. Evo, 
već Vas po treći put u malo dana molim, da mi kažete 


ma samo jednu rieč. 

— Vi me dakle ljubite? zapita mirno udova i upre 
mu oči u lice. 

— Cielom dušom, šapne kapetan. 

— Dobro, dragi kapetane, i ja Vas — — ljubim, 
otegne udova. — Vi me niste iznenadili. Da, bit ću 
Vašom ženom, ali neznam, kada, proguče Albina. 
| Kalušković  promatraše dugo vremena  gospodju - 
Albinu. 

— Gospodjo, kako ste krasna! Ah, Vi me ljubite! 
Nebih Vam znao reći svu sreću, što mi srce puni u 
ovom času. 

Kapetan poljubi strastveno liepu ruku još ljepše | 


gospodje, kad ih na jednom prene nječiji grohot, hra- “ 


pav i mukao, koji se je pretvorio pri kraju u pravo re- 
ženje. Albina se trže i obazre. Za njima stajaše Anselmo: 
Oči su mu se kresile u onom posinjelom zraku. Kaluš- 
ković i Albina protrnu. Anselmo im se prikuči, prigne 
se, sgrči piesti i iztisne kroz zube grozničavim glasom: 
— Ti ga ljubiš, ti, njega, njega! 

Anselmo drhtaše. Uhvati za ruku Albinu, i opet 
zareži: — Ti ljubiš njega, Kaluškovića! 
| — Dragi Anselmo, sjednite na ovu klupu; Vama 
nije dobro, sjednite, molio ga kapetan, videći ga pripita. 

Albina se tresla od gnjeva i mrko omjeraše Anselma. | 

Kapetan ga opet umoli, da sjedne. On biesno gle- 
daše udovu, a za tim mu se objese ruke, sav se sguri, 
klone i zatetura. Kapetan mu priskoči u pomoć, pridrži 
ga, da se nestrovali i odvede ga do klupe. 

— Dragi Anselmo, odmorite se ovdje, pa ću Vas 
kašnje odvesti doma, reče mu kapetan, držeći ga za 
ramena. 

Anselmo klone posve, svije se, i da ga kapetan brzo 
nepovali na klupu, sruši se na zemlju. | 

— Opet se pripio, šaptnu Albina, pošto se malko 
pribrala. 

— Svemu je kriva ova silna vrućina, izpriča ga 
kapetan. 

— Kad je u takvom stanju, nezna, ni što govori, 
ni što radi. Grozan čovjek. Ah, da znate! ... zamuca 
udova. 

— Neka ostane ovdje, dok zanoči, a onda ćemo ga 
odvesti u kuću. Albina, Vi ste se prestrašili. 

Udova i kapetan vrnu se pred kuću, gdje su bila 


ostala gospoda. Kad upitaše udovu za Anselma, reče im, | 


da je legao u postelju, jer da mu nije dobro, da ga je 
smutila vrućina više nego li vino. Većina gostiju bila 
se već razišla. Župnik Matovina bijaše još tuj i zabav- 
ljaše se s Lindom i s njezinom majkom. 

U prvi mrak bješe došao pred kuću Pave Stipetić 
iz Vratna. Putem se zaprašio. Našav svoga sina Mari- 
jana, počeo mu pripoviedati, kako su ga kod suda izpi- 
tivali, ali dolazak Albinin prekinuo mu za čas kazivanje. 

— Stražar Horni sjetio se dakle, da si ga ti, otče, 
vidio, kad je onoga dana ranim jutrom krenuo iz Svitna? 

Stari Pave izprazni pć čaše vina, metne čašu na 
koljeno, i reče: 

— Da, sjetio se, pa su mei s toga pozvali k sudu. 
Stražar se veselio, saznav, da ja potvrdjujem, kako smo 
se sastali na cesti. Oh, lupeži, dosta su mi posla zadali! 
potuži se Pave. 

— Ja već nemogu slušati o tom ribaru i o tih 
stražarih, mahnu rukom Linda. 

— Jesi li vidio stražara? upita Marijan otea. 

— Jesam. Sudac se otresao na stražara, čim je 
počeo moliti, da sud pozove njeku djevojku iz Svitna, 
okoja da će djevojka posvjedočiti, da nije on ubio 
ribara. . : 
Gospoda se sgledaju u čudu. 

— 0,0! to je cieli roman! nasmije se udova Albina. 
— Da, u istinu roman, nasmije se prisilno i Linda. 

— Otče, jesi li se sreo gdje s Julkom i Tonkom. 
Bile su ovdje cieli dan. 
— Sreo sam ih, nisu mogle ni disati od nagla 


hoda ... zašuti Pave i pocrveni, poglednuv Lindu i nje- 
zinu majku. 
— Nisu mogle disati? ... čudio se Marijan. 


— Da. Rekoše mi, kako ih je sliedio pijan čovjek, 
no umirio sam ih, obećav im, da ću ja tu ništariju vrnuti 
u Svitan. Htjedoh ga zadaviti posred ceste, škripnu mor-» 
nar zubmi. 

— A tko je to bio? upita Barbara Maras. 

— Nepitajte! odgovori joj Pave. 

— Stari, govorite; meni je Julka mila. Govorite! 
zapovjedi Albina. 

— E, da su sve gospodje dobre kao što Vi! omahne 
Pave slavom. 

— Da, recite, tko je ta ništarija? navali Barbara 
Maras. 

— Tko? Vaš sin! zakrči Pave. 

— Moj sin pijanac! Moj Teodoro ništarija! Čovječe, 
pazite, što govorite! graknu Barbara na starca. 

— A šta tu vičete? Nisam ja kriv, što su Vam 
djeca takova! Nisam Vam ja kriv, šta je danas onaj 
stražar spominjao ime ove Vaše kćeri kod suda! odtoči 


* Pave. 


— To je strašno! zalomi rukama Barbara. 

— To je bezstidno! kriknu Linda. 

— Vaš je otac prostak; odgovarat će pred sudom 
za svoje rieči! zakriešti Barbara, ustobočiv se pred Ma- 
rijanom. 

— Gospodjo, moj je otac pošten čovjek, a poznato 
je, da Vaš sin napastuje Julku, reče Marijan, gušeći 
svoj gnjev. | 

Albina ih mirila. 

Barbara podje s Lindom kući. U njoj je sve kipjelo 

od ljutitosti, ali je šutjela do kuće, jer ih je pratio žup- 
nik Matovina. Kad bude sama s Lindom, izkali se na 
nju do mile volje. Djevojka se branila i tvrdila, da onaj 
stražar laže. I ostala se gospoda malko kašnje razidjoše. 

U kasnu noć izadje Marijan iz Anselmove kuće, da 
se prošeće do rta na sjevernoj strani svitanske uvale. 
Oko broda Estelle ljeskala se mjesečina. Marijan se do- 
šeta na rt uvale i tu opazi Mikića, pandura. Spavaše 
kao zaklan pod jednom uljikom. Bio se nabio vinom, 
koje mu je slomilo noge i vrglo ga pod nizki zid ceste, 
pod onu uljiku. Marijana je sree dalje vuklo. Lagano 
šećući stiže u zelenu Dražicu. Noć bijaše vedra i sjajna. 
Justina ga sliedila sve od Svitna, a da je on nije opazio. 
Marijan dodje pred kuću svoga otca, na gumno. Sjede 
na zid gumna i zagleda se u prozor sobice, gdje spa- 
vaše Julka. U Zelenoj Dražici bijaše sve tiho. Samo 
kadšto zašuštilo bi lišće po drveću. Na staklu Julkina 
prozora svietlila se mjesečina. 


VII. 


Pave Stipetić nabijaše bačve na gumnu pred kućom. 
Udarci se njegova bata razliegahu cielom Zelenom Dra- 
žicom, odjekivahu od klisura rtova, da zamniju daleko 
na moru. Stari mornar kao da je neveseo. Kad puni lu- 
licu duhanom, tužno zuri u more, uzdiše, pa se opet laća 
svoga posla. Njegova je Mare sjela na ognjištu i prote- 
gla bolestnu nogu, koju joj Julka svakoga dana čisto po- 
vezivaše. Starica je oborila glavu, a malene je oči uprla 
u pod, pa premeće tužne misli i suče žice iz kudjelje. 
Sunce se bilo nagnulo k zapadu, kad šaptnu Mare sebi 
u njedra: — Bih li ga već probudila? 

Uzdahne, ustane lagano sa ognjišta i podje u sobu, 
otvoriv tiho vrata. Na čistoj je postelji sladko spavao 
njezin Marijan, protegnuvši se po pokrivalu. Ležao je na 

ledjih, baciv se na postelju na pola odjeven. Starica sjede 
do uzglavlja i zagleda se u njegovo krasno lice, uzdahne 
i otare suzu. Mladić je podvio ruke pod glavu, pa mu 
je košulja spala do lakata i odkrila one čvrste i žilave 
ruke. Razgaljena su mu prsa bjeloputna sve do vrata, 
koji je opaljen suncem. Kosa mu je sva izpremiešana i 
hvata se uznojena čela. Marijan diše mirno i izduljeno, 
rumena su mu usta malko otvorena, pa mu se sjaje jaki 
bieli zubi. Sunce sije nad Učkom, kroz prozor pali su u 
sobu kosi traci, te zlate siedu i pognutu Marinu glavu i 
jednu golu Marijanovu ruku. 

Mara se pridigla i još razmišlja, bi li probudila sina. 
Pogled joj je zapeo o Julku, koja je sjedila u hladu pod 
smokvom malo niže kuće, nad samom cestom. Starica se 
zamisli, osmjehnu se i šanu: — Bit će, kako je Bog do- 
sudio. Stara sam već, a Julka je dobra i poslena i hitra 
u svakom djelu. Ah sirota! Neznam, kako je živa ostala! 

Julka krpaše haljine svomu bratu Franu, koji bijaše 
na brodu Estelli u riečkoj luci. Žurno je šivala, sjedeći 
u hladu granate smokve. Gorski je dah ćušio i nanosio 
svjež zrak iz prodola. Crno odielo pristajaše njenom spo- 
kojnom obličju. Sa liepe joj se glave spuznuo na pleća 
rubac i odkrio sjajnu crnu kosu, koja je savita nad za- 
tiljkom u debelih pletenicah. Lice joj je opet zadahnuto 
slabim rumenilom, ali neima na njem prvašnjega čaro- 
bnoga bljeska. Prevelika spokojnost i tužna i tiha nehaj- 
nost razstiru se po svih crtah, s kojih kao da je izčezla 
mladenačka živost, ona vesela svježost. 

Julka žurno šŠivaše njeko vrieme, dok je svrnula 
očima po moru i zavezla se u misli. Djelo joj se omaklo 
iz ruku, razmišljavajući o svojem otcu i o svojoj braći. 
I njezin Frane odjedrit će za koji dan iz Rieke, brod će 
proći mimo onih otoka, izčeznut će tamo na jugu, ostat | 
će sama, a tko bi znao, da li će još kada vidjeti svoga 
brata, s kojim je pomagala staromu otcu pri svakom po- 

slu, dok su stanovali u Brestovoj, dok su imali onu 1a- 
djicu. Julka se sjećala svoje kućice, one puste kućice na 
bielom prudu u zavjetrini pod pećinami, sjećala se svo- 
jih veselih i neveselih dana, kada bi joj otac veseo stupio 
u kućicu, da zajedno povečeraju, što bi ona svarila, 
te kada bi drhtala od straha, da je otac našao smrt pod 
klisurami, da se je ladjica razbila. Sjećala se i svoga . 
djetinstva, kada se je igrala na svojem velikom prudu sa 
Marijanom i sa onim gospodskim sinom iz Svitna, sa 
Ivanom, koji je često dolazio k njezinom otcu, koji je 
mnogo puta s njom blagovao u njezinoj kućici, na nizkom 
stoliću. Julka se prestraši svojih misli, pa uzme djelo u 
ruke. Hoće da šiva, ali nemože, jer ju gleda Moro, Iva- 
nov pas, položiv joj gubicu na koljeno. Ona mu dugo 
vremena gladila crnu i sjajnu dlaku. 

Već je sunce zapadalo. Pred Kraljevicom se crnilo 
more, riedko bi se zapjenio po koji val. Ona crna 'ploha 
na moru sve se više širila, sve se više primicala istar- 
škomu kraju. Burin se bio zavrgao, ali slab kao ma e- 
stral Kvarnera, kao poldnevno povjetarce. Obalom su 
već pljuštili tamno-modri tihi valovi. Nad Velebit digao 
se pun mjesec. Do Julke nije još dopro ni ćuh burina. 

Sa ceste začuju se koraci. Julka pridigne glavu i 
opazi Ivana, koji se vraćaše sa lova u Svitan. Za njim 
idjaše pas jarebičar. 

—— Julka, dobar večer! pozdravi Ivan djevojku, čim 
ju spazi na istom mjestu, gdje je bila, kad je on prošao 
prije dva sata Zelenom Dražicom 

Djevojka se malko sbuni i tiho mu odzdravi. Tek 
vidljiv osmjeh vrgne joj se na ustne. 

— Još šivaš? A jeli Moro bio dobar? Baš sam se 
umorio, reče Ivan, kad joj se približi. 

Snimi pušku s ramena i nasloni ju o deblo smokve. 
Moro ustao i hodaše oko gospodara. Julka bješe umolila 

Ivana, da ga ostavi kod nje, rekav mu, da Moro nije 
lovački pas, pa da će ga smetati. 

— Jest, Moro je dobar. Cielo se vrieme odmarao. 
A jeste li štogod ubili? osmjehnu se milo djevojka. 

— Ništa. Uzalud sam se umorio. Gle, ti mi ni 
nenudjaš, da sjednem! kimnu mladić i pogleda joj u oči. 
jJulka porumeni i ustane, da podje po stolicu. 

— Hvala ti, netrebam. Sjest ću na ovaj kamen do 
tebe, reče Ivan, i sjede. 

Sad umuknu. Ivan ju gledaše i nemogaše maknuti 
očiju s njena lica, koje se bilo u jedan hip ožarilo. 

— Julka, ti ćeš sada stanovati ovdje, kod ni 
ćevih? usili se Ivan nakon podulje stanke. 

— Valjda, šane djevojka. : 

— A tko nabija bačve? upita Ivan i namrgodi se, 
jer se je ljutio na sebe, što nije znao govoriti o čem 
drugom. 

— Marijanov otac, odjavi Julka i uzvrne oči na 
mladića. 

— Marijanov — — Marijanov! uzčudi se Ivan. — 
Za što si rekla: Marijanov? 

— Da; nije li Pave Marijanov otac? uzčudi se i 
Julka. 

— Marijan je na Rieci. — — Ti ga nećeš više vi- 
djeti, šaptne naglo Ivan i upre joj oči u lice. 

— Gle, nisam Vam ni rekla, kada ste ovuda prošli, 
da je danas došao Marijan. 

— Julka.... zausti Ivan, uletiv joj u rieč. 

Djevojci Lane igla, pogledav Ivana u čudu. Bijaše 
naglo probliedila. 

— Julka, tebi je Marijan....ti ga... on ti je 
kao brat...... ti ga ljubiš kao brata. Da, Marijan je 
dobar, govoraše Ivan, a glas mu drhtaše. 

— Marijan brat?... Marijan?.. . proiznese Julka. 

Živa joj plamenica oblije lice. Ivan ju gledaše i tu- 
žno i milo. 

— Ja odlazim za koji dan u Beč, prišane mladić, 
pa nastavi uzdrmanim glasom: — Julka, čuj me, meni 
je težko, nemoj se, dušo, čuditi .... Vidiš — — ne, 
ja nemogu, nemogu .... Julka, krasna djevojko, ti ne- 
znaš, da, ti neznaš. ... Neplaši se, ne, neću — — 
oprosti! drhtne Ivan i uze joj ruku. Glas mu igraše u 
grlu kao da ga groznica trese. Obajanim ju okom za- 
panjeno gledaše. 

— Majko! šaptnula je Julka i sva se preobrazila od 
njeke prepasti. 

— Julka, oprosti! klone Ivan i izpusti joj ruku, a 
nakon kratka muka doda: — Oprosti, dobra: djevojko! 
— Ti znaš, kad si bila malena, kad bih k Vama u Bre- 
stovu došao, bijasmo kao brat i sestra. Vidiš, ja se sjećam 
onih dana. — Julka, oprosti! Rado se šalim — — — 
ne, na, nisam se šalio — — ja neznam — — oprosti! 

— Vi ste dobri, uzdahne Julka i milo ga pogleda, 
rumen joj podudari licem i stidno obori glavu. 

Tračak nade progali Ivanovo lice. 

— Julka, sad si na mene srdita. 

—— Ja?... Nisam, dahne djevojka. 

— No, sad čekaj, hoću da te razljutim, osmjehnu 
se Ivan, pa uhvati naglo njezine škare i odstriže joj 
malen pramen kose nad uhom. 

— Da me razljutite? — — Ah! Što će Vam moja 
kosa ? 

Kad je on odstrigao kosu, prigušeno je kriknula. 

— Ništa. — Što rekoh? — Nevjeruj mi! Tvoja 
koga — — — ja ću ju spraviti. Gle, kako je mekana! 
sJulka, za što si tako tužna? Zar ti nije milo, da s to- 
bom razgovaram? Julka, lakše se snosi bol, kad imaš 
komu da izjadaš svoje jade. Kad će se ogrijati tvoje 
smrznuto srce? Djevojko, iztuži mi se posve, ja poznam 

tvoju tugu, odlanut će ti. Bilo je, kako je Bog htio... 
zašuti Ivan, opaziv. Marijana pred kućom. | 

Marijan se pozdravi s Ivanom, a malo se za tim 
sastanu svi pred kućom, i tuj se razgovarahu o svačem, 
pai o berbi. Stari je Pave tvrdio, da će vino biti 
dobro, jer da je groždje liepo dozrelo. — Sinko, ti 
ga nećeš piti, ali uzmi sa sobom lanjskoga, reče Mari- 
janu. Obrativ se k Ivanu, umoli ga, neka mu oprosti, 
što mu nije odmah ponudio čašu vina. — Gospodine 
Ivane, ako smo i siromasi, imamo dobru kapljicu, a ta- 
kvu gospodu, kakav ste Vi, neka Bog blagoslovi, kad 
mi dodju pod krov! 

Pave donese staklenku vina, te pozove Ivana i sina 
u kuću. Marijan reče, da je krasna večer, pa da mogu 
ostati na gumnu. Pave metne staklenku na dno prevr- 
nute bačve. Napune čaše, kucnu i izpiju. Još razgova- 
rahu o Luki, koji nije više mogao doma doći, jer je 
bilo mnogo posla na brodu. 

— Ja idem u Svitan, da pozdravim prijatelje. Ne- 
čekajte me s večerom, reče Marijan majci, pa odmah 
doda: — Ivane, poći ćemo zajedno. 7 

Već se hvataše prvi sumrak. 

Ivan bijaše vrlo ljubezan, šalio se s roditelji Mari- 
janovimi, nagovarao ih, neka budu veseli, jer da će se 
Marijan i Luka povratiti u svoj zavičaj, da će štogod 
prištediti, te da će im biti od pomoći. Mladić se silio, 
da sakrije svoje misli, svoje osjećaje. Na pohodu poda 
im bielu gospodsku ruku. Kad stisnu Julki desnicu, za- 
viri joj u krasne oči, a ona ga stidno pogleda i skloni 
glavu na prsa. 

Mladi se prijatelji udalje od kuće, pa se upute ce- 
stom u Svitan. Pave i Mara gledahu za njima sa gumna. 
Julka bješe unišla u kuću. Nigdje nije mira nalazila; 
velika ju uzrujanost obuzimaše. 

Marijan sreo se na cesti sa sestrom Tonkom, koja 
tjeraše kući veliko stado ovaca. Djevojčica je plela čarapu. 

-— Tonka, ovce su ti gladne, našali se Marijan. 

— Nisu ne, odgovori mu djevojčica i porumeni kao 
da ju je nagovorio tko bi znao koji nepoznat gospodin. 

Tonka popostane i obazre se za bratom. Njezine 
ovce grizkahu travu uz jarak ceste. 

Marijan i Ivan gusto koracahu, razgovarajući o sva- 
čemu, samo ne o Julki i njezinoj braći. Govor im zapi- 
njao, pri srcu bio im neugodno, te idjahu naglo, da 
stignu čim prije u Svitan. Ta se dva mladića poznavahu 
od djetinstva, kada su zajedno bila u početnoj školi. 
Župnik Šime Ružić podučavaše onda djecu bezplatno i 
uz nos velikoj gospodi. Vlada se nije dala sklonuti, da 
pošalje u Svitan učitelja, koga bi djeca bila mogla ra- 
zumjeti, pa da se nedoklati tudjinac, žrtvovao se župnik, 
a njegova je škola bila možda najbolja u svoj Istri. Pop 
Šime imao je dosta okapanja s vladom, nu nije popustio 
nego sili. — Marijan i mladi Ružić sprijateljiše se po 
najvećma kod ribara Petra Stanića u Brestovoj, a da 
nije bilo Julke, nebi bilo došlo do toga prijateljstva. 

Kad bi ribar Petar ulovio dobre ribe, poslao bi ju 
svomu kumu Marku Ružiću, koji mu bijaše od pomoći u 
svakoj potrebi i nevolji. Ružić bijaše krstni kum malomu 
Franu. Julka je već u šestoj godini išla u učionu u Svitan, 
te je nosila ribu gospodinu Marku Ružiću, a taj bi dobri 
gospodin zapovjedio svojoj kuharici, neka d& objed dje- 
vojčici. Stari se Marko rado razgovarao s liepom riba- 
rovom kćeri i zagledavao se u njezine mile i sjajne crne 
oči, gladeći joj vranu i valovitu kosu. Često bi ju darivao 
kakvim šarenim rubcem, pa i krasnom haljinicom. Dje- 
vojčica se najviše radovala liepim knjižicam, koje joj 
davaše Ivan. Julka bijaše uviek čisto odjevena i uredno 
počešljana. Svim bijaše mila. I župnik, Markov brat, 
uviek ju hvalio, kako je dobra i poslušna, te kako je 

pretekla sve svoje vršnjakinje u čitanju 1 pisanju. Po 
školi dolazila bi Julka k Ružićevim, i tuj bi objedovala 
sa težaci i ostalom čeljadi, a zatim bi se sastala sa 
Ivanom, koji bijaše tri godine stariji. Kad bi se dosta 
naigrali i natrčali u velikom vrtu, vodio ju Ivan po kući, 
od sobe do sobe, gdje je bilo velikih zrcala i šarenih 
slika. Julki se činilo, kao da je u svojoj kući, jer se bila 
posve priučila na one gospodske sobe, na gladke podove 
i na mekane divane, po kojih je skakao mali Ivan. Ru- 
žićev sin bijaše dobar, milostiva srca i vrlo oštrouman, 
ali i nemiran i nestašan. Otac ga uviek korio, jer se 
bojao, da će slomiti vrat. Drhtaše od straha, kad bi 
ga gledao, kako se penje po lipah ili gdje silazi s prvoga 
sprata, preskačući jednim skokom pet stepena. Otac bi 
mu često dozvolio, da smije poći s Julkom u Brestovu 
uvalu. Veselju nije tada bilo kraja. Marko bijaše umolio 
ribara Petra, neka bi mu pazio na sina, jer se je više 
puta dogodilo, da je Ivan ostao cieli dan kod ribara. 
Lovili su ribe, veslali su uvalom pred onim krasnim pru- 
dom, a najveća im zabava bila Ivanov brod. Taj je brod bio 
dug do dvie stope, te je imao tri jedrila i sva jedra, kao 
što imaju velike ladje. Kad duvaše tih vjetrić, spuštahu 
brod u more sad kod sjevernoga sad kod južnoga rta, 
pa lagano veslahu u ribarici za njim kroz cielu uvalu. 

Kadšto bi nakrcali brod onimi okruglimi kamenčići 
pruda, te bi govorili, kako brod nosi kavu, žito ili što 
drugo. Njeke grebene krstiše imeni velikih pomorskih 
gradova. Jedan se greben kod južnoga rta zvao Carigrad, 
a drugi Trst. Dok je pokojni ribar krpao mreže na piesku, 
zabavljahu se u ladjici Julka, Ivan i Marijan, koji je 
potonji najbolje mogao veslati. Ribar ih neprestano opo- 
minjaše, da veslaju uz kraj. Julkina je pokojna mati pri- 
pravljala objed mužu i djeci, a iz kućice dizao se dim, 
čulo se praskanje vatre, dragom se širio miris friganih 
riba, čulo se kako ecvrče u vrućem ulju. Uz ribara se 


lll 


valjao po piesku mali Frane, te je često plakao, da ga 
Julka uzme u ladjicu, ali to nisu htjeli Marijan i Ivan, 
jer bi im diete bilo smetalo kod ribarenja. Umorni, gladni 
i žedni i opaljeni od sunca poskakali bi na kraj, te obje- 
dovahu u čadjavoj ribarevoj kuhinji. Ivan nije u svojoj 
kući nikada sa onolikom slašću jeo. Dok objedovahu, čulo 
se sa klisura graktanje gavrana, čuo se cik galeba. U suton 
bivaše Ivan tužan, jer bi tada silazio po kuku na prud 
otčev sluga, da ga odvede kući. I Julka bila bi tada 
tužna, a kad bi se zamakao i Marijan za sjeverni rt, sve 
joj se činilo pusto u uvali. 

Ivan i Marijan, idući iz zelene Dražice u Sen 
sjećahu se onih krasnih ljetnih dana, koje bjehu zajedno 
sproveli u Brestovoj. Onda im nije govor zapinjao, nikake 
ih brige nisu trle, bili su sretni uz ribarevu kćerku, te 
nisu mislili nego na svoje vesele igre, na svoje blaženo 
plandovanje. Sjećahu se one malene Julke, njezina zvon- 
koga smieha i njenih ručica, koje nisu još onda mogle 
vesla obuhvatiti. 

Ivan je kašnje učio gimnaziju na Rieci, a kad bi 
došao kući o velikih praznicih, odmah bi pohitio u ne- 
zaboravnu Brestovu. To je činio, dok je bio u nižih raz- 
redih. Kašnje prionu uz nauku, zaboravi na djetinske igre 
i bude ozbiljnim mladićem. Julka se sve rjedje s njim 
sastajala, i nenazivaše ga više ti. 

Ivan podje na bečko sveučilište, a kad se vrati u 
Svitan nakon jedne godine, ostane kod otea samo njeko- 
liko dana, jer ga srce vuklo u Dalmaciju. Ciele je praz- 
nike putovao po toj krasnoj zemlji. Poslije druge godine 
ostao je u Svitnu. Jedreć u Brestovoj uvali, opazio je 
Julku u ribarici. Njena vanredna ljepota smutila mu srce 
u prvi mah. U zadnje dvie godine, što je on nije vidio, 
bude Julka od djevojčice prekrasnom djevicom, kakve 
nije bilo na daleko. 

Marko i Šime Ružić šetahu pred kućom, kad eto 
Ivana s Marijanom. Marko pozdravi i upita: 

_ A kad si ti došao u Svitan? 

— Danas, a sutra rano vraćam se na Rieku s go- 
spodjom Albinom, odgovori Marijan. 

_ Kalušković se neće dakle ženiti? zapita župnik. 

— Nevjerujem; za koji dan jedrimo u Bordeaux. | 

— Kalušković je dobar čovjek, reče Marko. 

_— Izrod! Srami se svoga roda! obori Ivan ljutito. 

— Ivane, ti si nagao, opomene župnik ljubezno. 

Marko zovne slugu Vida i reče mu, neka donese 
.vina. Sad dodje pred kuću i gospodjica Sofija, Markova 
sestra. Bit će joj oko trideset godina. To je ovisoka i 
jaka djevojka, plavih i ljubopitnih očiju. Jako je šepava. 

Marko natoči čaše, pa upita Marijana: 

— Zar nije tvoje srce jošte za nijednom zakucalo 7 
Ti mi nebi vjerovao, što mi se je noćas snilo! — Vidio 
sam te pred oltarom s krasnom djevojkom. Što me gledaš, 
Marijane? Nešalim se. Djevojka bijaše krasna kao sunce, 
ali velika sirota. Ti si poručnik, gospodin, nije ona 
tvoj par. : 

— Sirota? upita tiho Sofija. 

— Da; pogodite, tko je ta?... uozbilji se Marko. 

— Julka, nasmieši se Sofija bratu. 

_  Julka?.. . šaptnu u jedan mah Marijan i Ivan. 

— Da, Julka, da, Julka, kimnu Marko, stisnuv obrve 
i upriev pronicave oči u mladiće, koji se sbuniše. 

— Ali, čujte: to mi se prisnilo. To su babje pred- 
sude. Marijane pij! O, znam .... da nije J ulka sirota, 
ti bi... 

_ Ja sam sin siromašna mornara, odgovori tiho 
Marijan. o | 
— 0, 0! meni se čini, da ti se Julka svidja. Ivane, 
reci istinu, zar nebi Julka i Marijan bili krasan par? 
— Da... nasmjehnu se Ivan svomu otcu. 

Marko svrne za tim na drugi govor, o obćinskih 
izborih. 

— Ovaj ćemo put mi pobiediti. Marijane, kad se 
povratiš, bit ćemo mi gospodari u Svitnu. Da, pobiedit 
ćemo nametnike! reče Ivan, mahnuv rukom prama Ma- 
rasovoj kući. 

Jošte jednom kucenuše čašami, pa se izljubiše i raz- 
staše. 

— E, e, dobar mladić, kimnu župnik Šime, gledeći 
za Marijanom, koji se je gubio u sjeni lipa i lovora. 

Kad je Marijan pohadjao učionu u Svitnu, često bi 
došao s Julkom u Ružićevu kuću. Kao dječak bijaše 
sramežljiv, te mu izprva neugodno bilo u Markovih sobah. 
Na Ivanove igračke gledaše s prikrajka, sustezao se od 
svake igre i šale. On se nije bojao oštrih grebena na 
obali u Zelenoj Dražici kao gladkih podova u gospodskoj 
kući, gdje mu se činilo, da hoda po staklu. Napokon se 
. pripitomi i sprijatelji s Ivanom. Marijan bijaše bistre 
glave. Kad to opazi Marko, poče mu nagovarati otca, 
neka ga neuzme iz škole nakon četvrte godine, nego da 
se uči, dok ponaraste za brod. Pave se s prvine supro- 
tivio_ Ružiću, jer da treba sina kod kuće, da mu ovce 
pase, a od čuda se križao, kad mu rekao Marko: — Ako 
hoćete, vaš će sin biti pomorskim kapetanom. Pave po- 
pusti. Marijanu se navrši četrnajsta, pa se ukrca na 
brod, na kojem bijaše kapetanom njeki Ružićev prijatelj. 

Kad se Marijan vrati s daleka puta, podje u nautičku 
školu i uze marljivo učiti. Marko mu često utisnuo u 
ruku po koju liepu svoticu. i 

Marijan, došav od Ružića u Svitan, navrati se u 
dućan Jakova Šimunića. Tu se sakupilo desetak ljudi. 
Jakov im čitao novine. 

— Oprostite, što sam Vas prekinuo u čitanju, iz- 
priča se Marijan i umoli smotaka. 


Kumičić: Sirota. 8 

' — Nije ništa nova! zavrti Jakov rukom i pogladi 
obriveno i narovano lice. 


— Ništa! — Jakove, to ti misliš! Nije sve u no- 
vinah, nč! E, e, znam i ja štogod: pe se Stipe 
Mikić, pandur. 


— Gle, on zna! Ha, ha! nasmije se. porugljivo 
Gašpar Makarić, umirovljeni pandur. 

Zaokruživ hrbat, silno je mahao glavom. 

— Čuj, pa onda govori! pocrveni Mikić, pa uze 
pripoviedati, kako se je pred koji dan razgovarao s dvo- 
jicom talijanskih kotlara, a ti da su mu kazali, kako će 
do mala biti rata. 

— Vidi, vidi vraga! začudi se Jakov Šimunić. — 
Ljudi, znate li, što ću Vam reći? Pasja noga, i ja nješto 
znam! A što! mislite li Vi, da su ono bili baš kotlari? 
He, he! To su Vam uhode, talijanski generali, koji pišu 
sve, što vide, a prave i mape, da znaju, kud su ceste, 
staze i potoci. Neima sumnje! uztvrdi Jakov, pritišćući 
kažiprstom svoj pokučasti nos. 

— E, to je drugo, mahnu Gašpar Makarić rukom, 
sguri se i podigne ramena. — Jakove, ti, ti znaš, što 
kažeš! Tako mi zdravlja, tvoga sam mnienja! kliknu 
Gašpar, uzšeta se dućančićem, stane pred Mikića, pa mu 
posprdno reče: — Stipe, hajde spavati! Samo ti možeš 
držati generale za kotlare! Ala su te nasamarili! 

— Kakav to rat? Više sam na Rieci nego li u 
Svitnu, a neču;em na ni ovoliko o tom vašem ratu, na- 
smije se brodar Kuzma Kirin, taknuv noktom palca jedan 
zub. Obrati se Stipetiću, pa ga zapita: — A što mislite 
Vi, gospodine Marijane? | 
— Ja sudim, neće biti rata, a osvjedočen sam, da 
su ono bili baš kotlari, nasmjehnu se mladić ljudem. 

— AA! čuješ, Gašpare? razveseli se Stipe Mikić. 

— E, kad tako misli gospodin Marijan, imat ćeš ti 
pravo, popusti Gašpar zlovoljno, nu namah se okrenu 

k Marijanu, pa će veselo: — A, na polazku, nebiste li 
ponudili cigaru? | 

Marijan nadari svakoga smotkom, poda svima ruku, 
liepo se pozdrave, a kad bude pred vratima, povika za 
njim Jakov Šimunić: — Ako Vas tko upita na Rieci za 
kose stjenjake, recite mu, neka piše Jakovu Šimuniću u 
Svitan. 

Malo za tim stupi Marijan u Panellovu kuću i sa- 
stane se u veži s kuharicom Katicom, koja je nosila 
veliku plahtu. 

— Gdje je gospodja ? 

— Gospodja? ... zazuka Katica, a po zučeničavom 
licu preleti joj posmjeh, pa i njeko zlorado veselje. 

— Da, gospodja! 

— A, a, Vi neznate, da se gospodja u večer kupa. 
I ja nisam blatna, a više se mučim nego li ona i u 
kuhinji i u vrtu. Cieli sam sat nosila vodu u prvi sprat, 

— Javite gospodji, da želim s njom govoriti. 

— Da želite s njom govoriti?.... Hoću, hoću. 
Već se je valjda i okupala i oprala! Uh to sveto tielo! 
A kad će doći gospodin Anselmo iz Rieke? Ja nemogu 
već... 

-— Zar nečujete ? Gospodja zvoni. 

— Idem, idem. Nosim joj ovu plahtu, da se u nju 
zamota, kimnu Katica i podje u prvi sprat. | 

Marijan izadje iz kuće i uze šetati u vrtu. Noć 
bijaše vedra i sjajna. Na žalu je ležalo njekoliko ladjica, 
a sjena im se duljila po onom gruhu. Iz Šimunićeva 
dućana čula se harmonika, koja je mutila tišinu noći. 
Neskladni su zvuci dražili uzrujanoga Marijana, smetali 
su mu, da poreda svoje misli. Mladića je zalila jedka 
gorkost, bezrazložna tuga. 

Katica mu javi, da ga gospodja čeka. Marijan drhtne, 
i popne se u prvi sprat. Na hodniku pred vratima sa- 


lona čekaše gospodja, smiešeći se ljubezno. Pozdrave se. 
sk 


116 


Albina mu poda ruku, svježu i hladnu. Vrata salona 
bijahu širom otvorena. 

— Izvolite sjesti, evo ovdje, reče Albina spokojno i 
pokaže mu divan. 

Marijan se sbuni i sjede na kraju divana. Udova se 
spusti u velik naslonjač i složi ruke pod grudima. Na 
stolu je do divana gorjela u sav mah visoka svjetiljka. 
Namještaj je salona prevučen crvenim baršunom. Po zi- 
dovih; tamno-erveno bojadisanih, nij je njekoliko slika 
i dva krasna zrcala. 

Gospodja se obukla ukusnom isli haljinom, ukra- 
šenom  širokimi čipkami. Rukavi su te haljine veoma 
široki, pa se vide krasne oble ruke do lakta. Oko Albine 
Širi se ugodni vonj mirisave vode. Bujno joj tielo raz- 
nježeno od ugodne kupelji, a sniežna haljina, laka poput 
koprene, prekrasno se svija i voljko se prelieva raz- 
košnimi nabori po Albininih dražestih, pa ti se čini, da 
vidiš mramorni kip, obavit bielim oblakom, al u isti mah 
osjećaš mekanu i ljubku toplotu i zamamni dah mlade 
žene, zdrave i ubave, te mliečne, prozirne puti. 

Na Albininom se licu razastire spokojnost, zadovolj- 
stvo. Oči kao da su joj zalivene tihom srećom; sva odiše 
blaženim mirom. Ni na jednoj crti njena lica, ni u spo- 
kojnom smiešku, što joj rubi ustne, nigdje neima traga 

kakvoj želji. | 
| — Stipetiću, hoće li Julka doći k meni? Jeste li ju 
nagovorili? upitala ga Albina, čim je sjeo. 

— Doći će. Nagovorio sam ju, ali će još ostati nje- 
koliko dana kod moga otca. 


— Neću je smatrati prostom služavkom — — znate, 
radi Vas. Što me gledate? — Ja znam, da ju ljubite. 
— Ali.... 


— Ni rieči! zaprieti mu Albina prstom, a nakon 
kratka muka, upita ga mekim glasom: Zar mi nećete 
odkriti svoga srca ? 

Čudan joj osmjeh preleti ustnami. Čelo joj se na- 
tmuri. Ravno i smjelo gledaše mladića 


Gospodjo, što da Vam rečem? 
— — Ja nemogu zaboraviti prošlih dana 


Udovi se radostno ganu ustne 


— Kako se to sve promienilo! — — — Albino, 
Vi ćete biti dakle ženom Kaluškovićevom. Neću da mu- 
tim Vaše sreće. 

— Što?.... Ženom?. 


. Tko Vam veli? — — 
Možda, neznam, možda. Kapetan me ljubi. 
— Tako je na svietu . 
— Vi ljubite Julku, šapno udova elkni: i upre 
mu velike oči u lice. 
— Julku?. 
— Da, Vi a ljubite. 
— Neznam. — — — Mislite? — — — Meni je 
danas težko pri srcu 
— Julka bi Vas mogla utješiti 
— Gospodjo, što da činim? 
— Govorite s Julkom. Jeste li joj rekli, da ju lju- 
bite? navali Albina i uhvati ga za ruku 


— Nisam. 


— Vi ju dakle ljubite, Vi ju ljubite? trže se Al- 
bina i naglo mu izpusti ruku 


Marijan podiže glavu, plaho ju pogleda i opet skloni oči. 
— Eto, Stipetiću! Za što ste tajili? pnvre se Al- 
bina za tren oka. 

— Gospodjo! . . . 


— Tiho! Ona grdoba, kuharica, svakim časom pro- 


lazi pred vratima, da štogod naćuka, opomene Albina 
pa podje k vratima i poviče srdito za Katicom 
— Neimaš li posla u kuhinji? 


— Ala, težke li mi brige ti Vaši razgovori! odkroji 
Katica prpošno sa stuba 

Albina tresne silovito vratima. | 

Marijan ustane. 

— Stipetiću, podjite kući, jer ćemo sutra za rana 
na Rieku. Veoma ste tužan — — — što ostavljate r0- 
ditelje, Vi ste . . . . rieč joj zapne, jer ju MA OJER stra- 
stveno gledaše. 

— Albino, nemučite me! iztisne mladić ljutito. 

Gospodja uzmakne za korak. SABOLAJU se jedno dru- 
gomu u oči i oboje probliedi. 

Marijanove oči plamsahu, ustne mu drhtahu, po 
čelu mu izbijaše znoj. 

Sagnu se prama njoj, njegov vrući dah udari joj u 
lice, gane rukama, da joj poljubi ruku, nu ona ga odrine 
ljubezno i spokojno od sebe i prišane: mu: 

— Idite, idite! 

— Albino, zar tako? . . . 

— A Julka? . 

Mladiću klone glava na prsa. | 

— Vi ju dakle ljubite! iztisne udova gorko i pri- 
gušeno, trgnuv se naglo, kao da ju je nješto žignulo u 
Srcu. g 
— Vi ju ljubite? ponovi drhtavim glasom i uhvati 
ga za ruku. 

— S Bogom! uzdahne Marijan, iztrgne svoju ruku 
iz njezine, pa se uputi prama vratima i nepogledav je. 

Albina probliedi, zausti nješto, korakne za mladićem 
i stane usupnuta posred sobe, slušajući njene stupaje 
po stepenicah. 2 


VIII. 

Marijanu se dubok odihaj vine iz prsiju, kad mu 
udari u lice svježi noćni zrak. I neobazriev se na An- 
selmovu kuću, udari cestom u Zelenu Dražicu. Idjaše 
naglim korakom. U glavi mu šumilo, u srcu mu se kri- 
žahu razni osjećaji i burkahu mu krv. Kad bude na pć 

puta, smiri se malko hlapat njegova srca, i odlanu mu. 
Julka mu lebdila neprestano pred očima, sve se njegova 
misli po malo sjatiše oko krasne djevojke, a slika se 
Albinina umanjivala, bliedila, izčezavala mu iz duha: 
To ga veselilo i bodrilo, pa napokon osjeti njeku la- 
godu i spokojnost. Sada hodaše lagano, popostajaše, gle- 
daše more i mirno razmišljaše o svojoj prošlosti. Sladke 
mu se slutnje slievahu u srce, njeko ga milo. čeznuće 
obuzelo, a kad se sjeti svoje majke i svoga otca, kad 
pomisli, kako će opet odjedriti u daleki sviet, obhrva ga 
ganuće i suze mu poteku licem. Marijan bijaše osvje- 
dočen, da će lasno zaboraviti Albinu, ta ona da nije ni 
dostojna njegove ljubavi, a da je ljubila njega, Marijana, 
nebi se bila pomamila za udovcem Kaluškovićem. On 
blagoslivljaše sada svoju zviezdu, jer da je za njega 
velika sreća, što se je Albina zagledala u Kaluškovića, i 
= budući da on nebi mogao biti uz nju blažen, kao što bi 
uz koju drugu — — Julku. Albina da je ohola, čudne 
ćudi i vanredno mušičava, pa da nije baš ni onako liepa, 
kako se to govori, da se uviek prenavlja i II nu 
Kalušković da je jošte nepozna. | 

U kasno doba došeće se Marijan u Zelenu Dražicu. 
Noć bijaše vedra i sjajna. Visoko se uzdigao pun mjesec 
na modrom nebu, drobne su zviezde bliedile oko nje- 
gova maglovita kolobara. Sva je Zelena Dražica pro- 
tkana tihim sjajem. Sa obale čuje se pljusak valova, 
kojim se pjena srebrni pod visokimi klisurami. U da- 
ljini, u sredini zaljeva, slabo šumi vjetar. Po odaljenih 
obalah razabiru se sela u srebrnastom sjaju, što se pre- 
lieva u bliedo-zelenkastu boju po uzbibanom moru. Riedke 
se zapuhe zalietaju u Zelenu Dražicu. Dok se lagano 
ljuljaju vršci drveća iznad mornarove kuće i po strmom 
prisoju, ostala stabla blizu mora opet strše mirno u tihoj 
mjesečini. Sad zašume uljike, sad kesteni, a sad jaseni 
i hrastići na izbrežku. Lišće treperi i šušti i odkriva 

rumene jabuke cjelovu mjesečeva traka. Svježi se dah 
hladnoga mora zalieta na pustu obalu, ovlažuje ju 
svojim slanim mirisom; diže se podoljem, upija mirluh 
razpucane zemlje, pa šumi tihano, kao tajnovit drhtaj, 
po strmih stranah, i gubi se njegdje daleko od mora u 
skrovnih gorskih dragah. 

Prozor Julkine prizemne sobice bijaše slabo raz- 
svietljen. U toj sobici spavaše s njom Tonka. Kad dodje 
Marijan na gumno, opazi razsvietljeni prozor, stane malko, 
a onda mu se približi i pogleda u sobu. Tonka spavaše, 
položiv lice na golu ruku. Pokrivalo je spalo s njenih 
ramena. Druga postelja, Julkina, bijaše odkrivena. U 
prvi mah nevidje Marijan Julke, nego samo .njenu sjenu 
na zidu, nasuprot prozoru. Baš kad se htio udaljiti od 
prozora, zapne mu pogled o krasnu djevojku. Bijaše sva 
u bielu. Marijan drhtne, smuti se, pa se sakrije pod 
granami nizke smokve, što se razgranila nad gumnom. 

Julka prodje sobom dva, tri puta, pa pridje k pro- 
zoru, sjede_i spusti glavu na zagrljaste ruke. Pridiže 
se za tim, razplete debele uvojke i poče češljati krasnu 
crnu kosu. Iza njenih je ramena visjela malena uljenica 
o čavlu na zidu. 

Marijan se udaljio od prozora kojih petnaest koraka, 
te stajaše mirno u svojem skrovištu. Srce mu silovito 
kucalo. 

Julka otvori prozor. Mladić protrne, dah mu stane. 

Djevojka se za tim naslonila na prozor i zagleda 
se u more, razklopiv veleliepe crne oči, vlažne i sjajne. 
Oble su joj ruke gole do ramena, na koja je pala 
bujna razpletena kosa. Jedan je pram prikrio lice malne 
do jabučice i spustio se po dražestno nabujalim grudima 
na ruke, složene na prozoru. Nagnuv malko krasnu glavu 
nad pleća i omotav mekane. vlasi oko prstiju, nehote je 
pritisla tim mekanim pramom divotna njedra. Bajni sjaj 
mjesečine oblieva miloliku djevicu, krasi joj lice tihom 

sjetom, a sitni se zubi sjaje medju rumenimi ustnami. 
Mjesečev trak spliće se s tužnim smieškom i divotno 
ga srebrni. 

Marijan je snivao u djetinstvu o angjelih, ali ni- 
jedan nije bio krasniji. Julka mu se pričinja nadzemnim 
bićem u onom čarobnom svjetlu, kao da se je naslonio 
o prozor Julkin angjeo čuvar, da razmišlja o njezinih 
sladkih tajnah, dok ona spava u svojoj postelji. Dugo 
ju promatraše zapanjeno, pa bezsvjestno, a onda ga 
obuzme njeki čudan strah, i skloni glavu na prsa. Sav 
je onemogao, ruke su mu pale u napust niz bedra, u 
grlu ga sapelo. 

Opet pogleda djevojku, protrne, uzruja se i nasloni 
se o deblo smokve. Na Julkinom se licu sjajila suza. 
Njegove oči poziraju sada djevojku, plamsaju nestalnim 
plamom, ustne mu se tresu, sav se uznojio. Noćni se 
dah omamno provlačio medju drvećem, razbludno se 
ljeskala mjesečina na moru, lišće je tajinstveno šuštilo 
i treperilo u tihoj Dražici. 

Ona ga Julkina suza sjetila, da nije Julka nika- 
kvo nadzemno biće, nego da je dražestna i mlada dje- 
vojka, sto puta dražestnija nego li je udova Albina. Ona 
ga je suza sjetila, da je Julka žena, da u njoj žensko 
srce bije, da zna, što je radost i bol, da se smije i plače, 
da je rodjena za ovaj sviet, te da bi sirota uvenula 
i poginula, kad nebi našla druga u ovom svietu. Marijan 
je znao, da gleda divnu djevojku, dobru i milu i po- 
vodljive duše, ali djevojku u cvietu i u naponu mladosti, . . 
dražestna i čila tiela, u kojem je kipjela zdrava i ne- 
pokvarena krv. 

Julka osjeti po ramenima svježi noćni zrak, gane 
se malko i prebaci vranu kosu na pleća. U to joj se 
napne biela haljina na njedrima. Svrne jošte okom po 
moru, zatvori prozor i sjede na prvašnje mjesto, te poče 
splitati kosu. Kad svrši, ustane, uzme svieću i udalji 

se od prozora. Marijan izadje iz svoga skrovišta, stane 
posred gumna i plaho pogleda u sobicu. Julka se vi- 
nula na svoju postelju, ugasiv uljenicu. 

> Marijan drhtnu i pobježe sa gumna, a prije nego 
li dotrči na cestu, opazi pod zidom jednu ženu. Htjede 
joj se primaći, nu ona pobjegne, a on udri za njom. 
Uhvati ju. Bijaše to Justina. 

— Što radiš ovuda? 

— Ništa.... 

— Ti si tatica! 

Justina ga plaho pogleda i obori glavu. 

— Idi, a ako te još nadjem oko moje kuće, zakre- 
nut ću ti vratom. 

— Ja nisam tatica, reče Justina tiho i tužno ga 
pogleda tamno-sivim očima. 

Njeno se žuto lice bolno sgrčilo. Bliede joj ustne 
drhtahu. Po njenoj kosi, bliedo-sive, lanaste boje, čudno 
se Sjajila mjesečina. 

— Idi! Jesi li štogod ukrala? Idi!" 

— Neidem, šapne Justina, i glas joj obamre. 

— Sto!? usupne se mladić i trže se za korak. 

-—— Nisam tatica. Za što se plašite? upita ga tiho. 

— Ja da se plašim? — — Hoćeš, da te u more . 
odvučem ? Idi! zagrozi.se muklo Marijan. 

Justina ga pogleda tužno i prestrašeno, “okrene se, 
pa se udalji od njega, idući prama Svitnu. Mladić gle- 
daše za njom, dok nije zamakla za okuk na rtu. Malo 
za tim dodje sam na isti rt, sjede i za čas ustane. Srce 
mu skakalo u grudima. Dugo je vremena šetao nad pu- 
stom obalom, a kad mu se srce utišalo, osjeti gorku 
pečal. Sjede opet na zid ceste, pogne se, obori glavu i 
baci šešir od sebe. Tjeskoba, bol i gnjev mu se sbiju 
oko srca. Obuhvati se objeručke za glavu, uzdrma ju, 
i težko uzdahne. Ljutio se na sebe, sramio se sama sebe, 
osjećao se nedostojnim čiste i dobre Julke, korio se, da 

je okaljao svoje najsvetije čuvstvo. Slutio je, kako će 
mu onaj prozor mutiti na dalekom putu njegove misli. 
kako ga neće tješiti sladka i čista uspomena na Julku. 
Pomisao na ono skrovište da će mu ogorčavati sve ča- 
sove, jer se bješe sakrio medju grane smokve, te uhodio 
djevičanske čare, koji se odkrivahu stidno samo tihom 
sjaju mjeseca, koji nudjahu svoju sjajnu i baršunastu 
gladkoću samo cjelovu noćnoga daha. 

Hladni noćni zrak razgali Marijanovu uzrujanu krv. 
Sredinom zaljeva duvaše burin sve jače i jače. More 
je šumilo i veselo se pjenilo. Medju onimi sivimi oba- 
lami, u velikoj. kotlini medju kršnimi gorami, uzbibalo 
se ono krasno more, val se prelievao za valom, zelen- 
kasto i modro, pjena se svuda bielila i ljeskala, a sve 
ge to steralo daleko, daleko, do golih ostrvica, što leže 
jedna drugoj u pokos na južnom obzorju. Malo podalje 
od obale jedrila je: iz Rieke mala brodica i primicala 
se klisuram svitanskim. Jedro joj se nadulo i ljulja se 
u mjesečini. U slabom šumu vjetra i valova razliegahu 
se tanki 1 debeli glasovi sa brodice. Bijaše to pjesma 
iz srednje Istre. Vlasi se vraćahu iz Rieke, gdje su 
valjda dobro prodali svoje puriće, te će sada iz Svitna 
preko gorske kose k svomu domu. Brodar Kuzma Kirin, 
ako to jedri njegova ladja, neće pustiti Vlahe na kraj, 
dok neplate svaki deset novčića brodarine. Oni tanki 
glasovi, to su njihove gojne žene, crnih očiju i vrane 
kose. Rieka je puna tih žena. One doje gospodsku djecu. 
Sada veselo pjevaju, jer su primile svoju plaću, a u ši- 
rokih bisagah bit će svakojakoga pliena. Bože moj, ta 
i one imaju djece, gole i bose, a ona gospodska derišćad 
neće poginuti od studeni, jer imaju jošte dosta košuljica 
i čarapa! | 

Kad se brodica sakrije za južni rt Brestove, ustane 
Marijan i težko uzdahne. Jošte nikada nije poćutio tolike 
mučne sumornosti. Korakne njekoliko puta i spazi čo- 

vjeka, koji se je baš u taj par pomolio na zavoju ceste. 
Marijan ga prepozna u prvi mah i trže se malko. I Te- 
oodor Maras se ustubočio posred ceste. Puška mu visi 
o ramenu. Oštro se gledahu njekoliko časova. Teodoro 
krene prama Marijanu, a kad mu se približi, reče glasno: 
-— Dobar večer. | 

Na to htjede poći dalje, u Zelenu Dražicu. Marijan 
se sjeti Julkina prozora, pa nasrne na njega, skine mu, 
koliko bi okom mignuo, pušku s ramena, i naperi mu 
ciev u prsa. 

— Lopove! što se skićeš ovuda? kriknu Marijan. 

Teodora probije leden znoj. Oči mu se biesno za- 
kriesiše. | 

— Uranio sam ; tražim jarebice, propenta. 

— Uranio! a tek je po noći prošlo. Tebi ide Julka 
po glavi! škripnu Marijan i podignu kundak na lice. 

— Moju pušku! ... Neludujte! prignu se Teodoro. 

— Pušku! A!... Zar si se šuljao oko kuće? Zar 
si ju vidio?... 

— Amo pušku! zakrči sada načelnikov sin i zaleti 
se na Marijana, da mu ju iztrgne iz ruku. 

Marijan ga silovito udari puškom u prsa. Teodoro 
se sruši, no u hip ustane i htjede nasrnuti na mladića. 

— Ako se makneš, mrtav si! zatavri Marijan udu- 
šeno i pogleda ga ubojitim vatrenim okom, uzmaknuv 
za tri koraka i dignuv kundak opet na lice. 

— Dajte mi pušku. — — Vi ste u bludnji, molim 
Vas! prestravi se Teodoro. 

Glas mu bio hrapav. Ono malo dlačica oko skriv: 
ljenih ustiju stršilo mu od groze, kao da ih je munjina 
nategnula, kao da mu je grom pod noge tresnuo. 

— Ništarijo, nosi mi se izpred očiju! zagrozi se 
Marijan. 

— Dajte mi pušku, umoli Teodoro i osjeti, kako 
mu koljena klecaju. 


— Idi, ili te prosviram! 

Crnomanjasto i kozičavo Teodorovo lice probliedi i 
posivi od straha. Upriev prestravljene oči u Stipetića, 
uzmicaše kao prestrašena zvier i sve se više udaljivaše 
od Marijana, koji idjaše lagano za njim, držeći kundak 
pri ramenu. Kad bude Teodoro na zavoju ceste, okrene 
ledja, pa poče bježati, kao da ga sotona goni. Marijan 
dotrči na zavoj, pogleda za njim, pa sjede na zid, da 
odahne. Teodoro je trčao u Svitan. 

Marijan se prošeće cestom. Njegov se gnjev iztutnji. 
Sad razmišljaše, što da učini s liepom puškom. Podje na 
strmi rt Zelene Dražice, zamahne puškom i baci ju u 
more. — Neka bies nosi i pušku i načelnikova sina, po- 
misli Marijan. — Bit će najbolje, ako šutim. Ta čemu 
da strašim jadnu Julku? — Odputovat ću, a ako mu 
nije pravo — onomu lopovu, neka traži svoju pušku i neka 
me prijavi sudu. Jest, šutjet ću, jer bih i majku pre- 


strašio. Gle hulje, veli, da traži jarebice . . . . Sirota 
Julka! — — No ako se varam? Teodoro je nije možda 
vidio, ka što sam ja danas ..... Ako je nedužan? — 


Gle, mogao bih zapasti u noprinaei Nije šale, grozio sam 
se, da ću ga ubiti. 

 Teodoro je često dolazio u Zelenu Dražicu, kad bi 
već svi Stipetićevi legli. On razgledavaše cielu dražicu, 
te mu već bio poznat svaki putić, svaki zid. Šuljao se 
šumicom i vrtom. Julka nije ni slutila, kako se on vere 
i krade oko kuće, kako pozira za njom. On ju je uhodio 
svakom sgodom, te se nije plašio — pustolov 1 nevaljao 
kako bijaše -— nikakve zapreke. 

Vrativ se sa rta na gumno, pokuca Marijan na Jul- 
kinom prozoru. 

— Tko je? Jesi li ti Marijane, ozva se odmah Jul- 
kin zvonki glas, 

—- Jesam. Otvori mi ti, da nebudim otca. 

Julka se obuče, pa upali svieću. Marijan čekaše pred 

vratima. Uza zid bijaše duga daska, položena na ava če- 
tverouglasta kamena. Tuj, na toj klupi, odmarahu se 
kadšto Stipetićevi. U zahrdjaloj ključanici škrinu velik 
ključ. Vrata se otvore, a mjesečina oblije Julku. 

Obukla se u crnu laku suknju, a ramena je i grudi 
obavila na brzu ruku modrim velikim rubcem. 

— Već je kasno. Dugo smo te čekali, reče Julka, 
stojeći na pragu. 

Lice joj bijaše saneno. 

— Da, kasno je. Noć je baš krasna, a danas sam 
se dosta naspavao. Julka, ja ću još malo ostati na kraju, 
pa sam lagano hodao cestom, da se naužijem svježega 
gorskoga zraka. I na moru je dobar zrak, ali na novom 
brodu sve zaudara po paklini i — — ti znaš, tebi se 
bilo smučilo, ali ja sam na to privikao, govoraše joj uno 
mladić. 

On se rajio, gledeći krasnu djevojku, nu njene vedje 
bijahu težke od sna, te je sumorno zurila u sjajnu noć. 
Tek vidljiv ziev bijaše joj dapače ganuo ustne, ali se u 
isti hip prometnuo u smiešak. | 

— Marijane, sutra ćeš uraniti. 

— Tebi se spava, osmjehnu joj se mladić i uze joj 
desnicu. 

— Hajdmo u kuću, opomene Kdei djevojka i 
htjede se sagnuti, da uzme svieću, koju je bila položila 
na pod, prije nego li je vrata otvorila. 

— Čekaj još malko; ima još noći! Ti si mala po- 
spaniča! našali se Marijan, držeći joj ruku. 


— Pospanica? ..... 
— Nisi na. Sjednimo malko. Vidiš, noć je krasna, 
a nije hladno. Julka, odlazim — — tko bi znao, hoćemo 


li se još kada vidjeti! uzdahne Marijan i sjede na onu 

dasku. | 
Julka sjede do njega, pa ga tužno pogleda, pomisliv 

na gorki mornarski život. More se steralo pred njima 

na očinji domak, — veliko groblje, na kojem se bielila 
pjena, kao da su izplivale na površje kosti utopljenika. 
Valovje se njima osulo. Vjetar je sada jače duvao, zvie- 
zde su se jače kriesile. Mjesec je jošte spuštao svoj sjaj 
na gumno, ali se već digao nad krov Stipetićeve kuće. 

— Vjetar je ugasio svieću, reče Julka, pogledav u 
kuhinju. | 

Vršci se drveća ljuljahu, crtajući se na sjajnom 
nebosklonu, te odkrivahu i prikrivahu sitne zviezde. 
Medju dva stoga slame vidio se suri sjeverni rt dražice 
i pod njim crn greben, gdje se je mutilo i pjenilo more. 

— Julka, kako ćemo liepo jedriti, ako nam napuni 
jedra ovaj vjetar! Ti ćeš odavle vidjeti brod, a ja sa 
palube ovu kuću, ovo zelenilo.... zašuti mladić, pa 
nastavi žalostivo nakon kratke stanke: — Julka, reci 
mi, je IT ti žao, što ću otići? 

— Da, žao mi je. A tko će ti utješiti majku? I 
danas je plakala, reče Julka tiho i htjede izvući desnicu 
iz njegove jake ruke, nu on ju nehote jače stisnu. 

Julka se smuti i razžali. 

— Ti ćeš poći u Svitan, ka gospodji Albini. Kod 
nje ćeš svašta naučit. — — Julka, kad se vratim 
s brodom — — ali za što si tako tužna? Kad si bila 
malena ..... čuj me, ti si bila uviek vesela, mila smi- 
jalica. — — — Da, ja ću se vratiti, dozidat ćemo ovoj 
kući dvie sobe, ili još podići prvi sprat — — — bit 
ćeš onda sretna, vesela. — — — Zar nebi ti htjela 
stanovati u ovoj kući? Moja te majka ljubi .... Julka, 
što ti je? sbuni se Marijan. 

Djevojka htjede nješto reći, no rieč joj samre na 
ustima. 

Marijan je osjetio dvie suze na svojoj ruci, koju joj 
bješe položio na krilo, držeći joj desnieu. Pridigne joj 
oborenu glavu i uzčudi se suzam, što joj se naglo su- 
stizahu na obrazih. - 

— Julka, čemu te suze? drhtnuo je Marijan od 
zabrinutosti i od radosti. 

Djevojka tužno uzdahne, svodeći na njegovo lice 
vlažne oči. Nije znala, što da odgovori na taj upit. On: 
joj se više primakne, obuhvati joj obje ruke, i tiho zapita: 

— Je li ti žao, što ćemo se razstati? — — Julka, 
umiri se, vratit ću se, bit ćemo sretni. 

Opet joj se obori glava na prsa, gdje se razvezao 
rubac. Marijan joj obujmi desnicom pognuta pleća i 
primi ju za rame. Djevojka se i i uzdrhta cielim 
tielom. 

— Julka, ja znam, ali reci samo, ja znam, da me 
ljubiš. Oh, kako si mila i krasna! šaptaše strastveno 
Marijan. 

Djevojka opet svede na njega divne oči. Suze su 
sada obilnije ronile niz tužno lice. Ona skretaše i odri- 
caše nješto glavom. 

— Zar se ti mene bojiš? upita ju mladić. 

— Marijane .... uzdahne Julka i glas joj zamnie 
osobitom nježnosti i velikom tronutošću. | 

— Julka, ovdje ćemo stanovati, bit ćemo sretni, 
uviek ću te ljubiti. 

Djevojka se trgla i skočila na noge, osjetiv njegov 
vrući dah na zaplakanom licu. I Marijan ustao. Jošte 
joj stišće ruku. 

— Pusti me! Marijane, pusti me! uzdahne umolnim 
glasom, koji se je tresao od boli. 

Vjetar je šumio, valovi su jače pljuskali po pustoj 
obali. Mjesec se sakrio za krov Pavlove kuće. 

— Julka, ti si moja! prihvati Marijan sa žarom, 
zanosno i strastveno i udušenim glasom, te ju htjede 
poljubiti i privinuti na grudi. 

— Pusti me! Oh, majko, otče! briznu u plač i po- 
krije rukama glavu, kao da će se na nju nješto survati. 

sulka udje u kuću. On pogleda za njom'i pomisli: 
— Ljubi me. Jadna! Sjetila se svoga otca. Zar će uviek 
za njim točiti suze? — Uzdrhta za tim, pa se udari ša- 
kami po glavi: — Ah, moja je krv prokleta! 

Sutradan uraniše Marijanovi roditelji. Dugo nisu 
mogli trenuti okom, a Pave se obično tužio na težku 
nesanicu. Do kasna šaptahu o svojoj djeci i o Julki. 
Mare uzdisaše, kako bi Julka mogla kod njih ostati, 
kako bi joj bila od pomoći, a Bog da zna, kako će joj 
biti kod one gospode. Starica skretaše glavom, povezanom 
bielim rubcem, šapćući svomu mužu, da nisu ona go- 
spoda pravi ljudi, da se još nije čulo dobra od njih, a 
dosta zla. Pave nagovaraše ženu, neka šuti, jer da je 
Marijanova želja, pa da kapetan nesmije uzeti žene, koja 
nebi znala ni pozdraviti ni pogostiti gospode, kada se 
posjećuju. — Julka ima dobru glavicu, govoraše Pave, 
liepo čita i piše, a kod one gospodje naučit će svaki go- 
spodski posao. Stara odvraćaše, da Marijan može odabirati: 
ovu hoću, ovu neću, — nu da ona nije proti njegovoj 
volji, i da mu je uviek ugadjala. Pave dokazivaše, da 
je Julka dobra kao uzkrsna pogača, i da je težko naći 
dobar bakalar, a kamo li ne ovakvu djevojku. Stari 
napokon usnuše, ali ustaše u zoru. 

Kad budu svi na okupu u kuhinji, popiju kavu 
mučke, zamišljeno, gledajući svaki u svoju zdjelicu. 

— Tonko, ovce te čekaju. Jadno blago, poginut će 
od glada. Trava je požutila. Tonko, poljubi se s bratom, 
pa podji na pašu, progovori prvi Pave. 

Tonka porumeni, otare ustne rukom, i izljubi se 
s Marijanom. Njena majka, spremna uviek na plač, za- 
jeca, videći, kako joj se djeca ljube. Tonka se okrene 
s praga, pa se u isti mah nasmija bratu i zajeca. Koji 
čas za tim prodje gumnom pred kućnimi vratmi, tjerajući 
ovce, kojim .se je laštila biela vuna u zlatnih zrakah 

Kumičić: Sirota. 9 

ranoga sunca. Tonka je jošte jednom zirnula u kuhinju, 
pa zamakla za stogove. 

Sa rta Zelene Dražice začu se topot konjskih ko- 
pita i štropot kočije. 

— Evo gospodje, javi Pave, opaziv biele konje sa 
praga. 

— Marijane! Ah djeco moja! Pozdravi mi Luku. 
Čuvajte se svakoga zla, brizne plakati Mare i svije ruke 
sinu oko vrata. 

— Majko, neplačite. Neidem za prvi put. 

— Sinko, stara sam, stara! Bog zna, hoću li te 
kada vidjeti. Sinko, rano moja, čuvaj mi se! zarida sta- 
Tica. 

— Mare, nemoj ga jošte većma raztužiti, reče Pave, 

a sitne mu suze kapahu niz narovano lice, kratki mu 
brci drhtahu. 

Marijan se izljubi s jlo koja ga cjelivaše po 
obrazih, po kosi i ustnah. Starica čučne na ognjištu i pri- 
krije lice rukama. | 

Kočija čekaše pod gumnom. Jedan je konj zahrzao 
i sav se stresao. 

Julka se nasloni o žrvna. Sakriv oči desnicom, tiho 
plakaše. Marijan joj se primakne i uzme joj ruku. 

— Julka, s Bogom! drhtne i kosa mu se strese. 

— S Bogom! Čuvaj mi Frana, šane bolnim glasom 
i jače zaplače. 

Marijan se sagne k njenom licu, nu: ona se malko 
odmakne. 

— Zar ti nisam kao brat?... 

— Da.... šaptne djevojka. 

Marijan joj utisne cjelov na ustne, pa iztrči iz kuće 
na cestu. 

Albina, svježa, spokojna i biela, sjedila je sama u 
liepoj kočiji. Od sunca branila se velikim šarenim sun- 
cobranom. 

— Dobar dan, Stipetiću! Izvolite! ponudi mladiću 
mjesto, povukav k sebi haljine, svietlo-pepeljaste boje. 

Marijan pozdravi gospodju, plaho ju pogleda i sjede 
u kočiju. Podav otcu ruku upita ga: 

— Kad ćeš doći na Rieku? 

— Prekosutra, odgovori starac, otirući suze nad- 
šakom. 

Kočija se makne. 

— Krasno vrieme, reče Marijan gospodji - i zirne 
na gumno. 

Nikoga nevidje; snuždi se. 

Iza rta stigne kočija stado ovaca, koje se prestraši, 
pa stane bježati uz jarak ceste. Tonka je trčala za njima 
pred konji. Ovce uteku u šumicu, mlada pastirica sta- 
jaše do ceste, usopljena i rumena. 

— S Bogom, Tonko! doviknu joj brat. 

Djevojčica mu se osmjehnu. Toga dana nije pjevala, 
čuvajući svoje stado. 

* * 
* 

Tonka, Julka i Pave brali su groždje tjedan dana 
po Marijanovu odlazku. Bili su na vrhu Zelene Dražice, 
na prisojastoj strani. Bijaše vedar jesenski dan. Svjež 
burin, sjevero-iztočnjak, veselo je duvao. Gusti i ži- 
vahni valovi osuli se bielim skorupom, a po njima prolilo 
se sunčano zlato. Iz Pavlove kuće dizao se dim i naglo 
se gubio u zraku, uzvitlan vjetrom. 

— Još se nevidi brod, a već su jučer bili svezani 
za plutaču. Danas će svakako otvoriti jedra, reče Pave, 
upriev oči u grad Rieku. 

— Sad se nješto miče pred onimi palačami, opazi 
Tonka. 

— Bit će Marijan, primjeti Pave. 

— Nije ne, jerjedri k Boduliji, zavrti Tonka glavom. 


Opet nastave posao. 
* 

— Ala je liepo dozrelo! Ova se malvašija žuti 
kao benetački cekin. A, Tonko, ti uviek zoblješ, opo- 
mene Pave. 

— A, a! Sad se vidi velik brod! cijukne Tonka. 

Julka oštrim okom prevrne po moru i reče uzdr- 
manim glasom : 

— Jest, ono je Frane. Jedra su nova, biela. Brod 
jedri ravno na Cresku Glavinu. 

I u istinu velik se brod udaljivao od Rieke. Jedra 
mu se nisu više crtala na palačah, jer se već medju 
njim i građom pjenilo modro more. 

Sad u dva sata nemogahu nabrati jedne brente 
groždja. Tonka potrči niz dražicu i javi majci, da je 
brod dojedrio u sredinu zaljeva. Odgojena medju mor- 
nari, rekla je majci, da je brod izvan Svitna. 

Kako bijaše vjetar da nemože povoljniji, i vrieme 
stalno, približio se Kalušković kraju na dvie morske 
milje, da pokaže gizdavu Estellu. Taj veliki brod, bark, 
od hiljadu i dvie sto bačava, nakrcao se dužicami za 
Bordeaux. Po visokih jedrilih, jarborih, križalo se oputo, 
razabirahu se sva ona sjajna. i naduta jedra. Sunee ti- 
traše po boku broda i po bielih ladjicah, što su visjele 
na grujah, a jedna se lopata one ogromne kotve u 
sunčanom traku žarko svietlila, kao da gori. Brod je brzo 
puzio i lagano se gibao, sjekući čvrstim sjekiljem va- 
love. More je pred njim grnulo, pjena je letila pod bo- 
kom, za njim se duljila velika brazda. Jedrio je nješto 
nagnut k obali, jer je vjetar duvao u pć krme. Velika 
je zastava lepršala nad krmom, na randinom piku. 

— Ala pasja noga, kako liepo jedri! uzkliknu Pave. 
— A koga vraga radi taj Kalušković? Malne sva je 
jedra digao, a vjetra ima dosta. Pucaj, brode, pucaj! 
E, hoće Kalušković, da nam se pokaže ! Poe moj, mi- 
lota od broda! 

— Nemogu ni prebrojiti dah — Ej, Luka, vidiš 

li me? vikaše Tonka iz svega grla, dižući u vis velik 
crven grozd. — Ej, Frane, bi li groždja? 

— Mala, lako tebi! uzdahne stara Mare. — A 
gdje je taj brod? Ovo, ovo bielo? Ma to je veliko kao 
najveći carski brod! čudila se starica, nadnesav ruku 
nad oči. 

— Je.... jer Vam je blizu, s toga je tako velik, 
poduči Tonka majku. 

Brod se malo udalji. 

— Stara, podji doma; već je podne, reče Pave. 

— Ah idem, idem! huknu Mare i podje kući, lju- 
ljajući pognutom glavom i lamajući rukama. 

Po objedu vrate se na brieg iznad dražice. Julka 
se popne na ovisok kamen. Vjetar se ojačao. Haljine joj 
se povijaju oko ubavoga tiela. Krasna djevojka kao da 
trepti u zraku, na, reć bi, izdiže se na polet. Brod se 
sada težko razabirao, jer bijaše baš u sunčanoj sari, 
izvan grada Labina. Pave je uzalud napinjao oči, koje 
su mu se od napora ecrvenile. Njemu se nješto maglilo 
čas bliže, čas dalje, ali to nebijaše Estella. Jedan sat 
kašnje još razabirahu Julka i Tonka na kraju južnoga 
obzorja malenu bielu točku, što se je već ticala mo- 
droga zanebja, kao da tone blieda zviezda pred zorom 
u more. <I ta točka izčeznu u onom plavilu vode i zraka. 


IX. 


Katica je kuhala objed za gospodju Albinu i ljutila 
se.na oganj i puhala u njega, da je pepeo letio na sve 
strane po velikom ognjištu. Julka bi joj podala čas ovo, 
čas ono, pa bi opet sjela do prozora i nastavila šivanje. 
Kuharica se srdila na Julku, jer joj bijaše gospodja za- 
povjedila, da nesmije kazivati ribarevoj kćeri ti, nego Vi. 

— A zašto neide i gospodja danas k objedu k Ma- 
rasovim ? mima Katica, gurajući lonce. 

— Skuhat će se do podne, reče Julka, gledajući 
na cestu, kuda je prolazilo neobično mnogo ljudi. 

— Nisu lonci za takvu frajlu! A dašto, omazala bi 
ruke! Uf! sav se Svitan smije! 

— Svitan se smije? uzčudi se Julka i porumeni. 

— A kako ineće? Ona, ona se s Vama sprijateljila, 
kao da ste već i Vi kapetanica! ubode Katica, obrnuv 
velike biele oči u strop kuhinje, nad kojom je možda 
Albina bila. | 

— Vi neznate, što govorite, a ja Vas molim, da me 
pustite u miru. Ja s Vama neimam posla, odreže joj 
Julka. 

Cielo ju je jutro grizla i peckala, a to nije bio prvi 
put. Djevojci dozlogrdi napokon to peckanje zučeničave 
kuharice, koja je sada izbečila oči na oštar odgovor. 
Katica dugo mumljaše, bacajući kuhinjom drva i krpe, i 
gurajući stolice, klupe, lonce, sve što bi joj došlo pod 
ruku. Lice joj bijaše sivo, smedje i žuto, kao i zid ku- 
hinje. 

u Julka šivaše i neobzirući se više na kuharicu. 

| Već su protekla dva mjeseca, što je Estella odje- 
drila za Bordeaux. Odmah poslije berbe bijaše došla 
Julka k Albini, koja ju je vrlo ljubezno primila i sama 
ju dovela u sobu za nju priredjenu. Ta soba bijaše pri- 
zemno na kraju hodnika, te posve osamljena. I Anselmo 
Panello bijaše ljubezan s djevojkom. Dok bi ona radila . 
u vrtu, gospodar se vrzao oko nje, propitivao ju svašta, | 
govorio joj o pokojnom otcu, a kadšto bi ju i potepao 
po liepom licu. Albina ju često zvala k sebi u svoju 
sobu, pa joj pokazivaše svoje vezivo, pripoviedaše joj 
čudnih stvari o svietu, o velikih gradovih. Julka ju slu- | 
šala oborene glave, te je htjela razabrati, čemu ti govori. 
Nije se mogla dovinuti tajnovitu smislu Albininih rieči. 
Kad bi ju zvala u sobu, svaki bi put osjetila nemir i 

tjeskobu u srcu. 

Tako prodje prvi mjesec. Julka osta iste ćudi, uviek 
turobna, stidna i mučaljiva. Anselmo se češće s njom 
razgovaraše. Ona se bojala njegovih surih očiju. Jedne je 
noći zadrhtala od straha u postelji, jer joj se činilo, da 
čuje šaptanje pred vratima. Djevojci bijaše tiesno pri 
srcu i uviek razmišljaše, kako bi joj liepo bilo kod stare 
Mare i Pavla. Nu što da reče gospodji? Koji razlog da 
joj navede? Nit gladuje nit žedja, ima liepu sobu, s njom 
su svi ljubezni osim Katice. Teodoro Maras nije joj se 
smio približiti, jer mu Anselmo bijaše to zabranio. 

— Julka, idite k Marasu po slador, reče joj Katica. 

Djevojka izadje iz kuće. Na cesti pred Anselmovom 
kućom stojaše Ivanov Moro, te ukočeno i oštro gledaše 
u grane trešnje, što je izrasla tik zida ceste. 

— Moro, Moro! zovne Julka psa i pogladi mu liepu 
glavu. 

Pas mahne repom i pogleda ju milo crnimi zjeni- 
cami, zaokruženimi žutimi kolobarčići. 

— Julka, odvedi Mora, ozva se sa trešnje Pićo, 
ribarski dječarac. 

— Sadji; neće te ugrizti. 

— Nehote sam ga zadio kamenom. Julka, nisam 
htio. Odvedi ga. 

— Moro na! zovnu djevojka. — Pićo, drugi et 
pazi, kamo bacaš kamenje, opomenu Julka. 

Pas podje mirno za njom, kao da je zaboravio 
uvredu. 

Julka prodje pred obćinskim uredom, gdje se “bilo 
sjatilo mnogo seljaka, mornara i ribara. Malo je podalje 
čučilo njekoliko žena pod zidom, a jedna je dojila diete. 
Pred uredom je silna, zaglušna graja. Ljudi viču, grde 
se, mašu rukama, dozivlju se, a medju modrimi kapami 
miešaju se gospoda s tulcem na glavi. Biraju se obćin- 
ski zastupnici. Tajno, muklo ogorčenje puka provalilo je 

poput bujice, koju bi mogla obuzdati samo oružana sila. 
Dvie se stranke bore: Ružićeva i Maras-Panellova. 
Nebo se naoblačilo, nad Riekom snieži, slaba bura 
duva. | 
Ružićevi viču: — Mi nismo Talijani, škola je naša, 
mi smo ju sagradili, mi plaćamo učitelja, mi sve pla- 


.ćamo, naša djeca neka se uče hrvatski, mi smo gospo- . 


dari u svojoj kući, mi pošteno plaćamo poreze i svega 
vraga, i nećemo, da nam zapoviedaju tri, četiri dotepenca. 
Ne, nećete više, dosta nas vremena varate! Trag vam 
se zameo! 

Panello-Marasovi su u velikoj manjini, nu viču sto 
puta jače, kao biesni, mahniti. Narcis Matovina, žu- 
pnik iz Jalše, hvata ljude izpod ruke, sad dvojicu sad 
trojicu, te ih vuče za ugao kuće, tuče rukom o ruku i 
uvjerava ih, da je Maras čestit čovjek, da je učinio više 


za Svitan nego li ijedan drugi načelnik, pa da se bez . 


talijanskoga jezika nemože živjeti. Učitelj Peregrini šapće 
Jakovu Šimuniću u uho: — Ružić je buntovnik, prodao je 
narod i Hrvatom i Magjarom. Ja to sve znam. Evo ovdje 
imam pisma! udara se učitelj po žepu. — Jakov puše, 
klima, vjeruje i nevjeruje. Peregrini obletava Marasove 
i Panellove dužnike, pa bode, podražuje, svim baja: — 
Prodani ste, silne ćete poreze plaćati, kožu će Vam ode- 
rati, služit ćete dvadeset godina u vojsci, i to na kraju, 
ne na moru. Jest, evo, ja imam pisma u žepu, to su mi 
javila velika gospoda. Ako me neposlušate, težke vas 
muke čekaju! 

Njeki doklaćeni postolar viče: — Moj mali Beppo 
nezna krvatški, pa neka bude i od sada škola tali- 
janska ! 

— Ti, pijana ludo, odkada da ti gospodariš u Svi- 
tnu? prodere se mlad mornar, uhvativ ga za prsa 

— Ubit će me, ubiti! pišti postolar. 

Kirin ih razstavi, moleći mornara, da se umiri. 

Anselmo Panello i Maras groze se ljudem, svojim 
dužnikom, da će ih utužiti, i zaklinju se u sve svoje i 
živo i mrtvo, da će im prodati zemlju i kuće, ako ne- 
glasuju za njihove privrženike. Gašpar Makarić lomata 
onom jednom rukom i pripovieda, kako je Maras preva- 
rio toga i toga, da je lihvar, da ga već vrag drži u svo- 
jih šakah. — Jest, sve što ima, tudja je muka, tudja je 
krv. Eno, eno cunjarove kuće! O, čestite li kuće! Ljudi, 
ala ste pametni, ako mislite, da mu je kći u Trstu kod 
njeke tetke! Kakva to tetka! Druge su to stvari, druge! 
Linda je zatvorena, neće na cestu, da se ljudi nerugaju. 
Dosta smrada imamo u Svitnu! poviče i pljune ljutito. 
— Da, ona neće na cestu, a onaj nedužni pati, onaj 
stražar ! 

— Lažeš, ništarijo stara! zakrči mu rieč Teodoro 
Maras i htjede na njega nasrnuti, ali ga silovito odrine 
jedan mornar. 

— Ljudi, nelažem; ako je nisam sinoć vidio do 
prozora, izkapale mi oči! zakune se Gašpar. 

— Laže, laže, šaptne Stipe Mikić tako tiho, da ga 
nije nitko čuo. 

— Ne, nećemo više cunjara za načelnika. Ljudi, 
tako mi smrtne ure, ako vam lažem! Maras me pre- 
vario za tri stotine forinti. Krivo je prisegao, grob mu 
kosti izmetao! Ako lažem, neka se grom surva na moju 
glavu! razžesti se Kuzma Kirin i udari kapom o cestu. 

“Kuzma Kirin je jak i visok čovjek. Bit će mu oko 
pedeset godina. Gusta smedja brada nije mu još posie- 
dila. Košćato lice tamno mu se ožarilo od ljutine. Teodoro 
Maras ga mrko gledaše, ali ni da bi pisnuo u obranu 
svoga otca. Bojao se Kuzmovih gvozdenih šaka, pa se 
odšuljao u ured. | 

Njegov je otac izgubio glavu; uvidjaše, da je pro- 
pao. Anselmo jošte nesdvajaše. Graja na cesti bivaše sve 
jačom. 

— Peregrini veli, da ćeš ti biti opet načelnikom, 
jer da će za tebe glasovati i oni zastupnici, koji su danas 
za Ružića. Peregrini mi je rekao, neka prepustimo njemu 
svu brigu, šaptaše Anselmo. | 

— Anselmo, izadji, govori ljudem! moljaše stari 
Maras. | 

— Mogli smo pozvati žandare. 

— Nisam slutio, da će ljudi ovako bjesniti. Mnogi 
nam vjeruju, da ih je Ružić prodao, ali sudim, da smo 
propali. Čuj, kako biesni ta rulja! O, platit će to meni! 

Njeka se gospoda. nadahu toj pobuni i računahu 
ovako: Maras, učitelj, Panello i Matovina i njihovi pri- 
jatelji ogorčit će narod, prevarit će ga, da je prodan, 
a mi ćemo dopustiti, da se prostota iztutnji i naviče. 
Naša briga bit će, da se ta vika pronese cielom državom. 

Gospoda su dakle nabajala puku, da je prodan, i 
znalo se, bijaše sve tako priredjeno, da će njekoliko za- 
vedenih nesretnika vikati: — Mi nismo Hrvati, mi smo 
Istrani, naša djeca neka se uče talijanski! 

Glasovalo se lagano; sviet se gurao i gnjeo u uredu. 
Takve ogorčenosti nisu pamtili najstariji ljudi, a njeki 
mornari dokazivahu, da je to dobar znak, kad se sav 
puk brine za obće dobro, te uztraju li ljudi. neće više 
nametnik haračiti u njihovu domu. Neprijatelji naroda, 
govorahu oni, da se ničesa nežacaju, jer vide, kako im 
zemlja pod nogama propada. 

Najviše su rogoborili njeki siromašni trgovčići. Ti su 
bili prezaduženi kod Marasa. Dražili su puk proti Ružiću 
i proti njegovu bratu župniku, te mu obećivali zlatne 
pragove, ako glasuje za Marasovce. Neuki, zavedeni i 
podmićeni seljaci vikahu, da njihova djeca znaju hrvatski, 
pa neka uče talijanski, te da oni neće proti caru s Ma- 
gjari i Hrvati. Uzalud im dokazivahu pametniji i trez- 
niji ljudi, da su ih bezdušno prevarili Maras, Anselmo, 
Matovina i učitelj. 

Julka se raztužila, slušajući ljude, kako grde Iva- 
nova otca. Izbornici, koji dolaze iz ureda, vele drugim, 
da je Maras probliedio i posivio od biesa i da reži na 
svakoga protivnika. 

— Obćinski računi nisu čisti, zavrti Gašpar Makarić 
rukom. 

Marko Ružić šetaše sobom pognute glave. Župnik 
Šime sjedeći na divanu, gledaše u prozor. Tamo preko 
uvale još trajaše graja. Braći pucaše srce od boli, sluša- 
jući viku zavedenih seljaka. 

— Šime, sad uvidjam, kako je Ivan pravo govorio, 
klimaše Marko. 

— Ivan? 

— Da, moj Ivan. Često me uvjeravaše, kako smo 
na krivom putu, te da se neće naš puk nikada osviestiti, 
ako mu govorimo samo o Istri. Da, Ivan je pravo go- 
vorio; naši neprijatelji nebi bili mogli zavesti ni jednoga 
seljaka, da smo u toliko godina raztumačili narodu, kako 
ima još mnogo braće izvan ove jadne Istre, kako će pro- 
pasti, ako se neosloni na tu braću. Naš bi puk danas 
drugčije mislio, da smo mu razjasnili pravo stanje ostalih 
Hrvata, da smo ga doveli do spoznanja istine, da Hrvatska 
nemože propasti, i da samo u medjusobnoj slogi možemo 
jednom postati svoji. 

Buka se malko slegla oko obćinskoga ureda. 

Anselmo Panello, izpiv njekoliko čašica rakije, pri- 
poviedaše seljakom, kako su Hrvati divljaci, kako su u 
Italii pekli malu djecu na bajunetah. Krupni je brodo- 
vlastnik gurnuo šešir nad zatiljak, a propali trgovčići 
povladjivahu mu svaku, vičući: tako je! 

Njeki počnu grditi Ružića, nu većina se sakupila 
oko Kuzme Kirina, koji govoraše gromkim glasom: 

— Stan'te, ljudi, prodjite se ludosti, kad niste ludi! 
Dajte se razlogu! Svi znate, tko je i što je Ružić, a da 

su Hrvati dobri ljudi, to zna svatko, koji je bio medju 
njima. Evo, vi ste njekoji danas dosta zla počinili jezi- 
kom, a Hrvati ste sami, ali još ima sto puta gorih nego 
li ste vi. To su oni, koji vas varaju i draže, da ovako 
grdite Ružića i sebe i svoj narod. Je li kada Ružić komu 
mrvu zla počinio ? 

— On nas je prodao! viknu jedan seljak. 

— Crn vam obraz, kako vas nije stid, da vas do- 
tepenci tako varaju? zagrmi Kuzma. — Umirite se, ljudi, 
podjite k svojim kućam, zlo vas smelo i sa mnom za- 
jedno! Što ste, ako niste Hrvati? Ako i malo drugačije 
navijamo svoj jezik, svaki nas Hrvat razumije. I ja sam 
vidio svieta, ali neću da vam odmatam i ovo i ono, nego 
znajte, da se svi Talijani nerazumiju. A mi? Evo, hvala 
Bogu, bilo mi trinajst godina, kad sam se prvi put ukr- 
cao na brod iz Boke, pa sam svakoga razumio, kao i 
vas. A gdje je Svitan, gdje Boka! Moja je Kate iz Pe- 
rasta, pa koja je susjeda nerazumije? Ljudi .... 

— A što znaš ti! presieče mu Anselmo Panello. 

— Što znam ja? Znam, da kad čovjek izgubi obraz, 
gubi i pamet. Vi metite pred svojom kućom, ali težko 
da će biti pred njom čisto, kao što je pred Ružićevom. 
Ako ste i principal i kapetan i najmudriji čovjek, kao 
što Vam je bio i djed, koji se je visoko popeo, opet ne- 
možete reći, da u Vašoj glavi ima više soli, nego li u 
svih naših! odkroji Kuzma Kirin Anselmu, komu pukne 
iz ustiju grozna psovka. 

— Srebrom ti se okovala! kliknu Gašpar Makarić 
Kirinu. | | | 
— Ljudi, ako je do sada bivalo, završi Kuzma 
silnim glasom, da nam se tudjinac bani u kući, ja sudim, 
vrieme je, da otvorimo oči, jer nam je voda do ustiju, 
jer dalje ovako nemožemo, zastrugasmo o dno. Ljudi, 
nemojte se tužiti, što ste naprtili na sebe svako zlo, 
nego sada hajde da se omudrite, te nemojte od sada toj 

gospodi niz dlaku, da se lastite i preklanjate, nego zač- 
nimo i mi okosito, pa kad oni neće s tanjega kraja, 
okrenimo i mi veslo, da mu vide deblji! 

Kuzma se sav uznojio. Ljudi se pogledavahu i kli- 
mahu, da ima pravo. Učitelj se namrštio i ubojito pro- 
mjeraše Ružićevce. | 

Kad stupi Julka u Marasov dućan, opazi Barbaru i 
Fusku. Ove razgovarahu na kraju dućana u sobici, sta- 
klom zatvorenoj, gdje je načelnik imao svoje račune. 

— Tri funte sladora, reče djevojka. — Molim Vas, 
. vagnite. 

— Kakva ti je sila? A zašto neće gospodja danas 
k meni na objed? upita Barbara, ljuljajući se dućanom. 

— Neznam. 
| — Piše li Vam mladi Stipetić? Razglasilo se, da 

Vas je prstenovao. O, liep mladić! reče joj Fuska u samo 
lice jedkim glasom. 

— Da mi piše, to nebi baš Vi prvi saznali, hoće 
Julka zlovoljno, i izpane iz dućana. | 

Fuska svaki put, kad bi došla u dućan, odnesla bi 
štogod u pregači ili u dubokih žepovih. Njena ridjasta 
kosa bijaše uviek razčepurena. Hotomice je nosila otr- 
cane i dronjave haljine. Visoka, upalih žutih obraza, 
bez obrva, tankih ustna, uviek se zlorado smiešila. 

Julka, vrativ se iz dućana, metne slador na stol, pa 
uze svoje djelo u ruke. | 

— Jeste li čuli Gašpara, a? zapita ju Katica. Dakle 
istina! Uh, sram ju bilo! E, Gašpar zna sve! A kuha- 
rica Marasova nije mi ništa rekla! čudila se Katica. — 
Da, da, ta Linda, ta sveta Linda! Baš mi je drago! A 
što nije o meni lagala njezina majka? Dakle stražar, 
stražar! Oh volila bih se sto puta ubiti, nego da se o 
meni što takva pročuje! 

Julka je neslušaše. 

— Čujte, malo da nisam zaboravila! Poštar je po- 

ručio, da dodjete odmah k njemu, sjeti se Katica. — 
A tko Vam to piše? Valjda Marijan. Ah, i taj Marijan! 

Julka podje brzo k poštaru. Srce joj naglo kucalo. 

Slutila je, da joj piše brat Filip. Već je dugo očekivala 

= njegovo pismo. Brat Frane i Marijan bijahu već pisali iz 
Bordeaux-a, kamo su bili dojedrili u četrdeset i dva dana. 
Od Anselma bijaše Julka čula; da Estella krca vino za 
Neworleans. Poštarnica bijaše posred Svitna u malenoj 
kućici. U sobi se valjalo po podu troje djece, žutokose, 
te jedno drugomu do uha. U kutu se sgurio nad stolom 
Marko Szetz, ćelavi poštar, i pisao je po velikoj knjizi. 
Kad opazi djevojku, ljubezno se osmjehnu i progundđja 
nješto. Julka pozdravi i umoli pismo. | 

— List? A da! Kako se zovete? kimnu poštar, 
dignu naočale s nosa na čelo, i opet se ljubezno na- 
smješi. 

. — Julka Stanić. 

— Broj kuće? 

— 125. | 

— Čekate li Vi odkud pismo ? Molim, drago diete, 
sjednite. 

— Čekam iz Buenos-Airesa. 

— Da, jest, Vi ste Julka Stanić .... 

— Zar me nepoznate? nasmieši se djevojka. 

— Poznam, poznam, drago diete, reče poštar i udari 
se prstima po izpupčanu čelu. 

— Molim Vas to pismo. 

— Drago diete, uztrpite se, sjednite, molim Vas! 
smijuljio se ljubezno poštar i nješto razmišljao. 

— Imam posla, reče Julka zlovoljno. 
— Umirite se! Vi, dakako, neznate, da ste u cesaro- 

kraljevskom uredu. A nepoznate li ove slike na -zidu? 

Jest, znam, Vi ste Julka Stanićeva, ali tko mi jamči, 
da neima na svietu djevojke na vlas Vama slične? — 
Hm! list! List sa trideset šterlina! Pa što će Vama 

tolik novac? izpruži Marko vrat, i osta otvorenih ustiju, 
gledajući djevojku. 

Poštar je imao osmero djece, nu tri sto forinti u 
zlatu, toga nije nikada imao, on, naobražen čovjek, a ta 
ribareva kći dobiva iz Amerike tolik novac! 

— Znate li pisati, drago diete ? 

Julka se podpiše, da je primila list. Hoće da ode, ali 
ju zadrži poštar. Djecu protjera iz sobe. 

— Molim, sjednite! A što kanite s tim novcem? 

— Vidjet ću, što mi brat piše. 

— Tako, tako. Ako ga uložite u štedionicu, imat 
ćete malo koristi. N ego čujte, ja ću Vas podučiti. Mogli 
biste posuditi meni, 0, nč sve, samo dvie stotine, pa ću 
Vam ja plaćati kamate, a Vi znate, tko sam ja, a? 
Dajte, dajte, drago diete, molio ju tiho poštar. 

Julka pocrveni i reče, da će pisati bratu o toj 
stvari. Poštar se smiešio i dokazivao, da nije potrebno. 
Djevojka se branila, kako je najbolje znala, a napokon 
se i obranila i kući pošla. Zatvoriv se u svoju sobu, 
razpečati pismo. Ruke joj drhtahu od radosti. Iz lista 
izpadoše na stol tri modra papira. Podpisan bijaše Filip 
Stanić. Pismo je putovalo malne dva mjeseca. Julka zače 
čitati : 

— Draga sestro! Dajem ti na znanje, da sam pri- 
mio pred dva dana tvoje drago pismo, u kojem mi ja- 
vljaš nenadanu smrt našega dragoga i dobroga otca. Bog 
ga pomiluj! I gospodin Marko mi je sve pisao, kako i ti. 
Sve sam razumio i mislio sam, da će mi srce. puknuti. Bio 
sam dva dana kao izvan sebe. Nikako nerazumijem, kako 
se to moglo dogoditi u Svitnu. Draga sestro, liepo te po- 
zdravljam i pišem ti, da ostaneš kod Stipetića, ako se bojiš 
samoće u Brestovoj. Pozdravi mi i susjeda Pavla i Maru, 
i reci im, da mi je jako drago, da su odgojili Marijana 
tenentom ili poručnikom. Ovo ti pošiljam tri stotine, koje 
ćeš dati Pavlu, a on će ti kupiti, ako što trebaš, ali kad ga 

pozdraviš, reci mu, ako mu je nevolja, neka se: i sam 
posluži, kao da sam mu sin. Moja trgovina nije zla, ali 
sam tužan i nemogu spavati, kada pomislim na onu noć, 
kako si mi pisala. Dajem ti još na .znanje, da ću odpu- 
tovati mjesec dana za ovim listom, pa ću tako, ako Bog 
da, doći doma za svete božićne blagdane. Neodgovori mi 
na ovo pismo, jer me tvoj odgovor nebi ovdje zatekao. 
Ja sve nješto mislim o tebi, ali to ću ti reći, kada do- 
djem doma. U Svitnu ću ostati najviše dva tjedna. Po- 
zdravlja te, ako te i nepozna, Andrijana Babić, ona 
udova, od koje sam kupio dućan. Baš sam zaželio, da 
vidim mjesto, gdje sam se rodio, ako i je pusto i tužno. 
I gospodina Ružića želim vidjeti. Pozdravi mi njega i 
župnika, a najviše njihovu sestru, ako se još nije udala. 
Ona je mladja od mene. I Ivana liepo pozdravi. Ti mi 
pišeš, da je Ivan dobar, a ja ti.to vjerujem, jer su ono 
dobri ljudi. Draga sestro, znam, da me razumiješ, ako 
i malo drugačije pišem, nego li govorimo u Svitnu. Ja 
sam uviek s Dalmatinci, a bio sam pet godina na bo- 
kežkom brodu, a Bokelji govore čisto hrvatski, onako 
kao Kate Kirinova. Svaki dan čitam hrvatske novine u 
čitaonici, a u večer uzmem i knjigu u ruke. Baš sam 
pred koji dan dobio iz Zagreba šest knjiga jako cieno. 
Jedan Dalmatinac me na to naputio. Potrošio sam samo 
tri forinta i za poštu, a kad dodjem doma i tebe ću 
upisati u ono družtvo u Zagrebu, jer svaka bi naša dje- 
vojka dobro učinila, da čita hrvatski. Ali što ćeš, draga, 
sestro, i ja sam počeo ljubiti svoj jezik ovdje u tudjini. 
Draga sestro, jošte te liepo pozdravljam i ljubim te i 
molim te, da mi pozdraviš sve prijatelje. Nezaboravi 
Ružićeve sestre. S Bogom, Julka. Bog budi g tobom i 
nežalosti se previše. 
Tvoj dragi brat 
Filip Stanić. 

Julka pročita više puta pismo, na koje kapahu vrele 
suze. Kad počne opet čitati, začu Katičin glas: 

— Julka, kamo ste se djeli? 

Djevojka metne u žep i list i novce, pa iztrči u 
vežu, pred kuhinju. 

— Zar ste oglušili? Nečujete li, da Vas gospodja 
zove? Što ste baš odmah.... uh! i kašnje ste mogli 
pročitati to Marijanovo pismo! ljutila se Katica, dok je 
Julka uzlazila u prvi sprat. 

— Što ti je, Julka? Ti si plakala, reče joj ljubezno 
Albina. 

— Brat mi Filip piše. Doći će doma o Božiću. 

Albina se uzčudi, pa joj reče nježnim glasom: 

— Ali ti ćeš ostati kod nas. 

— Akobrat.... 

— Ne, ne, dušo, ostat ćeš kod nas. Svi te ljubimo, 
Svi.... 

U to bane u sobu Anselmo. Bijaše crven i modar 
od gnjeva, rakije i vina. Njegova je stranka računala 
na pobjedu, a kad tamo, nadbiše ih Ružićevci velikom 
većinom. Od dvadeset izabranih obćinskih zastupnika 
bila su samo četvorica za Marasa. Ti će zastupnici bi- 
rati načelnika. Izabran je i Marko Ružić. On će sada 
biti načelnikom, vele ljudi. Učitelj se zakleo, da će pre- 
okrenuti mnoge zastupnike Ružićeve stranke. Marasovci 
se najviše bojahu Kuzme Kirina, koga su ljudi rado 
slušali. I Kirin je članom obćinskoga vieća. 

— Anselmo, Julkin brat Filip piše, da će za mjesec 
dana u Svitan. 

— Brat Filip? A, poznam ga. Vragometan mladić. 
E, ćorav? Da, da, al Julka će ostati kod nas. He, on 
neće ostati u Svitnu, je li? upita Anselmo i važno po- 
gleda Albinu. 

— Julka, ti se nemožeš potužiti ni na me ni na 


gospodina, zar ne da nemožeš? proguče udova sladko. 
Kumičić: Sirota. 10 

— Filip će mi reći, što da činim. 
Anselmo upre mutne sure oči u Albinu, pozdravi ju, | 
. pa naglo izpane iz sobe, udariv ramenom o vrata. Išao 
je k Marasu, gdje bijahu župnik Matovina, učitelj i još 
dvojica Jalšanaca pri objedu. 

Toga je dana ostala Julka u Albininoj sobi. Go- 
spodja je nije htjela pustiti i bijaše ljubezna kao nikada. 
Razabrala je iz Filipova pisma, da mu neće biti drago, 
Filipu, što mu je sestra otišla od Stipetićevih. Julka bi 
u istinu bila najvolila ostati kod Mare i Tonke, ali bješe 
obećala udovi, da će k njoj doći, jer ju je Marijan molio 
i namolio, da mu ugodi, a jošte mišljaše, da je toi 
Pavlova želja. U predvečerje bilo se razvedrilo. Albina 
ge šetala s Julkom u vrtu i pripoviedala joj o svojoj 
prvoj ljubavi. Djevojka je mučala i gledala u zemlju, 
zamišljeno i neveselo. Gospodja joj na tanko opisivaše 
svoje prve ljubovne doživljaje, sa zanosom joj govoraše 
o tih sgodah. Kašnje, kad se vratiše u toplu sobu, uvje- 
ravaše ju, da je život bez ljubavi tužan i pust. 

— Ti dakle neznaš, što je ljubav? Oh, jadnice! 
Slušaj me, nebudi diete, čemu se stidiš, ta i ja sam 
žena, dahne Albina i nagne joj se na rame. 

Djevojka drhtaše i zapanjeno gledaše sad udovu, a 
sad vrata. 

Oko desetog sata sve bijaše tiho u Anselmovoj kući. 
Iz vrta čuo se šum vjetra. Julka opet pročita bratovo 
pismo i nasloni se o prozor u svojoj sobi, odkud se je 
vidjela sva uvala. Bijaše tamna noć; mjesec je kasno 
izlazio, a mrki su oblaci sakrili zviezde. Po žalu pred 
Svitnom razlievalo se more. Tamo preko uvale na juž- 
nom rtu bilo je još razsvietljeno pet, šest li prozora u 
prvom spratu. Nad mjestancem se razabirala biela cr- 
kvica posred groblja. I jedan se spomenik malko bje- 
lasao. Tuj je bila pokopana Ivanova majka. Malko po- 
dalje od toga spomenika bijahu dva crna križa, nizka i 

bez nadpisa. Julka, pokriv suzne oči rukom, vidjela je 
u svom srcu te križeve i uvenulu travu na humcih, pod 
kojimi počivahu njezini roditelji. 

Zatvori za tim prozor, legne u postelju, položi čelo 
na lakat ljevice, pa usne, nakvasiv suzami liepu ruku. 

Albina se uzmetnula i protegla na mekom divanu 
u svojoj toploj sobi u prvom spratu. Gospodja čitaše. 
Sjaj prikrite svjetiljke mirno se žutio po liepom namje- 
štaju. Medju zavjesi bielila se odkrivena postelja. Na- 
slonjači su prevučeni modrom svietlom svilom i vide se 
u velikom ogledalu, što se diže sa poda medju prozori. 
Po zidovih ima više slika. Jedna prikazuje noćni lju- 
bovni prizor na mletačkom Canalazzu. Soba je pro- 
kadjena mirisom sapuna i voda, što se žute i crvene u 
malenih bočicah na ukusnom stoliću do umivala sa mra- 
mornom pločom. Anselmo nije štedio, kad je kupovao 
namještaj za tu sobu. 

Oko po noći pridiže se Albina, zatvori knjigu i osta 
sjedeći. Uzpraviv se, napne uši. Pod na hodniku škri- 
paše pod težkimi stupaji. Njoj se pričinilo, da je njetko 
udario o zid njene sobe. U malo pokuca Anselmo. Go- 
spodja se smrknu i pogleda ljutito vrata. 

— Gle, još nespavaš! smrsi Anselmo sa praga. 

— Izvoliš? — — Sad ću leći. Laku noć... otegnu 
Albina i zažmuri očima, ustavši sa divana. 
| Anselmo je došao od Marasa. Lice mu je mrko, 
crveno i nabuhlo. Ustne mu se objesile; vide mu se 
crni zubi. Sjede na divan i reče udušeno: 

— Albino, sjedni amo. 

— Molim te, idi — — opet si odveć pio, omjeri 
ga udova, primičući se vratima. 

— Ne. Što, odveć pio? Ha, Narcis! E, lopovi, da, 
mi znamo — — Ružić. Albino, sjedi, sjedi, neidem — 
— — sjedi! Albino, neimam nikoga, sve tvoje, da, sjedi! 


mumljaše Anselmo. 
EJ 

— Molim te, idi u svoju sobu. — — Pio si... 
zamuca udova i metne ruku na kljuku vratiju. 

— Na. — — Sjedni! — A — — — a Julka? 
izbulji Anselmo oči. 

— Pismo ju uzbunilo ... Idi spavati. 


Albina je i u ovakovih prilikah nastojala, da se ne- 
zamjeri Anselmu, koji joj obećivaše, da će mu biti bašti- 
nicom, te to je bio i razlog, za što je odgodila svoje vjen- 
čanje sa Kaluškovićem, za koga je znala, da ju ljubi i da 
joj se neće iznevjeriti, akoprem ga ona ni ljubila ni 
mrzila nije. : | 

Anselmo se napokon nagovorom Albine odtetura, 
natrušen kao što bijaše od vina, iz njezine sobe. Nješto 
mu sune u glavu, te otidje klimajući zamišljeno. Udova 
dugo nije mogla usnuti. 

 Njegdje oko drugog sata na jednom-trže se J ulka u 
svojoj postelji i probudi se. Njetko lupne silovito o vrata 
njene sobe, koja se najednom otvore. Djevojka se silno 
prestraši, kad joj udari svjetlo u sanene oči. Dok se izpra- 
vila u postelji, već je mamurni Anselmo stajao u sobi. 
Julka protrne, skoči u jedan mah iz postelje, i rine ta- 
kvom snagom Anselma, da se je srušio na pod, udariv 
glavom o brid zida, a medju tim, sve u tili čas, pobere 
ona svoje haljine, pa iztrči iz sobe u vežu, i opazi, 
kako je njeki čovjek sunuo na kućna vrata u vrt. Julka, 
se opet prepane, potrči k otvorenim kućnim vratima, obadje 
kuću, pa bjež vrtom onako bosa. Onaj čovjek bijaše 
pandur Stipe Mikić. Na kraju vrta, na obronku briega, 
obuče se Julka, a malo za tim sadje stazicom na cestu. 

Sva je drhtala od straha i studeni. Mjesec je izišao, 
ali se krije za velike oblake. Julka žurno hodaše cestom, 
onim velikim zavojem nad pustom Brestovom uvalom, te 
pogledavaše na dugi prud. Sjene raztrganih oblaka vuku 
se morem, po otocih, mrkih klisurah, lete prudom i pri- 
krivaju crnu ribarevu kućicu pod pećinom rta. Julka gle- 

daše te sjene, kako lete s mora na obalu, kako se vuku 
strmim kukom do ceste, pa se povlače po briegu, gdje 
se trgaju, sastavljaju i na novo diele. Mjesečina se sjaji 
na stotinu mjesta, čas ovdje, čas ondje, samo jedan hip. 
Julka hrli i hrli mrkom gorskom dragom, i sad se gubi 
u sjeni oblaka, sad ju oblieva bliedi sjaj mjeseca. 

— Tko je božji? ozva se Pave Stipetić, kad mu 
Julka pokuca na prozor. 

— Ja, Julka. Otvorite! 

Mare i Pave brecnu se od čuda, pa ustanu i otvore 
vrata. Julka bijaše bosa i gologlava. a 

— Što je za pet rana božjih? upitaju starci u je- 
dan mah. ' 

Julka udje'u kuću i sve im izpriča. 

— Dušo, ti se treseš od studeni. Ah, patnice moja! 
Snietit ću oganj, jer će i onako Zdrava Marija. Čuješ, 
Pave, nisam li ti govorila, da ono nisu pravi-ljudi? Dušo, 
srce mi se stezalo, kad si od nas pošla. Oh, traga mu 
nebilo onomu pijanomu bezbožniku! Da, da, govorila sam, 
jer znam, da mlada djevojka nerazabire do kraja. 

-— Je, stara, nije n& ono čovjek. Blago, blago izvan 
svetoga krsta! križao se Pave. 

— Dušo moja, lezi, lezi u postelju, da se stopliš, 
pa ću ti donesti zdjelicu kave. 

Julka podje u sobicu, gdje spavaše Tonka kao za- 
klana, pa legne i stisne se pod pokrivali. Stara joj 
donese za tim tople kave. Kad se malko sgrije, počne se 
moliti i za čas sladko usne. 


X. 


Dva tjedna: poslije izbora obćinskih zastupnika še- 
taše načelnik Maras velikom sobom u prvom spratu 
svoje kuće. Već se bilo posumračilo. Teodoro, okrenuv 
ledja svomu otcu, stajaše do prozora i gledaše u more, 
čarkajući 1 otežući prstima ono malo dlačica na ustnici. 

U polumračnoj sobi bielilo se njekoliko čaša na okruglom 
i ovelikom stolu. Medju načelnikom i njegovim sinom 
bilo došlo do oštrih i krupnih rieči. Maras mahaše ru- 
kama, popostajaše iza sina, povlačeći po njem mrke oči 
i ljuteći se prigušenim glasom. Izusti li Teodoro koju u 
svoju obranu, otac mu je nebi premučao, nego obori što 
je grdje znao. , 

— Ništarijo, ja već neznam, kamo da odarim gla- 
vom, a ti se klatariš svietom. Da, rekao si, da ćeš se 
za dva dana vratiti iz Rieke, no bies te odnio u Trst, 
pa mi još pišeš nakon osam dana, da ti šaljem novaca. 
Oh, ala sam bluna! A što si radio u Trstu? Gdje ti je 
odielo? Protepao si, zaigrao novac! obruži ga, pošto je 
već bio dosta zadrt s drugih neugodnosti. 

— Odielo sam naručio na Rieci; dobit ću ga po- 
štom. Molim te, prestani već jednom ! 

— Da šutim! A tko će platiti odielo? navali otac 
srdito, uhvati ga za ramena i okrenu ga k sebi. 

— Tko će platiti? ... Ti! Zar da mpamno pišem 
u tvojem uredu? 

— Lopove! ruknu muklo načelnik i opet uze šetati. 

— Znaš li, koja je? Mene obćina plaća, ali moja 
plaća ide u tvoj žep, odkroji Teodoro. 

— A tko te hrani? Od gladi bi skapao, da te nisam 
naprtio na pleća obćini. Nosi se slobodno iz moje kuće! 
Neka te bies nosi, neću za tobom plakati! Ti si najviše 
kriv, što su Svitanci proti meni; svuda mi sramotiš če- 
stito ime... 

— Molim te, bolje, da šutimo o tom! presječe mu 
sin i podiže ramena. 

Maras ga biesno promjeri, stisnu šake, uzdrhta se, 
pa klonu i sjede do stola i poče buljiti u pod. Oba za- 
niemiše. Soba se napuni mrakom. Iz vana se čuo plju- 
sak kiše. Po koja kaplja udarila bi o stakla prozora. 

— Zovni Lindu, neka donese svieću, zamrkoće na- 

čelnik nakon duge stanke, pa uze opet šetati naglimi 
koraci. 

Kad metne za tim Linda svieću na stol, ošinu ju 
otac mrkim pogledom i graknu : 
> — Nosi mi se izpred očiju! 

— A što me zoveš? otrese se Linda i izkeči zube, 
pa lagano izadje iz sobe, a otac ju izprati očima. 

Nebi dugo, i začuju se težki koraci. Anselmo otvori 
vrata, i odmah zapita: 

— Je li već došao Peregrini? 

— Doći će bez sumnje. Sjedni, ponudi mu načel- 
nik. Anselmo svuče sivu kabanicu, promjeri otca i sina, 
pljasnu rukom o ruku, i promumlja.: 

— Govorio sam sa učiteljem! Obješenjak, da mu 
neima para! Čut ćete, kad dodje. Ružić je propao! 

— A! zinu načelnik, i lice mu se razvedri. 

— Kad ti velim! Učitelj je krasno spleo zamku onoj 
ptičici, mahne Anselmo prama južnomu rtu, gdje sta- 
nuje Ružić. 

Načelnik natoči čaše. 

— Kako je, Teodoro? Ti si bio u Trstu. E, e, pravo 
imaš, ta mlad si, a u Svitnu je dosadno. Jesi li se liepo 
zabavljao? osmjehnu se Anselmo lukavo i zaprieti mu 
prstom. 

— Govorio sam s našimi prijatelji, odjavi Teodoro 
i pogleda potca. 

— Baš sam se na njega ljutio ... 

— Ha! molim te! I mi smo bili mladi! 

— Anselmo, još nismo starci, kimnu načelnik. 
| — Izvrstno vino! Znaš, zadnji me put malko smelo, 
reče Anselmo i čelo mu se smrče. 

Teodoro zažmuri u njega, a zlorad mu posmjeh 
nakrivi ustne. 

— E, što me gledaš? PBS te! Teodoro, okani 
se djevojke. 

— Ja?... Molim Vas! mahnu Teodoro. 

— Proklete li djevojke! U Svitnu se bunca koješta, 
ali, vjerujte, sve je laž... razvlačio je Anselmo. 

— No, no, poznamo se! nasmije se načelnik i kuenu 
o Anselmovu čašu. 

— Ti dakle vjeruješ, što se govori? Djevojci s se 
prisnilo. Čim sam došao kući, odmah sam legao, smrknu 
se Anselmo još više. 

— Što da vjerujem? Znam, da je djevojka pobjegla, 





pa da si E se grozio, m ćeš ju predati žandari: 
drugi pako . 

Teodoro. je Anselma sumnjivo pogledao ... kao da 
je htio kazati: neće biti kao što ti kažeš! 

U Svitnu se koješta naklapalo o Julkinom odbjegu, 
ali nagadjanje jednih razbilo bi se o razgadjanje drugih. 
Marasova žena pripoviedaše, da je Julka tatica, pa da 
ju je s toga Anselmo protjerao. Katica bajaše, da je 
Julka čudna djevojka, jer odkad su joj ubili otca, da je 
smutila sav sviet, da joj se svietle crne velike oči, te 
da je bez sumnje vještica, ali da su i vremena prošla, 
kada je djevojački stidak bio rumeniji. Katica je vidjela 
Julku, kada je bježala iz kuće, ona je znala, za što 
je Anselmo bio povezane glave, ali se pričinjala u 
kući, kao da se nije dovinula razlogu, radi koga je Julka 
izčezla. Albina se ljutila na Anselma, te je sada žalila, 
što se nije vjenčala s Kaluškovićem i odjedrila s njim, 
jer Anselmo bivaše svaki dan nesnosljivijim. Pravi raz- 
log Julkinom odbjegu znali su i Stipetićevi. Stari Pave 
bijaše opomenuo ženu, neka nekaže ni bielo ni crno o 
tom, ako bi tko došao, da štogod naćuka, jer da bi 
njihov Marijan izgubio službu na Anselmovu brodu. Kako 
je Julka bila osbiljna, mučaljiva i snužđdena, nitko se 
nije usudio, da ju štogod zapita o toj stvari. Ljudi nisu 
znali, što da vjeruju, kad su se pronosili tako razni gla- 

osovi. Mare Stipetićeva uzdisaše i govoraše, da je život 
siromaha od povoja do pokrova mučan i gorak, a Julki 
da nije bilo nuždno plesti se medju gospodu, budući da 
drač svakoga duži, koji ga se dotakne. 

Opet njetko pokuca. 

— A, Peregrini! Dalje! povika Maras. 

-— Nitko me nije vidio. Ružno vrieme, reče učitelj, 
banuv naglo u sobu. 

Svi ustanu, obkole ga i porukuju se s njime. 

— Kako si putovao? upita ga načelnik, držeći mu 
ruku i gledajući mu u oči, kao da u njih traži njeke 
radostne viesti, svoj spas. 

— Kako sam putovao? — Izvrstno! odgovori uči- 
telj i turne objeručke veliku crnu kosu nad zatiljak. 

— Jesi li bio i u Trstu? hoće opet načelnik. 

Učitelj se osovi, pogleda svakoga važno i značajno, 
pa se uzšeta sobom, a drugi, ustubočiv se svaki na svom 
mjestu, pratili su ga očima. 

— Da, bio sam i u Trstu, i u Kopru, i u Piranu, 
i u Poreču. Sa svimi sam govorio. O, o! mudre su to 
glave! Oni, tamo, osvjedočeni su, da je ovaj kraj od naj- 
veće važnosti, jer je ovdje najviše šćava, a najmanje 
naših. O, tamo su mudre glave! pokuca Peregrini kaži- 
prstom po čelu, pa mahne rukom prama zapadnoj Istri, 
odkud je bio došao onoga dana. 

U Svitnu nebijaše škole ciela dva tjedna. 

— Ti dakle misliš, da će Ružić propasti kod izbora ? 
upita Teodoro. 

— Dao sam Vam poštenu rieč, a to je dosta! Sje- 
dnimo sada. 

Svi sjednu. Peregrini izpije na dušak čašu vina, 
strese kosu na velikoj glavi, zasuče tanke duge brkove, 
pa izvadi iz žepa njekoliko pisama. Počne zatim bu- 
bnjati dugimi prsti po stolu, pa gledaše pri tom, stegnuv 
guste obrve, čas jednoga čas drugoga, važno i naduto, 

iztičući njeku duševnu pretežnost nad ostalimi. Zapali 
smotku, odvali dva dima, pa preuze: 

— Da, mudrih ima tamo glava! Ovo je šćavon- 
sko krdo u naših ruku. Čut ćete moju osnovu, snizi 
učitelj glas, obazre se, pa pridoda: — Povjerio sam 
ju našim. Sporazumni posvema. Čestitali su mi. Već smo 
bacili iskru, ali sve to nije ništa; požar, požar valja da 
bukne, sve ćemo obćine smutiti, pa kad budu izbori za 
Beč, sva je Istra naša. Čujte .. 

— Govori; ovdje smo sami, reče Maras udušeno. 

— Danas je četvrtak, a u ponedjeljak je izbor na- 
čelnika. Dosta je vremena. Samo oprezno i mudro! Radi 
ge o jednom listu, koji će smesti sve obćinske zastu- 
pnike, koji su još danas za Ružića. Čekaj, čekaj, vidjet 
ćemo! Ova prostačina hoće škole u svojem jeziku, a, bar- 
barski idiom da vlada u našoj Istri! Tko je znao u Istri 
za Hrvate, ako su ovi šćavi i govorili hrvatski, dok nisu 
pobunili naroda popovi i ono njekoliko djaka, seljačkih 
i mornarskih sinova? .... 

— Popovske kopiladi! uleti mu načelnik u rieč. 

— A, zar nije to strašno? Red nam je, da osvje- 
dočimo ove kopače, da su Istrani, da su Slaveni, ali ni- 
kako nesmiju saznati, da su Hrvati. Ako dopustimo, da 
ih njihovi popovi osvjedoče, da su Hrvati, prije ili ka- 
šnje mi propadosmo. 

— Svemu su krivi popovi. Tko pjeva buntovničke 
pjesme, ako ne oni? pitaše Teodoro. 

— To amo nespada! Ovdje smo sami, pa možemo 
priznati, da su naše pjesme — — Ali, molim te, nebuni 
me! reče učitelj, i preuze: — Ja vam velim, a o tome 
gu i naši osvjedočeni, velim vam, da smo propali, ako 
ovi kopači saznaju, da su im Hrvati braća. Ako ih osvje- 
dočimo, da su ih popovi prodali Magjarom i Hrvatom, 
Istra je naša, satrt ćemo ih. Valja da napregnemo sve 
gile, da ih uništimo, jer je njihovo svećenstvo bezobrazne, 

drzovito, fanatičko i buntovničko. Nješto se već učinilo, 
ali to je sve premalo. Treba šćavom lagati, mamiti ih, 
dok neizgube glave. Naši mi obećaše, da će nas do mala 
razveseliti, da su već zasnovali smrtan udarac njekim 
obćinam u ovom kraju. Njekoje šćave, propalice, podku- 
pit ćemo, pa će vikati, da su ih popovi prodali, zahtie- 
vat će naš jezik u školah. To će vikati i vaši dužnici. 
Ako se suprotive, odmah ih bacite iz kuće, nek zinu pod 
plotom od studeni. Osvjedočen sam, da je pobjeda naša, 
jer se mi nikoga neplašimo. Pisat ćemo, raztrubit ćemo, 
da popovi siju razdor medju pučanstvom, da je sav na- 
rod u Istri proti Hrvatom. Ako tri sto viče, da neće 
hrvatskoga jezika, pisat ćemo, da ih je vikalo trideset 
hiljada. Treba da već jednom svršimo s timi kopači! 
Sramota, što ih još nismo satrli! udri Peregrini biesno 
šakom po stolu. 

— Sramota! Valja ih satrti! viknu ostali. 

— Kad ove šćave osvjedočimo, da smo im mi pri- 
jatelji, uništeni su posvema! kliknu Teodoro. 

— Njihove će novine pisati, da smo mi ljude po- 
bunili, nu mi imamo više novina i više prijatelja, pa 
ćemo ih nadbiti. Bit će smutnje... Ako i pane u tam- 
nicu stotina šćava, briga nas! 

— Bravo, Peregrini! Pij! udari ga Anselmo po 
ramenu. 

— A onaj list?... upita načelnik. 

— Čujte! Ha, ha, ha! nasmije se učitelj. — Čujte, 
evo kako ćemo predobiti za Marasa sve zastupnike! 
Veoma lako! A, što me gledate? — Teodoro, ti ćeš 
pisati onako na svoju list Marku Ružiću, reče učitelj i 
pogleda sve značajno, pa se nasmije. 

— List! uzčude se svi. 

— Da, list, kimnu učitelj. — Teodoro, donesi crnila, 
hartije i pero. . 

Teodoro posluhne učitelja, sjede i uze pero u ruke. 

Učitelj mu govorio u pero. Maras i Anselmo pogleda- 
vahu se u čudu. Kad bude list gotov, šaptne učitelj : 

— Teodoro, baš si majstorski napisao, te ruke neće 
nitko prepoznati; a sada napiši na omotu: ,Gospodinu 
Marku Ružiću, posjedniku u Svitnu, Istra“. 

— A sada? razkolači Teodoro oči. 

Svi upru poglede u učitelja. 

— Taj će list odnieti sutra pouzdana osoba na Rieku 
i baciti ga tamo u poštarnicu. List se nesmije prepo- 
ručiti, reče mirno učitelj. 

— Onda? upita Maras, snebivajući se. 

— Zar još nerazumiješ? — List će stići amo u 
Svitan prekosutra, a ti se dogovori s poštarom. Reci mu, 
neka ti pošalje ovo pismo u ured. Ako uztreba, poštar 
će se lako izpričati, da se je pregledao, da ti je neho- 
tice poslao Ružićevo pismo s drugimi listovi, razjasni 
učitelj. 

— Ako u subotu nedodje nijedan list na moje ime? 
upita načelnik nestalnim glasom. 

— Io tome sam razmišljao. Mi ćemo s toga pri- 
orediti još tri lista na tvoje ime, pa će i te listove ona 
ista osoba odnijeti na riečku poštarnicu. U omote met- 
nut ćemo čiste hartije. Kad stignu svi ti listovi amo u 
Svitan, pozvat ćeš — — no koga? gle, Jakova Šimu- 
nića u ured, te ćeš pregledavati pisma, a kad otvoriš 
ovo za Ružića . 

— Bravo, Peregrini! Dosta, razumijem! Divna za- 
misao! udari ga opet Anselmo po ramenu. 

— Načelniče, što veliš? osmjehnu se učitelj, pre- 
krstiv ruke na prsima. 

— Jest, uvidjam, prekrasno zasnovano, no valja da 
oprezno radimo. Vjerujte mi, naši će se pobuniti, bit 
će krvi. 

—— Pa neka se kolju! sleže ramenima Anselmo i 
iztrusi čašu na dušak. — Dao bih Estellu za viest, da 

su onoga zaklali, mahne glavom prama južnomu rtu 
svitanske uvale. 

— Pobjeda je naša! udari Peregrini čašom o stol. 

— Tko uzžive, vidjet će, omahne načelnik. 

Gustim dimom zakadiše sobu. Jošte izprazniše litru 
vina, pa se razstaše veseli i zadovoljni. Oni su kao u 
ruci držali, da će pobiediti kod izbora. Anselmo se divio 
učitelju i pogledavaše mu veliku glavu, u kojoj se je 
zasnovala liepa zamisao. Na njegovu nabuhlu licu bijahu 
pomodrile crvene ljage. Već bijaše kasna noć, kad stu- 
piše na cestu Anselmo i učitelj. Kiša je lievala bez 
prekida. 

Načelnik pošalje sina k poštaru, pa uze šetati so- 
bom. Nebi dugo, eto poštara. Sa rukava kabanice i sa 
hlača ciedi mu se voda. Maras ga umoli, da sjedne, na- 
toči mu čašu, i poče mu govoriti o listu bez okolišanja. 
Poštar se njeko vrieme sustezao i plaho ogledavao, a 
kad ga načelnik osokoli, davši mu poštenu rieč, da neima 
tuj nikakve pogibelji, obeća napokon, da će mu ugoditi, 
i omakne mu se rieč o siromaštvu. Načelnik mu posudi 
pedeset forinti u neopredieljen rok. Poštar nije htio ni 
nagadjati, a kamo li da razpitiva načelnika, rad česa 
žudi za tim pismom. Ta čemu zamotavati kuke u kučine ? 
Metnu novce u žep, i tuj prekidoše, svatko zadovoljan. 


* * 
* 


Sutra dan oko osmog sata stajaše Stipe Mikić pred 
načelnikom u obćinskom uredu, držeći svoj veliki modri 
kišobran pred sobom, kao vojnici pušku, kad ju dignu 
na počast. i 

— Stipe, drž ova četiri pisma. Spravi ih u žep, pa 
idi na Rieku i baci ih u poštarnicu. 

— Na... na Rieku? 

— Magare! Idi, da, na Rieku. Pazi na listove kao 

na svoje oči. Evo ti jedne forinte na put. Listovi su 
uredovna tajna. 

Mikić spravi listove, odjuri iz ureda, pa udari pat 
Rieke. Vrieme se malko razvedrilo. Sunce provirivaše 
kroz oblake. Po gorskih stranah vukla se gusta ma- 
gla. More bijaše tiho i bliedo, a pred aragami ridja- 
sto, zamućeno od gorskih potoka, koji nanašaju unj 
crvenkastu zemlju rivina. Mikić dohljusta nad Brestovu 
uvalu, i tuj izvadi pisma iz žepa i nemalo se začudi, 
razabravši, da glase tri na Florijana Marasa, a jedno 
na Marka Ružića, Stane i poče razmišljati, što da učini. 
Nevjerovaše svojim očima, te obraćaše i obraćaše pisma, a 
napokon pomisli, da se je načelnik pregledao. Osmjehnu 
se, kimnu, pa se vrati u Svitan i bane u ured sav 
zapuren. 

— Što je? Šta zijaš? J oš nisi otišao? zabreči na- 
čelnik. 

— Jest, molim, ja sam već otišao, ali ova su pi- 
sma već došla u Svitan. Vi ste se, gospodine . 

— Ti si magare! Idi i učini, kako sam ti rekao. 

— Ali. 

— Uh, hote da poludim? Idi, il ću pozvati Ma- 
karića, a ti traži službu, gdje te vije: Idi! gurne ga 
iz ureda. 

Mikić stupi na cestu, podpraši nos, pa opet udari 
put Rieke. Kad se malko pribere, pomisli, da je načel- 
nik pomeo pameću. — Čudna li su ta gospoda! uzdahnu. 
Uzalud razbijaše svoju jadnu glavu; odkad je u obćin - 
skoj službi, jošte nije nikada nosio na Rieku listove, 
koji su već bili stigli u Svitan. A ono pismo za Ružića? 
Zar su se sprijateljili gospodin Marko i načelnik? Ure- 
dovna tajna. — Čudnih li listova! Već su bili u Svitnu, 
sad idu na Rieku, a kad opet dodju u Svitan, kud ću 
ih opet nositi? mumljaše Stipe. 

Kad stiže nad Zelenu Dražicu, jednim mu se ma- 

bom razvedri lice. U maloj uvali izpod Pavlove kuće 
bielilo se ubrano jedro Kirinove brodice. Njekoliko .je 
djevojaka brzalo po strmoj stazici, što se spušta s ceste 
k moru. Djevojke se susretahu po stazici i smijahu se, 
dozivajući se i šaleći se sa mornari, kojim su se vidjele 
samo glave i nješto ramena, jer stojahu u brodici medju 
bačvami. Djevojke su nosile vino iz Pavlove pivnice, te 
idjahu oprezno po mostiću, širokoj daski, na ladju. Kad 
bi stupile na palubu, ladja bi se malko zaljuljala, jedro 
bi zaklatilo. 

Kuzma Kirin opazi Mikića na cesti, pa ga zovne 
na čašu vina. Na gumnu pred pragom pivnice stajaše 
mjerna brenta na okrugloj i liepo izklesanoj ploči. Pave 
se sagnuo nad tu brentu. U desnici je držao velik vrč 
i dolievao vino, a ljevicom je tražio dva čavlića, što su 
zabijena u takvih brentah, te naznačuju mjeru od po ve- 
dra. Pave je zavrnuo rukav ljevice do lakta. Njegova je 
žilava i rutava ruka tamno-crvena od krasnoga terana. 
Kirin je točio vino iz bačve, a kad bi ga prelio u mjernu 
brentu, pjena bi zašumila i u isti hip izčezla. 

— Kao krv! Bog blagoslovi i lozu, koja ga je ro- 
dila, i ruke, koje su lozu posadile! Mrtvac bi ga pio! 
mljaskaše Mikić, dragajući očima čašu. — Šteta, što 
sam natašte. 

 — Stipe, počekajte malo. Kupio sam dobar baka- 
lar; počekajte, nabost ćemo dva, tri puta, ponudi Pave. 

Iz kuhinje se širio vonj luka. Bakalar je veseo čvr- > 
čio u ulju. Mikiću su se širile nosnice. 

— A kamo ste se to uputili? upita ga Kirin. 

— E, neću daleko ne. 

— Ako Vam se nežuri, ručat ćemo zajedno. Ladja 
mi je odmah krcata, reče Kirin, pa upita Julku, koja 
bijaše došla od mora: — Jesu li već mornari veseli? 
Reci im, neka nepiju, jer nije ovo vrieme stalno. Lako se 
može zavrći koja sotona, a Rieka je dosta daleko. 

— Nisu bogme žalostni, nasmieši se Julka. 

— Ej, Stipe, još jednu čašicu! ponudi Pave. 

— Nemogu ; natašte sam. | 

 — Pijte, Stipe! Veselo! Nješto se čuje o Vama i 
Katici, našali se mlada djevojka, i potrča s gumna, no- 
geći vino na brodicu. 

— Jele, Jele! budi pametna! povika za njom SUDE, 
porumeni i izprazni čašu. 

— Dvadeset i dvie brente, to je jedanaest salas 
reče Pave i ureže dvadeset i drugi križ na njekakvoj 
batini. 

— Slaže se, potvrdi Kirin, pobrojiv križeve, koje 
bijaše napisao bjelilom na vratima pivnice. 

— Pave, jelo je na stolu, javi Mare, pomoliv se 
na kućnom pragu. 

— Odmah, stara, odmah. Oh, već me bole kosti, 
potuži se Pave, pa se lagano uzravni. 

Kirin skoči sada na zid gumna i zovne iz svega 
grla: — Ej. Tone! 

— Ola! javi se stariji mornar sa ladje. 

— Vino smo iztočili. Ukrcajte sada drva i uredite 
ladju. Slomite dva baškota, dok i ja poručam.. Čujem, 
da ste već nakresani. A tko će veslati? 

— Dobro, dobro, orajt! odviknu mornar, završiv 
englezki, 

- Tone već mlati englezki! He, pjevat će do Rieke! 
. reče Kirin i skoči na gumno. 

Sad udju u kuću. Julka je postrla stol u sobi. 

— Stipe, gdje ste? pozva Pave. 

— Hvala od srca. Red mi je, da idem. 

— Daj, daj, komadić kruha i jedan zalogaj, — 
jednu pironadu! ponudi opet Pave. 

Mikić se odvaži. Sgotovljen bakalar ugodnim mirisom 
zakusnuje mornarevu kuću i presedlasti Mikićev nos. 

Na čistu stolnjaku bilo njekoliko ručica kruha, a 


161 


na velikom tanjuru od englezke porculane pušio se ba- 
kalar. Čaše bijahu čiste, vino se crvenilo u staklenkah, 
svačiji se žuludac veselio. Snime kape, prekriže se i stanu 
blagovati. Mikić obara komad za komadom niz grlo, gdje 
mu jabučica poskakuje. Mare se čudi, kako naglo lieva 
u sebe vino. Pave mu natače čašu za čašom. Kad ih 
uvolji piće, otisne se govor o svačem. 

— Stipe, nije liepo, da pušete u Marasovu tikvu. 
Budite Vi s nama, pa se nebojte za službu, reče Kirin 
i oduši dva dima. 

—. A Makarić? Čujem, da ste mu službu obećali, 
kad Maras propadne kod izbora. Makarić! moju službu ! 
Ma nemože da stoji na nogama od starosti. 

— Baš željno očekujem ponedjeljak. E, bit ćemo 
veseli! Ružić je duša od čovjeka, bit će bolje u Svitnu, 
klimaše Kuzma. | 

— Ha, Gašpar! Da je barem pismen! Ja sam išao 
četiri godine u školu, a razumijem se po malo i u za- 
kon, pohvali se Mikić i izciedi čašu. 

Oči mu se kriese, gladko mu je lice pocrvenilo, 
snebljivo se ogledava. 

— Stipe, kamo ste se to danas uputili? Možda u 
Vratno k sudu? zapita ga Pave. 

— E, važan posao! mahne Stipe i osmjehne se važno. 

— Danas je hladno, pa ćete se kao prošetati, 
kimne Mare. 

— Prošetati? — E, nije tako blizu Rieka. (Čujete, 
Kuzma, ja ću dakle ostati u službi? 

. — Tako njeki govore. — Stipe. pa čemu da idete 
krajem na Rieku? Možete i sa mnom, reče mu Kirin i 
pogladi gustu bradu. | 

— Maras! Čudan čovjek. Ne, treba da idem kra- 
jem, ali ja bih volio, da -je Marko načelnikom — — 
nebi me grdio. Molim Vas, nikomu ni rieči! Da, nebi: 
me grdio. Siromah sam, pa treba da svakomu ugadjam. 
= Kumičić: Sirota. li 

Pave, ova je kapljica pravi med. Baš sam se oktiepio. 
Sad: treba, da idem, ali ima vremena, jošte se neće 
pošta zatvoriti — — — Izvrstna oi ot — med. Pave, 
nebih htio, da sazna Maras. . Nerecite nikomu, da 
sam kod Vas bio. .* z 
> Mikić opet izpije čašu. Sad mu se razveže jezik, 
pa poče govoriti o izborih, o Marasu, o pošti i o čud- 
noj gospodi. U malo zaboravi, da mu treba poći na 
Rieku. Vino bijaše jako, a teklo. mu sladko u grkljan, 
dok ga nije posve razigralo. Izprva se smiešio, bilo mu 
ugodno njegdje oko srca, činilo mu se, da ima krila, 
te će poletjeti poput goluba na Rieku. Kašnje udari 
krvavi teran u glavu, zamagli mu moždjane, a Mikić 
uze kazivati koješta, pretrgano, bez repa i glave, zava- 
ljujući jezikom. | 

— Ja idem, jer pošta, ... ali što će listovi Maka- 
riću? Koliko? Da, četiri, ali Maras mi rekao, uredovna 
tajna ima oči u glavi — — Makariću? Za što? Li- 
stovi su već bili u Svitnu, ali sada idem. 

Mikić ustane, zanjiše se, pa sjede. 

— Stipe, kasno ćete na Rieku! kimnu Kirin. 

— Kasno? A listovi? Vi, da, Vi idete — — ho- 
ćete li listove? Znate, kao oči u glavi, kao moje oči 
— — listove — hoćete li? | 

Vino ga sasvim svladalo i okrenulo mu misli, a još 
bi svako malo pomilušio čašu. 

— Listove? Za koga? Hoću drage volje, reče Kirin. 

— Evo ih — — za koga? Kao moje oči — pazite 
u poštarnicu — a Makarić — — pazite, uredovna tajna. 

= Mikić izvadi listove iz žepa i preda ih Kirinu. 

— Odmorite se, prijatelju, reče Mare Mikiću i metne 
jastuk na klupu, što bijaše medju zidom i stolom. 

Stipe se svali na klupu. Kirin obraća listove, pa 
ge čudi i veli Julki: 

— Ma što je ovo? Tri su pisma za Marasa i jedno 
za gospodina Marka! Je Y tako? 

Djevojka pogleda pisma i reče, da je baš tako. 

— Ej, Stipe, a što ste mi ovo dali? Na, držte ova 
pisma, odnesite ih u Svitan. Vi ste se prevarili, čudi se 
Kuzma i gleda Julku. 

— Ne, na Rieku — nisam magare — kao moje 
oči — u poštarnicu ... mumla Mikić. 

Kuzma klima glavom, smigla ramenima, pa veli: — 
E, kad baš hoćete, neka Vam bude! 

Brodar spravi listove, zapali lulu i podje na svoju 
ladju. | | 

Mikić tvrdo usnu, protegnuv se po klupi. Na deset 
je načina hrkao; sad bi kvilio, sad pištio, pa hroptao 
debelo, a kadšto kao da je tanko zapjevao. Kad se pro- 
budio, bješe se već smrklo. Nadje se na čudu, protare 
oči, razabra se i snuždi se. Udje za tim u kuhinju i nagne 
u izpričavanje. Pave mu reče, da je svemu krivo vino, . 
a tu moć vinu da je dao dobri Bog. Stipe ih stane za- 
klinjati, neka im se nebi omakla rieč, kako je ostao 
kod njih i kako je dao ona pisma Kuzmi Kirinu. Kad 
se namakla tama, uputi se u Svitan, te se nevidjen 
ukrade u svoju kuću. Kasno sklopi oči. Cielu mu se noć 
snivalo o načelniku, o listovih, teranu i bakalaru. | 


XI. 


Još se nije bilo ni pravo razdanilo, a Stipe je već 
pometao i čistio obćinski ured. Glava mu bila težka. 
Kad obavi svoj posao, sjedne do stola, gdje je običavao ' 
pisati načelnik, zaveze se u žalostne misli, spusti glavu 
na stol i tvrdo zaspi. I Maras je uranio toga dana. 
Došav u ured, opazi slugu, gdje sjedi na njegovoj stolici 
i spava. 

sk 

— Kad si se vratio iz Rieke? udri ga načelnik po 
ramenu. | 

Stipe skoči na noge, prestraši se, zatvori oči, pa 
poče žmigati, a napokon se zablene u Marasa. 

— Kad si se vratio iz Rieke? ponovi načelnik. 

— Noćas. 

— Jesi li sve izvršio, kako sam kazao? Jesi li, a? 

— Sve, gospodine, drhtne sluga. 

— Što ti je? omjeri ga Maras. 

— Danas je studeno, smuti se Stipe. 

Kašnje dodjoše u ured učitelj i Anselmo, te dugo 
šaptahu s načelnikom i s Teodorom. Iza devete osta | 
Maras sam u uredu, a malo za tim začu se škripanje po- 
štarskih kola, klimave kripice. Maras reče Mikiću: 
— Idi po Jakova Šimunića; neka odmah k meni dodje. 

Mikić potrči u krojačev dućančić. Jakov je baš hra- 
nio svoje ptice. Kad začu, da ga zove Maras, uzdigne 
glavu, namjesti naočale i zagleda se u Mikića, a onda 
reče nabusito: — Odmah. — U dućanu bijaše i Gašpar 
Makarić. Jakov navuče na se suri zimski kaput i za- 
kopča velika puceta od žute kosti. Taj mu kaput bijaše 
skrojen na život, te veoma tiesan u rukavih i do kukova, 
a krila, što mu sizahu do lista nakrivljenih nogu, bijahu 
vanredno široka. Jakov umoli Makarića, da ostane u du- 
ćanu, ako bi tko došao po duhan. Navuče za tim šubaru 
na glavu, spusti ju nad uši, uze svoju kukljatu dreno- 
vaču, svrne okom po pticah, pa odlunja u obćinski ured. 

— Sjednite, Jakove, reče mu načelnik, namrštiv čelo. 

Jakov sjede i položi ruke na koljena, te čekaše, . 
skrećući glavom za načelnikom, koji koracaše sobom. 

— Znate li, za što sam Vas amo pozvao? zapita 
Maras, ustubočiv se pred krojačem. 

— Molim ... dahne Jakov i upre u njega sitne 
i okrugle oči. 

— Ha, neznate! — Jakove, Vaš je dućan prava 

sablazan! Zar mislite, da neznam što se kod Vas sbiva 
i govori? 

— Kod mene? zinu Jakov. 

— Da, kod Vas. Red je, da to prestane. Ljudi se 
kod Vas ciele noći kartaju za novac, da i ista djeca! 

— Molim, gospodine .... 

— Nelažite! prodere se načelnik. 

— Molim ... zastrepi Jakov. 

— Tužit ću Vas, oduzet ćemo Vam trafiku, zagrozi 
se Maras i zasuče brk. — U mojoj obćini treba da bude 
red! Da, Vaši prijatelji dat će Vam trafiku! Ružić, Ru- 
žić će Vam ju dati! Niste li Vi moj protivnik ? 

— Molim, ja negovorim nikada o politici u svojem 
dućanu, a to i ostali nesmiju. Ja sam sa svakim dobar, 
pa, hvala Bogu, liepo. 

Sad otvori vrata mala djevojčica, blieda i žutokosa. 
U jednoj ruci, crvenoj od studeni, drži kus kruha, a u 
drugoj njekoliko pisama. To je poštareva kći. Načelnik 
uzme listove, baci ih na stol, pa utisne dva novčića u 
ruku djevojčice, koja se uzčudi neobičnoj darežljivosti. 

— Jakove, ostanite, dok pročitam listove. 

— Na službu, reče Jakov, pa kihne i doda: — 
Oprostite! prehladio sam se. 

— Vi ste dakle moj protivnik! Jakove, čuvajte se! 
Gle, pišu mi od suda. A, ovo je drugo pismo od trgovca 
iz Trsta. Javlja mi, da će doći po vino. Jakove, u Va- 

- šem dućanu nije reda; tužit ću Vas. Nešalim se. Jeste 
i čuli? 

— Oprostite, ali ću Vam reći . .. 

— Tiho! Evo, još jedan trgovac pita me, da li 
imam vina. Ako saznam, da se ki — — — tužit ću 
Vas. Čuvajte se! 

Načelnik čitaše pisma, šećući sobom. J dkov neski - 
daše s njega očiju. 

— Što je ovo!? Nerazumijem ni rieči! uzčudi se 

Maras, otvoriv jedno pismo. — Čudnovato . . .'./a! 
udari se po čelu, pa reče: — Poštar je veliko magare; 
poslao mi tudje pismo, a ja sam ga otvorio, a da nisam 
.pogledao omota. Gdje, gdje je omot? A, evo ga! Jakove 
čitajte: ,Gospodinu Marku Ružiću, posjedniku u Svitnu, 
Istra“. Vidite li? Čudno! Sad razumijem pro Jakove, 
čitajte, čitajte! 

Jakov natakne naočale, a načelnik, držeći pred nje- 
govim nosom pismo, poče čitati muklim, prigušenim 
glasom : 

— Dragi Marko! Novac je stigao na Rieku m. dva 
dana. Od novaca ćeš dati nješto i Tvomu bratu župniku. 
Radite oprezno. Čuvajte se Marasa i Panella. Narod njima 
vjeruje, jer su, na našu nesreću, čestiti ljudi. Novaca će 
po potrebi doći jošte. Samo oprezno, jer smo inače 
propali; narod će nas punim pravom kamenovati, ako 
sazna, da mu radimo o glavi. Veseli nas, što Ti je načel- 
ničtvo osjegurano u Svitnu. Pobliže, kad dodješ po novac. 
Oprezno! S Bogom! Tvoji dobri prijatelji. 

 — Jakove, jeste li razumjeli? Vi znate bolje ili- 
riko nego li ja. Jeste li razumjeli? pitaše ga Maras, 
udarajući rukom po pismu. | 

— Dakle istina? drhtaše Jakov. 

— Evo Vam, crno na bielom! Grozno! A, vidite, 
božje li providnosti! Ovo pismo slučajno mi je dopalo 
u ruke. Jakove, grozno! Ah, lopovi, prodali su nas, o 
glavi nam rade, Jakove o Vašoj glavi! 

Jakov zastrepi. Maras mu pročita jošte njekoliko 
puta pismo, a svaki put groznijim glasom. Kad mu za- 
čavli u glavu, svaku rieč, upita ga: — A što ćemo 
sada ? g : | 

— Spasite nas, spasite! 

— Jakove, idite i nebojte se ničesa! Kažite jide: 
tko im je prijatelj, uzdahne načelnik, pa se spusti na 
stolicu, zamišljen i zabrinut za svoj jadni puk. , 

i: Jakov se plaho ogledavao. Kad izadje iz ureda, 
zirnu izpod oka u Ružićevu kuću, što se je bielila na 
južnom rtu medju golimi lipami, pa popiza cestom | u 
svoj dućančić. Sav se bio usopio. | 


* 
* * 


Bijaše to pred Božić, jedne subote. Sunce se na- 
gnulo k jugu, pa mu sada široka sara zlati more: tamo 
pred Labinom. Ciča je studen stegnula: dan je vedar, 
da puče. Sjevero-iztočnjak spušta se niz krš u bakarsku 
dragu, pred kojom se praši more. Vjetar šumi u golom 
drveću na rtovih svitanske uvale. Snieg se sjaji po gla- 
vicah. 
Već oko trećeg sata po podne opažalo se u Svitnu 
čudno komešanje, neobična žurba. Ta vreva bivaše sve 
življom. Ljudi brzaju od kuće do kuće, šapću, nagadjaju 
i bajaju o njekakvom tajnom listu. Svud se kupe, pa 
jedni tumače, a drugi slušaju, klimaju, bliede. Dozivaju 
se za uglove kuća, sakupljaju se u pojati iza crkve, a 
svatko hoće, da zna više nego li drugi, pa domeće nješto 
onomu što je čuo od susjeda. Viest se o listu širi, po- 
većava se i biva sve zamršenijom od raznih pritruha. 
Ljudi su se smutili. Najvećma se spominje ime Jakova 
Šimunića. U njegov se dućančić došulja čas propali koji 
trgovčić, čas radnik sa dilja, pa postolar, njegova žena 
i drugi. Jakov klima, priča prekinuto, natuca otajstveno, 
suproćuje se njihovoj znaličnosti, ali po malo popušta, 
podaje se napadačem, odmata i odkriva sve što je znao, 
i tvrdi, da mu je dužnost upozoriti narod na pogibelj. 

Po stazicah, što se penju po stranah nad Svitnom, 
hrle ljudi u sela, gdje su Marasovi prijatelji, dužnici. 
Ljudi se dozivaju po dolovih iza kukova, ostavljaju svaki 
rad, silaze sa uljika, koje je trebalo obrati, pa hite u 
mjesto, da vide i čuju, šta je. Sat za tim eto i seljaka; 
pomaljaju se iza svakog okuka, svud se smiču modre 

kape uz prezide, što se vijugaju uz strme putove po 
obronku briega. Mužko i žensko vrvi za crkvu, gdje se 
djeca stišću u zavjetrini uz bieli zid pod visokimi i uz- 
kimi crkvenimi prozori. Djeca su pomodrila od studeni, 
Sunce osvjetljuje tu hrpu mornara, seljaka i njekoliko | 
staraca i starica, što se sunčaju, čučnuv na požućelu 
travu i nasloniv se ledjima o zid crkve. To su većim 
dielom Marasovi dužnici. Makarić ih obilazi i pogledom 
se uzire na njih. Kad se približuje crkvenom uglu, diže 
mu vjetar onaž rukav, u: kojem nije ruke, jer mu je sada 
ta ruka u njedrima. Marasovi ga ljutito omjeraju, jer | 
vide, hoće da štogod naćuka. Gašpar se nikoga neboji, 
pa i on kosi očima. Sviet se sgrće. Već je pritisnuo 
cielu tratinu. Još nije graje, nego sve bruji, mukli se 
šapat čuje i udušuje se u vjetru. Njeki grbavi trgovčić | 
pripovieda Fuski i Justini o tajnom listu. Te se žene 
stišću u šarenih rubcih. Justina cvokoće zubima, a njenoj 
je majci pocrvenio nos, tanke su joj ustnice pomodrile, 
vjetar joj uzdiže razčepurene pramove ridjaste kose. Ru- 
žićevi prijatelji sakupljaju se na žalu, ali najmudriji 
ostaše u kući. Žene plaču i nepuštaju svojih muževa 
preko praga, nego ih zaklinju, neka se nemiešaju medju 
ljude, koji da su se odpustili od Boga, koji da će smu- 
titi sav sviet. Seljaci još pridolaze k crkvi. Sad se već 
čuju grožnje i psovke. Žagor i buka rastu. Onaj grbavi 
trgovčić i jedan postolar podjaruju ljude. Stipe se Mikić 
pristrahio ir drhće od straha. Svi viču, niašu rukama, 
udaraju se šakama u prsa, grde Ružića i zaklinju se, 
da će se osvetiti lupežu, koji da ih ih je prodao Hrvatom. 

— Što je za Boga? Jesu li poludili ti ljudi? za- 
pita Pave Stipetić Gašpara Makarića. 

— Ovo je pomahnitalo. Čujete li graju? Ovdje ima 
sotona svoje prste. Idem Ružiću, da mu javim. Tako mi 
duše, bit će krvi! protegne Gašpar desnicu i osovi se. 

— Idem i ja s Vama. Brao sam uljike oko kuće, 

pa gledam na cestu i čudim se. Ljudi idu u mjesto, sad . 
dva, sad više njih, hrpa za hrpom, kao da zvoni na 
blagdanjsku misu. Pitam ljude, što je, a oni šute i kose me 
očima, kao da sam im ugrabio otčinstvo. Pomišslih : kud svi, 
onamo ću i ja, — pa sam evo došao, da vidim šta je. 

— Bit će zla, Pave. 

— Jeste li gdje vidjeli Julku? Otišla je od kuće 
prije nego li sam ja... 

— Bit će po sata, kako je ovud prošla. Išla je s nje- 
kom ženskom, koja je nosila vina. 

— Poslao sam pć vedra terana gospodinu Marku. 

Nebi dugo, Pave i Gašpar stupe u Ružićevu vežu. 

— Gdje ti je gospodar? upita Gašpar Vida, čovjeka 
jaka i krupna tiela, ošišane glave i obrivena crvena lica. 
Vid je u muževnoj dobi. 

Sluga pokaže prizemnu sobu. 

U velikoj blagovaonici šetaše Marko. Bijaše tu i 
njekoliko mornara, njegovih privrženika. Brat mu župnik 
tješio je Sofiju, koja tiho plakaše. Mornari dojaviše Marku, 
kako se Marasovci groze, da će ga ubiti. Julka stajaše 
do vratiju. Snuždila se i oborila glavu. Mornari nisu 
znali, radi česa se puk buni, nu Makarić izkaže, što je 
čuo kod crkve. ' 

— List! Kakav to list? Kada? Zar danas? čudio 
se Marko. 

— Da, danas. Tako "luduju ljudi, omahne Gašpar 
ljevicom prama crkvi. 

— Jučer sam primio pismo od Ivana, ali danas od 
nikud ni slova. To je nječija spletka! kriknu Marko udu- 
šeno i oči mu sievnu. 

Marko pošalje slugu po poštara i po Jakova Šimu- 
nića. Iz Svitna se čula graja. Već je sunce bilo zašlo. 
.Svi izadju u vežu, a Marko i Pave stanu na kućni prag, 
odakle se vidio cieli riečki zaljev. Jednu milju od kraja 
jedrila je brodica s polovicom jedra. 

— Eno Kirina iz Rieke. Jučer je krćao 'vino' kod 
mene. Ala se pred .njim praši more! E, nije Kuzma: pa: 
metan; za Boga ovakim vjetrom iz luke! klimaše Pave. 

Julka se zamislila i primakla Ružiću i Pavlu. Sva 
se je uzrujala, te je nješto zaustila, ali nereče ništa, jer 
se baš u taj mah primakoše Vid i Jakov Šimunić. 

= —A gdje je poštar? upita Marko. | . 

— Rekao mi, da nemože doći, jer da ima posla, 
odgovori Vid. 

Marko stane pred J ko koga ostali .obkole. 

—- Jakove, kakav ste to list čitali? Govorite istinu, 
ako ste pošten čovjek. Kada ste ga čitali? navali Marko 
oštro. 

.— List?... Ja neznam ništa, propenta Jakov. 

— Lažete! zakrči jedan mornar. — Kazivali ste o 
tom listu mnogim. 

Šimunić se prestraši i počne: kazivati podrobno i 
istinito. Julka ga slušala, razklopiv velike crne oči. 

Ona probliedi i reče uzdrmanim glasom Marku: 

— Gospodine, ja sam vidjela, da, vidjela sam taj" list: 

Svi se usupnu. Julka uhvati Marka za ruku, pa 
doda naglo, grozničavo: — Da, vidjela sam ga. I Vi 
ste ga, Pave, vidjeli, i Vii Kirin. Sve ću Vam in 
zašuti Julka. 

Svi se skamene. Užasna se buka čula u vrtu. Nava- 
lili su kamenjem na kuću. Razbijena stakla Pe i 
razlietaju se na sitne komade. 
 — Ubijmo ga! Zapalimo mu kuću! Prodao nas je, 
prodao! I brat je kod njega, ubijmo i (popi vikahu Ma- 
rasovci. 

Marko prvi izleti na vrata, a za njim Julka, bia 
i ostali mornari. Sofija se stisla u veži, Šimunić se sa- 
krio u sobi medju dva ormara. 

Oni prevareni nesretnici reže na Ružića, kao da su 
pomjerili pameću, kao da su pobjesnili. Psuju i groze 

se, ali nebacaju više kamenja. Bit će ih do tri stotine, 
a Ružićevih ni polovica, jer njegovim prijateljem selja- 
kom nije bilo javljeno, što se sbiva u Svitnu. Njekoji sa 
mornari, ako i u manjini, navalili na prevarenu braću, 
pa je nastala strahovita tučnja. Krupne mornarske šake 
nemilo krvave seljačka lica, već je dosta razbijenih glava 
i razmrskanih nosova. Žene plaču i jauču i brane svoje 
muževe, odstranjuju ih, vuku ih, al tko da zaustavi grom, 
kad je munja sinula? Svud psovke, grozne kletve. Dvie 
ge stranke bore, sve se zaplelo, da imaju noževe, raz- 
nesli bi se na komade. Nitko nesluša glasa mudrijih, 
koji zamukivaju mladje i mahnitije. Čim dodje do gu- 
stih rieči, eto već teče krv, već su zubi u grkljanu. 
Ljudi pridolaze, razpoznava svaki svoje, koliko bi okom 
mignuo, već se uhvatiše u koštac. U tornju zvone zvo- 
novi u sav mah, kao da je došao biskup u Svitan. Ciela 
je već župa smućena, sve što ima zdrave noge trči u 
mjesto. Oglušna se vika ori pitomom svitanskom uva- 
lom. U prvom se onom mraku crvene lica, oči biesno 
plamsaju, željezne se piesti dižu, ljudi se ruše i valjaju 
pred kućom. Župnik ih moli i zaklinje, da se umire, ali 
sve uzalud. Marko drhće za bratov život, sam srće u 
najveću pogibelj: — Ljudi, umirite se! Prevareni ste, 
zavedeni ste! Čujte me, ako Vam je stalo do spasenja 
duše, čujte me, pa mi sudite! — Nečuju ga. 

Ivanov Moro bijaše doletio medju ljude, no Marko, 
bojeći se, da koga nezadavi, zapovjedi Vidu, da donese 
lanac. Kad sveže psa, odvede ga Vid za kuću. 

— Eto, svezao je Mora, da neraztrga koga, a vi 
ste navalili: na ovu poštenu kuću kao razbojnici! viče 
jedan mornar. 

— Ti si razbojnik! zakriešti postolar. | 

Mornar se obori na njega, šćepa ga za vrat gvoz- 
denom šakom, sdrma ga, pa zavije s njim ponjorice. 

-— Ubio mi muža! zapomaže postolareva žena. 

Ljudi se mlate i obaraju. Ružićevci jurnu na gustu 
hrpu protivnika, probiju se šakami i obkole Marka i brata 
mu. Marasovci nasrću, al je težko prodrieti živ bedem 
onih kršnih mornara. 

Fuska se i Justina pristraniše. 

— Idi, nitko te neće vidjeti, nukaše majka Justinu 
i lukavo gledaše Ružićevu kuću. 

Justina strugnu za kuću i hitro se ušulja u nju na 
mala vrata. Moro bijaše do tih vratiju, ali na jakom 
lancu. Nitko nije čuo njegova lajanja. Justina otvori dva 
ormara u blagovaonici i ukrade njekoliko srebrnine. Suknu 
iz sobe na hodnik, a odavle u vrt, pa bjež k svojoj 
majci. Moro mal da nije prekinuo lanac, kada je izletila 
iz kuće, tako se bio silno trgnuo. 

Pred kućom se čuju sdvojni povici: Ubio mi sina! 
— Ubio mi otca! — Zadavio mi brata! — Julka, 
blieda, grozničavo uzdrhtana, miri ljude i moli ih sklop- . 
ljenima rukama, da se neubijaju. Leti od jednoga do dru- 
goga mornara, razstavlja ih, hvata im ruke, zaklinje ih, 
neka prestanu. 

— Čujte, vidjela sam list, prevareni ste! vapije 
djevojka. 

Njeke žene nasrću na nju, ali ju brane mornari. — 
Ubijte ju! viču žene. — Ubijte taticu! Okrala je An- 
selma. Zatucite ju! — To je vještica! Draga Ansel- 
mova! — Jedna žena zaurliče: — Ubijte ju kao kuju! 
Sama je ubila svoga otea i okrala ga sa stražari. 

Julka uzdrhta, probliedi, ali se odmah ogovi, crne 
joj oči sievnu, sva se preobrazi i zavapi jakim i stalnim 
glasom: — Ljudi, Bog vas čuje! On će suditi i vama 
i meni! Sve ću vam kazati. Gospodin je Marko nedu- 
žan, vidjela sam list, čujte me, ah! zajaukne J uika i 
sruši se. 

Ovelik ju je i oštar kamen pogodio u čelo. Sad na- 
sta grozno urlikanje. Ružić priskoči k djevojci i uzdigne 

ju u naručaj. Topao mlaz krvi teče joj s čela niz lice. 
Uz Ružića su Pave i župnik. Mnogo ih je mornara ob- 
kolilo. Marko ju drži u svom naručju, a glava joj se 
spustila na njegovu ruku, na lakat. Na zapadu se već 
blista velika zviezda. Vjetar zavija oko kuće i šumi me- 
dju golimi granami krošnjastih lipa, a sjene visokih čem- 
presa miču se po šarenoj hrpi ljudi, što su se sjatili 
pred kućom. More buči grebenastom obalom. Moro bez 
prekida laje u vrtu. 

Marko otare Julkino čelo bielimi prsti i okrvavi ih. 
Blied je, tužan, ustne mu se tresu. Graja se malko uti- 
šala. Ružićevci potisli su Marasovce od kuće. 

— Julka, dobra Julka! Oh Bože! uzdahne Marko. 
Šešir mu je spao sa glave, vjetar mu uzdiže siedu kosu 
nad visokim čelom. 

— Onesviestila se, reče župnik. 

Julka otvori oči i milo ih svede na Marka, pa na 
Pavla, koji jecaše. 

— Odnesimo ju u kuću; oprat ćemo joj ranu. Po- 
mozite mi, umoli Marko mornare. 

— Mogu hodati, šaptne Julka i opet zatvori oči 
klone mu na ruku. 

Marko i mornari odnesu Julku u kuću, u prvi sprat. 
Većina ljudi obkoli župnika. 

— Neka mu Bog oprosti, jer je veliko zlo počinio 
onaj, koši je ovome kriv. Sad vidite, što ste uradili! reče 
župnik. 

Žene traže svoje muževe i nariču. Podalje od kuće 
sjedi na zemlji Gašpar Makarić. Žeria mu povezuje glavu. 
U vrtu bit će pet stotina ljudi. Marasovci se udaljuju, 
ali ne mnogi, nego oni najžešći. 

— Draga braćo, vi ste žrtve zločestih ljudi, koji 
su vas jadne prevarili .... prestane župnik za hip, jer 
bijaše zazvonio pozdrav Majci božjoj. — Ljudi! nastavi 

župnik, kleknite i pomolite se Bogu, da vam oprosti ovo 
današnje krvoproliće. 

Oni silovni i ljuti upornici snime kape i svi kleknu. 
> Nasta tišina. Čuo se šum vjetra, pljusak morski i Javež 
Mora. Prozori su u prvom katu razsvietljeni. Mogi gle- 
daju u jedan prozor, gdje se naslonio Marko i sklopio 
ruke. Mjesečina .mu pala na bliedo i tužno lice. Marko 
se molio i gledao svoju jadnu braću. Vrele su mu suze 
potekle niz obraze. | 

Zvono zamnie. Ljudi ustanu. Sad bane medju njih 
Kuzma Kirin i zagrmi: 

— Dakle istina! Evo, ovud ima krvi! Da sam prije 
na kraj skočio, mnogomu već nebi sunce osvanulo! HA, 
zar ste vi ljudi? Crn vam obraz! Tko vam je mozag 
 izpio? Marko i njegov brat, evo ovaj častni starac, ovi 
čestiti ljudi, koji su nam bili u svakom jadu jaka za- 
pleća, oni da su vas prodali Hrvatom! Dajte se uputiti, 
a ne odmah u rebra, odmah po zatiljku! Zar mogu ja 
moju bačvu vina sebi prodati? Prođali da su vas Hr- 
vatom, ta kako da se Hrvati sami sebi prodaju? Čija 
je ova kuća? A, Ružićeva ? Dobro! Tko mi se od vas nebi 
nasmijao, da mu rečem: Ružić će ovu kuću sebi prodati ? 
— Vi, koji ste lukavo zavedeni od naših bezdušnih protiv- 
nika, vi vičete, da niste Hrvati, a u kojem to jeziku 
trubite, ako ne u svojem, u hrvatskom? Da zna ptica 
galeb govoriti, pa da vam reče: ja nisam galeb, nego 
sam gavran, ha, što bi vi na to? Da vam veslo reče: 
ja nisam veslo, nego sam jedro, ej, nebi li popucali od 
smieha? A sad čujte, braćo! za što je danas potekla krv ? . 
Za što ste se ovako grdno obružili? Znate li vi, što ste 
uradili? Koliko ste razdora posijali medju sobom, medju 
porodicami, koje su se od vajkada ljubile i štovale? 
Ljute su se i nevidovne rane otvorile! Kad se stalo na- . 
klapati o listu, što sam ga ja odnio na Rieku, trebalo 
je počekati, dok se stvar razbistri. Vi ste odmah povje- 

rovali zlotvorom, kojim nije no do svoga žepa, te koji će 
nam i trag utrti, ako se neomudrimo, — udari se sad Kirin 
po čelu. Za tim sve razjasni o onom listu, pa završi: 
— Slutio sam, da je to pismo nečist posao, ali da 
sam znao, kakvo će se zlo izleći, ja bih ga bio uni- 
štio. Jučer, čim dodjoh na Rieku, potrčah k njekomu 
gospodinu, koji me dobro pozna, pa mu pokazah ona pi- 
sma. Kad mu razjasnih stanje naše obćine, reče mi, da 
su ta pisma njeka lopovština, te neka ih bacim u po- 
štarnicu, jer da će se Maras zaplesti sam u svoju zamku.. 
Učinih, kako mi reče onaj gospodin, jer tko da pomisli, 
da je u Svitnu tolika sila ludih glava. Pa ja nisam 
znao, što je u pismu, dok mi to nije Jakov Šimunić 
kazao, kad smo se susreli na cesti, malo prije nego li 
sam amo došao. Prekrižih se od čuda, kad začuh, što 
se sbilo. Dok: se čovjeku omakne po koja krupna, što 
ćeš, ljudi kao ljudi, ali sada krenuste stranputicom, pa 
udri po glavah, kao da su šuplje tikve i razpucani lonci. 
Eh, da me je sreća ili nesreća prije medju vas donesla! 

— Da nas je tri sta, opet bez tebe ništa! Svaka ti 
ima mjesta! doviknu mu Gašpar Makarić. 

— Gašpare, ako i lažeš, slično kazuješ, osmjehnu se 
Kirin, poposuče brk, pa preuze: — A, i tebe su krstili, 
Gašpare! — Braćo, čujte! Sve vas znam u dušu, a ni- 
ste zli ljudi, nego vas nevolja nagoni na bezdjela. Da, 
ljuta nevolja! Bezdušnici, koji su krivi, da je potekla 
nedužna krv, najprije su vas ogulili, da uzmognu s vama 
raditi, kako im se hoće, kada uztreba. Ta tko se pribio 
uz Marasa? Ljudi, kojim se je kuća izkopala, raztrošnici, 
koji bi obrnuli svoju kuću na dimnjak, da mogu. Čuvajte 
se Marasa, opametite se! Tko je pošten, neka pokuca 
na ona vrata, jer je Markova kesa debela, no i ja imam 
par groša, ali za triezne i radine domaćine. Ružić je 
domaći čovjek i od srca, pomaže mudrim ljudem, jer nam 
je davnašnji poznanik i prijatelj, a dobar sobom, da je 


176 


s neba pao medju dobre, živio bi s nama kao medju ro- 
djenom braćom. Oni, koji su u šakah Panellovih i Mara- 
govih, ako se je i razvuklo i mnogo otišlo bez traga, -nhći 
će jošte štogod da ih izplate, ma prodali sve suho i si- 
rovo. Svoj gazda, svačiji prijatelj, a ničiji rob! Svak od vas 
neka stiče, a nitko neka neraztiče, pa evo glave, ako ne- 
bude medju nama bratske sloge! Tako je, ljudi! Gospoda 
će se sada smijati, a vi ćete mnogi razmišljati u tamnici, 
kako ste se danas osramoti'i. Stid vas bilo! 

Kad Kuzma svrši, nasta mrmljanje, pa opet vika i 
graja. Mnogi se groze Marasu. Jedan mladić viče, neka 
mu se kuća zapali. Župnik, Marko i Kuzma umire ljude. 

— Doći će, braćo, djelo na vidjelo. I sud će reći 
svoju. Platit će Maras i glavom ovu krv! zaklima Ga- 
špar Makarić. 

— Varaš se, Gašpare! Platit će za njega ovi, koji 
gu se izlemali. Brate, u debelom se moru pravica uto- 
pila! omahne Kirin rukom. | 

Ljudi se razidju. 

Marko uzadje u prvi sprat i napiše dug list Ivanu. 
Oko po noći podje u sobu, gdje bijaše Julka. Tiho ho- 
daše po mekom sagu. Bijaše ta soba prostrana i prekra- 
sno uredjena. Sa sredine stropa visjela je ružičasta noćna, 
svjetiljka. Njeni je tihi i nježni sjaj padao na bogati 
namještaj. Stol i ormari bijahu crni i sjajni te ukrašeni 
rezbarijom, a divan i naslonjaci prikriti bielim platnom, 
jer Ivana nije bilo u Svitnu. Sudeći po jednom odkrive- 
nom naslonjaču, bijahu valjda i ostali prevučeni svietlo- 
pepeljastom svilom, a takve boje bijahu i zidovi. Slike 
prikazivahu prizore iz poviesti. 

Na balsaku spavaše Sofija, odjevena, a na Ivanovoj 
postelji Julka. 

Marko potepa po ramenu sestru. Sofija se probudi. 

— Nije se još probudila? upita Marko tiho. 

— Nije. Čuj, kako mirno diše. 

— Jadna! — Sofija, podji u postelju. Ostat ću ja 
ovdje. Čitat ću štogod. Ako se probudi, zvat ću te: 

— I ti si umoran. Idi, ja ću ostati. — Nitko da- 
kle nije ubijen ? 

— Nije, ali ranjenih bit će dosta. Sofija, molim te, 
idi u postelju. Ja nemogu spavati. 

Sofija podje u svoju sobu. Marko donese naslonjač 
k postelji i sjedne. Pred njim bijaše uzglavje. Nasloni 
lakat o postelju, spusti glavu na ruku, pa se zagleda 
u milo i spokojno Julkino lice. Markova je glava baš 
nad njenim srcem. Lice joj je kao zadahnuto bliedo-ru- 
žičnom bojom noćne svjetiljke. Leži nauznak, jedna joj 
je ruka na grudima. Čelo joj povezaše bielim rubcem, nu 
vide se guste i crne obrve. Duge su trepavice pale na 
podočnjake i dotiču se nježne puti, gdje je tanka kožica 
nješto malo naduta i žutkasta od boli i straha. 

Lice joj je spokojno kao u djeteta, kad sladko usne 
na majčinom krilu. Krasna usta, malko otvorena, kao 
da se smiješe. Marko ju gleda i gleda, a velika mu tuga 
obuzima srce. 

U sobi je toplo. Bura šumi oko kuće, te kadšto 
strese stakla na prozorih. Čuje se, kako more buči pred 
kućom, kako se razlieva po žalu. Julka mirno spava, ni 
jedan put, da bi se ganula. Krasna joj se glava malko 
utisla u bieli jastuk, po kojem se crni sjajna kosa. 

Marko se sagne nad njeno lice, nu namah se pri- 
diže. Bojao se, da će ju probuditi. Težak mu se uzdah 
izvine iz grudiju, obuze ga mučna tjeskoba, a za tim ga 
svlada sumornost. Zapanjeno gledaše djevojku. Napokon 
drhtne, obuhvati objeručke siedu glavu, neizmjerna mu 
pečal i njeko gorko kajanje preobraze lice. Sagne se 
opet nad njenu glavu i poljubi ju na obrazu, medju ja- 
bučicom i ustima. Julka se gane, skrene glavom, ali se 
neprobudi. Marko upre oba lakta u postelju i pokrije 
oči rukama. 

Kumičić: Sirota. 12 

Dok ona spavaše, na njegovu se licu sustizahu suze. 
Sjećao se minulih dana. Djevojka je tiho spavala i milo 
se smiešila, a taj ga posmjeh tješio, blažio mu bol i 
sjećao ga na posmjeh žene, koju je on pred mnogo go- 
dina ljubio. | i 
| | XI | 

Pave Stipetić pogledavaše na kućni kameni prag, 
gdje bijaše uklesana brazda, koju je Mare zvala m e- 
radijan. Sunčano svjetlo,. uzmičući lagano iz kuhinje, 
.bilo se već povuklo do one brazde na pragu. 

— NA, već je podne! — E, bit će plećat, ljudesina ? 
pitaše Pave Kirina, koji mu je sjedio nasuprot na ve- 
likom i onizkom ognjištu. 

— Ma evo ovakav! uzkliknu Kirin, uzdignuvši lakte 
u visinu svojih ramena. 

— Bio je, hvala Bogu, uviek krepak. Očekivali smo 
ga oko Božića, a zakasnio je mjesec dana, javi se Mare 
iz sobe, gdje prostiraše stol. 

— Dalek je put iz Amerike, razjasni Julka. 

Lice joj se ožarilo, vadeći kruh, velike biele hlje- 
bove, iz peći. Po čelu joj izbijaju sitne kapljice znoja. 
Kad se prigne pred vratašca peći, sjaj joj se žeravice 
prelieva po crnoj kosi. | | | 

— Ah, Jamerika, Jamerika, nigdje te nebilo! Bog 
.zna, gdje su sada ona moja djeca! hukne Mare. 

— Nejadikuj, stara! Dok su mladi, neka mlate more, 
a kad ostare, onda će k pepelu kao i ja. E, Kuzma, je 
li tako? kimnu Pave, uze prstima desnice ugljen i pre- 
baci ga na dlan ljevice. Ugljen skakaše po nažuljenoj 
koži, dok ga nenamjesti na lulicu. Pave odpuhne dva | 
dima, pa prosliedi : 

— Dakle, plećat, plećat! Kad se odbio od ovih 
strana, bijaše već i tada čvrst momak. Zdrav je i mlad, 
kesa mu nije prazna, al što ćeš, kad mu se kuća izko- 

pala! — Pave na čas umukne pa zaglavi tiho i tužnim 


glasom : — Da se je odtisnuo iz Amerike pred pć godine, 
zatekao bi bio otca živa i zdrava. Zlo, zlo! omahne mor- 
nar glavom. | 


Julka se snuždi na te rieči i suze joj poteku niz 
obraze. Mare prekori muža, neka nežalosti Julke, a on 
reče djevojci: — Umiri se, te dočekaj brata s veselim 
Heem. — Na vrhu Julkina čela vidjela se sitna brazgotina. 

— Da vam ga nisam najavio, nebiste ga prepoznali! 
Jučer stojim na ladji i gledam gospodina na kraju, gdje 
pita njeke ljude, da li je u luci koja ladja iz Svitna. 
Gledam i gledam, pa pomislim: on je! a srce mi zakuca 
i podjem na kraj. — Ola, Filipe, evo ti Kirina! — Po- 
gleda me, izskoči mu suza na ono jedno oko, pa se iz- 
ljubismo. Ljudi se oko nas čude: tko se to ljubi s Kuz- 
mom! I ljudi s naše strane i Boduli, svi se zablenuše, 
što me grli onakav gospodin. Ma da ga vidite! He, nije 
to, svetoga mi Kuzme, mornarina, nego kapetan, prin- 
cipal! Debeo prsten s pečatom sjaji mu se na prstu, a 
po prsima mu se razvalio lanac od suha zlata, mogao 
bih njime privezati svoju ladju za najvećega juga! 
Odvede me u njeku krčmu, pa mi reče: sjedi, da te se 
nagledam i s tobom narazgovaram. Pave, i u Vaše smo 
zdravlje pili. 

Kirin i Filip, brat Julkin, bjehu se sastali prošloga 
dana na Rieci. Filip nije mogao odjedriti u Svitan s Kuz- 
mom radi njekoga posla, pa je umolio brodara, neka bi 
obaviestio Stipetića, da će k njemu sutradan oko podne. 

Pave je nagovorio Kuzmu, da ostane pri objedu: 
— Pojest ćemo zajedno komad mesa i popiti čašu vina. 

Velik je plamen buktio, obilat se objed sgotavljao. 
Filip je poslao iz Rieke dobre govedine i svakoga bo- 
žjega dara. U dimnjaku bi kadšto zašumila bura i po- 
tisla dim u kuhinju. Kuća bijaše čista i uredjena kao 
nikada, kao da će k Pavlu neznam tko. Julka je oprala 

i pod, a Mare je mrmljala, da se netreba gospoditi, da 
nisu sve te gospoštije za mornarsku kuću, a Filip da se 
nije zibao u zlatnoj zibci. 

Mala je Tonka iztrčala na izbrežak, da prva spazi 
kočiju. Djevojčica se popela na povisoku stienu, te gle- 
daše cestu, što se je bielila na zavoju po odaljenom rtu. 
Sva se zarumenila od studeni. Ruke je stisla pod pre- 
gaču. Sad upiraše oči u onaj rt, a sad bi prevrgnila 
pogled morem. Sredinom zaljeva križahu talijanski ribari, 
Čozoti, jedreći koso vjetru. Šarena su im jedra naduta 
i nagnuta. Medju njimi praši parobrod dug i nizak, jer 
jako krcat. Crni dim, što mu suklja iz utrobe, nezaostaje 
za njim, jer ga vjetar u krmu brže tjera, nego li para 
ladju. Tonka dotrča na gumno i poviče, da je kočija 
na Šilu, na rtu. 

Julka se uzrujala, pa se smieši, otire suze, glas 
joj radostno igra u grlu. Uzme malo zrcalo i počešlja 
se hitro, da sakrije kosom onu sitnu brazgotinu na čelu. 
Tonka ogledavaše Filipovu škrinju, koju je donio Kuzma 
iz Rieke, te nagadjaše, što bi sve moglo u njoj biti i 
govoraše Julki: — Brat ti je donio kakvu liepu suknju 
i svilen rubac, a možda i zlatni lančić, što ćeš ga no- 
siti oko vrata. | 

Pave i Kuzma podju u pivnicu s bukaletami, 
trbušastimi vrčevi. Na svakom je vrču. po jedan napis: 
Živjela Tonka!“ — ,U zdravlje svima!“ — ,Živjelo 
prijateljstvo!“ Natoče vrčeve. Pave se pohvali, da su 
mu pune još dvie bačvice, pa se vrate u kuhinju. 

Sad se začu topot kopita. Svi izadju na gumno. U 
Zelenoj Dražici stane kočija, a iz nje. skoči čovjek sred- 
njega stasa, širokih pleća. To je njeki gospodin. Odielo 
mu je erno. 

Pave, Kuzma i Tonka već su na cesti. Julka i Mare 
ostaše na gumnu. 


181 


—A, evo me, tu sam! kliknu Filip smijući se i jeca- 
jući, pa se izljubi s Pavlom. — A čija je ovo djevojčica? 

— To je moja Tonka, odjavi Pave uzjeeano. 

— A gdje mi je sestra? 

— Eno je na gumnu do moje stare. 

— Ono, ono je Julka! uzčudi se Filip uzdrmanim 
glasom i suza mu se izvine na desno oko. 

Lievo mu je zatvoreno. Kao dječarac ranio se no- 
žem u ladjici, pa mu izteklo. | 

Filip pobere svoje stvari i poda jednu torbu Tonki, 
koju sada poljubi. Djevojčica se porumenila i onda pro- 
trla rukom oko ustiju i nosa, jer su ju zaškakljali Fili- 
povi brci i oštra brada. Filip plati kočijaša, pa ga upita : 

— Prijatelju, nebiste li čašu vina? ... 

— Za kaj pa ne, gospod? En glaž to pač nebi 
škodilo. 

— Vi ste, prijatelju, iz gornjih strana, kimnu Kuzma. 

— Sem že deset let vu Fiumi. 

Sad se svi upute na gumno. Kočijaš pristrani konje 
pod zid. Bijaše to sredovječan čovjek, crvena i obrivena 
lica. Crn je i mastan šešir natukao na uši. Po debeloj 
zimskoj kabanici ima još samo gdje gdje po koja duga 
zelena dlaka. Puceta su na kabanici razne veličine i od 
razne tvari. Ima ih i bielih limenih kao na vojničkih 
kabanicah. Kroz jednu je škuljicu provukao maleno drvce. 

Kad bude Filip posred gumna, stane i zagleda se 
u sestru. Julka se naslonila o kućna vrata i prikrila 
lice rukama. Brat joj se približi i reče drhtavim glasom: 

— Sestro moja! 

Julka mu pade u naručaj i sklone glavu na nje- 
govo rame. 

— Sirote! sirote! jecaše Mare. 

— Julka, a što plačeš? Daj, sestro, daj, umiri se 
— — nisi diete. Gle, kolika si! Nebih te ja prepoznao . .. 

Suze mu se sustižu na licu i upadaju u crnu gustu 

bradu. Obasiplje sestru cjelovi, smije se, jeca, grli ju 
i opet ju ejeliva. Nemože da se je nagleda. U srcu mu 
se prelievaju i radost i tuga, crno mu oko suzi, smieši 
se i draga sestrino lice. Odmiče od nje, pa ju mjeri od 
pete do glave, i čudi se, da je to ona mala djevojčica, 
koja se igraše na prudu u Brestovoj uvali, kad je on 
pošao u veliki sviet. Julkinim bi zaplakanim licem pro- 
letio radostan smiešak, sva bi porumenila i prosinula 
milim ganućem, pa bi tužno sklonula poglede k zemlji, 
da ih opet svede na brata, pune čemera i boli. Filip 
ju opet zagrli, a ona se uzjeca od mučna plača. Brat 
ju poče tješiti, pa koriti, a napokon malo što se neraz- 
ljuti na nju. Djevojka se smiri i osjeti njeku olakšicu 
u srcu. 

Filip se poljubio i sa Marom. Malko za tim sjednu 
k stolu. Kočijaš nehtjede s njima blagovati, jer da ga 
čeka u Vratnu njeki gospodin, koji će s njim na Rieku. 
Janez uze komad kruha i mesa, pa udri da čupa, sje- 
deći na ognjištu uz vrč vina. 

Kod stola pripoviedaše Filip o svojoj trgovini i o 
putovanju. Svi ga pozorno slušahu. O pokojnom ribaru 
nitko da bi rieč poveo. Govorilo se o svačem, a Filip 
sve na prvašnju, o svojoj trgovini. Šalio se za tim s Ton- 
kom, te joj pokazivaše, namigujući okom, svoju škrinju, 
kao da je u toj škrinji nješto i za nju, za Tonku. Opa- 
ziv znaličnost djevojčice, poda sestri ključ i reče: — 
Otvori škrinju. Na vrhu — — tu — taj, taj omot — 
daj amo. Julka donese omot k stolu, a Filip ga preda 
Tonki i reče joj, neka ide s njim u drugu sobu, neka 
ga odmota. Tonka posluhnu i u malo se vrati crvena 
od radosti i stida, noseći dva krasna svilena rubca. 

— Toga nije trebalo, dragi Filipe, omahne Mare. 

— Da nedodjem praznih ruku, sleže ramenima Filip. 

Kad ih vino malahno razveseli, razveže im se jezik. 
Mare se uplitala u razgovor, kazujući svoje i tudje 

jade. Julka neskidaše očiju sa svoga brata, koji joj se 
smiešio, gladeći kratku crnu bradu, pa i lomatajući ru- 
kama, dok pripoviedaše svoje doživljaje i na moru i na 
kraju. Kad bi se kućna vrata otvorila, dunuo bi vjetar 
u sobu, a u tom zraku bijaše nješto, što mu je godilo 
i razblaživalo ga. Sad mu jedan sad drugi kazivaše svi- 
tanske novosti. On sluša i nesluša, nasloniv lakat o stol 
i metnuv prste svoje čvrste ruke u crnu i rudu kosu. 
Zagledao se u sestru. Opazio je njenu krasotu i milotu, 
pa snuje njeke osnove, misli mu lete u daleki sviet. 

— Žandari?... upita Filip, prenuv se iz svojih 
misli i uzvrnuv oči na Maru. 

— Nikad takve graje u Svitnu, kao kad su došli 
žandari onaj prvi dan. Oh, sviet je pošao naopako! za- 
lomi Mare. 

— Kakva to graja? uzčudi se Filip. 

Mare mu poče kazivati, kako je Linda, načelnikova 
kći, ubila diete u Fuskinoj kući. Načelnikova kuća da 
je pravi pakao; muž da tuče ženu, ova da njemu skube 
kosu, djeca proklinju roditelje, a u takvoj kući neima 
božjega blagoslova, veli Mare. Načelnik se počupao sa 
ženom svake večeri radi kćeri, izlemao je njekoliko puta 
i Lindu, pa ju onda protjerao iz kuće. Linda nezna, 
kud će i kamo, pa skloni glavu kod Fuske. A gdje da 
se skuči? Ma krštena je duša. Načelnikovi su lagali, 
kako je djevojka pošla u Trst njekoj rodjakinji, ali Ma- 
karić, ako i neima dvie ruke, ima dva oka. Obilazi on 
kuću i vidje, što se u njoj sbiva. Sve je naćukao i do- 
njušio jedne noći. Sutradan javi Gašpar njekim ljudem, 
što je vidioičuo. Već u cik zore podju u Fuskin vrtić. 
Ljudi su svakim hipom nadolazili. Sav se Svitan smutio, 
staro i mlado trči k Fuski. Nasta graja, da se čula preko 
mora. Nikad nije ovuda bivalo takvih sramota. Ljudi 
izkopaše djetešce, omotano šarenim rubcem. Jadni taj 
crvić bio modar u licu i crn oko vrata, reče Mare. Ljudi 

uzmu diete, da ga nose k župniku, i hoće da raznesu 
Lindu na komade. Njeke žene vikahu na Lindu i gu- 
rahu ju po cesti sve do kuće njezina otca. Maras za- 
tvori vrata i prozore, a, Bože nas čuvaj, leti kamenje! 
Otac je neće i neće. Sad dodje župnik, umiri ljude i 
odvede k gebi djevojku. To sve dozna sud, pa pošalje 
žandare. Ovi odvukoše Fusku i Justinu u Vratno, a 
indi bogme u kočiji. 

— E, načelnikova kći! Al su sve tri u zatvoru, pri- 
davi Kirin. 

— A znaš li, tko je krivac Lindina grieha? Onaj 
stražar, koga su zatvorili, jer da tije otca .... nedoreče 
Pave, jer mu rieč zamre na ustima. | 

Filip drhtnu i pogleda sestru. Sad počnu razgova- 
rati o pokojnom ribaru, pa stanu nagadjati, tko ga je 
ubio. Kirin mu pripovjedi, da nije onaj stražar, koga su 
bili zatvorili, jer da je Linda priznala pred sudom, da 
su bili one večeri zajedno, pa da su ga s toga pustili 
na slobodu. 

Na ovome prekinuše i umukoše. 

S ceste se čulo pjevanje. Janez bješe pošao k svo- 
jim konjem, pa se nije htio vrnuti u kuću, uvjeriv se, 
da mu noge klecaju. Njekako se popeo na svoje mjesto, 
pa ošinuo konje bičem. 

Pri stolu se za tim govorilo o izborih obćinskih vieć- . 
nika i o pobuni. Filip udaraše šakom o stol, ono jedno 
oko živo mu se kriesilo, svaki bi hip zasolio svoje rieči 
njekom španjolskom kletvom. Kirin mu na tanko kazi- 
vaše, kako su obćinski zastupnici izabrali Marka Ružića 
načelnikom sa osamnajst proti dva glasa, ali da gospoda 
neće da potvrde taj izbor, a obćina da propada, sve da 
ide po vragu. 

— Što? ovakvi ljudi da nam zapoviedaju u kući? 
ljutio se Filip. — E, da su naši ljudi!.... zaljulja se 
Filip i svrši onom španjolskom kletvom. 

— E, kad bi se svi naši ljudi opametili! Da nije 
tih prokletih izjelica, svaka bi se sreća kod nas po sebi 
snovala. Ja velim: na ljutu ranu ljutu travu, a pravo ti 
reći, težko je s našimi, jer već sdvajaju, pa još k tomu 
sumnja i pribojavanje, a odtud neprima sloga pomoć 
nego odmoć. Ružić je učinio dosta dobra puku, ali — 
— znaš, čini dobro, meći ga u more, neće utonuti! A 
ljudi kao ljudi! smigla Kuzma ramenima. 

Filipovo se lice osulo rumenilom. On klimaše gla- 
vom kao da mu odobrava. 

Po večeri opet pripoviedaše Filip o svojoj trgovini. 
Kirin se vrnuo za vidjela u Svitan. Mare još nije bila 
iztresla iz torbe sve svitanske novosti, nu Filip se zaveo 
u misli, pa pogledavaše sestru. Vidjelo se na njegovu 
licu, kako mu se njeka tajna premeće u glavi. Odpuhne 
gust oblak dima, i reče, da će se s težkim srcem odtr- 
gnuti od svoga kraja, ali da se vraća u Ameriku za osam 
dana, jer da ga čeka posao. Julka se snuždi i svede tu- 
žne oči na bratovo lice. Filip umukne, pa pogleda sestru 
i nastavi otežito: — Da, bit će, kako sam odlučio. Ma 
vidio sam ja bogatih gospodja, kako putuju cielim svie- 
tom, a Julka zna, što je more. | 

Svi uprieše oči u njegovo žilavo i crnomanjasto lice. 
On odvažnije pridovrgne: — Julka, a, ti se nebojiš mora? 
Hoćeš li — — za osam dana?.... protegne desnicu, 
kao da pokazuje njeke daleke krajeve. 

Stipetićevi se usupnu. Julka razklopi liepe velike oči. 

— Da, za osam dana. Ne, neću da idem sam. Odlu- 
čio sam. Hoćeš li? Nećemo tamo ostaviti kostiju. 

— U Jameriku! zalomi Mare rukama. 

— Bit će joj liepo kod mene; nitko je neće poje- 
sti. Julka, priredi se. Hoćeš li? 

Djevojka se nasmieši i kimne, da hoće. Tonka brizne 
u plač. Mare poče nagovarati Filipa, da nevodi sa sobom 

sestre, a Pave se na staru razljuti: — Neniči, gdje 
te nesiju! i | 

— Julka zna i čitati i pisati, a govori i talijariski, 
pa će brzo naučiti španjolski i bit će mi od velike po- 
moći u dućanu. Znaš, Julka, sjedit ćeš, kao župnik na 
prodikaonici, kad se odmara, kada se ljudi u crkvi izka- 
šljivaju, ali ne onako visoko. Pred tobom bit će evieće, 
a iza tebe veliko zrcalo, pa će moji kupci tebi plaćati, | 
a ti ćeš sve liepo bilježiti, da se zna svaki dan, koliko 
smo primili novaca, govoraše Filip, mašući rukama kao | 
da kaže, gdje će biti cvieće, a gdje zrcalo. 

Rano legoše. Filip odmah usnu, ali Julku obletavahu 
razne misli, a najviše ona: za osam dana! Kad napokon 
zaklopi oči, počne snivati o sjajnom prudu, o ladjici što 
se je zibala u tihoj Brestovoj uvali, a velike se Ivanove 
oči pred njom svietle, veseli se smieh gospodskoga sina 
razliega dragom, dočim je Marijan čučnuo na krmi i 
mrko ju gleda. Ona čuje samo radostno Ivanovo klikta- 
nje, ona je obajana samo njegovim pogledom. 

Filip se probudi u zoru i jedva jedvice uzčeka dan. 
Kad popiju kavu, reče sestri: — Uzmi ključ; podji sa 
mnom u Brestovu. 

Julka se snuždi. 

Izadju iz kuće i muče stignu na svjeverni rt Bre- 
stove uvale. Bijaše krasan zimnji dan. Prud se sjajio na 
suncu, valovi pljuskahu po njem. Vjetar je jenjao malne 
posve. Sadju strmom stazicom i dodju pred svoju kućicu. 
Filip je probliedio. Do mala će se navršiti trinajsta go- 
dina, odkad ga nije tu bilo. Na tom pragu zagrlila ga 
majka, pred vratima je plakao otac, braća ga bijahu ob- 
kolila, i on je jecao i nadao se skorom povratku. Sad 
je pusta i uvala i kućica, sam je pred njom sa svojom | 
sestrom. Majka je umrla, braća su mnoga umrla,. otca 
mu ubiše, a on se vraća bogat. Julka otvori vrata i stupe 
u kuhinju obliveni suncem. Tu je sve pusto, vlažno i 

zadušljivo. Filipa poliše suze. Julka se naslonila o žrvna 
i jeca. On pomišlja, kako bi sretan bio, da su mu otac 
i majka u toj kuhinji, da se po njem vješaju braća, one 
male djevojčice i oni ernomanjasti dječaci, kojim je već 
zaboravio lica. Sve pusto, nitko nepita kruha, nikomu | 
nemože pomoći, a pun je zlata! — Podju u sobicu. — 
Ovdje je otac ležao, briznu Julka u glasan plač, poka- 
zav mu pod. Filip gledaše pod, gdje se je sada sjajilo 
sunčano svjetlo. Dugo stajaše posred sobe, niem od boli, 
a onda pane sestri u naručaj. Kad se izplaču, izadju 
na prud. 

— Nećemo prodati kućice; ostavit ćemo ključ kod 
Pavla, reče Filip. 

— Ali mogli bismo odnieti k Pavlu sve, što je u kući. 

— A, neka ostane, neće nitko odnieti, mahne tu- 
žno Filip. 

Sad se razstaše. Julka se vrne u Zelenu Dražicu, 
a Filip podje po prudu na kuk južnoga rta, pa na cestu 
i tuda u Svitan. Kad bude na rtu svitanske uvale, oda- 
kle se vidi groblje, stane i poče roniti suze. Prodje za- 
tim mimo načelnikove kuće i mrko ju pogleda. 

U Svitnu se znalo, da je Filip došao iz Amerike. 
Čim opaziše djeca, kako ide njeki gospodin u mjesto, 
odmah počeše šaptati: — Amerikan ide, Amerikan! U 
malo se smuti sav Svitan; ljudi se dozivlju, radnici na 
diljah gledaju na cestu, svi govore: On je! Amerikan! 
Mornari mu lete u susret, ljube se s njim, žene ga po- 
zdravljaju sa prozora: — Oh, Filipe, sretno nam došli! 
— Njeke starice otiru suze od ganuća. — Ah, jadan! 
neima se čemu veseliti! uzdišu te starice. Filip razpo- 
znava ljude, pita mladje, čiji su, da li im živi otac, gdje 
im je brat, pa se smije i ogledava se. Pokazuju mu 
nove kuće, što su se sagradile, odkad ga nije bilo doma. 
Ima ih sedam. Zvonar Svilić pripovieda mu, da je u 
crkvi križni put, krasne slike iz Ljubljane, a to da 

je Marko Ružić darovao crkvi. — A toranj! Filipe, zar 
 nevidiš tornja? pita zvonar. Filip se čudi tornju, jer su 
ga podigli za pet hvati. Makarić mu pripovieda, da imaju 
i čitaonicu, pa ga odvede k Jakovu Šimuniću. Hrpa ih 
djece prati. Jakov se zagleda u Filipa, pa mu opipa liepo 
sukneno odielo, i uztvrdi, da je to englezka roba. Još 
mu pokaže i svoje ptice i poče mu tumačiti, kako ih 
hrani. Filip nadari mnoge smotkami, pa se svi upute na 
južni rt, pričajući mu, kako su se tukli i gdje su se tu- 
kli. Makarić mu raztumači cielu pobunu i pokaže braz- 
gotinu na čelu. Kad dodju pred željezna vrata Ružićeva 
vrta, razstanu se s Filipom. Ružić čekaše Filipa pred 
vratima svoje kuće. Izljube se kao da su otac i sin. 
Udju u vežu. Tu se sastanu sa župnikom i sa Sofijom, 
koja poda Filipu bielu gospodsku ruku. I župnik ga po- 
ljubio. Gospodjica popita Filipa i ovo i ono, pa se udalji, 
da vidi, što se sgotavlja za objed. — Filipe, danas si 
moj gost. Šime, ostani i ti, reče Marko. 

Filip pomišljaše, da je Sofija liepa i zdrava, ako i 
je malko šepava. Kad je odjedrio u sviet, govorilo se, 
da će se Sofija udati za njekoga liečnika na Rieci. Kaš- 
nje mu javiše, da je zaručnik umro, a Sofija da je od- | 
lučila ostati djevicom. 

Filip pripoviedaše kod objeda o svojoj trgovini, pa 
kad spomenu, da će Julku povesti u Ameriku, Marko 
se uzčudi i nješto uzruja. U hip se pribere i reče, da je 
ta namisao pametna, jer da će Julki biti taj put od velike 
koristi, da će vidjeti svieta i mnogo naučiti. Sofija pomno 
slušaše Filipa, upirući mu u lice liepe plave oči. . 

Do kasna se večera razgovarahu. 

Filip je dolazio svakoga dana k Marku. Često ge 
razgovarao sa Sofijom na osami. Zapne li mu rieč, neda 
Sofija, da ju pogutne, nego ga ljubezno gleda i sokoli, 
da kaže, što je naumio. Onase s njim u malo sprijatelji, 
ali kad opazi, kamo on smjera, bude nješto hladnijom. 

To ga raztuži. Sofija, videći tu njegovu tugu, često bi 
se puta zaniela u misli. Marko bijaše opazio njihove 
poglede, pa se smiošio. 

Julka se medju tim pripravljala. Šivalo se i pralo, 
a Mare klimaše i uzdisaše, da nije za žene more. 

Jedne večeri reče Pave Filipu: 

— Sinko, moj Marijan — — ali što ću?... 

— Što je s Marijanom? 

— Kako sam vidio, Julka mu prirasla k srcu, pa 
će mu težko biti, kad se povrati — — Stara me na- 
govara, neka ti rečem, da bi ti sam pošao u Ameriku. 

— Tako, tako! He, znam ja to; pisao mi Marijan. 
A znate, šta je? Kad se vrati, recite mu, da mu je neće 
drugi preprositi. Julka je mlada, a za tri, četiri godine 
dovest ću mu ju u Svitan. Sestra će vidjeti svieta, na- 
učit će štogod, a Marijan je neće ni prepoznati, kad se 
vratimo iz Amerike. Ma i ja sam mislio, da bi Julka i 


Marijan — — — ali ne sada. Što će sirota? On ka- 
petan, a ona?... Srce bi me boljelo, da .se Marijan 
pokaje ..... Čekajte, kad .se vratimo, moći će Julka 


stupiti u kolo prvih kapetanica. 
— Kad je tako, Bože daj izpunila ti se! kimnu Pave. 


* * 
* 


U Svitnu se govorilo samo o Julki i o bogatom 
Amerikancu. Dan njihova odlazka je već bio tu. Dan 
prije sjedila je Mare već rano u jutro snuždena na og- 
njištu i poticala oganj oko dva lončića. I Filip je bio 
uranio i odjenuo se u najljepše odielo te šetaše po 
gumnu. Bijaše uzrujan, nigdje nije mira nalazio. 

— Julka, hajdmo, da nezakasnimo u crkvu, povika 
u kuhinju Filip. 
| — A hoćete li k nama na večeru? upita ga Mare. 

— Hoćemo, hoćemo. — Julka, gdje si? 

Djevojka dodje. iz sobe. Sva je u crnu. Odjevena je 
na blagdansku. 

— Mare, ja ću se vrnuti dd objeda, reče Julka i 
pogleda letimice brata. 

— Julka, nebudi diete! Obećao sam gospodinu 
Marku, da ćeš : ti doći, a sad neima druge. Koga da se 
sramiš? Ono su dobri ljudi. | | 

— Ja ću s tobom, da ih PR m ali ne k 
objedu...... : 

— Molim te, nemoj me ljutiti! Hajdmo da neza- 
kasnimo. 

U to dodje na gumno stari Pave i baci s ramena 
breme kolja. Starac se uznojio. 

: — Pave, koje dobro? upita ga Filip. 

—— Bogme, bole me kosti, odgovori puneći lulicu, 
a onda doda, svrnuv okom po moru: — Bit će vam 
liepo vrieme ! 

— Večeras popit ćemo čašu miboljasi a treba da 
mi oprostite, što sam se za danas obećao gospodinu 
Marku, kimnu Filip. 

— Žao mi je, ali kad je tako . 

Julka i Filip podju na cestu. Starci ih oprat 
očima do rta Zelene Dražice. Na kuku je Tonka pasla . 
svoje ovce i veselo pjevala, a tanki joj se glas razliegao 
u Zelenoj Dražici i u Brestovoj uvali. Opaziv Filipa, 
zašuti i rumen joj podudari licem. 

julka i Filip stignu u Svitan, zakrenu s ceste na 
široku putinu i stanu ulaziti k groblju po obronku briega. 
Putem se susretnu s Makarićem i sa zvonarom Svilićem. 
Bilo je tu i djece. 

— Dobar dan, Filipe! Već i svaki na svojem mje- 
stu, reče mu Makarić. | 

— Neće ih bura slomiti. Dok bude svieta. znat će 
se; gdje Vam počivaju Vaši, mahne zvonar. 

Filip ih gospodski nadari, pa podje sa sestrom na 

groblje. U prvi mah zapnu im oči o dva velika željezna 
križa sa zlatnimi nadpisi. Filip ih bijaše naručio na 
Rieci, a Kuzma Kirin donio ih je prvoga dana u Svitan. 
Zvonar i Makarić zaboli ih u humke. | 

Brat i sestra pristupe k grobovom svojih roditelja 
i kleknu na požutjelu travu. Ona se dva križa lašte u 
sunčanom svjetlu. Po groblju se zeleni ružmarin, dulje 
se sjene čempresa, svuda se žuti povaljena trava. Kad 
se izplaču na grobu roditelja, pokaže Julka bratu druge 
grobove, gdje su im zakopana braća. Idu od humka do 
humka, a djevojka mu pripovieda, gdje koji počiva od 
rodbine, od susjeda i poznanika. Jošte jednom poglednu 
ona dva nova križa, pa izadju tužni i zaplakani na pu- 
tinu i počnu lagano silaziti u mjesto. 

U Svitnu je zvonio srednji zvon na mrtvačku pjevanu 
misu, koju je dao služiti Filip za svoje pokojne. Vedar 
bijaše zimnji dan, zrak tih, more mirno. Sunce je odsko- 
čilo od Velebita za dva vesla. Na diljah blied je plamen 
lizao bokove jedne ladje, dim se ravno u vis dizao a tihom 
ge uvalom širio miris pakline. More se svjetlucalo oko 
jedne ladjice, što je veslala u uvalu. 

Malo za tim odzvoni na misu. U crkvi bijaše mnogo 
ljudi. Julka tiho plakaše, kad spominjaše siedi župnik 
imena njezinih roditelja, a njeke mornarske udove otirahu 
suze, slušajući njezino jecanje. I Filipu navru suze kad 
počme Jakov Šimunić moliti mrtvačke litanije. Puk mu 
glasno odgovaraše. | 

Po misi podju Julka i Filip k Marku Ružiću. Pri 
objedu reče Marko Filipu, neka bi mu češće pisao iz 
Amerike, a što se tiče vrta, da se nebrine, jer da će mu 
drage volje prodati južni dio. Filip bijaše nakanio gra- 
diti kuću u Svitnu, kad se vrati iz Amerike, pa promi- 
šljaše, gdje bi bilo najsgodnije mjesto za tu kuću, jer 
nije htio biti na osami u Brestovoj uvali. Odkriv svoju 
namjeru Marku i popitav ga za savjet, reče mu Marko, 

da +može sazidati kuću na južnom kraju njegova vrta, 
koji da je dosta velik. 

Sofija bijaše do skrajnosti ljubezna g J ulkom. “Šalila 
se s njom kao da joj je rodjena sestra, sokolila ju i me- 
tala joj na tanjur jelo, moleći ju, da se nestidi. Filip 
joj zahvaljivaše na dobroti, koju izkazivaše njegovoj se- | 
stri. I župnik se trsio, da razveseli Julku. 

— Dakle sutra na Rieku? klimaše Marko, zaokupiv 
ljubeznim pogledom Julku. — Čuj, Filipe, momu Ivanu 
bit će žao, što te nije vidio. On je sada u Milanu. Da- 
nas sam mu pisao, da ćete u Ameriku za koji dan 
—— — Da, Ivanu će čudno biti ...... zašuti Marko i 
zamisli se. 

Julka sklone oči. Sofija ju živo promatraše. 

Kad ustanu od stola, pozva ih Marko u svoju sobu. 
Na stolu bijaše više slika. Marko dade Julki zlatan lan- 
čić, o kojem je visio krasan medaljon. Djevojka se za- 
hvaljivala i rumenila, veleći, da već ima jedan takav 
lančić, da joj ga je donio Filip. 

— A zar nećete meni ništa u s spomen dati? mašti 
se Filip, gledajući slike na stolu. 

— O, drage volje! Evo ti fotografije moje i Ivanove. 
Na, evo ti i Sofijine. Bratove neimam, sleže ramenima, 
pa doda: — Brat neće . 

— E, e! nije to za šneniči Filipe, ja se nisam: ni- 
kada dao slikati, nasmije se župnik. 

Dodje i čas razstanka. Dugo se vremena razstajahu 
i pozdravljahu. Filip stisnu ruku Sofiji i nasmieši joj se, 
a ona malahno pocrveni, pa mu zaželi sretan put i još 
sretniji povratak. 

Župnik ih blagoslovi i otare suzu, a Marko reče, 
da će ih pratiti do pć6 puta. 

Bijaše krasna noć. Pun se mjesec pomaljao iza otoka, 
Krka, kada stigoše nad Brestovu uvalu. Marko i Filip 
razgovarahu o kući, što će se sagraditi na južnom rtu 

svitanske uvale. Julka ih je slušala i gladila Mora, koji 
hodaše uz nju. | | 

Marko poljubi Filipa i umoli ga, neka čuva sestru 
kao svoju zjenicu, a Julki reče, neka bude dobra i neka 
ga nebi zaboravila. Glas mu igrao od ganuća. 

Julka uhvati objeručke Markovu desnicu i htjede 
ju poljubiti. | 

— Ne, dušo! Amo, na moje grudi, amo! Ti neimaš 
otca, reče Marko i poljubi ju u čelo. Pokrije oči, okrene 
se naglo, i pozdravi ih jošte: — S Bogom, s Bogom! 

Brat i sestra ostaše ganuti i gledahu za njim. Nje- 
gov se visoki stas sve to većma gubio u mjesečini. Kad 
im izčeznu iz vida, nastave svoj put u Zelenu Dražicu. 

— Marko je dobar kao da nam je otac, reče 
Filip tiho. 

— Da, on je dobar, dahne Julka i obori oči, 
sjetiv se svega onoga, što u posljednje vrieme bješe do- 
živjela. 

— Julka, što ti je? upita ju brat, opaziv njeno 
mučno disanje. 

— Meni? — — Ništa, šane i prodje rukom preko čela. 


XIII. 


Još nebijaše sunce ogranulo, a Pave stajaše već nA 
gumnu pred kućom. Stegnuv obrve, zamišljeno je zurio 
u more. Na iztočnom obzorju sivi su se oblaci sakupili 
u velike hrpe čudnih oblika, kao njeke pljosnate gore, 
koje se micahu i razstavljahu, te se pretvarahu u gro- 
made nalične otokom, a po njima kao da se dižu kli- 
sure i kule. Sunce, krijući se jošte za Velebitom, već 
im zlatilo rubove, probijalo ih na tanjih mjestih, pre- 
lievalo se u svih žutih bojah, sad kao da ih liže plamen 
po vrhuncih, sad kao da su im se skutovi digli iz mora 

što se je lagano prelievao u rujni prosjev, pa onda u 
najnježnije bliedo rumenilo, a na zapadu kupala se istar- 
ska gorska kosa u ružičastom plavilu. U dragah je ćušio 
jutarnji lahor i nanosio nad more tanku maglu, koja 
obavijaše njeke rtove otoka poput zlatne i prozirne ko- 
prene. U Zelenoj Dražici sve bijaše tiho, samo se čulo, 
kako Mare melje kavu. 

Pave svede oči na južni rt Zelene Dražice. Za kli- 
surami se čuo pljusak vesala. Prodje hip, pa se začu i 
smieh. Sjajno je sunce ogranulo. Iza rta pomoli se vrh 
jedrila, koje se sve to većma odkriva, pa još dva zaves- 
ljaja i eto ubrana biela jedra, gdje se sjaje na suncu, 
ljuljajući se lagahno. Za hip se ukaže i crna prova 
brodice, a onda veslači i Kuzma Kirin, koji se je 
upirao o dugo veslo, gurajući nogom ravnalo krmila 
na desno, da tako okrene ladju u dražicu. 

— Ola, ola, Filipe! Ustan' srce, rodilo se sunce! 
povika iz svega grla Kuzma Kirin. 

— Ej, koje dobro? Ustali smo, ustali! odazove mu 
se Pave sa gumna. | 

Brodica zapuzi u Zelenu Dražicu i sjeknu uz kraj. 
U Stipetićevoj kući nasta žurba. Dva Kuzmina mornara 
dodju u kuhinju i naprte na se svaki po jednu škrinju. 
Ostali poberu pomanje stvari, pa se svi upute k moru. 

Julka bijaše nevesela i plačna. Tonka ju pitaše čas 
OVO, čas ono, i nesmetaše s nje očiju. 

— Filipe, ako mi se namjeriš gdje na onu moju 
djecu, reci im, neka se čuvaju svakoga zla i neka nam 
pišu, jecaše Mare. Okrenuv se Julki, uzdahne: — Da 
si mi barem ti ostala! Kamo ćeš, siroto, po moru? 

Sad se svi izljube. Tonka glasno plakaše za svojom 
dobrom Julkom. Pave nemogaše govoriti. 

— Ala, ala, homo ća! Odveži gPiop) povika 
Kuzma mornaru. 

Filip i Julka skoče na palubu i podju na krmu, da 

se tu namjeste. Filip porazdieli njekoliko smotaka mor- 
narom, koji ih spraviše za nedjelju. Mornari upru veslom 
o kraj, odtisnu se, pa zaveslaju i izpuznu iz dražice. 

Stipetićevi se vraćahu malom stazom k pustoj kući. 
Julka ih pratila suznima očima. 

— Bog s vama! povika drhtavim glasom. 

— Bog te pratio, siroto! odazva se Mare, zaljulja 
glavom, zalomi rukama i sklopi ih pod bradom, te idjaše 
sgurena, kao da moli. 

Ladja se lagano zibala pod zamahom veslača, a 
jedro je klatilo. Sunce je obasjalo Julku. Njezina duga 
sjena pratila je ladju, mičući se po tihom površju: mo- 
droga mora, u kom se naglo lamahu sunčani traci. Julka 

je pokrila oči rubcem, pa tiho plakaše. 
| —- Julka, gledaj Tonku; maše ti rubcem s kuka, 
reče Filip. 

Djevojka pridignu glavu i svrnu oči na obalu. Zale- 
prša dva, tri puta rubcem, pa se nasloni na bratovo rame. 

Filip pripoviedaše Kuzmi, da će mu ono malo polja 
obdjelavati Pave, mreže da su sagnjile, a kućica u Bre- 
stovoj da nije ničemu, nego da će sagraditi baš malu 
palaču, kad se vrati iz Amerike, gdje da neželi ostaviti 
svojih kostiju. Razgovarahu i o Marijanu. Kuzma reče, 
da je mladi Stipetić momak od oka, da je pravi mor- 
nar. Prignuv se, šaptne Filipu u uho: — Šteta, što je 
odviše zagledljiv u ženske glave. 

Kad budu na poć puta, razgrnu na krmi ručak. Mare 
im spekla purana. Svi se liepo najedu i još im preteče. 
Kad mornari tvrdo založe, nategnu čuturu, pa udri da 
opet veslaju. Mali Pićo veslaše na provi i dugo se 
vremena oblizavao. Filip se šalio s ribarskim dječakom 
i pitao Kuzmu, da li mu je mali od nužde na Rieci, 
jer ako nije, da će ga on trebati. 


— Treba da koješta nakupujem, a Pićo će ići sa 
* 

mnom, pa će nositi u gostionu nakupovane stvari. — Ej, 
mali, poznaš Rieku? pitaše Filip. 

— Poznam, šior. 

— Dobro, kupit ću ti liepu kapu, obeća Filip. 

Pićo pocrvenio do ušiju od radosti. Ako i dječak, 
znao je već, da je medju rečenim i stečenim gora po- 
sriedi, ali je Filipu vjerovao. 

— Neću ga trebati na ladji. Dala mi ga majka, 
da štogod nauči i da se najede baškota, nasmije se Kuzma. 

Julka se često okretaše prama Svitnu, gdje se nije 
više razabiralo ni rtova, ni uvala, nego se duljila nad 
morem samo ona siva i sura obala. Još nije bilo podne, 
kad je unišla brodica u riečku luku. Tih lahor na- 
nosio je iz luke onaj osebujni vonj ugljena, pakline i 
lanena ulja. Čulo se zviždanje, udaranje batova, pljusak 
vesala, topot konja, pa povici u muklom žagoru, čudna 
vreva i graja. Pred jednom palačom sjatilo se mnogo 
svieta, a iz jedne kućetine izlazili su ljudi kao mravlje. 
Čuli su se bubnji i vojničke trublje. Njeke se ladje mi- 
cahu, iz parobroda sukljaše dim, kroz jedrila i križeve 
bielile su se palače, nanizane na obali. Prolazeći medju 
velikimi brodovi, dovuče se Kirinova brodica u iztočni 


kut luke. Kad se utisne medju ostale brodice, izkrca se | 


Filip sa sestrom, koja se svemu čudila. 

Julka nije bila na Rieci od svoje pete godine. Bi- 
jaše tada oboljela, pa ju je pokojna majka, osvjedočena, 
oda su djevojčici uroci, bila odvela na Trsat, jer je i 
onako imala da izvrši jedan zavjet. Sied je fratar bla- 
goslovio djevojčicu, a majka se na to veselo vratila u 
Brestovu, te se dosta načudila, što joj nije Julčica od- 
mah ozdravila. Kad majka vidje zlu i goru, na svu 
sreću nadje se njeka mudra kuma, koja joj pripovjedi, 
da se trsatski fratri nerazumiju u uroke, nego neka 
podje na Rieku k otcem kapucinom, a da joj i netreba 
Julke sa sobom povesti. Dosta da je Julkina haljinica. 

Pokojna ribareva žena pohiti na Rieku, uzev haljinicu 
svoje kćerke. Tu haljinicu bješe prostrla na jednom pro- 
zoru u hodniku manastira, a njeki otac kapucin, mlad 
kao kaplja, liepo je blagoslovio Julkino odielo. To je 
pomoglo, jer je djevojčica nakon mjesec dana ozdravila, 
pa što više, od tada nije joj moglo nauditi ničije 
zločesto oko. Julka bi dapače odmah bila ozdravila, da 
nije ribar bio dozvao liečnika, po nagovoru Marka Ružića. 

Kuzmini mornari izkreaju škrinje, a Filip podje sa 
sestrom u gostionu ,k Zviezdi“, i tu uzme dvie sobe. 

— Hoćemo li ostati dugo na Rieci? zapita ga Julka. 

— Prekosutra polazimo parobrodom u Trst, reče joj 
brat i umoli ju, da se nebi stidila kod objeda, ako bude 
mnogo gospode oko njih. 

Julka mu obeća, da se neće stiditi i da će biti ve- 
sela. Brat ju radostno pogledavaše. | 

— Julka, po objedu ćemo u grad. — — Hoćeš li 
me slušati? Znaš, liepo si i čisto odjevena, ali nismo 
više u Svitnu, a ja imam, hvala Bogu, par krajcara. 

Djevojka se osmjehnu i obeća, da će ga slušati. Nije 
slutila, što misli Filip. Kod objeda bijaše vrlo uzrujan, 
razmišljajući, što da joj kupi. U gostioni je bilo gospode, 
ali se Julka nije nikoga stidila. Ako i ribarska kći, znala 
ge liepo ponašati. Bijaše mnogo naučila kod Ružića, gdje 
je vidjela, kako gospoda sjede pri stolu. Njoj bijaše pri- 
rodjena njeka mila otmenost i u kretu i u domjenku. 
Divotni se sklad njezina tiela crtao i pod jednostavnom 
crnom haljinom. Ruke joj nisu bile kao u težakinje, nego 
čiste i liepe, ako i nješto pocrnjele od sunca. Njeno izra- 
zito lice, svaki pogled, svaki smiešak, sve to bijaše više 
nego li gospodsko. 

Po objedu podju k luci i uzmu sa sobom maloga 
Pića. Sad se upute na ,,Corso“, pa udju u velik dućan, 
gdje se prodavahu i gotove ženske haljine. Filip reče 
trgovcu, neka izabere liepu suknenu kabanicu za njegovu 

sestru. Julka se sada stidila i šaptala bratu, da ona neće 
toga nositi. Brat ju tiho ukorio. Trgovac umoli Julku, 
da obuče kabanicu. Bijaše joj težko pri srcu, ali popusti, 
jer se Filip mrgodio. Primjere više kabanica, a napokon 
klikne trgovac: — Ha, ova kao da je salivena na go- 
spodjici! — I u istinu krasno joj pristajaše ta crna ka- 
banica, skrojena na život, duga do koljena, s liepim cr- 
nim krznom oko vrata i oko rukava. Julka ju svuče 
pa ju zamotaju i predadu Piću. Filip upita trgovca, gdje 
bi mogao naručiti par haljina za sestru. 

— Gospodine kapetane, odvest će Vas jedan od mo- 
jih mladića k Manietti. Dobra šilica! reče trgovac taruči 
ruku o ruku. 

Sad podju ka gospodji Marietti. Bijaše kod te Ma- 
riette pet, šest li mladih švelja, koje se čudjahu Julkinoj 
jedroj ljepoti. Filip umoli gospodju, da bi sašila dvie 
crne haljine za njegovu sestru, i da bi te haljine sgoto- 
vila do sutra popodne. Marietta sluša i strogo pogledava 
jednu bliedu švelju, koja se porugljivo osmješkuje. 

— Gospodine kapetane, ja bih Vam preporučila crni 
terno, reče Marietta. 

— Gospodjo, terno ili Libo učinite, kako Vi 
znate, nasmije se Filip. 

Marietta uzme mjeru na krasnom Julkinom tielu, i 
obeća, da će sama donieti haljine ,k Zviezdi“. Filip 
izbroji na račun trideset forinti, pa umoli gospodju, neka 
bi sama sve kupila. 

Od švelje podju opet na ,Corso“ u dućan, gdje se 
prodavala rubenina za gospodje. Od svačesa kupi Filip 
po dvanajst komada. Kad baci trgovac na klupu njeku 
čudnu stvar, pocrveni Julka i reče, da ona toga neće. 

— A za što na? upita ju brat. 

— Neću; vidjela sam to na gospodji Albini. 

Trgovac, vremešan čovjek, omjeri izkusnim okom 
krasni i vitki Julkin stas, preleti pogledom po divotnih 

grudih, pa odrine rukom corset i našali se, smiešeći se 
otmeno: — Toga baš i netreba gospodjici! 

Filip kupi u tom dućanu i dva crna vunena rubca, 
da mu se sestra njima omotava oko glave. Ti rubci bi- 
jahu kao mreža i mekani u Julkinoj ruci. Trgovac joj 
jednim obavije glavu i prebaci joj preko ramena okrajke, 
veleći, da se ti rubci tako nose. | 

Iz toga dućana vrnu se u gostionu. Pićo je sve nosio 
u naručju. Putem bi svaki čas zastajao, jer bi mu 
opao sad jedan zamot, sad dvie kutije, a dječarac se 
mučio, sramio, pobirao i potrčavao, dok mu se opet nebi 
štogod spuzlo iz naručja. Nebi dugo, eto ih opet na 
»Corgo“. Sad će k postolaru. Filip kupi dva para cipela, 
sestri. Julka obukav jedan par, gleda svoje malene noge, 
pa misli, da nisu njezine, nego Tonkine. Cipele ju tište 
malko. Brat veli, da će koža popustiti. A Pićo, gdje je 
Pićo? — A, eno ga! Stoji kao da se ukopao pred nje- 
kim dućanom. Zablenuo se u kape i šešire. Filip kupi 
kapu malomu. Pićo ju suknu u njedra. 

Sutradan bane Marietta u gostionu. Djevojčica je 
njeka nosila haljine. Filip udje u svoju sobu, a švelja 
uze oblačiti Julku. Ogledava ju sa svih strana. 

— Izvrstno! Pristaje da nemože bolje! Sada da vi- 
dimo, kako je skrojena ova druga. Koja Vam se bolje 
svidja? 

Julka nezna, što da kaže. Već je izmučena; brat 
ju nagnao u velik tjesnac. Švelja ju okreće, diže joj 
ruke, gladi joj ramena, ravna joj haljinu po njedrima. 
Julka podnosi strpljivo sve te muke, da nebi razljutila 
brata. Marietta veli, da jei nrmga haljina majstorski 
skrojena. 

— Gospodine jajeta: dodjite, dodjite! viče Ma- 
rietta. 

Filip uljeze u sobu, stane, nakrivi glavu, pa ogle- 
dava sestru onim jednim okom, i zadovoljno se smieši. 

Djevojci se čini, sapelo ju oko pasa. I rukavi joj 
gapinju oblu ruku od lakta do ramena, ali haljina baš 
kao da iztiče dražest te ruke, stišćući mladu i čvrstu 
mišiću. | | 

Marietta primi novac, pa izadje iz sobe, klanjajući se. 

Julka je obnemogla, lice joj se žari, čelo joj se 
znojem orosilo, liepe joj se grudi nadimaju, sapete u 
crnom ukusnom odielu. Sve ju steže, nemože se ganuti. . 

— Filipe, ja neću nositi .... 

— Nebudi diete! Viš ju, sad plače! Julka — — 
molim te — — ti ćeš me razljutiti. 

Sjede do nje, poljubi ju, pa uze da ju nagovara, 
kako treba da ga u svem sluša. Svoj bi život dao za 
nju. Ta zar mu nije ona sve na svietu? On, Filip, koji 
ima petdeset hiljada, a i više, pa on da nepotroši koju 
krajcaru na svoju sestru? Što! njegova sestra da nebude 
odjevena kao što su djevojke u gradu, djevojke, koje za- 
služuju svoj kruh iglom? Pa što za to, ako su se ro- 
dili u Brestovoj? Zar nije na Rieci brodovlastnika, koji 
su bili u mladosti mornari, sirotinja? A njihove žene, 
njihova djeca? Ma sve u svili i zlatu! 

Prodje sat. Julka i Filip prolaze ,Corsom“. Ljudi 
se obaziru za nepoznatom krasoticom. Nagadja se: bit. 
će mu žena, možda sestra, a što je da je, divota! Dra- 
žestno joj je obavio crni rubac lijepu glavu. Kabanica 
joj sapinje vitki i gibki stas oko pasa, pa se čini, da je 
ponarasla, da se izdiže na polet. Krasna je i mila, te 
čila i jedra, kao da si ju odsjekao od onih njezinih kli- 
sura, a hod je naravan, lagan, bez prenavljanja ili kako 
bi Pavlova Mare rekla, nije ta djevojka prečupija. Svaki 
kret odaje nježni i dražestni sklad njena stasita tiela. 
Na grudima joj se sjaji zlatni lančić. I sat joj je kupio 
Filip. Ruke je utisla u liepu rukovnicu. Burin duva 
»pCorsom“ na riedke zapuhe i uzdiže joj po ramenih 
vunen rubac i miče duge crne dlake na rukovnici, kao 

kad duva vjetar po mekanoj i povaljenoj travi. Julki je 
drago, što joj je brat kupio tu rukovnicu, jer da ima 
od nje njeku korist, da može u njoj ugrijati ruke, ali 
drugo.... one gospoštije .... 

Domala došeću pred Kirinovu brodicu. Filip se 
smieši od velike radosti, godi mu, što je Kuzma raz- 


kolačio oči. I mornari se Kirinovi čude. — Ma je li to 
Julka! — E, neima ovake ni u Anverši! reče jedan 
mornar. — Iz ladje viri i jedna nova kapa. Julka je 


sklonila oči k zemlji. Živa ju je plamenica oblila. 
Filip se dogovori s Kuzmom, da će zajedno k večeri, 
pa se udalji. Kuzma pripoviedaše gospodarom njekih 


brodica o ribarevoj djeci, o njihovoj nevolji i o sreći, - 


što ju je našao Filip u Americi. 

Oko desetoga sata noći razstaše se s Kuzmom, koji 
skoči u svoju ladju. Filip i Julka odšetaše na kraj ve- 
likoga ključa, što zatvara luku, da ju brani od juga. 
Noć bijaše sjajna. Vjetar bi kadšto zašumio u oputu 


jedril& velikih ladja. Te ladje, nanizane jedna uz drugu, | 


crnile su se kao kakve velike nemani. Sjaj svjetiljka, 
nasadjenih po obali, duljio se morem u luci. I po koji 
okrugli prozorčić na parobrodih sjajio se tiho. Julka se 
oslonila o bratovo rame, te gledaše prizor, koji joj do 
tada nebijaše poznat. Kirinova je brodica puzila sredi- 
nom luke. Kad im se malko približi, stanu se dozivati 
i pozdravljati s Kuzmom. Malo čas, a brodica odmakne 
i dojedri do jedne velike ladje, privezane za plutaču 
pred lukom, na radi. Brodica se sakrije za ladju kao 
za kakav otočić, pa se opet pokaže s druge strane. Njeno 
ge jedarce sjajilo u mjesečini i lagano odmicalo prama 
istarskoj obali, što se je razabirala u tankoj srebrnastoj 
maglici. Julka nesmetaše očiju s biela jedarca. To se 
jedarce primicalo k obali, gdje se je ona rodila. Njoj 
se činilo, da vidi svoju zabitnu Brestovu, svoj prud, 
klisure, grebene, te kao da razabire pljusak gorskoga 


 . 

slapa. Julka pomišljaše, kako se sada sjaji mjesečina po 
suroj vrleti iza njezine kuće, kako ulaze traci u malu 
gobicu, gdje je otac ležao, pa se sjeti svega, i jedarca: 
ribarice i mreži i toplih noći, kada je slušala na pro-: 
zorčiću šapat usnule prirode. Sad je pusto u onoj kućici 
i oko nje, a tamo nad Svitnom, iza biele crkvice sjaje 
se ona dva križa sa zlatnimi nadpisi... 

Oko Julkinog srca svije se tuga. 

— Hajdmo doma. Sutra treba da uranimo, pa sretno 
u Ameriku, reče Filip. 


XIV. 


Ivan Ružić bješe doprhnuo iz Beča u Svitan njeg- 
dje oko Uzkrsa, tri mjeseca po Julkinom odlazku. Sviet 
se jošte bunio proti Marasu, pa bi svake nedjelje došlo 
do izgreda. Ljudi se pozivahu hrpimice k suđu, revno 
se vodila iztraga proti buutovnikom, a kad dodje do ko- 
načne razprave, eto bruke i sramote! Oko dvađeset se- 
ljaka baciše u tamnicu, odsuđiv koga na dva mjeseca, 
koga na pet, pai na više. To da su bili začetnici pobune. 
Talijanski istarski listići malo su pisali o toj konačnoj 
razpravi, ali su za to tri mjeseca trubili, kako je sav 
narod vikao, da neće hrvatskih škola. 

Maras bivaše sve to bjesnijim, videći, da ga štite 
njeka gospoda, a sviet se bunio i proti _ njemu i proti 
njegovim zaštitnikom, jer još nije bio Ružić potvrdjen 
načelnikom, pa tako još nebijaše ni reda u obćini. 
Od dvadeset obćinskih zastupnika dalo ih je osamnajst 
svoj glas Marku Ružiću. Seljaci i mornari svi se sada | 
pribiše uz Marka, a Marasovi stupovi bijahu dva posto- 
lara, dva propala trgovčića i učitelj Peregrini. Stipe 
Mikić bijaše jošte pandurom, jer se nije našlo čovjeka, 
koji bi bio htio stupiti na njegovo mjesto. 

Obćinsko zastupstvo zahtievaše račune od Marasa, 
nu on mu se smijaše izprva u brk. Kašnje dodje i do 

gustih, te se u uredu bučilo, psovalo i grdilo, a sviet 
se sakupljaše, misleći, da se kolju obćinski otci. Maras 
napastovaše ljude za svaku malenkost, globio ih radi 
paše, radi lova, dozivao ih u ured, grozio se, srnuo u 
svakojake nepodobštine. Obćinari nemogahu više podno- 
siti ruga, da im načelnik psuje i majku i otca i Boga. 
Mornari se neklanjahu, nego odbij krupnu još krupnijom. 
Njeki se mornar bio posvadio s Marasom, psovka mu 
puknula iz ustiju, pa omjerio i smjerio ga u nos. Tuži 
Maras mornara. Okrvavio ga. Mornar bi odsudjen na 
pet mjeseci. E, nije šala, udario ga u uredu, u tom 
skrovištu Marasovske obćinske oblasti. 

Obćinsko zastupstvo obtuži načelnika, da pazari ob- 
ćinskim imetkom, da je pronevjerio silu novaca. Ružić 
ga bješe tužio radi onoga krivotvorenoga pisma, a njeki 
ga mornari prijaviše, kako ih je na vjeri prevario. Iztrage 
ge otežu, a Maras se koči i bani u obćinskom uredu, 
sam podaje izvješća pravici o tih iztragah, sam pošilja 
službene podatke, sve je još u njegovih ruku, pa mu go- 
spoda za toivjeruju. Maras po starom običaju krpari spise, 
briše, zapliće, trga, zameće sudu trag, pravi je goso. Nje- 
gove zapoviedi sa načelničke stolice su sve to objestnije, 
unatoč što mu narod u lice spotiče, da je okrao obćinu, 
da je prevario stotinu ljudi; a i svi potvrdjuju Kuzmi 
Kirinu, kad on kaže, da je Maras najveći obješenjak pod 
kapom nebeskom. 

Svitanci sdvajaju i vele, da se je pravica udavila u 
moru. Kada dodju u Svitan gospoda od suda, da vode 
iztragu proti Marasu, on im zna stvari tako  prika- 
zati, da nemogu bjelodano odkriti njegova bezakonja 
i nasilja. Marko Ružić nesdvaja, nego govori o boljoj 
budućnosti i miri ljude. Ivan tvrdi, da budućnost ne- 
nosi Svitancem u svojem krilu pečenih purana, nego 
da treba raditi iz svih sila, da se čim prije skrha vrat 
nametniku. — Narodu treba pomoći, veli Ivan svomu 

oteu, treba ga izbaviti iz lihvarskih šaka dotepenaca, 
treba buditi u narodu otačbeničku sviest i narodni ponos, 
pa to bez prekida, svakom prilikom, neumorno, sve .dok 
se lav probudi, dok uvidi, da mu se je tudjinac ušuljao 
u kuću, da ga gazi, robi, grdi i prezire. — Otac drhće 
za svoga sina, koga da bi mogla naprasitost upropastiti. 

— Što, ove propalice da nam zapoviedaju? ljutio se 
Ivan. — Teodoro Maras, takvi ljudi da gule naš puk? 
Ovo da su Talijani? A zar se nebi sramili pravi Talijani 
ovih naših nametnika, kad bi znali, u kakve svrhe rabe 
talijansko ime? Pravi su Talijani slobodouman narod, 
ali ovo, ovo je izmet, komu je domovina žep. 

— Ivane!... drhće otac. 

— Ali molim te, kako da se nežestim? — —- Čuj 
me, dragi otče! Vidiš, ti si dobar, ti svakomu pomogneš 
— — ali to sve nije dosta. Ti možeš spasiti narod i 
naše obćine i Jalšanske, jest, možeš. Pomozi ljudem, daj 
im novaca, spasi ih iz šaka ovih krvopija. Narod će odah- 
nuti, kad plati lihvare. Pa da i izgubiš polovicu imetka, 
nećemo umrieti od gladi. Otče, to nije žrtva, to je waja 
dužnost. Oprosti! 

Marku se orose oči i zagrli svoga sina. 


* * 
* 


Maras se baš u to vrieme posvadio sa Anselmom 
Panellom, u koga bješe umolio novaca. Anselmo ni da 
čuje, nego se razljuti i stane ga psovati. Često se opijaše, 
pa bolje da se sukobiš sa nečistim nego li s njim, kad 
je mamuran. Maras bijaše u velikoj stisci radi obćinskih 
novaca. Toliko je godina varao ljude i punio žepove, ali 
je i mnogo toga pošlo netragom. Kirin je više puta pri- 
poviedao, kako troši Maras na hiljade i hiljade na njeku 
nevriednu ženu na Rieci. Jednoga se dana sav Svitan 
osvjedočio, da je Kuzma istinu govorio. Kad prisiliše 
okolnosti Marasa, da stisne kesu, dodje ona žena sa dvoje 

malića u tihi Svitan i potraži načelnika. Bijaše to ve- - 
lika sablazan. Sila se svieta bilo načetilo na sjevernom 
rtu oko Marasove kuće. Žena zahtievaše mnogo hiljada 
i nije se dala iz kuće, a Barbara biesno nasrnu na nju, 
pa se do krvi izgreboše, gurajući se dućanom. Maras umiri 
svoje zlato, otvoriv kesu. Barbara oboli od gnjeva. Gašpar 
Makarić dokazivaše, da joj se žuč razlila oko slezene. 
Načelnik bijaše ogorčen; sto ga briga trlo. Isti ga 
Anselmo ostavio na cjedilu. Peregrini ih htio pomiriti, 
jer da je trebalo okaniti se svih osobnih razmirica, kad 
se radi o spasu Istre. Anselmu nije bio pred očima spas 
Istre, njegove misli baviše se neprestano sa liepom Albi- 
nom, koja ga nije mogla više podnositi. Odkad se razbila, 
Estella, njegov brod, stao se Anselmo još češće opijati. 
Kadšto bi buljio do po noći u čašu, sam, zamišljen, mrk, 
a kad bi pomišljao, da se Albina na njega neobazire, oči bi 
mu se zakriesile, sav bi uzdrhtao od grozničava biesa. 
Estella se razbila. Stara se Mare zavila u crno. 
Koliko li suza i naricanja! Kalušković bijaše dojedrio u 
Bristol. Izkrcav žito u tom gradu, odvede tegleća par- 
 njača Estellu u Cardiff, što leži nasuprot Bristolu, na 
ušću iste rieke, Severna. Taj je put prevalio Kalušković 
za jedan dan, te je odmah našao tovar posredovanjem 
poznatoga Bokelja conte Lukovića. Estella se nakrca 
ugljena za Carigrad, odjedri iz Cardiffa i dojedri za tri 
dana u blizinu pogibeljnih otoka Scilly. Noć bijaše mračna, 
a vjetra sila. Brod naleti na grebene. Petorica se mor- 
nara izgubilo. Od Svitanaca našao je smrt u valovih je- 
dini Luka Stipetić. Englezki su ribari spasili ostale u 
osvitak. Estella se u malo razpala. Ribari sretno doje- 
driše u Cardiff sa jadnici, koje bjehu ugrabili moru. 
Kalušković obaviesti Anselma o brodolomu. Anselmo se 
opije. Tri dana poslije prve viesti stiže iz Cardiffa pismo. 
Kalušković javljaše, kako se je namjerio na veliki ame- 
rikanski brod, koji bijaše na prodaju. Brod da je jošte 

- dosta čvrst, te da se zove Niagara. Ciena petdeset hi- 
ljada. ,Ako kupimo tu nav,“ piše kapetan, ,krcat ću 
ugljen za Rieku. Dat ćemo svaki dvadeset i pet hiljada. 
Odgovorite brzojavom.“ — Anselmo odgovori, da pristaje. 
To se sbivalo oko Uzkrsa. 


* 
* * 


Krasan bijaše lipanjski dan. Maistral je veselo 
duvao. Neobično velik brod jedrio je sredinom tjesna 
Velih vrata. Malko se približio istarskomu kopnu. Nad 
krmom lepršala je velika zastava. Niagara pozdravljaše 
Anselma Panella. 

Stari Pave reče ženi, zureći u brod: 

— Marijan će do noći u riečku luku, ako vrieme 
neokrene. 

— A Luka, moj jadni Luka! Nikad ga već moje 
oči ugledati neće! plakaše starica. 

Sjedila je na kućnom pragu i gladila glavu maloj 
Tonki, koja takodjer jecaše za bratom. 

— Oh jadni moj Luka! Što nebih dao, da mi jedriš 
na tom brodu, zajeca Pave. | 

Ostavi ženu i kćerku, pa podje za kuću u vrt, gdje 
se do sita izplače. Kroz guste grane velike trešnje po- 
škropilo je sunce starca mornara, naslonjena o deblo. 
Sieda mu je glava pognuta, narovano lice suzami na- 
kvašeno, a u ruku, sklopljenih pred sobom, drži modru 
mornarsku kapu i gleda u zemlju, kao da je pred njim 
grob sina. | | 

Tjedan dana iza toga dodje u Svitan Marijan s ma- 
lim Franom, Julkinim bratom. Mare nemogaše da se 
nagrli svoga sina. I ona i Pave zahvaljivahu Bogu, da 
im je barem njega očuvao od zla. Starci plakahu, a sin 
im pripoviedaše o brodolomu i kazivaše, da nije vidio, 
kada baš i kako se je utopio brat, jer da je bila noć , 
mračna. I mali Frane opisivaše sve strahote brodoloma. 

Marijan posjeti Marka Ružića i župnika. Ivana nije 
već bilo u Svitnu. Dugo razgovarahu o Filipu i Julki. 
Nitko nije htio govoriti o Julkinom odbjegu od Anselma 
Panella. 

Marko reče Marijanu, kad ostaše sami: 

— Marijane, ti ljubiš Julku. 

Mladić se sbuni. 

— No?... nasmieši se Ružić. 

— Da nije otišla s bratom ... 

— Vratit će se. 

— Mislite? 

— Bez sumnje. Ako ju ljubiš, bit će ti ženom, reče 
Marko i živo ga pogleda. 

Marijanovo lice sinu od radosti, no u malo se snuždi. 

— A tko bi znao, što će Julka?.. | 

— Jesi li s njom govorio? 

— Jesam. 

— Ljubi li te?. 

— Neznam — — — valjda... 

— Vidjet ćemo. Da, moja briga, moja, kimnu Marko 
i potepa ga po ramenu. — Jošte ste mladi; dok se ti 
vratiš s puta, vratit će se i Julka. 

Marijan bio se sastao s gospodjom Albinom na Rieci, 
kamo bijaše došla sa Anselmom onoga istoga dana, kada 
je Niagara dojedrila u riečku luku. Liepa se udova na 
njega malo obazirala; prenavljala se kao da ga nevidi, 
a s Kaluškovićem bijaše ljubezna kao nikada prije. S naj- 
većom ga nježnosti susretaše, pozorno ga slušala, veselo 
se iznenadjivala, milo na njega uzvraćala oči, pa ih stidno 
.k zemlji sklanjala, kako je već kada trebalo. U svačem 
.mu je ugadjala, i svaku mu rieč odobravala kretom glave, 
posmjehom i pogledom. 

Udova se bila vratila u Svitan nakon deset dana, 
ostaviv Kaluškovića u najvećoj uzrujanosti. Kapetan je 
čeznuo za krasnom udovom. Čim mu dopustiše poslovi, 

doleti u Svitan na krilih ljubavi. Sad pukne glas o sva- 
tovih. | ' 

Niagara je medju tim zobala dužice za Bordeaux. Još 
mjesec: dana, pa će odjedriti. 

Anselmo se ljutio i mrgodio, kada se je osvjedočio, 
da se Adam Kalušković nešali, nego da se u istinu kani 
ženiti. Jedovan i mrk bez prekida mumljaše i prigovaraše 
udovi za svaku sitnicu, ali ona, domišljata i hitra, sva- 
čemu je nahodila kraja. Sladkimi riečmi oplete ipak An- 
selma. Nikako se nije htjela posvema razkrstiti s njim, 
jer njene se misli nemogahu odtrgnuti od Anselmova 
imetka. Anselmo bijaše od njeko doba osobito blag 
i ponizan prama Albini; ona se smiešila i čekala, da 
dodje do jasna govora. Napokon joj u njekom slabom 
času obeća, da će joj zapisati polovicu imetka prije vjen- 
čanja. Udova se bila zamislila i podala mu ruku, smiešeći | 
se ljubezno. 

Anselmo nije prevrnuo vjerom. Liepo se i prijateljski 
o svem sporazumješe. Vjenčanje se obavilo u Svitnu, bez 
buke i sjaja. Sretnike je blagoslovio Narcis Matovina, 
župnik jalšanski. Pobjedonosno, ponosnim krokom izašla 
je Albina iz crkve. 

Kada doručaše, upita Albina svoga muža: 

— Adame, ti dakle misliš, da ću u malo priviknuti 
mornarskomu životu ? 

Anselmo se trže, kao da ga je grom ošinuo. Albina 
ga prevarila. 

— Dušo, liepo je na moru; u dva mjeseca bit ćeš 
pravi mornar, odgovori joj muž. 

— Ti ćeš dakle na put? promuca Anselmo udušeno. 

— Sveto pismo veli, da će žena poći za svojim 
mužem, odjavi Albina spokojno. 

— Tako je! potvrdi Narcis Matovina. 

— Da, idi, ti si mi već o tome govorila, iztisnu 
Anselmo kroz zube i pogleda ju biesno. 

— Oh kako će Vam biti ugodno na brodu uz svoga 
ljubljenoga muža! uzdahnu Narcis Matovina i osmjehnu 
joj se. 

I Marasova žena pripoviedaše svojim dobrim prija- 
teljicam, da će Albini biti ugodno na brodu. Razgova- 
rajući o toj ugodnosti, spominjahu i ime Marijanovo. Ju- 
stina sva se tresla od biesa, slušajući te razgovore. Mr- 
zila je tu gizdavu Albinu, zadavila bi ju bila, da je 
mogla. 

Justina i Fuska bile su izpuštene iz zatvora, jer 
se dokazala njihova nedužnost pri onom čedomorstvu. 
Linda Marasova preselila se iz zatvora u tamnicu na 
deset godina. Makarić je tvrdio, da je trebalo spaliti 
načelnikovu jedinicu. 

Albina haje i nehaje za svitanska naklapanja ; ta nje- 
zine sreće nisu mogli pomutiti zli jezici. Ona je najbolja 
ženica; Kalušković se dovinuo blaženstva, pa bez pre- 
kida prebire po pameti, kako da joj bolje ugodi. Svako- 
jakih je sitnarija nakupovao, da čim ljepše ukrasi sobice 
na brodu. Na Niagari bijaše više komora, jer je ta ladja 
bila izprva:uredjena za putnike. Kapetan veselo pro- 
mjeraše brod, krasnu mu palubu, visoka jedrila, pa po- 
mišljaše na svježi morski zrak, tečna jela, izvrstna vina, 
na liepe komore, u kojih će kraljevati Albina, ta kra- 
ljica njegova srca i svih mora i oceana. 

Koncem mjeseca kolovoza odjedri Niagara iz riečke 
luke. Oko zapada sunca primaknu se k Svitnu. Stipe- 
tićevi gledahu brod i razgovarahu o Marijanu. | 

— Tko bi znao, što radi kapetanica, reći će Mare, 
 zureći u more. 

— Bog ju očuvao od svakoga zla, ali bi bolje bila, 
. uradila, da je doma ostala, omahnu Pave glavom brana 
Svitnu. 

— Akojei gospodja, bit će im kadšto od potrebe. 


Kumičić: Sirota. l4 

 Zakrpat će im hlače, prišiti puce; svuda se mogu za- 
baviti poslene ruke, klimaše Mare. 

I Marko Ružić promatraše taj brod iz svoje sobe. 
Neizmjerna ga tuga obuzme, kad pomisli na slobodne 
narode i na blagostanje zemalja, u čije će luke doje- 
driti Niagara. Dvadeset je godina putovao svietom, sva- 
česa je vidio, sabrao je mnogo izkustva, a čemu sve to? 
— — Marko se jače zadube u misli i sjedne uz otvo- 
ren prozor. 

U to se navuče noć. More se pjenilo pod oblačnim 
nebom i šumilo obalom. Okrnuti se mjesec dizao na iz- 
toku i provirivao iz oblaka. Soba se punila mrakom. 
Mjesečina bi ju razsvietlila za hip. 

Marko se zagleda kroz otvorena vrata u drugu sobu, 
gdje se je u kutu bielila postelja, na kojoj je ležala 
Julka, kad joj raniše čelo kamenom, pa mu se prizi- 
ralo, da vidi onu liepu glavu, omotanu bielim rub- 
cem. Gorka ga spomen šine u srcu, digne se i uzšeta. 
Da se odtrgne od te uspomene, uze razmišljati o istar- 
skom puku, pa mu u malo krv uzavrije, mozak mu se 
svije, popostane i uzdahne: — Za što je čovjek tako zao ? 
Gdje je pravica? Koliko ih je tih naših gospodara ? 
Šačica! Pa nas ipak tlače i preziru. Zar će ovaj jadni 
puk i nadalje podnašati krnjelska nasilja? — — Ah 
bezdušnici! — i ti ljudi o slobodi trube! Da, oni hoće da 
nas slobodno gaze, da slobodno pazare našim imetkom, 
da nam slobodno grde jezik, da nas slobodno krste bar- 
bari. To, to je ta njihova sloboda! — — Ah pravo 
ima moj Ivan! Malo se žrtvujemo za svoj ubogi puk. 
Treba da ga izbavimo od tih lihvara? Kako? — — Zar 
se nebi moglo naći novaca .... da, novčani zavod, pa 
da odkupimo patnike, da ih spasimo od propasti. Ta za 
čim idu naši protivnici, nego da nas posve u imetku 
upropaste, pa da nas iztisnu gole i bose iz ove stare 
hrvatske zemlje ? 

Marko sjede opet do prozora i sjeti se one pobune. 
Ta mu pomisao požesti krv. — — Kako će se sve to 
razplesti u Svitnu? — Maras je jošte načelnikom, iz- 
trage se otežu, Peregrini spletkari, Teodoro je na obću 
sablazan puku, o svakoga zadieva i svakomu se grozi. 
Maras javno pripovieda, da će se uzdržati na svom 
mjestu do budućih izbora, a ti da će biti onakvi, kako 
bude on htio. 

Marko leže u kasnu noć. Dugo nemogaše trenuti 
okom. Oko kuće pljuštila je kiša, u daljini je tutnjila 
grmljavina. 


XV. 


Sunčani su već traci sinuli u Filipov dućan, i la- 
gano se miče na podu zlatno svjetlo i odsieva se po ru- 
menih, žutih i surih staklenkah, što su nanizane na po- 
licah. Julka tucka olovkom po velikoj mramornoj ploči 
blagajne. Pred njom leži knjiga, otvorena od rana jutra 
do kasne noći, a za njenimi pleći diže se ogromno ogle- 
dalo, a na onoj ploči stoje sa svake strane dvie krasne 
posude s cviećem. U prostranom i veoma ukusno ure- 
djenom dućanu širi se miris raznih mirodija, i ciele hrpe 
boca svake veličine, svake boje, sjaje se omotane kras- 
nimi etiketami. Blagajna je do vratiju, a baš njoj nasu- 
prot uredio je Filip Stanić svoju malu pisarnu. Vratašca 
su pritvorena, zeleni im zastor nije prevučen preko cie- 
loga stakla, pa se vidi Filip, gdje nješto piše. U žutom 
je platnenom haljetku, prste je ljevice zabo u gustu crnu 
kosu, osloniv se laktom o stol, a crnu je svilenu i 
okruglu kapu potisnuo nad zatiljak. Filip se težko za- 
dubao u svoje račune. Dva su čovjeka zabavljena u du- 
ćanu. Kad navali svieta, probija ih znoj, jer četiri ruke 
nemogu da obave sve. Filipovi pomoćnici vrstni su ljudi. 
Jedan je Francez, a drugi Bokelj. 


Ulicom vrvi sviet. Čuje se vojnička glasba. Julka 
| ps 

gidje s blagajne i stane na prag dućana. Četu vojnika 
vodi sied častnik, a konj mu trese grivom. Častnik po- 
gleda u dućan i pozdravi Julku sabljom, koja sievnu na 
suncu. Taj je častnik rodom iz Trsta, te često dolazi u 
Filipov dućan, gdje se prodava i istarski refosko. Julka 
izadje pred dućan, prošeta se od jednoga do drugoga iz- . 
loga, vrati se na prag, pa svrne okom po krasnoj ulici. 
Velika se dizala graja medju palačami one ulice, ali je 
Julka nije više opažala. Sasvim se udomila u veselom 
Buenos-Airesu. Ulica, koja teče ravno k moru, puna je 
svjetla; sjaje se krovovi, bliešte se pozlaćena slova na 
ogromnih cimerih. Jutarnje povjetarce zamahuje zastori 
kavana i gostiona, a u hladu se pod timi zastori odma- 
raju ljudi iz svih krajeva svieta. 

U to banu u dućan dva čovjeka. Srednjega su stasa, 
lice im je zarašteno gustom bradom i opaljeno suncem. 
Govore hrvatski, čakavštinom. To su pomorski kapetani. 
Jedan je Bakranin, a drugi Lošinjanin. Već su dva mje- 
seca u Buenos-Airesu, a riedko mine dan, da se nena- 
vrnu u Filipov dućan. 

Kapetani popiju čašu malage, pa zabrazde u šale. 
Julka se smije, šali i ljuti, jer joj vele, da joj nije pre- 
mice ni u Bakru ni u Lošinju. 

— OE, oč! što je to kapetane? Zvane, dajte mira 
sestri! javi se Filip iz svoje sobice. 

— Filipe, amo! Popit ćemo čašu malage, zovne ga 
kapetan Mate, Lošinjanin. | 

Filip stupi na prag svoje sobice, prekriži ruke na 
prsima, nakrivi glavu, i upita ih: 

— A što bi rekle vaše žene, da vas čuju, &? 

— Moja pozna dobro svoga muža, nasmije se Zvane. 

— I moja svoga, kimnu Mate. 

— Ola, mosii, tri čaše malage! povika Filip pomoć- 
niku Francezu, pa onda pridometne: — Oči mi se od 


213 


sna zatvaraju. A gdje ste vi sinoć bili? Za što niste došli 
u čitaonicu? 

— Zvane, kaži ti, gdje smo sinoć bili, našali se Mate, 
pa se svi nasmiju. 

— U čitaonici bilo je mnogo svieta. I noćas se ple- 
salo, pripovjedi Julka. 

— Ah, dao bih p6 Bakra, da se s Vama okrenem! 
kliknu Zvane. 

— Ali ja neznam plesati — — ne, neznam — malo. 
Filipe, ti si blied. Nisam li ti govorila? ... 

— Da, mogli smo ranije doma. Od lanjskoga bo- 
žića nisam bio veseo kao noćas. 

Malo se za tim razstanu. Mladi kapetani podju za 
svojim poslom. 

— Filipe, ti si uviek zamišljen, a vidiš kako su 
drugi ljudi veseli. Idi gore, legni, umoli ga Julka. 

Stanovahu u istoj kući, nad dućanom. 

— Leći ću po objedu. Ti misliš, da su oni kapetani 

u istinu veseli? — Nisu, Julko, na. Šale se, da zabo- 
rave svoje brige. Ako ovako potraje, dobro će učiniti, da 
provrtaju svoje brodove. Poslovi zapinju, parobrodi su 
nas uništili, pomoći od nikuda, kimnu Filip, pa udje u 
sobicu, gdje nastavi svoje računanje. 

U Buenos-Airesu živi mnogo Hrvata. Imaju svoju 
čitaonicu, izdavaju svoje novine, živu kao braća i ponose 
se svojim hrvatskim imenom, koje je veoma poštovano u 
onom gradu. Julkin dolazak u Buenos-Aires bio je velik 
dogodjaj. Hrvati iz Istre i Dalmacije jošte češće stadoše 
posjećivati Filipov dućan, i svi se natjecahu u ljubeznosti 
prama Julki, svi su se trsili, da joj omili nova postojbina. 

Julka nije htjela izprva posjećivati zabava u čita- 
onici, nu napokon privoli i na to, samo da bratu ugodi. 
Njeka ju mlada hrvatska gospoda neprestano obletavahu, 
kao pčele mirisav cvjet. Sve se divilo Julkinoj krasoti. 


214 


Francezi, Španjolci i Talijani dolažahu u njezin dućan, 
da se s njom razgovaraju, da srce nakrase. 

Malo po malo izčeznu Julkina plahost, ono tjeskobno 
čuvstvo djevojke sirote i progonjone, čuvstvo, koje ju obu- 
zimaše, koje ju je gušilo, kad je stupila medju nepoznate 
ljude. Svaki njezin kret bude slobodnijim, srce joj se 
nebi stislo, čim bi joj se natakla na oči kakva gospod- 
ska prilika. Priviknu na družtvo, zaboraviv sve muke, 
pretrpljene kod Anselma, te usvoji liep način govora 
i njeko ljubezno i srdačno ponašanje. Mnogo je gospode | 
upoznala, ali samo po udvornu i površnu domjenku. Ljudi 
se rado s njom zabavljahu, jer bijaše bezazlena, nevina 
i umna, jer nije ni znala, da ima žen&, koje hoće da 
budu pod silu duhovite. Njezin je govor imao onaj mili 
čar iskrenosti, naravitosti i dražestne bezazlenosti, a glas 
joj bivaše sve to zvučnijim, toplijim i punijim najnježnije 
umiljatosti. Bila se upoznala i s njekojimi gospodjicami 
iz boljih kuća trgovačkoga stališa. Mnogo je dobrih knjiga 
pročitala u dvie godine, mnogo je naučila i zapamtila 
svaku bolju. Francezki je još slabo razumjela, nu špa- 
njolski je dosta pravilno govorila. Filip je trebao cielu 
godinu i po, dok je sestru nagovorio i namolio, da nosi 
šešir. Bilo došlo i do suza. Ne, u tome nije mu mogla 
popustiti! Filip joj kupi liep šešir, pa joj ga stavljaše 
na glavu, ali sav mu trud bijaše uzaludan. — Što će 
reći ljudi u Svitnu? Julka iz Brestove pod šeširom! — 
Filip ju uvjeravaše, kako je neće nitko siliti u Svitnu, 
da nosi šešir, ali u Buenos-Airesu da je takov običaj. 
U Londonu da nose sve žene šešir, pa i one, koje po- 
biru kosti po smeću. I Filip bijaše tvrdoglav. Julka 
mu napokon ugodi. 

— Filipe, idi, počini do objeda, viknu mu opet sestra. 

On kimnu iz sobice, da neide. Imao je mnogo po- 
sla. Trgovina mu cvala, zlato mu se točilo u žepove 
kao nikada, a srce ga vuklo preko mora. Povlačio je 

rukom po čelu i prebirao prstima po njem, kao da pre- 
meće misli, da traži jednu, pa da se odluči. Težko mu 
je napustiti liepu trgovinu. 

Julka se oslonila o ploču blagajne, pa gleda u vrevu 
ulice i nagadja i pogadja bratove misli. Rumenimi ustnami 
približuje se jednoj ruži, što se rumeni u posudi na bla- 
gajni, kida joj listiće zubmi i odpuhuje ih preko praga. 
Dva, tri listića pala su joj na grudi i zaustavila se na 
fichu od bielih čipaka. 

Julkina je haljina tamno-smedja i ini kroja. 
Rukavi su joj široki i sižu do lakata. Ruke su joj oblije 
i bjelije nego su bile u Svitnu. Ponarasla, je, sva je 
ubavija, nu pasa je vitka i gibka kao i prije. Do mala 
će joj se navršiti dvadeseta. Njena je krasota dostigla: 
vrhunac savršenstva. U Svitnu bijaše dražestan pupo- 
ljak, a sad je ruža, bajna i mirisava. Svaka žilica hoće 
da zadrhta novim životom, mlado srce, u najžešćem 
prosjevu mladosti, žudi, čezne i izgara joj u njedrima. 
Kad preleti tu ružu dah ljubavi, jače će mirisati, njene 
će dražesti opajati, bljesak mladosti i krasote svu će 
obasjati, prosinut će kao žarko sunce. One sladke nade, 
ukopane u dubini srca, sievnu kadšto u njenih zjeni- 
cah. Julku obavija duševna plemenština, umiljata ju čed- 
nost krasi, blaga joj nevinost tinja u očima i puni ti 
dušu ganućem. 

Visoka, krupna vremešna gospodja sune u dućan i 
baci njekoliko zamota na blagajnu. 

— Julka, dobar dan. Uf! vruće, vruće! A gdje je 
Filip? osu gospodja, razveže pod tustim podbradkom 
svilenu vrpcu šešira i poče mahati lepezom. 

— Koje dobro, gospodjo Andrijana? E, vruće! javi 
se Filip iz svoje sobice, otvoriv nogom vrata. 

— A bila sam u dva, tri dućana. Evo što sam na- 
kupovala, reče i pokaže zamote, pa nastavi: — Noćas 
ste kasno kući došli, ja.... nedoreče gospodja Andri- 

jana Babić, od koje je bio Filip kupio dućan. U tom se 
trenu stvorio pred njom mlad i nepoznat čovjek, koji 
ju pitaše talijanski: — Jesam li pravo došao? ... 

Mladić, unišav ravno u dućan, nije opazio Julke za 
blagajnom, a s mjesta, gdje je stao pred Andrijanom, 
nije mogao vidjeti ni Filipa, koji je sada pisao. 

— Koga tražite? upita Andrijana. 

— Oh! Marijan! viknu Julka. 

Marijan se naglo okrenu i stane, kao da se je 
skamenio. 

— Kad ste došli? Gdje je Frane? navali pitati 
Julka, poletiv k njemu, u sredinu dućana. 

— Sinoć.... izmuca Marijan, dok mu Julka, sti- 
skaše desnicu. | 

Marijana zagrle sada dvie jake ruke. 

— Ho, ho! Gle, kakva si mi čovječina! viknu Filip 
i opet ga poče cjelivati. 

— A gdje je Frane? Za što ga nisi doveo? Gle, ovo 
je gospodja Andrijana iz Vratna. Od nje sam kupio 
dućan, &, ti znaš već? Čuj, koliko se godina nismo vi- 
djeli ? Čekaj — deset, više, vraga! četrnajst! Vidiš, ondje 
pišem, po malo, kako znam. He, he, a ti poručnik! Go- 
spodjo Andrijana, ovo je naš... 

— Ta dosta smo govorili o njem! A ja, gospodin 
Marijan! Ma svi smo iz jednoga kraja! Joj meni, a ko- 
liko je od Svitna do Vratna? A zar nije možda vaš sud 
u mojem mjestu? Pisali ste, da imate, da imate kape- 
tanicu na brodu. Kakva je ta ženska? 

— Kapetanica? Dobra, dobra gospodja, sbuni se 
malko Marijan. 

Još nesmetaše očiju s Julke. 

— Mislio sam, da ćeš amo dojedriti za kojih pet- 
najst dana. Dobio sam tvoj zadnji list iz Anverse. Vje- 
tar povoljan, a? A moj Frane? Bio je u zibci, kad sam 

otišao. Tvoj se brat utopio! Povero diavolo! E, 
jedan put za uviek. A kako u Svitnu? pitaše Filip. 

— Prošle su dvie godine, odkad sam otišao od kuće. 
Pisali su mi, da još nije reda u obćini, reče Marijan 
brišući znoj sa čela. 

— Mi znamo, što se sbiva u Svitnu ; gospodin Ružić 
piše sve potanko bratu. Ali, Marijane, za što nisi doveo 
Frana? ukori ga Julka. 

— Na brodu je mnogo posla. 

Marijan se ojačao u dvje godine. Lice mu je izgo- 
reno od sunca. Gornja polovica čela nije crna kao dolnja. 
Brada mu je vanredno gusta, oči prava žeravica. 

— Hoćete li ostati dugo u Buenos-Airesu? popita 
gospodja Andrijana. 

— Tko bi znao; možda i dva mjeseca, sleže Ma- 
rijan ramenima. 

— Ako se nakrcate za Trst, mogla bi Julka i ja 
s Vama odjedriti, reče Andrijana. 

— Kako! zar će?... uzčudi se Marijan. 

— Da, ona čezne _za onimi klisurami, pa kad već 
kuću gradim .... 

— Tko ti veli, da čeznem? prekine Julka bratu 
rieč i malko porumeni. 

— To znam ja bolje nego li ti. A zar me nepitaš 
svakoga dana, kada ćemo u Svitan ? 

— Vidiš ga! Gle, svakoga dana! Za što tako govoriš? 

— Dobro — svakoga drugoga dakle, nasmieši se 
Filip sestri. m. 

— Mjesta bi bilo na brodu i za deset putnika, reče 
Marijan. — Sada još neznamo, za kamo ćemo krcati. 

— E, to je ono! I mahne Andrijana, pobere svoje 
zamote, pa podje doma, jer da ima pune ruke posla. 

Filip pripoviedaše Marijanu, da je Florijan Maras 
jošte načelnikom, te da je bilo u Svitnu grdnih nereda. 
I Teodoro da je jošte u službi. On i učitelj da su krivi 

svim izgredom. — Sad će biti bolje, govoraše Filip, 
jer je Ružić dao mnogo novaca seljakom i mornarom, 
koji su bili zaduženi kod Marasa i Anselma Panelja. 
Vidjet ćemo, što će se slučiti, kad nadodju novi izbori! 
— Vjeruj, Marijane, više ima pravice .... a, htio sam 
reći medju divljaci neznam kojimi! Grozno, što rade oni 


Krnjeli! — Ti znaš, gradim kuću. Da, pisao sam ti. Kako | 


je da je u Istri, vratit ću se doma, jer imam par kraj- 
cara, pa ću štogod pomoći i ja siroti seljaku. Jest, svetca 
mi, čovjek nebi vjerovao! Ružić mi piše, kako je njeki 
seljak molio Krnjela vreću kukuruze, a kad mu je nije 
htio dati, molio je pć vreće, pa napokon pregršt. . Silan 
da je glad u nutrašnjoj Istri. Onaj seljak umiraše već, 
te kupiv za zadnji groš kukuruze, uputi se kući, ali 
putem nije mogao da odoli gladu, pa je stao gutati ku- 
kuruzu, znaš, zrnje, i zadavio se. Piše mi Ružić, da je 
taj seljak bio imućan još pred deset godina, dok nije 
došao u njegovo selo njeki Krnjel, koji ga je do kože 
ogulio. Kako vidiš, zlo! — A kako tvoji starci? 

— Čekam pismo od kuće. Kad smo bili na polazku 
iz Anverse, javiše mi, da mi je otac bolestan. 

Još se razgovarahu o svojem zavičaju, a onda podju 
Filip i Marijan na brod Niagaru. 

— Marijane, posjeti nas češće. S Bogom! Znaš, 
dodji! rekla mu Julka, pišući po onoj velikoj knjizi na 
blagajni. 

Mladić ju je gledao i smiešio se, neznajući, što da 
joj kaže. 

Filip joj obećao, da će dovesti Frana, da će ga 
ugrabiti, ako uztreba, kapetanu Kaluškoviću. Tako se 
bješe našalio. 

Julka je čeznula za časom, da zagrli svoga maloga 
brata. Nigdje nije mira nalazila, velika ju nestrpljivost 
mučila. Stojeći na pragu, podizala se na prste, natezala 
je vrat i pogledavala ulicom prama moru. Dok je ona 

tražila glavu svoga brata medju onolikimi glavami, stane 
kočija pred dućanom. — Eto ih! — Julka potrči preko 
pločnika i ogrli Frana, koji plače, smije se, jeca, pa gleda 
sestru u oči i neopaža njenih gospodskih haljina. I Frane 
je liepo odjeven. U pć sata kupio mu Filip odielo, ovrat- 
nik, šešir, cipele i sat sa srebrnim lančićem. Hlače su 
mu žute, prsluk modar s bielimi zvjezdicami, haljetak 
od crnoga orleansa. Jedno je tiesno, a drugo preširoko. 
a sve je tvrdo i bridasto. Po rukavih i nogavicah teku 
oštre crte, kako je već što bilo složeno i zaležano. 
Jedan ga je mornar ošišao na brodu sve na stepene i 
zaravanjke. Sad mu pokriva glavu žut slamnat škrljak 
bez vrpce. Frane je ostao sitan. 

— Žulje li te još cipele? pitaše ga Filip, držeći ga 
za ramena i okrećući ga posred dućana. 

— Žulje; na brodu sam bio bos, odgovara Frane 
i pogledava cipele, brata, sestru i dućan. 

Njemu je čudno, što mu je Filip brat, pa sve po- 
mišlja: — To je dakle taj Filip! — Julka mu se čini 
velikom, no njezino _ mu je lice dobro poznato, kao da 
ju je vidio prošloga dana. Da nije Julke, pobjegao bi 
iz dućana na brod, bacio bi u more cipele, pa bi odah- 
nuo na velikoj Niagarinoj palubi. Dok je uza sestru, liepo 
mu je, kao da je u Brestovoj uvali. 

Julka ga odvede u svoju sobu, sjede uz njega, pri- 
tisne mu glavu na svoje grudi, pa se sjeti minulih dana. 
Opet je grlila njekoga iz svoga zavičaja, cjelivala je 
svoga brata, uz koga je prepatila najstrašnije časove 
svoga života. Gladeći bratovo lice, gledaše u sjajno nebo, 
što se plavilo nad palačami s druge strane ulice. Oči su 
joj suzami zalivene, posve razklopljene, kao da njekoga 
izgledaju. Ona kao da sniva, pa vidi skrovnu uvalu, na 
prudu se igra diete uza starca, koji krpa mrežu, ladjica 
se lagano ziblje na plavom i blistavom moru, siv se 
dim diže iz kućice i penje se po klisuri rta. Dragom 

odjekuje veseo smieh, Ivan ju škropi morem, kapljice se 
kriese i na njegovom licu, a mali Frane plače na prudu, 
jer neće, da mu Ivan polieva sestru morem. 

— Frane, ti si bio u Svitnu pred dvie godine, kad 
sam ja već amo došla. Što veli Tonka? 

Frane hoće da odgovori, no Julka odmah prosliedi: 

— A koga si još vidio u Svitnu? Jesi li bio u 


mjestu? 
— Jesam i mnogo . 
— A jesi li bio i kod gospodina — — Ružića? 
— Bio sam. 
— A što ti je rekao gospodin — — Marko? 
— Što? 


— Gospodina nisi? . 

— Župnika? Je. 

— Ne, da, kososdina — -- — Ivana? 

— Nisam ga vidio; nije bio u Svitnu. 

— A njegova Mora? Je li te prepoznao? Je li lajao? 

— Nije lajao; odmah je došao k meni, a ja... 

— Moro je dobar. Jesi li ga pogladio? 

— A, a, je. 

— Zar ne, da mu je dlaka mekana? Ti si ga, ti 
si ga dakle gladio! On je u tebe mirno zurio, je li? 
pitaše Julka naglo, uzev bratovu ruku i gledajući ju 
njekom zavidnosti. 

Julka pošalje brata u dućan, pa uzme iz ormara 
jednu sliku i njekoliko pisama. Bila su to Markova 
pisma. Dva bijahu napisana Ivanovom rukom. Ivan ju 
u svakom srdačno pozdravljaše, a taj srdačno bijaše 
Julki najsladja, najzvučnija rieč. Ona je nikada neizgova- 
raše, ali joj uviek bijaše pred očima svaki potez svakoga 
slova te rieči. Dugo vremena čitaše pisma, a još dulje 
promatraše sliku. Kad začu Andrijanine stupaje, poljubi 
sliku i spravi ju s listovi. Andrijana udje u sobu i počne 

joj kazivati, da bi mogla do mala odputovati, jer da će 
sve poslove obaviti. 

Frane se u malo pripitomi u bratovu dućanu. Bijaše 
poslušan i dobre glave i hitar kao vjeverica. U tjedan 
je dana naučio, gdje je koje vino, te se vješto penjao po 
ljestvicah, da dosegne staklenke na najviših policah. 
Imena je mirodija učio na pamet. 

Kapetan Kalušković posjeti Filipa s Marijanom. Fi- 
lip odčepi staklonku najboljega refoska. Kalušković jadi- 
kovaše, da će težko naći teret uz dobre uvjete, a pri 
tom se uzirao na Julku, zabavljenu kod blagajne. Bijaše 
osbiljna lica, riedko se šalio. Oči su mu izgubile prvašnju 
veselost, postarao se i oslabio. Jednoga dana dovede 
k Filipu svoju ženu. Albina sunu u dućan kao vjetar, 
opazi Julku, kriknu prigušeno, stane malko kao da se 
našla u veliku čudu, a onda zagrli djevojku strastveno. 
Julka se usupnula. U dućan bane i gospodja Andrijana, 
i razkolači oči, kad joj reče Frane, da je to gospodja 
kapetanica. Andrijana se odmah uplete u razgovor. Al- 
bina kazivaše, kako joj se Buenos-Aires silno svidja. 

— Ah, Julka, ti si sretna! uzdahnu Albina. — 
Čula sam, da kaniš — — nevjerujem! 

— Nevjerujete? . 

— Da, Me srodni dla ćeš u Svitan, medju one kli- 
sure, reče Albina i upre joj oči u lice. 

Kad sazna kapetanica, da će Julka u domovinu, 
nastavi razgovor s pritajenom zlovoljom. 

Koji dan iza toga stupi u dućan Marijan. Bijaše 
snužden. Julke nije bilo kod blagajne. Bješe pošla u njeki 
dućan sa Andrijanom. Filip računaše u svojoj sobici. Kad 
spazi Marijana, mahnu mu rukom, neka udje u sobicu. 
Marijan sjede. 

— Jesi li primio kakvo pismo iz Svitna? upita Fi- 
lip tužnim glasom. 

— Jesam, kimnu Marijan i suze mu poliju lice. 

— Evo, i ja sam dobio list. Piše mi stari Ružić. 


E, što ćeš? — Pokoj mu vječni! Starac! — — Znam, 
težko ti je, uzdahnu Filip. 
— Majka i Tonka same ..... Neznam, što ću. 


Dugo razgovarahu o Pavlovoj smrti. Bijahu sami u 
gobici. Umuknu. Filip prekinu tišinu. 

— Majka ti je nemoćna. 

Marijan ga pogleda suznim očima. 

— Čuješ, ženi se. Tvojoj majci treba zamjenice. 
Govorimo — — kao braća. Marijane, ti znaš, što bih 
želio. Govorio sam s tvojim pokojnim otcem, a ti? Nisi 
li jošte ni rieči kazao Julki? Što veli sestra? Znaš, ja 
je neću siliti..... ali neće trebati, je li? | 

Marijan se zagledao u pod. Uzdahnu i reče: 

— Prištedio sam par stotina, mogao bih štogod pre- 
graditi u kući, dozidati . 

— Pustimo to! Govori s Julkom. Ja sudim. 
da, neima sumnje, bit će ti ženom. 

Malo potraja i Julka udje u dućan. Brat. ju zovne 
u sobicu i poda joj Ružićevo pismo. Ruke joj drhtahu, 
dok čitaše. Pogleda brata i Marijana i suze joj grunu 
na oči. Pošto se malko smiri, reče joj brat: 

— Julka, žao mi je starice. Ti ćeš joj biti od po- 
moći, kad dodješ u Svitan. 

— Ah, da ih mogu utješiti! — Sirota Tonka! 

— Čekaj, jest, za godinu dana možete se vjenčati. 
I ja ću biti tada u Svitnu, reče Filip. 

Julka obori glavu. 

— Julka, moja će te majka ljubiti kao rodjenu 
kćerku, a ija ćute..... 

— A što da govorimo! Dosta; imam sadr julka, 
što se stidiš? Nebudi diete! ukori ju brat. 

Djevojka nemogaše iztisnuti nijedne rieči. Sapelo ju 
u grlu. Filip i Marijan mišljahu: šuti, pristaje. | 

Od toga dana Julka bijaše tužna, i često se zami- 

šljavala. Kad bi došao Marijan u dućan, ona nebi nikada 
ostavila svoga mjesta. Mladić bi natuknuo koju o svojih 
osjećajih, a ona bi brojila novce, križala po knjizi ili bi 
dozvala Frana, da ga štogod zapita. 

Gospodja Andrijana sjećaše Filipa na odlazak nje- 
gove sestre, govoraše mu svakim danom, kako je već 
sve svoje stvari uredila, pa da će još koji tjedan priče- 
kati, ako u istinu kani poslati Julku u Svitan. 

Kapetan Kalušković nadje nakon duga sdvajanja 
teret za svoju Niagaru. Došav u dućan, s Marijanom, 
pripoviedaše tu novost Filipu, koji ga upita: 

— Za kamo krcate? 

Kapetan mu reče, da krca prah od kostiju i kože 
za Marsilju ili Genovu, pa da će s toga u Gibraltar na 
ordini, što je značilo, da će u Gibraltaru stati i čuti 
zapovied, u kojem gradu da izkrca teret. Što takva sbiva 
ge često. Trgovačko je družto imalo svoja skladišta i u 
Marsilji i u Genovi, pa nije znalo, kada je kupilo onaj 
prah od kostiju, u kojem će mu gradu donieti više hasne. 

— Eto sreće! Kapetane, na brodu ima mjesta i za 
putnike? upita Filip. 
> — Ima dosta. 

— Moja će setra s Vami do Genove ili Marsilje. 
S njom će i gospodja Andrijana. Vi ju poznate? Izvrstno! 
Bolje da podju s vami, s domaćimi ljudmi, nego li s pa- 
robrodom, pa same, znate, dvie ženske glave! Potrošit 
će manje. Jedri li dobro Vaš brod? 

— Kao galeb! 

— E, pa dobro! Kad ćete dignuti kotvu? 

— Do dva tjedna. 

— Baš dobro! | 

Filip zovne brata Frana i pošalje ga u prvi sprat. 

— Reci gospodji Andrijani, neka bi sišla u dućan. 

Malo čas, eto gospodje Andrijane. Pogode se. Ma- 
rijanu se razvedrilo lice. Filip nije pitao sestre, da li 

voli u Europu s Niagarom ili s kojim parobrodom. On 
samo govoraše: — Ženske glave, same, nije skupo, do- 
maći ljudi, susjed Marijan, divota! | 

Andrijana kazivaše za tim Julki, kako će im biti 
liepo na Niagari medju poznatimi ljudmi, te kako bi 
im bilo neugodno na parobrodu, gdje sve smrdi po 
ugljenu, i gdje nebi mogle uživati slobode, jer da 


su mnoge žene uviek odjevene kao da će u kazalište. 


— Moglo bi nam se svašta dogoditi na parobrodu. Dušo, 
po svietu ima svakojakih ljudi, a na Niagari znamo, 
tko je. Ja se neću bogme u svilu oblačiti radi kapetanice. 

Julka joj se smiešila sad radostno, sad sjetno, 
kakve bi joj se misli vile u glavici. Hleptila je za ča- 
som, da odjedri iz Buenos-Airesa, srce ju vuklo medju 
sure klisure njena zavičaja, a hoće li ju onamo odvesti 
jedrenjak ili parobrod, to joj nije glave trlo. Nu ipak 
se nije veselila preko mjere svomu odlazku, kad pomi- 
šljaše na družtvo, s kojim joj je bilo putovati. Silila 
ge, da zaboravi sve zlo i napasti, koje je bila pretrpjela 
kod Albine. 

Kad sazna Albina od svoga muža, da će Julka 
s njimi, odmah se zavrže bračna oluja. Kapetanica se 
ljutila, zadihavala, grudi joj drhtahu od prigušena biesa. 
Oštrim je pogledom kosila muža, stiskala ustne, pa onda, 
začela kroz zube, da njoj netreba na brodu žena. — Ti 


gi čudan čovjek! Ja hoću slobode i mira. To je glupost! ' 


Kapetan šuti s prvine, a kad mu dozlogrdi, odvrati 
joj odrješito: — Ja sam gospodar na brodu! Nezanovietaj 
mi! Već sam se pogodio s Filipom Stanićem i s gospo- 
djom Andrijanom. Ako ti nije pravo, eno kraja, izkrcaj 
se, pa kud te put nanese! 

Albina protrnu. Kapetan podje na kraj, a kad se 
vrati na brod, još je oluja tutnjila. Medju njima često 
bi došlo do gorkih rieči. Ona ga je bez prekida dražila 
i mučila, te nije imao nikada mira. Mrgodila se i lju- 

tila na sve, a on joj govoraše, da je sotona u nju ušla. 
Prošla bi kadšto tri dana i više, da nebi ni jedne rieči 
izustila. Čitala bi od jutra do večera, kod stola zirnula 
bi u Marijana i sva se uzrujala, pa bi se opet zatvorila 
u svoju komoru, ljutita i ogorčena. Nebo Kaluškovićeva, 
braka bijaše vedro samo jedan rnjesec nn a kašnje 
malne bez prekida oblačno. 


XVI. 


Osvanu dan odlazka. Filip i Frane doprate sestru 
i gospodju Andrijanu na brod Niagaru. Bilo je i plača i 
suza kradomice otrtih. 

— Pozdravi Ružića, Sofiju, sve. Čim dodješ doma, 
piši mi, znaš, odmah. Pozdravi Sofiju. Pazi na novac. 
A što plačeš? Julka, znaš, Sofiju, s Bogom! govoraše 
Filip uzdrhtanim glasom. 

Poljubi jošte. jednom Marijana i šanu mu u uho: — 
Govori s Julkom, da, do godine. — Pozdravi se sa sva- 
kim, pa sidje s bratom u ladjicu i udalji se od Niagare. 
Rubci lepršahu. KI u malo izčeznu medju | velikimi 
brodovi. 

Niagara odjedri iz Buenos-Airesa. lisne bijaše 
liepo, vjetar povoljan. Kad sjedoše za stol da objeduju, 
grad se već gubio u daljini. Kod stola govoraše najviše 
gospodja Andrijana. Kapetanica bijaše mučaljiva, a nje- 
zin se muž tužio, da mu neide ništa u slast, da je prošle 
noći zlo spavao, da mu je glava otežčala. Bijaše neveseo 
i veoma sumoran. Po objedu udju Julka i Andrijana u 
svoju sobu, kabinu. Tu bijaše sve čisto i liepo uredjeno. 
Na Niagari bijahu dva salona, a oko njih više kabina. 
U prednji omanji salon silazilo se stepenicom s kasara, 
s palube. U .tom je salonu bila kabina Julkina i Andri- 
janina, a njima nasuprot kabina poručnika Marijana. U 
većem :saloriu, u koji se ulazilo iz manjega, bijahu izbe 

za kapetana i kapetanicu. Posred toga salona bijaše 
velik stol, gdje blagovahu častnici broda i putnici. Pod 
salonom bila je sv. Barbara, prostor, nm se drži prah 
i oružje. 

Julka i Andrijana ponaša se u suton na i nalit da 
se malko prošeću. Na krmi je sjedila Albina i čitala 
njekakvu knjigu. Opaziv svoje suputnice, nakloni im se 
tek primjetljivo, pa nastavi svoje čitanje. 

— Reć bi, da joj nije pravo, što smo na brodu, 
prišaptne Andrijana Julki. 

Djevojka se usiljeno osmjehnu. 

Marijan bijaše zabavljen poslom, te je jedi: s krme 
na provu, jer još nebijaše sve uredjeno po palubi. Kad- 
što bi stao časak uz Julku i pošalio se, da ju razveseli. 
Djevojka se šetala i upirala oči u odaljenu obalu, gdje - 
je ostavila braću. 

— Ah, tri mjeseca do Svitna! uzdahnu Julka. 

— Proći će i to, dušo! tješila ju Andrijana. 

Na Niagari bijaše mornar& Istrana;. Bakrana i Dal- 
matinaca, ljudi dobri, poslušni i mirni, i vješti pomorci. 
:Svi čvrsti kao dren, zažarena lica, rutavih prsiju, gvoz- 
denih šaka, sokolova oka. Privikli su i žegi i mrazu, 
i gladu i žedji, neboje se ni vihora, ni groma, ni crvive 
vode. To su djeca hrvatskoga krša, srčani, razumni, ple-' 
menita srca i mila obličja. Oni neznaju, što je strah; 
dok se njihova braća kopači pokrivaju preko glave to- 
oplim gunjcem, kada im se ore gromovi oko kuće, oni 
se penju po jedrilih u mračnoj noći, a oko njih bjesni 
ocean, križevi pucaju, trgaju se jedra, munje  sievaju, 
brod se trese i valja po ogromnih valovih. Na brodu 

su sve domaći ljudi osim kuhara, koji je Talijanac iz 
Jakina. Kad neima posla i kad mu dazvoli kapetanica, 
zabavlja se harmonikom, sjedeći u fogunu, kuhinji, 
što je na palubi posred broda. Kuhar je prosied čovjek 
i nješto pognut. Zove se Keko. Nenateže li harmonike, 

pjevulji nabožne pjesme na čast svomu svetcu sv. Franji 
i sv. Nikoli, zaštitniku mornara. Mornar Ive iz Vrška . 
svira mieh, da je milota. 

Kad se navukla noć, stao se brod valjati. Žene nisu 
marile za večeru. Smučilo im se. More je užasno lužilo 
oko broda. Julka je slušala šum valova i stenjala od 
velike boli. Andrijana se svijala i vikala, da će umrieti. 
Marijan je došao k njima dva, tri puta, da ih osokoli. 
— Nebojte se; priučit ćete se do mala, uvjeravaše ih. 

Jak je vjetar duvao. Kalušković, došav na kasar, 
svrnu okom po moru i nebu, pa reče svomu poručniku : 
— Liepo vrieme. Dobro mastimo. 

— Deset milja, odgovori mu Marijan. 

— Nije mi dobro; leći ću. Stipetiću, pazite. 

— Nema straha! Počinite. 

Četiri je dana duvao svjež vjetar. Ni Julka ni An- 
drijana neizadjoše iz svoje kabine, dok se nije more 
o malko smirilo. Brod bijaše daleko od kraja. Kapetan 
nije izlazio iz svoje kabine, jer bijaše težko obolio. Tresla 
ga groznica. Marijan obavljaše sada i svoju i kapeta- 
novu službu. 

 Prodje pet dana i opet se zavrže žestok vjetar u 
krmu. Najviša su jedra svezana. Brod se uzdiže na 
ogromne valove, sad zaroni provom, sad zamasti kr- 
mom, pa se valja s boka na bok, a pjena se praši, more 
škropi jedra i zapljuskuje palubu. Ljuljavina je uviek 
ista. Kad malko popusti vjetar, pokažu se Julka i An- 
drijana na kasaru, pa oprezno potrču na krmu, držeći 
se konopa. Sjednu i gledaju napeta jedra i uzburkano ne- 
izmjerno more. Albine se nevidi. Kamarot, podvornik, 
Tončić pripovieda, da se nemiče od uzglavja svoga muža. 
Podvornik je rodom iz Kostrene: Kuhar Keko vari čas 
ovo, čas ono za kapetana, a Julka i Andrijana pomogle 
bi rado Albini, ali im ona rekla, da ih netreba. 


Vjetar je jenjao. Sva su jedra razapeta. Sve gori 

od silne žege, silna je vrućina na brodu. Već su dva . 


tjedna, odkad je Niagara odjedrila iz Buenos-Airesa. I 


gospodja se Andrijana nemiče iz svoje postelje; cieli se | 


božji dan tuži, da je težko bolestna. Djevojka ju dvori, 
bdije, sve podnaša strpljivo, svaku joj želju izpunjuje. 
U kabini je zadušljivo i sparno. — Ako i neumrem od 
bolesti, umriet ću od ove vrućine; skuhat ću se u ovoj 
rupi, jadikuje Andrijana. | 

Jedne se noći popne Julka na palubu i podje u 
fogun, da svari čaja bolestnoj pratilici. Keko snieti 
oganj, a ona se vrne na krmu, rekav kuharu, neka ju 
zovne, kad se stopli voda. Kađ bude na krmi, približi 
joj se Marijan. Vjetar je opet šumio u jedrilju i zviždao 
u oputu, valovi su bučili oko broda, pjena se svuda bje- 
lasala. Dva mornara stajalu do kola krmila, a njeko- 
liko ih je pušilo blizu srednjega jedrila. Ferali, svje- 
tiljke, bacahu svoje zeleno i crveno seta na raztr- 
ganu pjenu. 

— Kako je gospodji ? upita Marijan drbtavim glasom. 


— Nije dobro. 
— Nismo u sretan čas odputovali. Kapetan je opa- 
sno obolio. Ja već nemogu od umora. — J na, jesi li 


barem ti posve zdrava ? 
— Do sada se nemogu potužiti 


Malko umuknu. 

— Ustrpi se. Stignut ćemo i u Sredozemno more, 
a tada eto nas kod kuće. — — Julka, tebi je žao . 
i — Žao?. 


— Reci mi Kr nije Z ti žao što si otišla od 
Filipa ? 

— I Filip će doći u Svitan. 

— Ali te još nevidjeh veselu, odkad si na brodu, 
reče joj Marijan gorko. 

— Kako da sam vesela, kad su svi bolestni. 

— Svi?... Nije to, nč. — Julka, sad smo sami 

. nedoreče mladić, jer mu njezin pogled uguši rieč 
u grlu. 

Keko dotrči na krmu i upita J ulku: 

— Hoću li amo donieti čaj? 

— Donesite! zapovjedi Marijan, pa se sagnu k dje- 
vojci i reče udušeno: 

— Julka, ti nećeš da sa mnom goni 

— Što?. 

— Da, ti me izbjegavaš. Čuj, treba da ti kažem 
dvie rieči na samu. 

— Evo čaja, javi se Keko. 

— Odnesite ga gospodji Andrijani, zapovjedi Marijan. 

— Ali... prekine Julka. 

— Keko! reče častnik oštro. 

Keko metne kapu pod pazuhu, pa se spusti pod kasar. 


— Julka, ja ti se čudim, ti znaš — — — nije li 
ti Filip ništa govorio? — Ne, nije liepo, da me se klo- 
niš. Uviek šutiš — — Za što nisi sa mnom iskrena? 


Julka je i sada šutjela i gledala u mrklu noć. On 
ju primi za ruku. 

— Julka, nemuči me! — — Ne, — ti me neljubiš. 
Ah, da znaš, koliko trpim! 

Djevojka uzvrnu na njega oči, pune miline i sućuti. 
Ruka joj zadrhta u njegovoj. 





! zar ne, da, 
ti ćeš biti moja, da, ti samo mene ljubiš, pa za što mi 
toga nekažeš? — — — Julka, čemu te suze? Jest, 
dušo, ti me..... : 
— Marijane .... 


— Što! ti me odbijaš, ti me neljubiš? Govori! 

— Kao svoga brata, da, ja te.... 

— Brata! — — Zar tako? Ti si me varala! 

— Ja? — — Varala?... 

— Bolje, da si mi nož u sree.... Ti me dakle 

riećeš? Ti za drugim čezneš? Reci mi njegovo ime, nje- . 


. govo ime! iztisne Marijan kroz zube. 

— Njegovo ime?..... Čije ime?... 

— Ja neznam. Njegovo ime reci! Ubit ću ga! škri- 
pnu mladić sdvojno i oči mu sievnu. 

— Ubiti?... Koga? protrnu Julka. 

— Onoga, koga ljubiš, na koga uviek misliš... . 

— Ivana?... On je dobar, šaptnu djevojka u naj- 
većoj stravi i uhvati mu objeručke desnicu, kao da se 
već u njoj nož blista. 

Marijan se trgnuo za dva koraka. Krv mu udarila 
u glavu, zanjihao se i prihvatio o jedan konop. 

— Marijane, reci mi, obećaj mi, ne, ne, ti ga nećeš 
ubiti! Molim te, smiluj mi se, reci mi, da nećeš. Ah ti 
neznaš, kako je Ivan dobar! Smiluj se, molila ga pre- 
strašena djevojka. | 

—Ivan?... Jest ubiti? —> — I ti, ti si mene 
ubila! — — Ne, moja ili ničija! Da, ubit ću ga, njega 
i tebe, bacit ću te u more, ti prokleta zmijo! Zagušit 
ću te! škripnu zubmi i pograbi ju neg svojima gvoz- 
denima rukama. 

Julka užasno vrisnu, i zazove u pomoć. Dotrči pet, 


šest li mornara, te ju izbave iz njegovih šaka. Dje- 


vojka uteče u svoju kabinu. 

U Marijanu bješe uzavrela krv. U glavi mu šumilo, 
oči su mu izbočene, usta mu se pjenila, stiskao je piesti 
i škrgutao zubima. Mornari se poplaše, videći ga onako 
biesna, pa ga obkole, da nepočini zla. On nasrne na dvo- 
jicu iznenada i obatali ih na palubu. Ostali ga zaskoče, 
deset ga željeznih šaka stisne. Marijan se bori kao lav, 
udara šakom u prsa, u trbuhe, hoće da grize, al se 
sgrči ono deset mišica, a njegove žile popuste, kao da 


su popucale. Sav klone. Oči mu biesno sievaju. Mornari 


ga mole, đa se umiri. Svi ga štuju i ljube, pa znaju, 
da bi propali bez njega, jer je kapetan bolestan. Marijan 

viče, da ga puste, psuje, proklinje, grozi se njekomu. 
Mornari se sgražaju i mole ga, da se utiša, ali on opet 
bjesni. Mornari stisnu jače. Marijan opet klone, glava mu 
se objesi, onesviesti se; svi drhću od užasa. Kapetan 
bolestan, a poručnik kao da je pomahnitao, pa posred 
oceana! — Odnesu ga k fogunu, polože ga na palubu i 
operu mu lice octom. Bolestnomu kapetanu nisu ništa 
htjeli javiti, jer se nadahu, da će se u malo osviestiti. 

Marijan je ležao cieli jedan sat na palubi, a kad je 
ustao, omjeri mrko mornare i podje na krmu. Bijaše 
posve skršen. Zovne meštroma, starješinu mornara, i 
reče mu: 

— Mate, ja ću malko leći. Ako što pda. zovnite 
me. Vjetar je dobar. Nezatvarajte jedara. 

— Dobro, šior! odgovori Mate Jalšanac. 

Marijan sljegne pod kasar i baci se na postelju. 

Iste noći kazivaše kamarot Tončić mornarom, kako 
je kapetan opasno obolio, te da neće preboljeti. Mornari 
se pogledavahu. Njihove su misli letile k onim kućicam, 
što se biele na obalah hrvatskoga mora. 

U razsvanuće popne sa Marijan na palubu, pa gleda: 
jedra i more, a mornare kao da ih nevidi. Požutio je i 
probliedio, pod vedjami nabreknula mu kožica i pomo- 
drila. Julka se zabola u svoju kabinu. 

Sunce ogranu. Vjetar je slabije duvao. Kuhar Keko 
pomoli se na vrhu stepenica salona i pritrči k Marijanu, 
te mu reče, da ga zove kapetan. Marijan sidje u salon 
itu se sastane s Albinom, koja mu okrenu ledja. Udje 
u kapetanovu kabinu. 

— Kakvo je vrieme danas? upita ga Kalušković 
slabim glasom. | 

— Vjetar je popustio. Nejedrimo više od dvie milje. 

— Stipetiću, meni je slabo. — — Nebojim se smrti, 
još se osjećam jakim, no ako mi se.... Da, Vi ste 

m čovjek, nebojte se ničeša, .brod je dobar, a i - 


mornari su ljudi od oka. 


— Ozdravit ćete, reče mladić, upiljiv oči u ke | 


novo upalo i požutjelo lice. 
— Stipetiću, zar nebi dobro bilo, da učinim oporuku? 
upita tiho kapetan. 


— Ako mislite . 
— E, znam da neću još protegnuti pete, ali za 
gvaki slučaj .... Stipetiću, čujte, dodjite bliže, kimnu 


kapetan, pa nastavi čim je tiše mogao: — DA, učinit 
ću oporuku radi Albine. Ona me je to i umolila. Ah, 
zlata vriedna žena, pravi angjeo! Dok sam bio zdrav, 
nisam poznavao njezinih vrlina, njezine požrtvovnosti. 
Jadna moja ženica! Ciele noći bdije uza me. Jest, u 
nevolji se pozna plemenito srce. Dragi Stipetiću, da nije 
Albinine požrtvovnosti, mene već nebi bilo, ja bih bez 
sumnje umro. 

Jedan sat za tim bijaše svršena oporuka. Napisao ju 
Marijan, a svjedoci su bili njeki mornari. Kapetan je 
ostavio sav svoj imetak Albini, nesjetiv se svoje siro- 
mašne rodbine, njekoga višega činovnika i njegove mno- 
gobrojne obitelji. 

Oko podne prestane vjetar. Brod se valjao po va- 
lovih, nasadjivao se na njihove široke vrhunce i puzao 
i klimao u jazove. Jedra su se tresla. Mornari objedo- 
vahu razštrkani oko foguna. Svaki je vješto držao 
svoju zdjelu, da muse neizprazni. Čulo se, kako čvrsti 
zubi grizu i melju tvrdi mornarski kruh. Kad su doru- 
čavali, dodje k njima kamarot Tončić i reče: 

— Umro! 

— Umro? uzčude se mornari u jedan mah. 

— Još je topao, slegnu ramenima Keko, koji je 
došao odmah za kamarotom iz salona. 

— Djeco, skinite kape, da mu se pomolimo za dušu, 
reče Mate, siedi starješina. 

Mornari ustanu i skinu kape. Mate klekne do panja 
jedrila. To učine i ostali. Jedan se osloni o kuhinju, 
drugi o jarbor, a mnogi o veliku ladju, što leži posred 
palube. Svaki je za se tiho molio. 

. — Tko je bio blizu njega, kad je izpustio dušu ? 
upita Keka jedan mornar. 
— Žena, poručnik i ona gospodjica. 

Starješina Mate zapovjedi, neka se izvjesi zastava 
na po ašte, a mezza asta, što znači, ne onako visoko, . 
gdje se obično vije, nego u po visine. Tako izvješena 
zastava znak je tuge. Marijan pošalje Keka i još dvo- 
jicu mornara k mrtvacu, neka bi ga preobukli. Za tim 
prirede barkaču, najveću ladjicu na velikih brodovih. 
Šegtorica mornara uzmu jednu dasku, dugu koliko čo- 
vječje tielo, pa sidju u veći salon. Dignu mrtvaca s po- 
stelje, polože ga na onu dasku i dobro ga za nju svežu 
dugim platnenim pasom. Težkom ga mukom iznesu na 
palubu i podignu na barkaču, na one klupčice, gdje sjede 
veslači. Svežu dasku za klupčice, jer jošte trajaše lju. 
ljavina. 

Pokojnik je posve protegnut i leži nauznak. Keko mu 
bješe zatvorio oči, ali se je jedno oko na po otvorilo i 
malko nakrivilo. Duga smedja brada siže mu do tamno 
požutjelih ruku, složenih na prsima. Lice kao da je od 
stara voska i puno crnih pjega. Nad njim su razapeli 
zastor, da ga sunce nesažeže, da neokuži zrak. Mrtvac 
ostat će na barkači dvadeset i četiri sata. Tako je pro- 
pisano. | 

Mornari tiho obavljahu svaki svoj posao. Bosonogi 
se žurili po vrućoj palubi. Albina se zabola u svoju 
kabinu. Andrijana drhtaše slušajući glasove i stupaje 
mornara, kada gu se miešali i obraćali pred vratima 
njezine kabine, noseći mrtvaca. Pri dnu stepenice ne- 
bijaše mnogo prostora. Daska bijaše udrila o vrata nje- 
zine sobice, pa joj se činilo, da ju pokojni kapetan zove. 

I Julka je zapanjeno gledala vrata kabine. Bijaše blieda 
i izmučena od boli, užasa i nesanice. Kadšto bi upala 
u mrtvilo, u bezćutnost, te o ničem nemogaše razmišljati, 
nikakve želje neosjećaše, za ničim nije čeznula. Bilo joj 
kao da se je strovalila u najmračniji bezdan, te sve niže 


propadaše, primičući se još ecrnijim danom, nego li bi-: 


jahu oni, kada joj ubiše otca. Spasa od nikud neočeki- 
vaše. Sjetila bi se kadšto velikoga i vegeloga grada, gdje 
je ostavila svoju braću, ali je taj grad daleko, neiz- 
mjerno ju more razstavlja od njega. Tek se mogla sje- 
ćati sretnih dana, što ih je proživjela uz Filipa, dana 
prošlih i razsvietljenih nadami i sladkim čeznućem. To 
vrieme kao da je davno, kao njeko udaljeno svjetlo u 
mračnoj noći, svjetlo, što bi ugaslo, čim bi ga spazila. 

Kad zanoći, nasta grobna tišina na brodu. Do po- 
kojnikove glave upališe malen fer6. Žuto se svjetlo mi- 
calo po licu i rukQ pokojnika, već kako bi se brod za- 
ljuljao. Nad mrtvacem stršili su.u vis silni jarbori, jedra 
su se crnila na najviših križevih kao da su tuj sjele 
njeke crne ptice ogromnih krila, ptice pratilice smrti, 
što kosi svoj plien po oceanih. Čulo se muklo pljuštenje 
mora oko broda, trvenje križeva, a kadšto bi zaškripalo 
štogod i po jedrilih. Mornari se tiho šuljahu palubom, 
prolazeći čim dalje od mrtvaca, uz obor, mrtvu bandu. 
Pogledavaju pokojnika, a on kao da im namiguje onim 
na po otvorenim okom. Marijan šetaše na kasaru, za- 
mišljen, pognute glave. 


Osvanu. Veliko, plameno sunce dizalo se iz valova | 


i krvavilo nepregledno more. Plamen je u feralu do 
mrtvaca probliedio i puši se. Na dalekom obzorju dizao 
ge dim parobroda, čije se još korito nije vidjelo. Dvo- 
jica mornara šivahu na Niagari, na palubi do kasara, 
veliku vreću od čvrsta platna. Vonj mrtvaca zaudarao 
bi čas na provi, čas na krmi, kako bi zanesla jedra i 
ganula zrak. 


-— _ - 

Oko podne sakupe se svi mornari kod barkače i 
dignu s nje pokojnika, pa ga odnesu na kasar i polože 
ga na palubu pred kolom krmila. Sad javi Keko ka- 
pitanici, da je sve priredjeno. Albina se popne na kasar 
i nikoga nepogleda. I Julka je medju mornari, a An- 
 drijana je ostala u postelji. Svi kleknu. Marijan otvori 
molitvenik i počne moliti: ,De profundis“. Mnogi mor- 
nari pjevaju tiho za poručnikom. 

Gladki se valovi iz daljine valjaju, brod se lagano 
ziblje, jedra podrhtavaju, sjena im se miče po moru, što 
blisiče u sunčanom žaru. Od nikud ni ćuha. Paluba gori 
i peče na mjestima, gdje je obasjana suncem, koje pro- 
bija kroz luknjice zastora, kao da se je prosulo s neba 
žarkih ugljena. Mrtvac je pocrnio. Oči su mu sada otvo- 
rene, staklene, ukočene. Albina se skamenila pred sli- 
kom smrti, čiji dah obavija nju i mornare. 

Kad svrše molitve, metnu u dugu vreću njekoliko 
težkih komada kamenoga ugljena, pa za njima mrtvaca, 
privezana o dasku. Odnesu ga tada na kraj krme, po- 
lože ga na obor broda, ali ga neporinu u more, nego 
čekahu, po mornarskom običaju, da se brod zaljulja, pa 
da sam mrtvac spuzne sa obora pod krmu. Niagara 
se zaziblje. Ona se duga vreća nagne i strovali u va- 
love. More muklo zapljuska, zapjeni se, zaiskri se biser- 
nim razprahom, poškropi brod, pa se sleže i utiša. 

— Pokoj vječni daruj mu, Gospodine! reče Marijan. 

— Amen! odgovore svi mornari. | 

Za brodom njihala se je još pjena na valovih. Al- 
bina ju gledaše, osloniv se na obor. Stisla je ustnice i steg- 
nula obrve. Kad nestane pjene, svrne okom po moru. 
Nigdje kraja,. svud valovi, a nad njimi nebo, ogromni 
pokrov od razsijana željeza. Na brodu sve je tiho. Mor- 
nari se žzavukli u hlad. Brod se nemiče, stoji kao da se: 
je usidrio posred Atlantika; nedaleko po krmi spušta 
se ona težka vreća u neizmjernu dubinu Već su nad 

njom ciela brda slane vode, već je hiljade stop& pod 
morskim površjem, a još tone i tone, i tko bi znao, kada 
će leći na zemaljsku koru, u šumu resina, kamo ne- 
dopiru sunčani traci. 

Na Niagari se nije više čulo Kekove harmonike. 
Kapetanica nije izlazila iz svoje sobe, a Julka bi se 
riedko makla od Andrijanine postelje. Ona je sada jela 
u svojoj kabini. Odkad je na nju Marijan onako bio na- 
srnuo, još im se nisu pogledi sukobili. 


Pet dana po kapetanovoj smrti opaze mornari pa- | 


robrod, koji je jurio po krmi i naglo se primicao Nia- 
gari. Marijan odmah zapovjedi, da se izvjese znakovi, 
barjaci raznih boja, kojimi se mogu i udaljene ladje 
dogovarati i točno sporazumjeti. Znakovi javljahu, da je 
kapetan umro. Nad krmom je: visjela austrijska zastava, 
.a na jednom barjaku bijaše broj broda, osjegurana kod 
riečke mutue. Parobrod se na svu sreću približi na 
dvie, tri stotine koraka. Častnici parobroda stanu gle- 
dati Niagaru i opaze znakove. Parobrod se malko za- 
ustavi. Na njem bijaše mnogo ljudi. Marijan skoči na 
obor krme i poviče iz svega grla englezkim jezikom: 

— Niagara, Austrija, kapetan umro. 

Častnik odgovori s mosta parobroda: 

— Niagara, Austrija, kapetan umro. 

— Tako je! potvrdi Marijan. 

Onaj se častnik nakloni, pa položi usta na ciev, 
što vodi glas do ljudi kod parostroja. Parnjača u malo 
odjuri, ostaviv Niagaru u tišini, da se valja na mrtvih 
valovih, dok vjetar nedune u jedra. 

Bibavica bivaše sve to jačom. Treći se dan pokaže 
daleko za krmom, na kraju obzorja, crljena i gusta ma- 
gla. Oko podne svjež alizej, jugo-iztočnjak, napuni jedra, 


a brod veselo zabrusi. Jedrilo se sada više dana bez 


prekida istim pravcem. More se pjenilo na doseg oka, 
valovi se sustizahu kao maleni brežuljci, mrki, zeleni, 

crvenkasti, raztrgani. Jedrila škripahu, križevi se uvijahu, 
oputo nategnuto, svud lomnjava, šum, zviždanje. Brod 
je mlatio more provom, dizao se, nasadjivao se, lomatao 
i grabio vodu, koja mu praskaše po palubi. Pjena je 
letila strjelovitom brzinom preko broda i škropila jedra, 
što su bila čudno pocrvenila u maglovitom i groznom 
zraku. Vjetar bivaše sve to žešćim, more se dimilo, silno 
se uzkopalo, valovi gruvahu o brod, korito se treslo i 
pucalo. Jedne večeri odletiše dva jedra i u hip se izgu- 
biše u tmuši i magli, što se je vitlala nad morem. Po 
golih križevih osta njekoliko krpetina. 

Dva su tjedna prošla, odkad su spustili kapetana u 
more. Niagara se oporavila od oluje. Mornari su popra- 
vili oputo i svezali nova jedra na križeve. Brod jedri da 
nemože ljepše. Marijan jošte nije progovorio rieči s Jul- 
kom. Bijaše mučaljiv i svakoga gledaše mrko. Mornari 
se čudili i nagadjali, što da mu je to sunulo u glavu. 

Jedne noći stajaše Albina na kasaru. Oslonila se na 
obor. Vrieme bijaše krasno. Udova se zamislila i gledaše 
velik parobrod, koji je brusio po valovih nedaleko od 
Niagare. Iz dimnjaka suknulo bi kadšto mnogo iskrica. 
Kad se malko parnjača odmakne, nanese vjetar njezin 
dim baš na Niagaru. U to prodje mimo Albine mladi 
poručnik. Udova ga tiho zovne. 

— Marijane, je li vrieme stalno? 

— Neznam, odgovori Marijan hladno. 

— Osjećaš li dim parobroda? 

Mladić ponjuši zrak, slegne ramenina i nereče ništa. 

— To je vonj od ugljena — da, ugljena. Oni ko- 
madi u vreći — — bili su težki. Siromah Kalušković 
uno Ali, što ti je, da se iviek mrgodiš? Zar te ja 
nevolim? Zar ti nisam uviek naklona bila? — — Ti 
si umoran.... danas ćeš leći. Mate neka pazi. Vrieme 
je liepo. 

Udova mu stisne ruku, pogleda ga milo, pa sidje 

pod kasar u svoju kabinu. Marijan joj kimnu, i osta na- | 
slonjen na oboru. Bijaše snužden i gledaša u mrklu noć. 
Mjesec bijaše utonuo u more. 

Svi su mornari na Niagari veseli, Evropa nije daleko. 
Svjež vjetar duva u jedra. Bijaše krasna večer, Julka se 
popela na palubu, da se naužije zraka. Andrijana bila 
usnula; bolest joj okrenula na gore. Julka zamišljeno 
gledaše njeki odaljeni otočić, oko koga se pjenilo more. 
Bila je tužna. Kad se smrklo, htjede sići u svoju kabinu, 
ali se sastane na vrhu stepenic& sa Marijanom, koji je: 
uzlazio. Malo da neudariše glavom o glavu. ; 

— Ti! uzčudi se poručnik. 

— Idem.... m 

— Čekaj, da izadjem. Kako je gospodji Andrijani? 
upita plaho i stupi na palubu. 


— Gore. 

Čas za tim reče Marijan tiho: 
| — Za koji dan smo u Gibraltaru, pa onda — — _ još 
neznam, kamo ćemo. — Julka — — tiuSvitan.... 

— Ati? | 

— U Ameriku: — — Da, u Svitnu me neće više 


vidjeti, izgovori naglo zadnje rieči. | 

Julka ga tužno pogleda. Dva tjedna nije s njim pro- 
govorila rieči. 

— Ne, nikada! iztisne Marijan prigušenim glasom, 


popomuči, pa nagne gorko: -— Mislio sam .... prevario 
sam se.... Ti Julka, ti sa mnom tako! A što će tvoj 
brat? — — Ah ružno si me prevarila! ... 

— Prevarila! 

— Da. Za što mi nisi odmah rekla.... . 

— Što? | 

— Da me neljubiš. 

— Marijane! 


— Ružno si me prevarila! 
Djevojka drhtne, sva se žažari, oko joj sievne, gorak 

joj posmjeh preleti usnama. On ju htjede primiti za des- 
nicu, ali ona opet uzdrhta i odrine njegovu ruku od sebe. 

— Julka! 

Djevojka mu upre oči u lice. 

— Julka, ti me neljubiš. 

— Ne, neljubim, odjavi oštro i gordo. 

išlo ti me neljubiš? plane mladić i uhvati ju za 
desnicu. 

— Ostavi me! Da sam tei ljubila..... 

— Ti si me varala! 

— Ja? Kada? — Jadna ti majka! 

— Što to govoriš? protrne mladić. 

— Ona tebi ti veli, a tako i ti njoj, porumeni Julka. 

— Ona?. 

— Gospodja Albina. 

— Nije istina! iztisne kroz zube mladić, 

— Jest. Čula sam na svoje uši. Kako smiješ meni reći, 
da govorim neistinu? Sram te bilo! odsieče oštro Julka. 

— Ja i tebi ti velim, šaptne mladić i obori glavu. 

— Jer me poznaš od djetinstva. Ostavi me! reče 
ona srdito i iztrgne mu desnicu iz rukn. 

Marijan zadrhta, pa klone, kao da mu je srce puklo. 
Krv mu bila navalila u glavu, pred očima mu se ma- 
glilo, malo da se nije srušio na palubu. Julka bijaše 
naglo sašla u svoju kabinu. 


* 
* * 

Tjedan dana iza toga pomaljahu se bregovi južne 
španjolske obale. Mornari gledahu kopno i srce im se 
širilo od radosti. Na brodu se sbivahu čudne stvari. Mladi 
je poručnik mrk i goropadan. Zamišljeno šeće palubom, 
uviek nješto snuje; vidi se, težke mu misli kopaju mo- 
zgom. Često bi se povukao na kraj krme, lice bi mu se 
namrgodilo, pa bi gledao i gledao u more. On naginje 
i amo i tamo. Ljubi Julku, umire za njom, a udova ga 

nepušta iz svojih šaka. Lica su mu upala, svakim je 
danom bljedji. — Od jada i gora vene. Srce mu palo med 
malj i nakovanj, veli mornar Dalmatinac, razgovarajući 
s kamarotom Tončićem. 

Niagara dojedri napokon pred Gibraltar. Bilo to u 
suton. Brod je lagano puzio pred lukom, a ladjica na če- 
tiri vesla naglo mu se primicala. Marijan je' htio povi- 
knuti mornarom, da izpuste kotvu na dno, kad se začu 
glas iz one ladjice: | 

— Niagara, o! 

Marijan skoči na obor broda, dhsatio se za sartije. 

— Nepuštajte kotve! O rea! vikaše čovjek iz ladjice, 
da okrenu provu u vjetar, pa da tako zaustave brod. 

— 0, Vi ste to? povika Marijan u čudu, pa zapo- 
vjedi mornarom, neka spuste stepenicu po boku broda. 

U malo se pomoli na barkarizu, na vrhu stepe- 
nice, ogromna ljudeskara. Mornari se čude. Albina se 
užasno namrgodila i pogledava Julku, koja je probliedila. 

Anselmo Panello sidje s barkariza na palubu. 

— E, dobar večer! Ha, Kalušković umro. Koje do- 
bro? Da, sve zdravo. Čekam vas već deset dana. — — 
A ova gospodjica? Pisao mi Kalušković — Julka. Ha, 
narasli ste! Kako si, Albino? A Vaš brat? Čujem, da će 
i on u Svitan. Jest, Stanić, Filip, poznam ga. A Vi 
Stipetiću? E, dobro, dobro! Brod u redu; bravo, bravo, 
moj Stipetiću! A, a ona gospodja 2? Na Urodu je još 
jedna gospodja ? 

— Već je dugo bolestna, odgovori Marijan. 

Anselmo pitaše svakoga nješto. Dok mu jedan od- 
govaraše, on se već k drugomu obratio. > 

Kad je stigao onaj parobrod, koji se bijaše primako 
Niagari posred oceana, u njeku englezku luku, dao je 
viest o brodu bez kapetana u novine. ,Shiping-Gazzette“. 
Iz tih novina pretiskao je viest ,Osservatore Triestino“ 
i donio ju u Svitan. Anselmo je odmah odputovao u 

Gibraltar. On je znao, da će Niagara taknuti to mjesto, 
da dobije zapovied, gdje da se izkrca. Anselmo nije 
htio, da mu bude brod bez kapetana, a udaljio se od 
Svitna radi obćinskih izgreda i radi drugih razloga. 

— Gospodine principale, Vi već valjda znate za- 
povied? upita Marijan Panella. 

— Za Marsilju, kimnu Anselmo. 

Niagara je plovila sada uzduž španjolske obale, koja 
se nije gubila iz vida. U tri dana dojedre do rta Gata. 
Bijaše krasno vrieme. Vjetar duvaše s kraja. Anselmo 
se po običaju opijao svake večeri, a Albina je čeznula 
za Marsiljom. Odlučila je, da će se izkrcati, čim stignu 
u luku, te da će krajem na Rieku. Anselmo nije htio 
* nikada govoriti o pokojnom Kaluškoviću. 

One noči, kad dojedriše izvan rta Gata, čvrsto 
se Anselmo napio. Dugo nagovaraše krasnu udovu, da 
ostane s njim kod stola. Albina ga nukala, da pije, pak 
kad se Anselmo svalio na divan, popela se ona na pa- 
lubu i sastala se s Marijanom. Dugo magna nu Noć 
bijaše vedra i sjajna. 

— NE, ti nećeš ostati na Niagari. Poći ćemo za- 
jedno na Rieku, u Trst, kamo hoćeš. Kako sam ti dala 
srce, dat ću ti sve. Bit ćemo sretni; imam, kako znaš, 
sav Kaluškovićev imetak, polovicu Niagare i jednu kuću 
na Rieci. Marijane, kupit ćemo brod, ti ćeš biti kapeta- 
nom, skupa ćemo putovati. Ti znaš, koli te ljubim . 

oMarijan je šutio i slušao njene sladke rieči, koje 
mu ona već dulje vremena ponavljaše. 

 — Marijane, zar mi nevjeruješ, da te ljubim? Bi li 
te znala — — Julka, — — koja druga ljubiti, kao od 
te. ja ljubim ? proguče udova, stišćući mu ruku. 

Naslonjeni na obor kasara, gledahu more, koje se 
živahno pjenilo. Brod se nagnuo na desni bok, te je 
lagano puzio. Maleni valići pljuskahu pod drugim bokom. 


Sva su jedra bila otvorena. Vjetar je ugodno šumio 
Kumičić: Sirota. 16 

medju jedrili i donašao miris iz perivoja i šumica grada 
Almerije. U bajnom sjaju mjeseca traše španjolska obala. 

— Marijane, ti nisi sretan, tvoje je srce ledeno. 
Ljubiš me, jer nisam ružna, — — jer sam žena. Reci, 
reci, zar ne da je tako? 

Marijan joj utisne cjelov na ruku. 

— Tebe neljubi Julka — — ali ti, ne, ti je više 
neljubiš. Marijane, oh koliko nas blaženstva čeka .... 

— Da, idi, idi spavati. Ostavi me sada. Treba da 
pazim, kraj nije daleko. Idi, molim te, idi! 

Glas mu drhtaše. 

Albina mu stisne ruku, pa sidje u salon. Anselmo 
je hrkao na divanu. Ona udje u svoju kabinu. 

Niagara dojedri u more, što se stere medju špa- 
njolskom. obalom i otokom Ibizom. Oko podne nasta 
tišina. More bijaše gladko kao staklo. U njem se -:od- 
sievahu planine i rtovi. Zrak se ukočio, jedra mirno 
vise, ni ćuha; tišina, grobna tišina. Sunce se obavilo 
maglom. Anselmo šetaše na kasaru i proklinjaše vje- 
trove, koji nisu htjeli duvati u Niagarina jedra. Odmah 
po objedu poče lievati vino u svoj široki grkljan. I Ma- 
rijana je silio, neka pije. Mladić nije htio slušati, a on 
ga stao psovati. Anselmo bijaše mrk, otresit i mučaljiv. 
Najviše bi govorio, mumljao, sam sobom, kad bi se napio. 

U predvečerje posivi nebo, zrak bude težak, olovan, 
Niagara se nemicaše; stajaše kao da je zarasla o 
dno. Na sjevernoj je strani potamnilo nebo, crni se oblaci 
dizahu iz mora kao ogromne klisure. Pred njimi se 
prašilo more. Malo potraja, a tama se navuče, mrka, 
siva, tamno-crvena, zrak se jače ukočio, sgusnuo se, za- 
sitio se nječim. U crnom oblaku sievnu prva munja, 
grom iz daljine zatutnji. Opet nasta tišina. Mornari si- 
laze s jedrila na palubu. Čekaju. Hip za tim strese se 
Niagara, kao da je na nju naletjelo jato sotona. Prova 

se zakopala u more, pa se naglo nasadila. Silovit je 
nasrtaj vihora zaurlao medju jedriljem i oputom, te pre- 
letio brod, koliko bi okom mignuo. Odmah na to udari 
drugi nasrtaj, deset munja sievnu, zrak se potrese groz- 
nom grmljavinom, kiša stane lievati, kao da se je nebo 
prolomilo. Vjetar gruva, tuče, obara, a more se dimi, 
kuha, buči, pakao se pod njim otvorio. Jarbori se uvi- 
jaju, brod roni, puca i škriplje. Sjever se izasuo kao iz 
vreće, zavrgla se vijavica, debeo je mrak nastao, nevidi 
ge prsta pred očima. Brod uzmiče, kud ga goni vihor. 
Vrhovi se jedrila lome. Mornari preporučuju svoje 
duše Bogu. 

Ta sila vjetra trajaše pet šest li sati. Mornar nije 
znao za mornara. Gdje su sada? Kamo se dovaljao brod ? 
Nitko toga nije znao. Svi bijahu u najvećoj stravi, jer 
se bojahu obale. Ako tresnu o klisure, tko da se spasi? 
Julka se stisla u Andrijanin naručaj, ter čekaše zadnji 
čas. Anselmo bijaše sam u većem salonu, a pred vra- 
tima, po dno stepenice, drhtaše Albina. 

astnici i mornari svi su na palubi. Brod se malko 
umirio. ,— Što je? Gdje smo? pitaju se. Vjetar negruva 
prvašnjom žestinom, valovi nelomataju brodom, ali se 
čuje, kako praskaju njegdje o klisure. Svi se sgražaju. 
Još neima ni mrve razgale. Klisuru, toga strašnoga ne- 
prijatelja, čuju, ali kako da mu se ugnu, to neznaju. 
Stalni su, da ih je vihor zagnao za njeki ostrv, u po- 
jatu. Mnogi mornari lete pod provu k svojim škrinjam, 
da spase barem. svoj novac. Na sve su spremni. Brod 
jošte jedri. Ciela su mu samo dva jedra. 

U razsvanuće odlane svima. Vjetar je jenjao. Mor- 
nari, mokri, izmučeni, pogledavaju se, kao da čestitaju 
jedan drugomu, što ih nisu valovi progutali. I: Julka je 
na palubi. Sad se već razabire jedan pusti rt otoka 


Ibize, blizu koga su prošli. Na iztočnoj se strani crne 

maleni otočići. Spašeni su, Sad je trebalo štošta urediti 
i popraviti na brodu. 

< Anselmo nemogaše stajati na noga, pa sidje u salon 
i napije se rhuma. Albina, blieda od straha, sjedila je 
na divanu. 

— Jeli minula pogibelj: ? upita Anselma, jee na 
svom mjestu. 

— Minula, odsieče Anselmo. 

— Ja još drhćem. Molim te, umiri me. 

— Kad ti velim, da je minula pogibelj — —— — 
ali, ludorije! Šteta za jedra. Albino, neboj se. DA, i ja 
sam mislio, da će nas vrag odnieti. Studeno je, studeno! 
Hoćeš li čaja? Gle, ovaj je rhum izvrstan! govoraše 
Anselmo prekinuto i pogledavaše udovu. Opet nagne 
staklenku, strese se, pa HIM smotku i sjede nasu- 
prot udovi. 

. — Albino, jesi li PAJAnA! 

— Nisam. i 

— Već je zora. Podji u kabinu, počini. Neboj se, 
spašeni smo. 

— Nebih mogla usnuti. Strašne li noći! reče udoya 
drhćući. 

— Ha! Siene Anselmo ramenima i opet se napije 
rhuma. 

Nasta stanka. Anselmo gledaše udovu, a ona njega 

zapanjeno. On ustane, htjede hodati, nu odtetura do vra- 
tiju, pa opet sjedne nasuprot udovi. Lice mu bilo crveno, 
oči mutne i plahe. Dugo kimaše glavom, buljeći u stol. 
Napokon reče: 
X — Albino, podji Sje umorna si — — — ne, 
ostani tu, gle, vidiš, dakako, treba da govorimo. Da, draga 
Albino, treba, treba. Čuj, što kaniš, kad prispijemo u 
Svitan ? 

— Što kanim? 

— He, znam ja, ti ga ljubiš sad 

— Ali molim te, dragi Anselmo . 

— Dakle vjenčanje! Marijan, Marijan! Njega, njega! 
Reci mi istinu, zar si sbilja nakanila? .kimaše Anselmo. 

— Molim te, što da sada o tome govorimo? 

— Da, sada. Tko je gospodar na ovom brodu? Ja! 
Tvoj je život u mojih ruku, reče Anselmo groznim gla- 
som, pa udari staklenkom po stolu. 

Albina protrne. 

— Ti ljubiš Marijana, a ja? Da, ja di: se s tobom 
vjenčati u Svitnu. Albino, govori! krikne prigušeno i 
ustane, osloni se o stol rukama i upre joj oči u lice. | 
— Govori! Hoćeš li mi biti ženom? upita muklo. 

— Anselmo, molim te, to nemogu, nemogu. Ma- 
rijan . 

— . Nikako? 

— Ne, molim, neljuti se. 

Anselmo zareži nješto i naglo se spusti na stolicu, 
promjeriv krvavim pogledom udovu. Nju prelete trnci od 
glave do pete, ustane i hitro izadje iz salona, zatvori za 
sobom vrata, pa se nasloni o stepenice u predsoblju. 

Anselmo skoči sa stolice, stane posred sobe, stisne 
piesti, škripne zubmi i sav se strese. Otvori za tim svetu 
Barbaru, spravište za prah i oružje, upali svieću, pa po-' 
kleknu držeći ju u ruci. Pred njim, u sv. Barbari, zasjalo 
ge oružje. Otvori desnicom naglo željeznu škrinjicu, u kojoj 
bijaše prah, pa se zagleda u nju. Svieća mu drhće u ruci, 
lice mu se ožarilo grozničavim žarom, sve su žile na njem 
nabrekle, oči su mu krvju zalivene, vlasi mu strše, uzpu- 
hao se od biesa, naduo se da pukne.... Na jednom 
rikne poput ranjene zvieri... težko ustane sa sviećom 
u ruci... noge mu klonu . .. ruka mu zadrhta... 
zatetura : svieća odleti u sv. > Barbaru Sard Anselmo 
se sad prene.... hoće da ugrabi svieću .... al bilo 
već kasno .... Niagara se užasno uzdrma, silan prasak 
potrese zrakom. Albina vrisne i sruši se na pod pred 

stepenice. U taj par izleti Julka iz svoje kabine, da vidi, 
što je. Albina očajno rukne. Julka joj nehotice skočila 
nogama na grudi, pa opala, ustala naglo i popela se na 
palubu. Od strave i užasa protrne. Iz krme suklja pla- 
men, kasar puca, svud prasak, dim, iskre, groza, smrt. 
Julka potrči na provu. Mornari lete već oko barkače, 
razvezuju konope oko nje, dižu ju na obor broda, pa 
pljus u more. Jedni se već spuštaju u tu ladju, a drugi 
trče s prove, dozivlju se, sokole se. Marijan zapovieda, 
što da se učini, i opasuje Julku konopom, diže ju na 
obor i spušta ju nad more. Julka se sgraža i sluša ga. 
On drži konop, dok osjeća, da ona o njem visi. Mornari 
na barkači uhvate djevojku. Barkača skače na valovih 
pod bokom broda. Još se nisu svi spasili. Marijan leti 
na krmu i dozivlje Albinu, Andrijanu i Anselma. U 
brodu puca i praska, silan se stup plamena diže i svija 
nad palubom, jedra već gore, oputo pada, paklina kaplje, 
vjetar raznosi dim i iskre. Marijan viče, dim ga zadušuje, 
ruke su mu opečene. Nigdje nikoga. Bježi prama provi. 
Sad začu krik iza sebe. Za njim trči Albina, haljine joj 
gore, na licu joj je očajnost. Marijan ju uhvatio za ruku, 
vuče ju na provu, na kaštio, i zove mornare. Barkača 
je baš pod provom, kakvih pet koraka od broda. 

Već je polovica Niagare u plamenu. Marijan stoji na 
kaštilu i do njega Albina. Još se nije sasvim razda- 
nilo. Udova je u plamenu. Zajedno skoče u more. Udova 
tresne glavom o barkaču, jedan ju mornar uhvati za pram 
kose, htjede ju oteti moru, ali mu kosa ostane u ruci. 
Albina izčezne pod ladju. Marijan je sretno pao u more, 
zaronio malko, izplivao i uhvatio se za veslo, a mornari 
su ga pridigli k sebi. Čas za tim opaze uz bok ladje 
bielo Albinino tielo pod samim površjem uzburkanoga 
mora. Njezine. su se podhaljine razširile i preokrenule. 
Htjedoše ju spasiti, ali bijaše prekasno. Jedna joj noga 
bila provirila iz mora i zapljuskala na valu, a tada sve 

izčeznu. Samo se je još na jednom valu medju bielom 
pjenom crvenila krv iz njezine glave. 

Sva su već jedra gorila na Niagari, plamen se svijao; 
silan, smrdljiv i crn dim vitlao se nad valovi. Mornari 
se udaljiše od Niagare, veslajući k jednom otočiću, koji 
nebijaše od njih ni p6 milje. Valovi bijahu dosta veliki, 
barkača se nasadjivala po njih, ali je nemogahu zaliti. 
Vjetar je gonio Niagaru put juga. Svakim hipom čuo se 
prasak, iskre su vrcale u vis kao u snopovih i razlietale 
se nad morem u onom tužnom svjetlu. Još se nisu uda- 
ljili sto. koraka, a krma Niagarina potonu, prova se uzdi- 
gnu malko, pa sve izčeznu, i za čas nije se vidjelo traga 
ni brodu ni dimu. Svud pjena, valovi u veličanstvenom 
poredju, mutno nebo i po koje jato galebova. 

Julka drhtaše na krmi barkače i povezivaše Mari- 
janove opečene ruke, raztrgav jedan rubac. Marijan je 
mramorkome šutio i plaho pogledavao Julku i mornare, 
Spasilo ih se sedamnajst. Trojica zaglaviše. Julka pla- 
kaše za Andrijanom. 

U p6 sata doveslaju k otočiću i zavatjaju se u malen 
zaton, obkoljen pećinami, pa se svi izkrcaju i privežu 
ladju. Njekoliko se mornara udalji od obale, da razvide 
na kakvom su otoku, a kad budu na jednom vrhuncu, 
opaze na drugoj strani maleno seoce, pa se odmah vrnu 
na obalu i kažu ostalim, što su vidjeli. Istoga dana do- 
veslaju pod ono seoce. Bijahu na jednom otočiću medju 
Formenterom i Ibizom. Mornari su imali novaca, te ku- 
piše njekoliko janjaca, vina i kruha. Tu se okriepiše, a 
sjutradan prebaciše se u grad Ibizu. Julka kupi sada 
nješto haljina, jer bijaše sve izgubila, osim Ivanove slike 
i novaca, koje je uviek imala pri sebi. Bijaše tužna. Ma- 
rijan ju ukočeno gledaše, a ni da bi joj na jedno pitanje 
odgovorio. Kad bi izustio koju rieč, svi se čudom pogle- 
davahu. On .hodaše za mornari plaho kao izgubljen. Sve 
su moguće činili, da ga razvesele. — Peti se dan ukr- 

caše na parobrod za Barcelonu, i tuj se prijaviše kod 
austrijskoga konzulata. Konzul izpita sve i sastavi zapi- 
snik. Začudjeno promatraše Marijana, koji nije htio od- 
govarati na pitanja. Konzul zovne starješinu mornara u 
drugu sobu i reče mu: — Meni se čini, da je poručniku 
potamnila pamet. Ako mislite, da nije pogibeljan, neka 
slobodno odputuje s vami. — Starješina odgovori, da će 
on i drugi mornari paziti na njega do Rieke. 

Iz Barcelone odploviše u Genovu. Marijan jošte neće 
da govori. Pogled mu je plah, a često ukočen. Kadšto 
se nasmije. Julka se sgraža, kad se on smije. Iz Genove 
odjure željeznicom. Svi su uzeli mjesta u trećem razredu. 
Julka nenosi više šešira. Kad se vlak maknuo, počeo se 
Marijan smijati i govoriti o gumnu, o puški u moru i 
koješta nerazumljiva. Julka sve plaćaše za njega, molila 
ga, da jede, a on govoraše samo o gumnu i puški, kao 
da snatri. Bila je noć. Jedni mornari spavahu, a drugi 
razmišljahu, kako da prehrane svoje obitelji. Julka uzme 
iz torbe naranču i metne ju na krilo. Marijan ju ugrabi 
i baci kroz prozorčić vagona, pa se drveno nasmije i 
reče, da će naći pušku u moru. Djevojka protrne i od- 
makne se od njega. Gorka joj se tuga svije oko srca. 
Vlak je jurio, a kiša udarala o stakla. Julka tiho pla- 
kaše u polumračnom kutu vagona. 


XVIIL 


U riečku je luku ulazio parobrod. Ivan Ružić sta- 
jaše na obali i upiraše oči u krmu, gdje se mnogo put- 
nika komešalo po kasaru. Parobrod se u malo prikuči 
k molu Adamićevu, a Ivan spazi medju putnici dje- 
vojku s crnim rubcem na glavi. Srce mu zakuca, pa se 
protura na ladju i potrči na kasar k djevojci, koja se 
bješe sagnula nad klupu, da pokupi svoje stvari. Dje- 
vojka se pridiže, drhtne i razklopi svoje velike erne oči. 





kučka 

— Vi! dahne i rumen ju oblije. 

— Julka! — — Čekam te već — svaki put kad 
parobrod — — — atitek danas... 

Djevojka se radostno smiešila i rumenila, a on joj 
stiskao ruku, čudio se, promatrao ju od pete do glave. 
I ona ga gledaše presenećeno, jer nije više sličio onoj 
fotografiji, koju bijaše dobila od njegova otca. Veći je, 
ojačao je, mekana smedja brada ukrasila mu liepo lice, 
brk mu je puniji, a oči su mu sjajnije, dublje i kras- 
nije, te radostno sievaju. Julka tone u blistavih zje- 
nicah, ganuta je, milim mu smieškom zahvaljuje, što ju 
je dočekao, što joj je obasjao dušu. 

— Gdje je ostao Marijan? upita ju, kad stupiše 
na kraj. 

— U Trstu — u bolnici, odgovori djevojka tronuto. 

— Već te čekam cieli tjedan; bio sam ovdje svaki 
put, kad je parobrod došao iz Trsta. Danas će mi otac 
na Rieku. Znaš, gradimo kuću, eno tamo, reče joj Ivan i 
pokaže joj veliku kuću, što se je zidala na obali. — 


Marijan je dakle jako bolestan ? 


— Nije; jedan mi je liečnik rekao, da će ozdraviti. 

— Bože daj! Dobro jutro, gospodine Ružiću! uplete 
ge sied čovjek u razgovor. 

Ivan ga pogleda, prepozna ga i stisne mu ruku. 

— 0, Mate! Ovaj ste put vidjeli i... 

— I vraga i sotonu! kimnu starješina mornara. — 
E, na čudo se spasili ljudi ! Ali — — jadni onaj 
mladić! ... 

— Stara Mare nezna jošte . . . Čeka ga, uzdahne Ivan. 

Sad se približe još trojica Niagarinih mornara. Malko 
se porazgovore, zažele Julki sretan put, pa se razstanu. 

— Julka, ostanite Vi liepo u Svitnu, na tvrdom, 
i nezaboravite, da su tri najgora zla: more, oganji... 


 nedoreče mornar Bakranin. 


— A koje je treće? zapita ga starješina Mate. 

— Žena, odgovori Bakranin, odilazeći s drugimi. 

—.A kad je Niagara gorjela, naricao si: joj sladka 
Katice, joj, draga ženice, nikad te već nevidim! poviče 
za njim Mate. 

Bakranin se vrne, pa reče, smijući se: 

— Mate, znate li, koja je? — Bez pameti, koji je 
ono prvi rekao, a bez pameti i ja, koji opetujem. Bog 
s Vami! Čeka me Katica! mahne Bakran glavom i 
udalji se. 

— Pamet u glavu, pamet! nasmije se Mate. 

Bakranin se okrene, podiže ramena, pa pobrza za 
ostalimi mornari, veselo tarući ruku o ruku. | 

— Tako Vam je, gospodine Ružiću! Španjolci vele, 
da je mornaru kopno, što je ženi novorodjenče. Kad on 
na kopno, zaboravi sve, što je pretrpio; kad djetešce 
zaplače, zaboravi žena na sve boli poroda. — Julka, 
nebudi zamjere! našali se Mate. 
| Ivan spazi otca i zovne ga. Marko pritrči k njima, 
probliedi, drhtne, pa poljubi djevojku. 

—- Julka! koje dobro, drago diete? O, o, kolika 
si! A brat? 

— Pozdravlja Vas, Sofiju, da, i Sofiju, dahne dje- 
vojka, oboriv oči. 

. — Došao sam pred koji čas na Rieku. Kad zahladi, 
vraćam se u Svitan. Hoćeš li sa mnom? A Marijan? 
Dakle istina? ... 

Julka mu sve pripovjedi, a on se silno razžali, kad 
je uvidio, da su mu se snovi razplinuli. Njegova je želja 
bila, da se Marijan vjenča s Julkom. Žalio je mladića 
i staricu mu majku. — Mare će svisnuti od boli, reče 
Marko, zamisli se, pa doda: — Čujte, mi ćemo joj reći, 
da je Marijan u bolnici, jer da ga je napala groznica. 
Tko zna, Bog sve može; Marijan bi mogao i posve oz- 
draviti. Strašno, strašno! 

Oba Ružića objedovahu s Julkom, koja im podrobno 

odgovaraše na svako pitanje o Filipu i njegovoj trgovini. 
Marko se čudio njenom liepom pričanju. Kad se sunce 
nagnulo k zapadu, sjedoše u gospodsku Ružićevu kočiju. 

Od Rieke do Svitna teče cesta ponajvećma uz more, 
bieli se po rtovih, svija se u dražice, gubi se medju 
kukove, pa se opet izvija na jezičine, izpružene u modro 
more. Nad cestom se zelene vinogradi, na mjestih se 
razgranio nad njom kesten, sad odmiče kočija uz šu- 
mice uljika, sad uz vrtove gospodskih ljetnika, pa opet 
masline, lovor, liepa mjestanca i malene luke, krš i 
rivine crvenkaste zemlje. Sunce je uminulo za Učku. 
Ružići opet izpitivahu Julku o putovanju, o Albini, An- 
selmu, pa kako joj bilo na brodu. Julkin glas podrh- 
tavaše i zapinjaše, vidjelo se, kako prebire po pameti, 
što da kaže, a što da zamuči. Ona promatraše za tim 
sve one ljepote svoga zavičaja. Poznati ju miris opajaše 
i sjećaše prošlih dana; iz prodola je ćušio lagodan vje- 
trić i dražio modro more i gibao siedom kosom staroga 
Ružića, koji bješe metnuo svoj bieli slamnati škrljak na 
koljeno. Oko mora pasle su ovce, pastirice pjevahu, a 
dječaci pastiri, u crvenoj košulji i modrih hlačah, naga- 
njahu se po cesti s ovčarskim kudrovom. Pred odalje- - 
nim šiljastim rtom crnila se ladja ribarica. Julka ju 
opazi, pa joj se oči orose, grudi joj stanu podrhtavati. 
Marko i Ivan opet ju pitaju čas ovo, čas ono, a ona im 
odgovara zvonkim glasom, koji se potresuje srdačno i 
ganutljivo. Na svačijem se licu razstiru različni osjećaji. 
U Markovu se oku vidi i tuga i zabrinutost, a ipak mu 
radostan smiešak igra oko tankih ustna. Na Ivanovu se 
licu zrcali tiha radost, sladko ganuće, i osvjetljuje ga 
odsjev dubokih osjećaja. Glas mu zvuči milom sućuti, 
oči se još nisu nagledale krasne djevojke, ali se sjaje 
i smieše, blaženstvo u njih sieva, orajile se već, dra- 
gajući dražestno Julkino lice. Marko sjedi uz nju, a Ivan 
njima nasuprot. Mladić je veseo, nješto lagodna milji 

mu oko srca, pretače se u žile i sladko ga uzrujava. 
Osjeća se mladim, zdravim, sretnim i dobrim, svakoga 
bi ljubio, svi su mu ljudi plemeniti i iskreni, svi se ra- 
duju njegovoj sreći, sva narav odkriva i iztiče nevidjene 
krasote, kad se njegov pogled sukobi s Julkinim po- 
gledom. I ona i on porumene tada, smute se, nasmieše 
se, a otac Ivanov opazi tu rumen, pa se uznemiruje i 
otire čelo modrim svilenim rubcem, uzdiše i gleda u da- 
ljinu, gdje se na južnom obzorju oblilo more rujem. 

Kočija se izvije na rt Zelene Dražice, a medju ze- 
lenim sadom : zabieli se Stipetićeva kuća. Julki skoče 
suze na oči i naglo ih njekoliko odroni niz krasno i 
tužno lice. Malo čas, kočija stane. Svi izadju i upute se 
prama kući. Mare stajaše na vrhu staze, na rubu gumna, 
razkriljenih i drhtavih ruku. Gleda starica i prepozna 
Ivana. Mišljaše, da joj Marijan dolazi. 

— Gdje si, sladki sine? oi si mi, Marijane ? Za- 
rida Mare i pokrije oči. 

Ono joj se troje približilo. Julka se svije starici 
oko vrata. 

— Sinko, r&no moja, gdje si? Ah u moru, u -moru 
mi gnjiješ! zakuka opet starica, pa poče cjelivati Julku, 
gladeći joj glavu, pritisnutu na svoje grudi. 

— Ne, ne, nije se Marijan utopio, jecaše Julka. 

— Mare, umirite se; Marijan je ostao u Trstu — 
prehladio se — nješto groznice. Umirite se, tješio ju 
Marko. 

Tonka se pomoli na kućnom pragu. Djevojče se 
zavilo u crno za pokojnim otcem. Liepo je ponarasla. 
Julka poleti k njoj i zagrli ju suznu i plačnu. 

Kad utješe malko staricu, podju Marko i Ivan u 
Svitan. Već bijaše zanoćilo. U Brestovoj uvali ljeskala 
se srebrna mjesečina na valićih, što brecahu od pruda, a 
sjaj toga ljeskanja, mjesečeve sare, odrazivao se s mora 
i titrao na suroj pećini rta. Otac i sin razgovarahu o 

smutnjah svitanske obćine. lvan se ljutio na njeku go- 
spodu i sgražao se nad njihovim postupkom, koji kao 
da su hotomice gazili zakon u mjesto da ga poštuju i 
vrše, koji kao da su hijeli bez potrebe pobuniti onaj 
radini i miroljubivi puk. 

— Ivane, okrenut će na bolje; puk se osviestio, 
neda, da ga gaze. 

— Ija se nadam, da ćemo se otresti ovih namet- 
nika, ali, misliš li ti, da bi naš puk bio ovako uztrajan 
u očajnoj borbi, da ga nisi po mogućnosti izbavio iz šaka 
bezdušnih lihvara? Što da očekuješ od prezadužena se- 
ljaka? Ako i ljubi ovu grudu zemlje, gdje se rodio, ako 
i najvoli svoj jezik, je li čudo, da pljuje u svoj obraz, kad 
mu se lihvar grozi, da će ga iztjerati iz kuće, da će mu 
prodati djedovinu? Otče, naš je narod u istinu strpljiv. 
Ja sam često puta razmišljao o toj njegovoj strpljivosti ili, 
kako njeki pjesnici vele, golubinjoj ćudi. Čuj, dragi otče, 
evo: Gospodin Bog, u svojoj mudrosti i svemogućnosti, 
stvorio je i jedan strpljiv narod, a to smo, po božjoj 
volji, baš mi. Da nas nije ovakve stvorio, u svemiru 
nebi bilo sve podpuno. Rekoh: po božjoj volji, jer tko 
da nas pronikne ciljeve božje providnosti? Ali i mi 
nesmijemo ostati prekriženih ruku, nego neka nam bude 
najpreči posao, da spasimo sav istarski narod iz tudjin- 
skih šaka, da mu platimo dugove, koji su narasli silnimi 
“ kamati i prevarom, pa vjeruj ti meni, vjeruj mi, dragi 
otče, spasili smo i narod i njegove svetinje i njegovu 
budućnost. 

— A što, ako nas spoje sa obćinom jalšanskom? To 
ge čuje i čita, ali ja još nevjerujem, da bi oblasti mogle 
pristati na to. Ne, nevjerujem. Što, kako, našu obćinu, 
koja je uviek bila sama za sebe, nas da stope s drugimi 
obćinami, nas da podvrgnu Jalšancem? Sinko, ja toga 
nevjerujem! 

— U ovih nemirih sve je moguće. Naši protivnici 

uvidjaju, da se Svitanci nedaju slomiti, uvidjaju, kako 
im već ništa neprude sva nedjela i sve sljeparije, pa hoće 
da nas oblast utopi u Jalšu, u to tobožnje talijansko 
gniezdo. Da, tamo ima biti naš obćinski ured, naš načelnik, 
kakva šarenjačka propalica. A tko su ti Talijančići u Jalši?. 
Tko su ti predstavnici drevne naobrazbe ...dell'avita 
coltura? Jedan postolar, jedan trgovčić, dva ribara 
Čozota, pa petorica kapetana i brodovlastnika. Ovi po- 
tonji, svi domaći ljudi, najgori su neprijatelji svojemu 
narodu. Kao što je poturica gori od Turčina, tako je 
šarenjak gori od Krnjela. Ovdje, medju čistim hrvatskim 
narodom ugledali su ti kapetanići božje svjetlo; do de- 
sete, do petnajste godine nisu znali nego svoj jezik, hr- 
vatski jezik, kojim treba da i danas govore sa svojimi 
majkami, sa svojom rodbinom, jer da govore talijanski, 
nebi ih razumjele ni majke, ni sestre, ni tetke, koje 
nose na njive gnjoj, djubre, u Kkoševih. Što su, tko su ti - 
principalići? — Sinje kukavice, odmetnici svoga roda! 
Otče, gledaj ovo more, gledaj kako je krasno ovo hr- 
vatsko more! Oni kapetanići, oni principalići na njem 
su naučili veslati, a kad su bosonogi primili veslo u 
ruke, nisu još znali, kako se kaže veslo u talijanskom 
jeziku. Kad su se uputili ti kapetanići u sviet, sladko 
im je zvučio materinji pozdrav, jer ih je tada. majka 
Hrvatica haljinami proti ledu i mrazu obskrbila, jer im 
je hrvatskim jezikom zaželila zdravlje i sreću, i sazvala ' 
nad njihove jadne glave božji blagoslov. A sada? Eto ih, 
gdje šeću oholo i naduto na trgu u Jalši, gdje se rugaju 
seljaku, kad govori svoj jezik. Jadnici! Ono njekoliko 
hiljada forinti pokvarilo im i srce i umi. Srame se svoga 
jezika, srame se svoje. rodbine, sramfe se svoga naroda. 
Oni hoće, da budu nješto više: nego li su drugi, pa mi- 
gle, da su vanredno pametni, da su svu mudrost pozobali 
po svietu, kad se rugaju svakomu, koji nezna onako lošo 
talijanski govoriti, kao što oni govore. Otče dragi, ja 

sam duboko osvjedočen, da je svaki čovjek, koji se srami 
svoga roda, i prostak i bluna, čovjek praznih moždjana, 
neznalica, zaveden i prevaren. Pomisli na nesretnika, 
Matovinu! Stid ga bilo! Na sramotu je i Bogu i lju- 
dem. Jalšanci ga svi proklinju. velim svi, ono što je 
poštena. Je li ono župnik? Čuo sam, da je velik prijatelj 
sa tamošnjim obćinskim tajnikom, koji je pred koji dan 
rekao u uredu: ,Svaki Jalšanac, koji veli, da je Hrvat, je 
nitkov.“ — Da, tako je govorio jalšanski obćinski tajnik! 
Hvala Bogu, Jalšanci su čestiti ljudi, a ako je tko medju 
njimi nevaljan, bit će taj sigurno drug tajnikov, jer 
svaki sudi druge po sebi. 
| — Neima sumnje, bit će tako, kimnu stari Ružić, 
pa doda: — Sinko, nije ti hasne! Čemu da se ljutiš? 
— Kako da se neljutim? Vjeruj, u meni kipi, kad 

sam u Jalši. Oni me bezobrazni kapetanići omjeraju, na- 
miguju jedan drugomu, pa još one gospodjice . .. šinjo- 
rine, koje misle, da su vanredno odlične dame, kad 
mogu po koju izustiti talijanski, ali kakvim talijanskim 
jezikom? Bog nas sačuvaj! Njihovo je gospodstvo u tome, 
što neznaju nijednoga jezika, i što se znaju bezstidno 
rugati seljaku, koji zna svoj jezik. Da šinjorine! 
Glupih li ženskinja! nasmije se Ivan. 

— Evo nas u Svitnu, reče stari Marko. Vide, stani 
pred Šimunićem. : 

Do mala sidje Ivan s kočije i reče oteu, da će od- 
mah doma. Kočija odjuri na južni rt. 

Kod Jakova Šimunića sastalo se desetak ljudi. Puše 
i živahno razgovaraju. Kad stupi Ivan u dućančić, svi 
skinu kape. Svitanci poštivahu veoma mladoga Ružića. 

— Dobar večer, prijatelji! Pokrijte svoje čestite 

glave. Svi u jedan mah odzdrave, a Gašpar Makarić reče: 

— Bit će sve ove glave čestite, ali nisu sve pa- 
metne. Gospodine Ivane, pogledajte ovu! pokaže Gašpar 
glavu Mića Svilića, staroga zvonara: 

Svi se nasmiju. Zvonar nješto zabrboće. 

— Ita je pametna, osmjehne se Ivan i stisne ZVO- 
naru ruku. 

— Varate se, gospodine! omahne glavom Gašpar 
Makarić. 

— A za što? zapita Ivan. 

— Svilić veli, da će ona naša tužba proti onoj 
sotoni, proti. Marasu, biti od hasne, a ja velim; da neće. 
Kad nismo ništa opravili u Trstu, nećemo ni u Beču. 
Taru ministre druge brige! 

— A što bi Vi, Gašpare, u Trstu opravili? poviče 
Kuzma Kirin, koji bijaše vodja deputacije mornara i: 
seljaka. 

Obćinari bijahu zaključili pred koji mjesec, neka 
bi pošli njeki pametniji ljudi do oblasti u Trst, da se 
potuže na načelnika Marasa. 

— Što bih ja? Ja sve u brk! krikne Makarić i 
uzšeta se dućančićem. : 

— Gašpare, Vi mislite, da je gospodin namjestnik u 
Trstu Jakov Šimunić! E, treba da imaš rutavo srce, kad 
hoćeš da onakvim ljudem istinu kažeš! Znam ja, što su 
velika gospoda! kimnu Jakov Šimunić, napuni svoj po- 
kučasti nos duhanom, snimi naočale, pa kihnu i na- 
smieši se blaženo. 

— Istina! vikne stari zvonar. : | 

— Kakva istina? Da nije nosa drek nebi bio 
kihnuo! slegne ramenima Gašpar. 

— Mislite li, Gašpare, da nisam gospodinu namjest- 
niku istine odsjekao? mahaše Kuzma Kirin. — Zar sam 
ja kriv, što još nije onako, kako nam bijaše obećano. 
Vjerujte mi, ljudi, ja mislim, da je drago gospodi, što 
su i nas čuli. Obećano nam je... pak ja mislim, da 
neće poreći. Nu ipak meni se više neće obijati gospod- 
ske pragove. E, nemaste liepe rieči kupusa .... 

— E, Mićo, jesi li čuo? — Kad su obećali oni u 
Trstu, neće poreći ni oni u Beču... Al težko je gladnu 
čekati ... Drugčije je to bilo, dok sam ja bio pri obćini! 
uztvrdi Gašpar. : 

Ivan kupi smotaka, poda svakomu jednu, pa izadje 
veseo. Ljudi zadime dućančić, nastaviv svoj razgovor. 

Puk se još uviek bunio. Nesretna obćina nikako 
nemogaše da se izvuče iz meteža i muteža. Već je po 
drugi put bio obavljen izbor obćinskih viećnika. Unatoč 
stranačkomu nasilju i strahovanju mornari i seljaci rekoše 
i po drugi put muževnu rieč. Svi su zastupnici bili Ru- 
žićeve stranke. Marasovci nenadjoše nijedne kukavice, da 
ju zastraše, nijednog bezumnika, da ga kupe, al na na- 
čelničkoj stolici znao se je još držati Florijan Maras. I kod 
drugoga izbora bacale se iskre medju puk, da plane 
požar, mutilo se i izazivalo s protivničke strane, da dodje 
do meteža, do pucanja, do krvi, do tamnice, do sgnječe- 
nja. Narod bijaše oprezan. Mirno je podnosio sve uvrede, 
ništa ga s puta zakona nemogaše odvrnuti. Proti Ma- 
rasu digla se tužba za tužbom. Dvie se već godine vuku 
te iztrage, a on maže i zabašuruje. U mjesto da se 
odmata klubko njegovih pronevjerenja i nedjela, strančari, 
prijatelji njegovi, sve zapliću i zamrsuju. Teodoro, načel- 
nikov sin, jošte je obćinskim tajnikom, bani se u uredu, 
biesno grdi i napada ljude, koje sili na plaćanje globa. 
I ljudi se njeki razžestili i udarili u grožnje, a Teodoro 
tuži, i kod suda sliedi ročište za ročištem. Oko trideset, 
što mornara, što kopača čami u tamnici. Učiona je zat- 
vorena; ljudi se dogovorili, neće da šilju svoje djece u 
talijansku školu, pa ih s toga obćina globi. Teodoro veli, 
neka se zakon strogo vrši proti buntovnikom, da bi tre- 
balo vješati sve hrvatske popove; straši ljude, da će doći 
u Svitan satnija vojnika, jer da je pogibeljno za čestite 
ljude živjeti medju barbari i lupeži. Peregrini se smije, 
pije, karta se, spletkari, zameće kavgu i tuži sad ovoga 

Kumičić: Sirota. 17 

sad onoga, jer da mu je uvrijedio poštenje. Trojica dokla- 
ćenih smutljivaca, kojim nije nego do svoga žepa, hoće 
da gaze, da gule hiljade istarskih Hrvata, a stotina 
stranačkih novina tvrdi, da je to u redu. 

Dva dana po svojem dolazku u Zelenu Dražicu 
podje Julka u Svitan, da preda list za brata Filipa na 
poštarnicu i da posjeti Sofiju i župnika. List je pisala 
do kasne noći, pa ju Mare opominjala, da legne. Starica 
je ciele noći uzdisala za Marijanom i oplakivala pokoj- 
noga muža. Mnogi se porazgovoriše s Julkom i radovahu 
joj se, što se je spasila, kad je brod izgorio. Julka nije 
više nosila gospodskih haljina. Najprije posjeti župnika, 
koji joj pripoviedaše, da je onemogao i da se je već davno 
odrekao svieta. Od župnika uputi se k Marku. Čim udje 
u vrt, opazi ju Moro, koji je ležao pred kućom, zalaje 
veselo, zaleti se k njoj, pa _maši repom, oblizuj ruke i 
obskakuj ju. Kad stupi Julka u vežu, on opet veselo 
zalaje, kao da ju hoće najaviti. 

Sofija zagrli Julku, pa ju odvede u hlad pod lipu. 
Sto ju stvari izpitivaše. Odmah bješe opazila, da joj 
Julka želi nješto reći, te malo po malo svede govor na 
njezina brata. Djevojka porumeni i reče joj tiho, da ju 
Filip pozdravlja. Sofija se malko sbuni, ali joj se odmah 
razveže jezik, pa navali pljusak pitanja, a sva se ta 
Pitanja lome oko Filipa. Djevojke se za tim prošeću i 
dodju na kraj vrta, gdje se zidala Filipova kuća. Tu se 
sastanu s Markom i s Ivanom. Stari razjasni Julki, kako 
će pročelje biti na carskoj cesti. Ivan otrgne krasnu 
ružu i umoli Julku, da ju zadjene za njedra. U suton 
reče Julka, da će kući, da je već kasno. | 

— Jesi li došla sama u Svitan? upita ju Ivan. 

— Nisam; čeka me kod Šimunića jedan mornar od 
naše strane. 

— Izpratit ćemo ju zajedno do po puta, javi se 
Marko spokojno. 

Sofija. se namrgodi na te rieči i sleže ramenima, 
pogledav Ivana. 

Sad krenu iz vrta. Moro idjaše pred njima. Kad 
budu pred Šimunićevim dućanom, približi im se onaj 
mornar. Lagodan se suton spuštao. Lagano došeću nad 
Brestovu i tu se razstanu. Moro potrči za Julkom. 

— Uzmi ga, neka te prati. Kad dodješ doma, vratit 
će ge sam u Svitan, poviče Ivan. | 

— Moro! zovnu tiho djevojka. ' 

Pas joj se približi, takne joj koljeno glavom, a ona 
ga pogladi po hrbtu. Ivan se okrene. Julka se odmicala 
u posivjelom sutonu. Moro lagano hodaše uz njezinu nogu. 


XVIII. 


Julka bijaše od velike pripomoći staroj Mari, pri- 
pazila bi i u kući i na polju, njezine su radine ruke 
svuda bile. Na večer sjedile bi pred kućom na gumnu. 
Julka i Tonka pletu, a stara suče po malo kudjelju 
sa preslice, slini ju i omotava na vreteno, koje vrti žut- 
kastimi prsti. Nastale su ugodne proljetne noći. Sad ih 
uštap oblievao  bliedim zlatom, sad ih srebrnio mladj. 
Mare tiho plače, a kad se zamisli, zureći u more, izpu- 
zne joj vreteno iz prstiju. Julka ju tješi, a sama pre- 
meće nevesele misli. Danju se obično razilaze; Tonka 
za ovcami, Julka na polje s težaci, a Mare kuha i uzdiše 
za Marijanom. 

Tako prodje tjedan i osvane nedjelja. Stara Mare 
odmilji u Svitan k misi. Kad se svrši misa, sastane se 
s kumom Martom Barušićkom, koju je okrao Tito Tara 
pred tri godine. Starice idjahu njekoliko vremena istim 
putem, a kad stignu do jedne stazice, što se penje po 
briegu, sjednu na rub ceste. Onom stazicom išlo se 
k domu Marine kume. Starice razgovarahu o svojih po- 
kojnih, o djeci, a Marta poče nješto natucati o Mari- 

janu. Mare je nije razumjela s prvine. NEA Mare, što 
znaju i djeca u Svitnu. 

— Ah, draga kumo, neka Bog očuva svakoga! Što 
ćemo, na? Nevolja ide redom. A komu da se pamet ne- 
pomuti? Pomislite, Mare, noć, vjetar, more, oganj! Sirota 
Marijan! Kumo, moglo bi biti....aja.... na svietu 
ima nas svakojakih. — — Ne, ne, nije svako oko je- 
dnako. A što nije i moj mali Matić umro od uroka? Va- 
šega je ženska glava začarala — — potamnila mu dušu, 
ali su njeke trave, a s božjom pomoći sve se može. 

Mare ju gledaše zapanjeno, pa počne drhtati, pro- 
trne, mrzao ju znoj oblije i vrisne pod težkim udarom: 

— Kumo, što to govorite ? 

Čepne pred Martu, podigne drhtave i razkriljene 
ruke, i upilji oči u kumino lice. 

— Mare, svako je dobro i zlo od Boga. Umirite 
ge! I ja sam se već dosta naplakala, ali nije mi koristi. 
Neplačite, Mare, nč. Stisnite srce i počujte. Kada dodje 
Marijan, pokušat ćemo ..... U SVitnu govore, kako je 
došlo iz Trsta na obćinu, da će Vam Marijan do mala 
doma, jer da je miran, a da će, ako, ako Bog da, i 
ozdraviti. Obćina će njekoga poslati u Trst, da ga amo 
doprati. 

Mare se svijaše od boli, kao da joj srce puca. Nari- 
cala izgubljenu nadu i glasno oborila u plač. Kuma joj 
obeća, da će ju posjetiti. 

Mare se uputi u Zelenu Dražicu, roneći suze, po- 
gnuta, lamajući rukama i naričući za sinom. Kad bude 
na rtu, pogleda svoju kuću, vrisne od ljute boli i više 
se privije k zemlji. Podje malko dalje i shrvana sjede na 
kamen uz cestu, pa gorko zaplače. 


— Sinko mili, što čujem? Marijane, crni sam do- 


živjela dan! Oh, pusta moja kućo! 
Julka začu te rieči i protrnu. Slutila je već jutrom, 

da će starica štogod u Svitnu dočuti. Poleti s Tonkom 
na cestu i počnu ju moliti, da podje u kuću. 

— Julka, ti si znala! Dobri moj Marijane, rano 
moja! Julka, znala si, a nisi mi rekla! Julka, djeco 
moja, Tonko! zapomagaše starica, i trostruke ju suze 
poliše. 

— Da Vas nežalostim .... 

Mare ju slučajno pogleda u oči, u one crne i du- 
boke i velike oči! zasjenjene gustimi obrvami, pa se 
malko zapanji. : 

— Umirite se! Podjimo doma. Marijan će ozdraviti 
— — a što me gledate? upita Julka u čudu. 

Julkine oči bijahu u taj par još veće, još ernije, 
dublje i čarobnije. 

— Što me gledate? upita opet djevojka presenećeno. 

Starica ju uhvati za ruke i jače joj upre poglede 
u oči. Julka se jošte više zapanji, obrve joj se stegnu, 
te plaho i nemas gledaše Maru, misleći, da je sišla 
s uma. 

Mare se trže, izpusti Julkine ruke, skloni glavu na 
prsa, pa poče jecati. 

— Majko, podjimo doma, moljaše Tonka plačući. 

Starica klekne pred Julku, sklopi drhtave ruke, i 
Zavapi : 

— Julka, ozdravi mi Marijana! 

— Svake se noći molim za njega, šaptne Julka i 


suze ju obliju. 


* * 
a * 


Sliedeće nedjelje sjedila je Mare na gumnu. Tonka 
i Julka bile su u kuhinji. Sunce je zapadalo. U šest 
dana nije Mare progovorila šest rieči s Julkom. Dva 
puta bješe ju posjetila kuma Marta. Starice se oba puta 
bijahu zatvorile u sobi, pa nješto šaptahu. Julka, tužna 
i razeviljena, nije znala ni slutila, što se oko nje sbiva. 

Tonka zovne majku k večeri. U to se začu topot 
konja, a do mala stane kočija na cesti. 

— Ej, Mare, Julka, dodjite na cestu! vikaše glas 
iz kočije. 

— To je Mikić, šaptne Tonka. 

Sve sadju na cestu. Kočija bijaše zatvorena. 

— Doveo sam Marijana iz, Trsta, reče Stipe Mikić 
i skoči na cestu. 

— Sinko! vrisne Mare. 

Julka i Tonka drhtahu. 

U kočiji sjedio je Marijan nepomično, i ukočeno 
gledaše majku. 

— Marijane, izadjite; doma smo, umoli ga Mikić, 
pa obrativ se k Mari: — Nebojte se; miran je i dobar. 
Majka ga uhvati za ruke i počne mu ih cjelivati. On 
se naglo trže, nasmije se grohotom, skoči iz Tog pa 
odbježi na gumno. 

— Nebojte se; sve od Trsta "bio je miran. A sad 
ću ja u Svitan, da javim gospodinu Marasu. da smo 
došli. I žena me čeka, reče Stipe Mikić i sjede u kočiju. 

Mikić se oženio s Katicom, Panellovom kuharicom. 

Mare i djevojke dodju na gumno i spaze Marijana. 
Čučnuo je pod grane smokve i upiljio ukočene oči u 
prozor sobice, gdje je Julka spavala, prije nego li je 
bila pošla u Ameriku. Majka klekne do sina i zagrli ga. 
On se uzdrhta i promuca njekoliko nerazumljivih rieči. 

— Marijane, sladki sine! Marijane, zar nevidiš, ne- 
čuješ svoje majke ? 

Marijan opet zadrhta, zažagri očima, trže se jošte 
jače, pa se sguri i proiznese udušeno : 

— Tiho! — — Gle, vidi nas — tiho — čuje nas 
— — majko, eno je! 

— Da, ja sam uz tebe; čuj me, sinko! 

— Tiho! Eno je! tiho! — — On! puška! krikne 
muklo, skoči na noge, preleti gumno i jurne na cestu. 

Počne trčati do rta, gdje stane na klisuri i zagleda 
se u more. 

Mare i djevojke drhtahu i plakahu pred kućom, 
misleći, da će se sunovratiti pod klisuru. Marijan do mala 
dotrči na gumno i opet sjedne pod onu smokvu, na- 
suprot prozoru. Majka ga grlila i dozivala najsladjimi 
imeni, ali je on nije čuo, nego nesmetaše očiju sa onoga 
prozora. 

Odrine majku od sebe, sav se svije, primakne se 
k uglu kuće, pa idući tiho i prezavo po prstima, sve 
uza zid, do prozora, stane, uzpravi se i razkrili ruke, 
kao da će njekoga zagrliti. Sklopi ruke, rukne nješto, 
nagne se na prozor, pogleda u sobu i prebaci se u nju. 
Za čas izkoči kroz isti prozor na gumno i ustuboči se 
posred njega, upriev crne i plahe oči u majčino zapla- 
kano lice. Mare mu se približi razkriljenih ruku, uz- 
drhtana i uzjecana. Sin ju dugo promatraše. Lice mu 
se umekša, svaka se crta na njem raztegne, ukočenost 
u oku popusti, glava mu se skloni na grudi. Kad se 
opet uzpravi, svrne okom po moru, pa po Zelenoj Dra- 
žici, obazre se na kuću, i grozničavo se uzdrma. Opet 
upilji oči u majku. 

— Marijane, dodji na njedra, koja su te dojila! 
krikne majka očajno. 

— Otac? — — Otac? ozva se Marijan mekim 
glasom. | 

— Otac je umro. Pisali smo ti u Ameriku, zajeca 
Tonka. 

— Sinko! šane Mare i pritisne njegovu ruku na 
svoje srce. | 

— A majka? — — Ti! — Ja ga neću ubiti. Tonka 
— neću, nč. — — Albina — vatra — ovdje — eno 
prozora! govoraše prekinuto, pa sniziv glas i sguriv se: 
— Eno je, eno! Puška u moru. — — Ti! — Albina 
— — Ubiti, na — — ne. 

— Marijane, dodji u kuću, dodji, sinko! molila ga 
majka. 

— Julka? rukne on prigušeno. — Eno je! tamo, 
eno! hukne, gledajući plaho prozor. 

— Julka je ovdje. Evo je, Marijane. Dodji u kuću, 
reče mu sestra i uze mu ruku. 

Marijan se osovi, oko mu se ukoči, ustne mu se 
grčevito stisnu, pa skoči k Julki i obuhvati ju objeručke 
za glavu. Dugo ju gledaše. Zjenice mu divlje sievnu, 
ali za čas upane u tupu zapanjenost. 

— Dodji — amo! iztisne i odvede Julku k prozoru. 

Julka osta pred prozorom pognute glave, a on po- 
trči pod smokvu i skuči se opet pod granami. Sad ju 
opet ukočeno gledaše. Poče se za tim lagano dizati, i 
sav se uzdrhta. Kosa mu se ježila. Prestrašeno, poput 
ranjena risa, varkne k majci i sestri i rikne muklo: — 
Julka! 

Uhvati i majku i sestru za ruke, snizi se, izpruži 
vrat, pa iztisne kroz zube: — A, eno je! Ha, ha, ha! 
nasmije se grozno. 

Mare se tresla od boli i užasa. Motrila je svaki 
Marijanov kret i uzirala se na Julku, kao da stoji pred 
njom njekakva neman. 

— Julka, ozdravi ga! zavapi starica i pane na ko- 
ljena pred djevojkom. 

Marijan izgovaraše sada njeke englezke rieči, naglo, 
zadihavajući se. 

Julka je protrnula. 

— Sladki sine, što si to popio? A tko ti je to na- 
udio? Ah, ubilo ga moje uzdisanje, ubile ga moje suze! 
 krikne starica sdvojno. 

— Majka? — — Gibraltar — Austrija, kapetan 
umro, vatra, umro otac? mumljaše Marijan. 

— Otac je umro! Marijane, što si to popio? Julka, 
ozdravi mi ga, da te Bog nekazni! Djevojko, u što si 

to uprla? Ozdravi ga, da nestrepi pred tobom! Ah, dje- 
vojko, pogiban si posao naumila! Gledaj ga, gledaj, na- 
krasi to tvoje zmijsko srce! vikaše Mare, svijajući se 
od boli. 

Julka pogleda suznim očima nebo i pritisne rukama 
srece. Krv joj stinula u žilah. 

— Mare, Bog Vas čuje! Jadne li mene! zastenje 
zajadana, klone na jedno koljeno, a na drugo spusti 
glavu. 

— Otac? — — Otac umro? šaptne Marijan. 

— Da, umro, umro! jecaše majka, ustajući s gumna. 

Marijan kao da se čudi. Razkolačio je oči i gleda 
majku, ruke mu se šire, sagiba se k starici, koja se 
sva trese. 

— Sinko! 

. — Umro?... drhtne Marijan i pane majci u naručaj. 

Staricu obliju vrele suze. Nada, da će joj sin 
ozdraviti, prosvietli joj dušu. Marijan je dugo ostao u 
njenom naručju. 

Majka i sestra odvedu ga u kuću, a Julka ostane 
pred prozorom na gumnu, salomljena i uništena od tuge. 
Marijan se bacio na postelju, neizustiv više nijedne rieči. 
Tvrdo je usnuo. Majka mu sjela do uzglavja. Još u 
kasnoj noći tješila je Tonka Julku pred kućom. 

Marijan spavaše sve do u suton drugoga dana, a čim 
ustane, podje na gumno i zagleda se u prozor Julkine 
gobice. Majka ga nudjala jelom, nu on nehtjede ništa 
okusiti. Bijaše tih i mirno je sjedio pod onom smokvom. 

S prvine se nije udaljivao iz Zelene Dražice, a kad 
bi se maknuo s gumna, pošao bi na rt, pa bi tuj čučio 
i zurio u more. Jeo je vrlo riedko, a govorio još rjedje. 
Odjeven bijaše čisto. Nikako nije dao sa sebe crne ha- | 
ljine od sukna. Nosio je bielu košulju, a vrat je pove- 
Zivao velikim rubcem od crvene svile. Prsluka nije htio 
obući. 

Trećega dana po dolazku sjedio je na gumnu i zn- 
rio u prozor. Tonka mu češljala gustu crnu kosa. On 
kao da toga i nezna. Bijaše pred podne. Na okuku rta 
stajaše kup dječaka na cesti. Dotrčali su iz Svitna. Je- 
dni sjede na kupu šljunka, kojim se cesta posipava, a 
drugi stoje razširenih nogu i s traga prekrštenih ruku. 
Na svakom se crveni košulja, modre su im hlače zavr- 
nute do lista, jedna nogavica više, druga manje. Svi upiru 
oči u gumno. Došli su da vide n&moga. Počnu šaptati, 
i za čas ih nestane sa rta. Idući jarkom ceste tiho i 
pognuto, dodju pod zid vrta. Sad se razdiele. Jedni se 
šuljaju trsjem, drugi voćnjakom, sve po dva, po tri, pa 
se dovuku za kuću. Dva se oka svietle medju lozom, 
jedna se glava pomalja iza ugla kuće, tri vire medju 
stogovi, u grašku se žuti razšepurena kosa. Sve su oči 
uprte u Marijana, komu sestra češlja kosu u hladu pod 
smokvom. Sunce veselo sije. Tih je i jasan dan. Mare 
spazi one glave medju stogovi, pa grakne na djecu. Oko 
kuće nasta šušanj. Za čas se sve utiša. Glave opet vire. 
Njeke su obasjane suncem. Mare nikako nemogaše raz- 
tjerati djece, te se cieli dan ljutila na male skitalice. 

Marijan bivaše sve mirnijim; šetao se od gumna 
do rta, smijao se, i puštao sestri, da ga redi i češlja. 
Kad bi se susreo s Julkom, zadrhtao bi, pa bježao u 
kuću ili u vrt. Mare bješe opazila, kako joj se sin boji 
djevojke, pa bijaše osvjedočena, da ga je občarala, da mu 
je dala njeko otrovano, urečeno piće. Nikada da bi po- 
gledala tužnu djevojku, koja se je žalostila i skončavala. 
Starica ju molila i zaklinjala, neka joj ozdravi sina, a 
kad uvidi, kako Marijan nemože k pameti, pomisli, da 
mu Julka baš neće pomoći. Poče ju gledati priekim okom, 
omrazi joj se, zamrzi ju. 

Župnik, Marko i Ivan bili su već više puta došli u 
Želenu Dražicu, da utješe staricu i da vide, kako je 

Marijanu. Svaki su put otišli raztužena srca. On se samo 
smijao, govorio njeke englezke rieči i tupo ih gledao. 

Marijan se stao udaljivati od kuće sve više i više, 
a napokon dodje u Svitan. Čučio bi na obali ili gledao, 
kako se zidala Filipova kuća. Sofija bi mu dala i objed 
i večeru, i trsila se, da izmami iz njega koju pametnu. 
Kad bi sjedio na obali, nabralo bi se oko njega djece. 
S prvine bojahu se ta ribarska djeca n&moga, nu kad 
uvidješe, da im ništa neće, počeše ga izpitivati i šaliti 
se s njim. On im se drveno smijaše. Do mala govorahu 
odvažniji dječaci: — Ala, da ću mu taknuti ruku! — 
A ja ću mu dići šešir s glave. — To su i radila djeca. 
Nepotraje dugo, počeše ga hvatati za bradu. Jednoga 
dana pripoviedaše Marijan o njekakvoj puški. Zvao je 
dječake, neka bi pošli s njim. Djeca su trčala za njim 
do Brestove, a onda se vratiše u mjesto. Svi su ljudi 
žalili Marijana, i uzalud su karali djecu, neka ga ostave 
na miru. 

Vraćajući se iz Svitna doma, Marijan se je svake 
noći sreo sa Justinom na cesti, nad pustom Brestovom 
uvalom. Ljudi bijahu saznali, kako ga čeka ta djevojka, 
pa se čudili. Justina bi ga pratila do rta Zelene Dražice 
i čudne stvari izpitivala o Julki i Albini. On se smijao 
i mumljao o puški, prozoru, vatri. Jedne se noći do 
kasna zadržao u Svitnu. Već bijaše po noći, kad ga Ju- 
stina opazila. Uzela mu ruku i gladila ju, a on ju zapa- 
njeno gledaše. Kad koraknu njekoliko puta, reče mu dje- 
vojka, neka sjede uz nju na zid ceste. On to nehtjede, 
ali ga ona povuče za sobom. Noć bijaše tamna i tmurna, 
crni oblaci vukli se nebom, a nad Riekom već sievaše. 
Riedke i debele kaplje praskahu po cesti i dizahu pra- 
šinu. Justina plakaše, nasloniv mu se o rame. On se 
trže, ustane, te htjede odbježati. Djevojka mu savije 
ruke oko vrata i strastveno ga poljubi na usta. Kiša već 
jače praskaše po cesti i kršu, sa mora se čuo šum vje- 

tra, grmljavina se već orila u kvarnerskoj kotlini. Ma- 
rijan se iztrgao iz njezina naručja, pa stao bježati. Slie- 
deće noći opet ga Justina čekala i dočekala. I tako 
bivaše svake noći. Kadšto nebi htio s njom razgovarati, 
nego bi jurnuo mimo nje kao striela. Ona bi za njim 
trčala, dok bi se usopila, pa bi onda od gnjeva plakala. 

Udova Marta Barušić često je posjećivala Maru i 
donašala joj pod pregačom čudotvorne trave. I njeke 
druge starice dolažahu k Mari na požalovanje. Kume 
šaptahu, lamahu rukama, te čudi se i omahuj jedna 
drugoj glavom. Kuhale su trave, a Mare sakrivaše ze- 
lenu i žutu vodu, pa ulievaše po koju kaplju u kavu, 
što je pio njezin Marijan. Julka je slutila i pogadjala 
kao da očima gleda, što rade starice, pa nagovaraše 
s toga Maru, neka se okani tih čarobija, a Marijanu da 
će već Bog pomoći. Molila ju, da ju sluša i uvjeravala 
ju, da je Marijan pamet izgubio od straha, kada je brod 
izgorio. Iz Julkina srca nije bila izpirila ljubav za sta- 
ricu, koja joj gorko odvraćaše na svaku rieč. Jednoga 
dana, razdražena i zajadana, vrisnu na djevojku: — Pro- 
kleta bila! Proklet bio čas, kad si se rodila! 

Julka se na te rieči raztužila do skrajnosti. Zami- 
šljena i razcviljena obavljaše svoj posao. Oči joj bijahu 
krvave od plača i nesanice. Opet moljaše Maru, da ne- 
ogriešuje svoje duše i opet ju uvjeravaše, kako bi dala 
i svoj život za Marijana, kako bi mu rado pomogla, da 
samo može. — Što sam ja jadna kriva, te mu je Bog 
potamnio pamet? Dobra Mare, kako bih mu ja mogla 
nauditi? A da je i istina, da može čovjek čovjeka tako 
unesrećiti, bih li ja to učinila Marijanu, koga ljubim 
kao brata? Mare, kad Vam dodje u kuću ona luda žena, 
protjerajte ju, a mi ćemo se moliti... 

— Vještice, komu ćeš se moliti, a, nečistomu, 
sotoni? Neće mene ne zasliepiti tvoje sladke rieči. Ti, 
ti, idi iz moje kuće! graknu starica. 

— Mare! vrisnu prigušeno Julka i pokrije oči 
rukama. 

Udova Marta donosila je trave, ali Marijanu neće 
da okrene na bolje. Mare se čudila, ta svakoga mu je 
dana ulievala one čudotvorne vode u kavu! 

— Kumo, netugujte, izumit ćete! A plaši li se još 
nje? pita Marta. 
| — Kao nečistoga, Bog nas sačuvaj! prekriži se Mare. 
— Kad ju vidi, muči se i strepi. Ah, svemu je ona 
kriva. Sina, jedinoga mi sina zatravila i uništila! Kuga 
ju ubila! 

— Kumo, odmah sam Vam rekla, odmah sam ja 
pogodila, da mu je to ona dala, pohvali se Marta. 

— Govorilo se, da joj je pokojni otac bio vuko- 
dlak. A Bog zna, kako je ono poginuo! Vaj meni! ka- 
kva me to nesreća na nju namjerila ? jadikovaše Mare. 

— Vukodlak! A što niste odmah toga znali? — 
Kad je ono poginuo, nisam ja deset noći spavala od 
straha. Dakle Vi neznate, da su ga deseti dan po smrti 
izvadili iz groba? A kumo! ja sam to valje znala! A 
jesu, jesu ga iz groba izvadili, obrnuli u liesu na trbuh 
i pribili mu čavli ruke i noge o dno liesa. Ali to sve 
nebi bilo pomoglo, jer bi on još bio izlazio iz groba i 
strašio ljude i rompao po kućah, da ga nisu proboli 
crnim glogom. 

— Kumo, za rane božje, govorite li to istinu ? lju- 
ljaše Mare glavom. 

— A da što! Ma to mi je pripoviedao sam Mićo 
Svilić, koji ga je probo. U! Bog Vas očuvaj! to da je 
smrdjelo, smrdjelo! Prava kuga! — Kumo, Vaš će Ma- 
rijan ozdraviti, samo ako hoćete, snizi glas Marta. 

— Pomozite, ako Vam je do spasenja duše! 

— U malo će vremena ozdraviti, ali Julka ... 

— Julka? hukne Mare, protegnuv vrat. 

— Ako ostane u Vašoj kući, sve uzalud. 

— Neka ju sotona nosi!. Svaka se nevolja pribila 
s njom momu domu. 

— Prije nego otidje — — kumo, jeste li joj vi- 
djela na vratu, nad zatiljkom .... zamuka Marta i za- 
žmiga očima. | 

— Što to? prekriži se Mare i brecne se. 

— Da, na zatiljku, lievo, oni zafrknuti vlasići... 
medju njimi je jedna vražja dlačica, šane Marta kumi 
u uho. 

Mare drhtne, zine od čuda i zablene se u kumu. 

— Govorila sam sa Svilićem. Mare, niste li čuli o 
knjizi, koju ima Svilić? . 

— To da je njeka sveta knjiga. 

— A sve je u njoj! Ni župnik nezna sve one stvari ! 

Njeki mlad svećenik bijaše dao pred mnogo godina 
knjigu o pučkih predsudah zvonaru Sviliću, koji je slabo 
čitao. Kad bi župnik Ružić nagovarao puk u crkvi, da 
ge okani praznovjerja, Svilić se smijušio i pomišljao, da 
ge njeke svari nesmiju kazivati puku. 

— Kumo, šaptne Marta, kad tvrdo usne, u pć noći, 
odstrižite joj one vlasiće na zatiljku, a Vaš je Marijan 
ozdravio. Vlasiće ćemo skuhati u blagoslovljenoj vodi, 
ali treba da donesete iz crkve malko voska s jedne svieće 
velikoga oltara. Dat će Vam ga Mićo za cvanciku. Dosta 
je jedna mrvica. Najbolje da se olupi vosak, koji se je 
skrutio na svieći, ciedeći se po njoj, a najveću moć ima 
ona svieća, koja je najbliža presvetoj monštranci. 
Još ćete uzeti jedan list od posvećene uljike, tri ka- 
menčića pred crkvom, komadić platna Julkine košulje, 
pa ćete to sve vrći u lončić. Kad uzavrije voda, uzet ćete 
u ruke krunicu, a ako začujete kakovo rom panje, štro- 
pot, u kući, to će biti nečisti, koji će tražiti svoju dla- 
čicu. Draga Mare, kad uzavrije voda, da mi se nepri- 
bližite k pragu. Sutra dan ulijte jednu kapljicu kuhane 
vode u Marijanovu kavu. Odmah će mu odlanuti. Ako 

me neposluhnete, Marijan će Vam ozdraviti tek onda, 
kad rodi Julka sina... 

— A još neima muža! zalomi rukama Mare. 

— Da, ako se uda, kad rodi sina i kad ju uvede 
župnik u crkvu četrdeset dana poslije poroda. Je, kumo, 
onaj će dan pasti s njezinoga vrata ona dlačica, čim ko- 
rakne preko crkvenoga praga. E, zna to sve Mićo! osu 
Marta, a dihaj joj se zatrudio. 

— Joj, meni! Težko ću ja protjerati taj zli duh! 
sdvajaše Mare, a koža joj se ježila od straha. 

— Hoćete, hoćete, ako niste u smrtnom griehu. 

— Težko, kumo! To mogu činiti samo redovnici. 
Moj je Marijan pripoviedao, da su u crkvi, u koru, 
njeke knjige, i u njih da je on čitao molitve, kako se 
nečisti tjera iz čovjeka. 

— Ej, drugo bi to bilo, da je u Marijanu nečisti, 
ali je on samo začaran njegovom dlačicom. Nije druge, 
nego učinite, kako Vam rekoh. 

— Sve ću uraditi, sve, pa vršila se božja! Samo 
da mi ozdravi! uzdahne Mare i nepomisli na posljedice, 
koje bi se dale lako naslutiti iz kumina savjeta. 

Kad je Mare uzaznala, što ima Julka na vratu, jošte 
ju više zamrzi. Sad se i sama bojala djevojke i strepila 
je za Tonku, jer da bi i njoj mogla nauditi. 

Za Julku bijahu to gorki dani. Komu da se iztuži, 
komu da odkrije svoje jade? Ivan Ružić bio došao nje- 
koliko puta u Zelenu Dražicu, da vidi djevojku, a kako 
bijaše tužna, shvaćaše on na svoju njezinu tugu. Nije 
mogao naći prilike, da se s njom: na samu narazgovori, 
pa ga s toga obuzimahu mučne slutnje. On mišljaše, da 
mu se Julka uklanja, da joj nije ni drago, što dolazi 
k Stipetićevoj Mari. 

U Zelenoj Dražici sve bijaše tiho. Sjajna se mjese- 
čina ljeskala na moru, po staklu Julkina prozora i po 
klisurah, vlažnih jošte od kiše, što je lievala do kasne 
noći. Julka je usnula jecajući i mučno i bolno. Bijaše po 
noći, kad je unišla Mare u njezinu sobicu. U jednoj 
ruci nosi svieću, a u drugoj škare. Starica je pognuta. 
Julka se okrenula licem k zidu. Ramena su joj odkrivena. 
Mare metne svieću na stolić, približi se k postelji i 
sagne se nad Julku. Na krasnom vratu do zatiljka dra- 
žestno se svio malen pramen mekane i sjajne crne kose. 
Mare uze taj pramen medju palac i kažiprst ljevice, a 
desnicom mu primakne škare. Starica trne od straha, 
ruke joj se tresu. 

Julka se trže iza sna, pridigne glavu, stoti: se 
naglo, i jaukne. Ubola se na škare do zatiljka. Krv po- 
teče po bielom vratu. Djevojka skoči s postelje, pa se 
skameni, opaziv pred sobom uzdrhtanu staricu. 

— Što hoćete? viknu Julka i osjeti pod rukom toplu 
krv na vratu. 

— Što hoću? Daj mi onu dlačicu! Sama si se na- 
bola... zašuti, kad joj se pred očima zacrveni krv, što 
je potekla kao grimizna nit s vrata na rame, pa na 
sniežne i nabujale grudi. 

— Mare! Bog Vas očuvao! dahne Julka prestrašeno, 
pomisliv, da je starica pomela pameću. 

— Ozdravi mi sina! Idi, idi iz moje kuće! Idi, kud 
te oči vode! 

U sobu sune Tonka. 


— Idi, upropastila si me i skončala! 


— Julko.... krv! — prestravi se Tonka. 
— Podji onamo, gdje si se rodila! Idi, vražje 
sjeme! Ili ti iz kuće ili ja sa sinom i ovom. — A što 


ju gledaš? grakne starica. 
— Majko! 

— Da te više nevidim pod ovim krovom! — Ah, 
sladki moj Marijane! Idi! brekne starica i mahne drhta 
vom rukom, pa odmilje iz sobe. 

Tonka odvede Julku u kuhinju, opere joj vrat i 
pregleda ranu. Škare su ranile samo kožu. 

— Julka, neboj se; rana nije ni za nokat duga. 
A kako si se ranila? jecaše djevojka. | 

— Što? — Neznam. Idi spavati, proiznese Julka 
težkom mukom. 

— Julka, ne, ti nećeš otići! 

— Podji u postelju. — — Neću. — — Oh Bože! 
Oh, grozno! Vaj meni! briznu Julka u strašan plač, 
mučan, žestok; sva se tresla. 

— Julka! dahne Tonka i suze joj opet prsnu iz 
očiju. | 

Tonka namoči za tim krpicu platna, metne ju na 
ranu, pa poveže sav vrat bielim rubcem. Julka je dugo 
molila djevojku, da legne, ali je ona nije htjela posluhnuti. 
Da ju osvjedoči, da neće otići, podje u svoju sobu i 
legne. Tonka spavaše kod majke. Kad se izplače, tvrdo 
usne, slušajući hrkanje svoga brata. 

Julka se sat za tim dignula i obukla. Otvoriv prozor, 
gledaše u more. Nije više plakala. Oči su joj bile suhe, 
ali ju u srecu stezalo i mučilo. Kašnje upali svieću, sveže 
u velik i šaren rubac nješto haljina, pa sjede i zagleda 
se u Ivanovu sliku, koju je držala u molitveniku. Sad 
joj se oči orose, poljubi sliku, zatvori molitvenik i metne 
ga u rubac medju haljine. Sjaj mjeseca već je bliedio 
u prvom razbliešću. Julka otare suze, izadje tiho iz 
sobe u kuhinju, a odavle na gumno. Sad drhtnu, pre- 
plašiv se. Njeka žena odskočila je od Marijanova pro- 
zora i suknula za ugao kuće. Julka pobrza na cestu, 
pa stane na rtu i zagleda se u more. Podje na klisuru 
i osloni se o povisoku stienu. Pod klisurom pljuskahu 


valovi. Ona opet promatraše Ivanovu sliku. Kad cikne 

zora i kad dobro zarudi, podje opet na cestu, pa sadje 
za tim strmom stazom u Brestovu uvalu. Već je sunce 
ogranulo. Julka je sjela na prag puste kućice, pokrila 
lice rukama i tiho zaplakala. Sunčani su traci pozlatili 
more, sjajni bieli prud uvale, krov kućice i Julkinu 
krasnu i pognutu glavu. 


XIX. 


— Do jeseni ? | 

— Da, do jeseni bit će kuća pod krovom, odgovori 
Marko Ružić sinu. 

— Filip će biti zadovoljan ; Kirci dobro zidju, kimne 
Ivan i zapali smotku. 

— Sobe bit će prostrane, reče Sofija i zirne u Marka. 
Ružićevi su doručkovali pred kućom u vrtu. Na tornju 
su tukle ure. 

— 0, 0! već je osma! opazi Marko. 

U to zalaje Moro i odtrči prama vratima vrta. 

— A, eno Julke! uzklikne Sofija. 

Djevojka je lagano pridolazila hladovitim drvore- 
dom. Kadšto bi ju obašjalo sunce kroz grane lipa. Moro 
ju obskakivao. 

Svi ju ljubezno pozdrave. Bijaše blieda i tužna. 

— Julka, koje dobro? upita ju Marko i ponudi joj 
stolicu do sebe. 

— Došla sam do Vas.... 

— Želiš li štogod? uzpravi se Marko i živo ju 
pogleda. 

— Jest — — gospodine, Vi imate novaca _ moga 
brata ... 

— Pa... ako trebaš?... 

— Ja imam nješto, ali nije mi dosta za — — put... 

— Što!? uzčude se svi. 

— Pošla bih bratu, dahne i obori glavu. 

— Komu? Kamo? smuti se Ivan. 

.. — U Buenos-Aires. Muka me nagna... ustavi se 
i pogutne rieč. 

Svi se sgledaju. Taj ih glas sneveseli, začudi i raz- 
tuži. Stanu ju izpitivati, a ona im pripovjedi, kako ju je 
Mara zamrzila, pa protjerala iz kuće. Marko se tužno 
nasmieši. Počne ju s prvine žaliti, a za tim sokoliti. 

— Lude li ženske glave! Tko bi u snu pomislio, 
da je Mare takva! nasmije se Ivan gorko. 

— Neuki sviet, reče Marko tiho i ukori sina po- 
gledom. 

— Julka, ti nam nisi nikada iaelijE da te sta- 
TICA ..... čudila se Sofija. 

— Stidih se o tome i rieč povesti, uzdahne djevojka. 

— Vrzi te sanjarije! Što ti je u glavu sunulo? Gle, 
u Buenos-Aires! Zar neima mjesta u našoj kući? Daj 
amo taj rubac! Ja ću ti urediti sobu — — čekaj, koju? 
— — A, znam, onu veliku, prizemno. Dok dodje — — 
Filip, bit ćeš kod nas, razveseli se Sofija. 

— Sama u Buenos-Aires! ljuljaše Ivan glavom i 
nesmetaše očiju s krasna 1 tužna lica. 

Nije mogao sakriti svoje radosti. Julka se smutila. 
. Marko odobravaše nakanu svoje sestre, kimajući lagano, 
ali nereče ništa. 

oJulka se nastani kod Ružića. 

, Sofija joj razvezala rubac s vrata, pregledala ranu, 
i rekla joj, da će zacieliti za tri, četiri dana. 

— Noćas te je dakle ranila? 

— Da, baš sam bila usnula. 

— Julka, oprosti joj! Starica ljubi svoga sina, a 
osvjedočena sam, da su joj drugi napunili glavu... 

— I jesu. — Žao mi je jadne Mare; sama je s Ton- 
kom, ali kad je tako... uzdahne Julka. 

U Ružićevoj kući osvanuše Julki sretniji dani. Riedko 
je izlazila; samo nedjeljom k misi. Njeke seljakinje šap- 

tahu, kad bi unišla u crkvu, i dugo se na nju obazi- 
rahu. Julka iiije znala za sve, što se je o njoj nakla- 
palo. Pomagala je Sofiji pri svakom poslu. Šivajući uz 
nju u vrtu, sjećala se u zaklonitu i milu razgovoru svoga 
brata Filipa. Sofiji bijaše kao rodjena sestra, a Marku 
kao kakva rodjakinja, koja mu je došla u posjet. Često 
se u nju zagledavao, a kad bi se prenuo iz misli, svr- 
nuo bi očima oko sebe, kao da želi saznati, da li su ostali 
opazili njegov pogled. Sofija bješe već primjetila osmjehe 
Ivanove i stidno Julkino rumenilo. Svaki njihov pogled, 
svaki njihov smieh punio je kuću njekom radostnom 
svjetlosti, svuda je titrala njeka ljubavna struja, glas 
im je zvučio u vrtu, u stubištu i u sobah veselo i sr- 
dačno, i svakoga obuzimaše ljubeznost, prijazna susret- 
ljivost, radost i lagoda, svakoga osim — Marka. Ona 
dva krasna i mila lica, njihova mladost, zdravlje i tiba 
sreća nemogahu a da nerazvesele cieli gospodski dom, 
da mu nepodaju njeku pramaljetnu dražest, radostnu 
živahnost. | 

Lipanj bio na domaku. Dan bi za danom osvanuo, 
a neznaš, koji je ljepši i radostniji. Svaki je pun mirisa 
cvjeća, lipa, lovora, zemlje i mora, svaki je pun sjaja i 
plavila, protkana sunčanim zlatom, što titra nad rumenimi 
parami odaljenih obala. Sure, ridjaste i zelene obale zr- 
calile su se u modrom i bistrom moru, ljubili se valovi 
s plavim nebom, miešao se i preplitao cik galeba s pojem 
ševe. Sve je čeznulo za blaženstvom ljubavi, sve je drhtalo 
u sunčanom žaru, velebna se priroda probudila i pjevaše 
stotinu svetčanih ljubavnih pjesama. Veličanstven se sklad 
dizao k nebu, k suncu, koje ga je izmamilo iz svih 
glasbala prirode. Zuj pčele i ljetni triesak groma, cvrkut 
lastavice i šum mora, romon potoka i pljusak valova, 
šapat šuma i žubor ptica i pljaštenje riba pliskavica, 
sva su se ta prirodna glasbala, i ostala, na hiljade, svako 
svojim glasom, zvukom, šumom, praskom i zukom stopila 

u veličanstvenu pjesmu. Ta je pjesma prodirala i u Julkino 
srce, budila u njem žarku ljubav, toplila u njem to čuvstvo 
i mamila ga iz nutrašnjega čarobnoga svieta. Julka je u 
naponu života, a to mlado i povodljivo srce hoće da 
pukne, da se prelije u drugo srodno srce. Bolna ga već 
uzrujanost obuzima, razkošne se već slutnje u njega slie- 
vaju, čudne ga žudnje stežu, sladke ga nade šire. 

Marko Ružić bijaše pošao na Rieku, da vidi, napre- 
duje li štogod zidanje kuće. Već je Julka dva tjedna 
kod Sofije, kojoj je Ivan odkrio tajnu svoga srca. Sofija 
mu se osmjehnula i rekla: — Znala sam. Njezin je po- 
smjeh bio utješljiv. Ivan ju zagrlio i stao cjelivati. 

Julka, Ivan i Sofija, šećući jedne večeri vrtom, stignu 
na stazicu, koja bijaše najbliža moru. Tu sjednu na 
klupu. Noć bijaše vedra, sjajna, noć ljetna, bajna, puna 
razkoši, što opaja i zatravljuje. Iza njih sterao se vrt, 
tajinstven, hladovit, obliven mjesečinom, a pred njima 
ljeskalo se more, veliko, raztegnuto prama jugu. Dugo 
razgovarahu o Filipu. 

— Julka, je li tebi hladno? upita tiho Sofija, uzdr- 
htanim glasom. 

— Nije. | 

— Ja osjećam ovaj vjetrić. Idem kući po rubac .... 

— Ostanite, ići ću ja. Molim Vas.... 

— Ne, ne; odmah ću se vrnuti, reče Sofija i udalji 
se od njih. i 

Ivan sjede uz Julku. 

Oboje zaniemiše. Valići mrmore oko grebena, nad 
njihovimi glavami šušti i treperi lišće granate lipe. Pun 
je mjesec prevalio polovicu svoga puta. Liepo se raza- 
biru sve obale Kvarnera. Sredinom zaljeva jedri ribarica, 
kao da je umoran leptir pao na more, te izdiže jošte 
jedno bielo krilce, da ga povjetarce približi k obali. 

Ivan se okrenu k Julki. Oborila je glavu. Mjesečina 
joj oblieva crnu kosu, krasno svedeno čelo, dražestne i 

uzburkane grudi i ruke na krilu. Iz vrta struji noćno 
povjetarce i donosi svjež zrak iz hladovitih skrovišta i 
miris cvieća, trave i vlažne zemlje. Medju lovorom u 
vrtu bjelasaju se kipovi; ovdje se vidi glava liepe božice, 
ondje ramena njekoga boga, podalje jedna noga, a na 
kraju drvoreda dižu se ponosne ruže, obavite srebrnim 
sjajem mjesečine. Svuda nješto bruji, šušti, treperi i gubi 
se u šumici uljika po obronku briega. Nad tratinami vrta 
njiše se prozirna maglica. 

— Julka, vidiš li onu ribaricu? 

— Zategnut će vjetar. Ribarica već je u njem. Liepo 
jedri, reče Julka i snuždi se, sjetiv se svoje Brestove i 
svoje ribarice. | 

Djevojka je oborila glavu i tiho disala. 

— Što si se zamislila? upita Ivan tiho. 

Ona ga milo pogleda. 

. — Jesi li sretna, odkad si kod nas? hoće Ivan na- 
kon kratke stanke. | 

— Jesam, gospodine, dahne i opet svede na njega 
svoje sjajne oči. 

— Ti si dakle sretna, kimnu Ivan i zamisli se, te 
nije ni čuo, kad mu je ponovila, da je tako. 

— Gle, još neima Sofije. — Julka, ovo povjetarce 
u istinu godi. Vjeruj, ja sam sretan, kad sam blizu mora. 
Tebi je hladno. 

— Nije. 

— Sjećaš li se, kad smo bili maleni, znaš, u Bre- 
stovi..... Onda nas nisu trle nikakve brige... .. 

— Vas brige? .... 

— Da, radi tebe. 

— Radi mene? .... 

— Ja uviek na te mislim. 

—Ija.... 

— Što? 

— Julka, jesi li vidjela, kako je pala ona zviezda, 
na, u ovaj hip? 

— Jesam; zar je ono u istinu zviezda pala? 

— Znam i neznam; što da ti odgovorim? Već se 
nevidi ladja ribarica. 

— Ni ja je nevidim. 

— Ali tebi je hladno. I ruka ti je hladna, reče 
Ivan tiho, podigne njenu ruku pred svoje lice, ogleda 
ju, pa ju poljubi. 

Julka drhtne i uztegne desnicu. 

X — Još neima Sofije. Zar ne, Sofija je dobra? 

— I Vi ste dobri, dahne djevojka. 

— Misliš? 

Julka se milo osmjehnu. 

— Sutra ću govoriti s otcem. Reći mu.... 

Djevojka ga čudno, malko zapanjeno pogleda. 

— Nečudi se. Otac će se veseliti, ta znaš, da te 

. da si mu mila. Julka, uzdigni glavu, molim te. 

— Gospodine .... 

— Još mi nisi rekla, da me ljubiš. ... 

Ona, skloni liepu glavu na njegovo rame, da sa- 
krije suze, koje joj bijahu na omaku. Izduljen, dubok 
joj uzdah izleti iz grudiju. On joj pridigne glavu sa 
svoga ramena, a ona sine divna kao vila. Suze joj bli- 
stahu u očima, blažen joj se smiešak iznio na ustne, 
te kao da sije s onoga rumenila i da baca svoje ra- 
dostne trake po cielom premilom licu. Grudi joj se na- 
dimaju prepune srećom. Na njezino lice spuštaju se 
mjesečevi traci, bajno ga osvjetljuje tihi sjaj. Smieše se, 
topao dah od njekud struji, more veselo mrmori, ruže 
se jače rumene na mjesečini, šušte lovorove grane, drhće 
sjajni zrak, a oni se smieše, obajani su.... 

— I tamo preko mora uviek sam, Ivane, uviek 

sam mislila.... na Vas.... na sve vas, šaptne ti- 
hano Julka. a 

Mjesec se sakrio za lipu. 

— Ivane, već je kasno, hoćemo li u kuću? javi se 
Sofija iz vrta. 

Malo za tim svi se sastanu na glavnoj stazi. Ivan 
je vodio Julku za ruku. Sofija im se nasmiešila. Moro 
je veselo oko njih skakao. 

— Julka, krasne li noći! reče Sofija. 

— Da, šaptnu u isti mah Julka i Ivan. 

Kad budu pred vratima kuće, Julka ih pogleda, 
uteče u vežu i uleti u svoju sobu. Sjede na divan i 
vrele ju suze obliju. 

Julka je legla u postelju. Soba se punila mjeseči- 
nom, tihi se sjaj lagano micao po šarenom pokrivalu, 
po bielih jastucih, po krasnom ramenu. Ona gledaše kroz 
prozor s postelje, kako se vršci drveća lagano giblju u 
prozirnoj srebrnoj maglici. Na: kraju vrta ljuljahu se 
grane lipa, a po njima kao da vise silne čipke, pro- 
tkane čarobnom mjesečinom. U Julkinih se grudiju ta- 
lasalo nješto mila i sladka, ona osjećaše nepoznatu la- 
godu, neizmjerno ju blaženstvo obuzimalo, tonula je i 
tonula u moru miline i ugodne uzrujanosti. Kad sklopi 
oči, kao da se preselila u čaroban kraj, pun sunčanoga 
svjetla i mirisa mora i odsjeva razsijanih klisura. Mje- 
sečina se jošte ljeskala na staklu prozora, tihi je sjaj 
pao na milovidno, radostno i spokojno Julkino lice, na 
vranu razvezanu kosu, na duge trepavice, na rumena i 
poluotvorena usta, što su se blaženo smiešila. Po živom 
rumenilu ustna kao da plije srebrna nit, laka, nestalna, 
a iza nje sjaje se bieli zubi. Julka snivaše. Oko nje sve 
cvate, sve drhće od miline, krasne se slike redjaju. Pred 
njom kao da je pukao na dvoje zastor, koji krije sve lje- 
pote, svu razkoš, svu razbludu svemira, sve najpleme- 
nitije i najsitnije tajne i slutnje vječne ljubavi. Ona se 

uzdigla visoko nad modro more u plave visine, i tu se 
njiše, ležeći na mekanih i mirisavih ružah. Oko nje u 
sjajnom zraku praskaju i razpršuju se velike zlatne kru- 
glje. prozirne i maglovite, te prskaju, šume i zuje, pre- 
tvarajući se u kišu najnježnijih boja, žutih, zelenih, pla- 
vih, rumenih. Te zviezde padaju oko nje, smiču se, 
trune se, iskre i razbludno zuje, a ona tone i tone, oko 
nje bruji, obavija ju miris ruža, opaja ju, sve se iskri i 
blista. Već pada u naručaj Ivanov, već njegova ruka 
počiva na njezinom čelu........ jJulka se gane, za- 
drhta i okrene se na drugi bok. Još sniva. Tamo iza 
lipa prostire se veliko more, sunce će uminuti, ruj se 
prolio oko odaljenih obala. Iz skrovne uvale piri lagodno 
povjetarce, mlada joj krv hmili razkošno u ubavom tielu, 
prelieta ju srh ljubavi; zemlja i more, i nebo, sva pri- 
roda pjeva pjesmu svete ljubavi, zanosno, svetčano, za- 
mamno, ali... eno dva željezna križa tužno zveče na 
groblju iznad Svitna. Medju njima šušti noćno povjetarce 
u grančicah ružmarina. 


KX. 


Ivan ustane u cik zore i podje odmah u vrt k onoj 
klupi, gdje ga bješe ostavila Sofija s Julkom. Od pre- . 
velike uzrujanosti ciele noći nije okom trenuo. Dugo 
razmišljaše, što da kaže otcu, ustajaše i hodaše obalom. 
Bijaše osvjedočen, da će otac na sve pristati. Ta za što 
da raztuži svoga jedinca, za što da mu uništi budućnost ? 
— Bih li ja mogao živjeti bez Julke? pitao se mladić. 
— N&, nikad nisam druge ljubio, nikad nebih mogao 
druge ljubiti ? Moj je otac dobar, on ljubi i mene i Julku, 
pa sam osvjedočen, da će mu srce od radosti zaigrati, 
kad mu rečem.... ali, čudno, on je ipak.... jest, 
meni se čini, da mu nije drago bilo, kad sam htio pra- 

titi sam Julku. — — Ne, varam se, otac je dobar, raz- 
veselit će se, umovaše Ivan. 

Marko je došao iz Rieke oko desete i odmah počeo 
pisati u svojoj sobi. Bijaše zamišljen. Njetko pokuca na 
vrata. 

— Slobodno! reče Marko i uzpravi se. 

U sobu udje Ivan. Otac opazi, da je zabunjen, pa 
se odmah i sam smuti. Ustane i usili se, da svlada 
svoju zabunu. 

— Što radiš, otče? Dobro jutro! pozdravi Ivan i 
poljubi ga. 

— Računam. A gdje si bio, kad sam došao? 

— Gdje? A da, u vrtu. | 

— Što želiš, sinko! upita otac, zirnuv u sliku po- 
kojne žene. 

Ta je slika bila u naravnoj veličini. Visjela je na- 
suprot stolu, na kojem je Marko pisao. 

Ivan porumeni i pogleda milo otca. 

— Sjedi, reče otac, i sjede sam. 

— Otče, bi li ti meni dozvolio, da se ženim? Ne 
još — — kad svršim nauke, za p6 godine, izreče Ivan 
odvažno. m. 

— Da se ženiš? uzčudi se otac i probliedi. 

— Jest. Zar mi nećeš jošte dozvoliti? Dobro, čekat 
ću i godinu dana. 

— Akoju?.... Julku? 

— Ti znaš dakle, da ju ljubim? upita ganuto i 
obori oči. 


— Sinko — — neću ti.... 

— Nećeš mi?... prepane se Ivan, videći bliedo 
otčevo lice. 

— Da — — toga ti nemogu dozvoliti. 

— Nesada.... 

— Nikada. 


— Otče! usupne se Ivan i sav zadrhta. 

— Sinko, umiri se. Nikada .... 

— Jer je sirota, a ja?.... 

— Ivane, zar tako malo štuješ svoga otca? ukori 
ga Marko i razžali se. 

— Oprosti.... dahne Ivan, pokloni se u znak po- 
kornosti i poljubi otčevu ruku. 

— Sinko, imam razloga; nepitaj, da ti ih kažem. 
Daj mi ruku, pogledaj mi u oči. Tako. Ti trpiš. Budi 
čovjek! Ivane, pregori svoju bol, i znaj, da svaka rana 
— — — zacjeli. — — Da, malne svaka... Ti si bio 
uviek dobar i poslušan. — — Jošte danas ćeš odputo- 
vati u Beč. Kad svršiš sve izpite, povrati se kući. Slušaj 
svoga otca, a sada daj da te poljubim. 

Marko ustane, zagrli sina i pritisne njegovu liepu 
glavu na svoje grudi. Dugo ga držao u naručju, gladio 
mu sjajnu smedju kosu i pogledavao sliku pokojne žene. 
Na slici titraše sunčano svjetlo. U Markovih se očiju 
zaiskre suze. Jedna odroni po bielom licu i pane na 
Ivanovo tjeme. 

— Dobri moj Ivane, ti ćeš me posluhnuti, zar ne? 

— Hoću, šaptne sin. 

— Danas po objedu, da, danas, odvest ćeš se na 
Rieku. Sada idi, idi, dragi sinko. 

Ivan uzvrne suzne oči na otčevo lice, poljubi ga 
u ruku, pa izadje iz sobe tužan, razciepana srca, skršen 
od boli. 

. Otac gledaše za njim, dok je zatvorio vrata, a za tim 
nasloni glavu na dlan i upre oči u sliku pokojne žene. 
Tuga mu se razastirala na bielom licu, ustne mu podrh- 
tavahu. — Jadni moj Ivane! — — Olgo, oprosti! šanu 
tihim i uzdrmanim glasom. Suze mu navru na oči, 
sieda mu glava klone. 

Kad sjedoše za stol, svi bijahu neveseli, nitko ne- 
mogaše izprva da zametne rieč, a i kašnje im zapinjaše 
govor, bilo im tjeskobno oko srca i svakomu se činilo, 

da objed traje vječnost. Julka se gušila svakim zalo- 
gajem, a i Ivan se gutio, da obori štogod niz grlo. 

Oko trećeg sata zagrli Ivan otca i Sofiju, poda 
drhtavu ruku Julki, pogleda ju tužno, pa sjede u kočiju 
i odveze se na Rieku zamišljen, ojadan, čemeran. 

Oko Julkinog srca svila se tuga. Kuća, vrt, more, 
Svitan, sve joj bijaše mrtvo, pusto. Sofija se trsila, da 
ju razveseli, da joj izmami smiešak na ustne, ali ona 
bijaše turobna i mučaljiva. Obuzela ju čama, nehaljivost, 
mrtvilo. Vrieme je prolazilo jednolično, pusto i prazno. 
O Ivanu se riedko govorilo, a kad bi stigao njegov list, 
rekao bi joj Marko: ,Pozdravlja te“. — I ništa više. 
Šivala je u vrtu, radila u kući, te kadšto razgovarala sa 
Sofijom o bratu Filipu. Umukla bi iznenada, pouzdah- 
nula, pa nehajno štogod upitala. Liegala bi umorna, san 
joj bio težak, olovan, a kad bi jutrom ustala, osjećala 
se bolnom. Njeka vruća gorkost pekla ju u grudima, 
težko je disala, na očigled je venula, a nikada da bi joj 
se suza izvila na oko. Sasvim se bila podala svomu 
udesu. Ivan joj lebdio pred očima, nu to bijaše kao uspo- 
mena na njekoga pokojnika. I na Filipa je često mi- 
slila. On joj bijaše pisao, kako će prodati dućan svomu 
pomoćniku Bokelju, te da će u Svitan oko Božića. Julka 
se nadala i Franu. Ona pomišljaše: — Imat ću posla 
u kući, sve će biti čisto i liepo uredjeno, ljubit ću braću, 
sretno ću živjeti uz Filipa. Sofija nije znala, kako da 
upita brata, za što je Ivan onako iznenada odprhnuo: iz 
Svitna. Nagadjala je čas ovo, čas ono, ali nije pogadjala. 
Marko razgovaraše s Julkom spokojno i udvorno i malne 
hladno, nu opažalo se, kako se usiljava, da ga sestra 
nepronikne. Kad bi se zanio u misli, sveo bi lagano oči 
na Julkino lice. Pogled mu bio pun milostne dobrote i 
duboke sućuti. Julka bi tada oborila glavu i zaniemila. 
To se riedko sbivalo. Markovo ponašanje bijaše čudno- 
vato i zagonetno, nu uviek isto, spokojno i udvorno. I 

Marko i Julka osjećahu mučnu tjeskobu oko srca, kad 
bi se na samu sastali. Toga se bojahu oboje, pa se 
dugo vremena uklanjahu jedno drugomu; Marko manje, 
nego li djevojka. Jednom je htio nješto reći, sav se bio 
snuždio, bio ju uzeo za ruku, a ona drhtaše. Sofija bijaše 
nadošla i ostala zapanjena, videći ga blieda i uzrujana. 
Julka osjećaše za Marka čuvstvo štovanja i bojazni, 
ali potonje bijaše jače. Znala je, da je on poslao Ivana 
u Beč, da ih je razstavio, da je i njega i nju raztužio, 
nu nije s toga u njem nazirala okrutnika. Njezina sreća 
trajala je jedan čas, razplinula se, bio to san. Njoj se 
činilo, da je Ivanov otac razborito postupao, jer kako 
da bude ona, ribareva kći, ženom Ružićeva sina? 
Nasta studen. Po glavicah prši snieg, bura gruva, 
more se pjeni, a kad jače vjetar zapali, krije mu va- 
love dimljavina. Prestane li bura, navali snieg pomiešan 
s kišom, pa nemožeš iz kuće, jer svud pljuskavica, a u 
veži su zidovi vlažni, ploče sklizke, sve tmurno i tužno. 
Ali još je gore, kad popusti studen, kad se more jugom 
uzkopa. Zrak je tada težak, zadušljiv, a ako zirne sunce 
kroz oblačine, ovdje smedj, ondje crven, svuda maglovit, 
zasićen vrućim sitnim praškom, koji ti se hvata lica, 
ustnica, ruku, koji te davi i guši kao mora. Taj se zrak 
uvaljuje u drage i zatone, sbija se i tišti, a zemlja puca 
i puši se. Jenja li pako jugo, pljus! eto ti kiše dva 
dana, tri, mjesec, pa svud voda, svud kaljuža, vlaga ti 
probija kosti, uviek ti pljušti oko kuće, uviek praska o 
stakla, lieva i lieva, kao da se oceani pretaču, uzdignuv 
se pod nebo. More se valja mutno, ridjasto i zelenkasto, 
pljuska oko grebena, nanosi resine na žal, mrtvo se na- 
dima, lieno se razlijeva i razdražuje te i dosadjuje ti. 
Marko Ružić sluša taj šum, to pljuštenje, šeće sobom, 
čita, piše, ali sve. nehajno. U kući je sve tiho, kao u 
grobu. Brat ga župnik posjećuje često i pripovieda mu 
kojekakva svitanska naklapanja. Marko se gorko smieši ; 

sve ga razdražuje. U Svitnu zlo i zlo, da nemože gore. 
Ljudi sdvajaju, nitko nevjeruje, da ima još pravice za 
Svitance. Maras kao Maras, smije se svima u brk, ruga 
se, grdi, psuje, grozi se. Još je na čelu obćini, a kad na- 
stupi nova godina, vele, da neće više biti svitanske ob- 
ćine, jer da će se Svitan spojiti s Jalšom. Bio se doista 
proglasio njeki novi zakon o ustrojstvu obćina, pa se 
govorilo, da će se po dvie, po tri stopiti u jednu, ali 
se jošte obznanilo, ako koja obćina želi ostati sama, 
neka to javi u roku od mjesec dana. Svitanci sastaviše 
predstavku, koju su svi prvi ljudi podpisali, ali ju je 
Maras zabašurio, pridržao ju desetak dana na uredovnom 
putu, pa je s toga zakasnila. Pripovieda se, da su sve 
iztrage proti Marasu obustavljene, a to da su izposlovali 
njeki prjatelji Marasovi kao nagradu za njegova nedjela 
u svitanskoj obćini. Pronio se glas, da se Maras sprema 
iz Svitna, da već nudja svoju kuću na prodaju. Njeki 
ga proklinju, a drugi vele: nećemo za njim plakati, ne- 
našle mu kosti nigdje mira! Katica, žena pandura Mi. 
kića, pripovieda susjedam, da joj je muž rekao, kako se 
Maras hvali, da će dobiti njekakav ordin. Brodar 
Kuzma Kirin, saznav to, reče u Šimunićevu dućanu: ni 
božji sin, hvala i čast mu budi, nebi bio htio na križu 
visjeti do Marasa. — Njeki su Svitanci klonuli duhom, 
ali se oni najpametniji, koji su se nanosili glave po 
svietu, čvrsto nadaju boljoj budućnosti. — Kad će prestati 
ta nevolja? pitao se Marko Ružić. — Već nemožeš da 
mirno spavaš pred lupeži! — Jadna Mare! 

Pred tjedan dana zavukao se tat u Stipetićevu kuću 
po bielom danu i odnio sav novac, što ga bijaše poslao 
Marijan još iz Buenos-Airesa udovi majci. Mare bila 
došla k misi s Tonkom, a kad se vrnula kući, našla 
otvorenu škrinju. Vrativ se u Svitan, naricaše kod žu- 
pnika i kod Marka za svojimi šterlingi. Ljudi se čudili, 


287 


i stali paziti na svoje kuće. Prijavilo se odmah sudu, 
ali tatu ni traga ni glasa. 

— Jadna Mare! Pet stotina forinti! klimaše Marko, 
šećući sobom u prvom spratu. Marko upadaše u sve to 
veću zabrinutost i nespokojnost; štogod sluša i vidi, samo 
zlo, jad, nevolja. Nješto ga razdraživalo, drugo ljutilo, 
treće žalostilo, a sve to skupa bijaše gorka tuga. Njegov 
naporni pogled kazuje, da su ga težke misli spopale. 
Sin mu je u Beču, svaki njegov list odiše sjetom, iz 
svake se rieči vidi, da Ivan trpi. Oko Marka sve je pu- 
sto; Julka je bolestna, obćina je u razsulu, ljudi se rano 
zatvaraju u svojih kućah, vrieme je kišovito i tmurno, 
svuda vlaga, u veži se tupo smije Marijan, samoća, ne- 
izvjestnot, pa kako da bude Marko veseo? 

Sjedi na divanu i razmišlja, zureći u prozor, gdje 
udaraju kaplje o staklo. Težko uzdiše, skreće glavom, 
pa ustaje. Opet se uzšetao. — Da, nevaram se, ako i 
jest sad još kojekako, al zora već rudi! šaptne Marko. 
— Ova nasilja Talijančića, ova bezakonja naših namet- 
nika očiti su znak, da se naša Istra budi, očiti su znak, 
da naši tlačitelji strepe pred lavom, koji se je prenuo 
iz duboka mrtvila. Ti hulitelji našega imena uvidjaju, 
da nas nemogu satrti, da im više nećemo robovati, pa se 
stoga laćaju najskrajnjih sredstava. — Marko se sjeti 
bolestne Julke, pa uzdahne i šane: — Kad dodje Ivan, 
sve ću mu reći. A s njom, kada ću s njom govoriti? 
Marko sidje iz svoje sobe u vežu, i opazi Marijana. 
Stisnuo se u jednom kutu podalje od kućnih vrata, čuči 
tuj, plaho se ogledava i cvokoće zubima. Zidovi promaču, 
vlažna se studen širi. Sofija ga šiljala u kuhinju, da se 
stopi, ali je on nije htio slušati. Marijan se neplaši Julke; 
svaki je dan kod Ružića. Kosa mu je razčupana, brada 
razšepurena, obrazi su mu upali i požutjeli. Sav je omr- 
šavio. Šuti i šuti, i bulji ukočeno preda se, a kad začuje 
kakav štropot, varkne se, zadrhta, pa se opet sguri u 

koji kut, i viče suhim, promuklim i izderanim glasom: 
— Oganj! Albina! Puška! 

Marko da će k svomu bratu, a Kuzma Kirin sune 
u vežu. | 

— O, Kuzma! Kad ste. dojedrili? 

— Danas. Sila vjetra! 

— Kuzma, pametan čovjek neuzima na vrat soko 
vrieme. 

— E, nije lako sa svetim Nikolom, da mu je na 
slavu, trešnje zobati, ali što ću, kad imam doma posla! 
Gospodine Marko, ako je moguće . . . na jednu rieč? 

—- Dodjite amo. 

= Udju u prizemnu sobu. 

— Sami smo. Koje dobro? Izvolite? upita Marko, 

gledajući mu u oči. 


— Nije čuda! Čujte! Jučer oko podne idem ja 


k Mandelu, da razbijem nješto zlata. Kad ja na prag — 
ha, znate li, skim se sastadoh? Čudim se ja; — natakla 
mi se na oči ona ništarija —- Teodoro. 

— Teodoro bio na Rieci? 

— Da, sinonoga..... — E, otišlo obćinsko blago, 
digne Kuzma ruku pred usta, pa puhne u dlan. — Da, 
sad će u Jalši biti naši računi. Reći će se: sve u redu! 
Ali da, čujte! Sastanem se s njim baš na pragu, omje- 
rim ga, on se zabuni i pobrza. Pita mene stari Mandel 
— e, pozna me, dosta sam zlata razmienio kod njega 
za naše mornarske žene, — pita me, da li poznam onoga 
gospodina, koga da sam ljutito omjerio. Velim, da po- 
znam, a stari će Mandel na to: ,He, he! taj ima punu 
kesu! Bit će kapetan. Je li s Vaše strane, Kirine?“ — 
Meni odmah nješto sune u glavu, pa onda mudro: ,Da, 
kapetan. Zar ga poznate?“ pitam, a Mandel meni: ,Da 
znam, tko je, nebih Vas pitao. Čekajte, Kirine, da — 
kako? — da, bit će oko tri godine, odkad ga nije bilo 
kod mene. Onakvo se lice lako zapamti. Da, oko tri go- 

dine. Promienio je onda njekoliko šterlinga, n koliko se 
sjećam, dosta liepu svotu. E, kapetan! Ovi su Vaši ljudi 
štedljivi. Danas sam mu razmienio četrdeset i pet šter- 
linga, komad po jedanajst forinti i trideset i sedam 
novčića. S Vaše je dakle strane?“ 

— Ah, lopove! iztisne Marko i probliedi. Slušajući 
Kirina, sav se bio uzdrhtao. | 

— ,Biste li mogli potvrditi svoje rieči prisegom?“ 
zapitam ja Mandela. To mu bilo začudno, ali reče, da 
bi. Sad se stanem s njim pitati, pa onda ja njemu sve 
podrobno i potanko; kako ovo, kako ono, a Mandel žmiga 
očima i miče čeljustmi, nemože da se prečudi.. 

— Kuzma, oprezno! dahne Marko. 

— A što sada? — Gospodine, evo glave, ako nije 
Teodoro okrao udove Mare, reče Kirin, prignuv se i pre- 
letiv rukom po zatiljku. Snizi glas, pa pridoda: — E, 
ciele noći nisam spavao! — Čujte, Teodoro će znati, tko 

je ubio ribara Petra i tko ga je okrao. 
| — Jeste li komu kazivali, što Vam je Mandel . 

— Ni duši! Za Boga! hukne Kirin i pokrije usta 
rukom. 

— Neima sumnje: on je! Odkud njemu toliko zlata? 
Kuzma, nebudi Vam u zapovied, idite odmah k sudu; 
sutra, uranite. Kažite sve, reče Marko uzdrmanim glasom. 

S time prekinuše. Kirin pohiti doma, a Marko po- 
dje u Julkinu sobu. 

Kad biva dA zanoči, spopane Julku studen, ustne 
joj i prsti oko nokata pomodre, sva se strese od mrzline, 
a za tim upane u vrućicu, oznoji se, pocrveni, ožari se, 
pa govori o Ivanu, o bratu, o moru. Napokon usne 
izmučena. Sjutradan osjeća se malne zdravom, veli, da 
se je samo prehladila i hoće da ustane. Marko i Sofija 
joj toga nedopuštaju. Drugi dan u večer opet navali 
studen, pa vrućina. Marko posjećuje bolestnicu, sjeda 
joj uz uzglavje i pita ju, da li štogod želi. On se često 

zamišljava, pipa joj bilo, drži joj ruku i dugo je neiz- 
pušta, a oči su mu razklopljene i njekamo gledaju kroz 
prozor, u vrt, u nebo, gdje lete sivi oblaci nad golim 
drvećem. Kadšto ju pita štogod o njezinom pokojnom 
otcu, nečeka odgovora, nego joj stišće ruku, pogledava 
ju tužno, a ona se boji toga pogleda. Marko bi se naglo 
prenuo iz misli, drhtnuo bi, oči bi mu sievnule, kao da 
ge je na nješto odlučio. Jače bi joj stisnuo ruku, a ona 
bi protrnula. Jednom, kad su mu čudno oči bile zaplam- 
sale, sunulo joj iznenada pitanje u glavu: — Za što je 
odpravio Ivana od kuće? — Pomisliv to, trgla se u po- 
stelji, sjela i uprla plahe oči u njegovo lice. 

Sofija ljubi djevojku i dieli njezinu tugu. Dala bi i 
sama nezna što, da ju vidi veselu i zdravu, ali se ipak 
čudi svomu .bratu. Marko bijaše dobar, milostiva srca, 
nu njegova zabrinutost i njegova uzrujanost bila je ne- 
obična, prekomjerna. Odkad je Julka oboljela, brine se 
samo za nju, zaboravlja na sve poslove, moli sestru, da 
pazi na bolestnicu, da joj izpuni svaku želju. Kad dodje 
liečnik, dugo ga izpituje, da li su i pluća bolestna, kad 
će ozdraviti, hoće li preboljeti? Liečnik se i sam čudi toj. 
velikoj brizi, pa ga tješi, da je Julka zdrava; ono malo 
groznice, da će do mala proći. | 

— Kako ti je, Julka? Jesi li mirno spavala? upita 
ju Marko, čim je otvorio vrata. 

— Jesam, odjavi Julka tiho. 

— Čuje se, da se je ušlo u trag tatu, koji je okrao 
Maru, ali ja neslutim, sumnja se neiztiče, tko je taj zli- 
kovac, reče joj Marko. | | 

o Nije joj htio kazati svega, što mu bijaše povjerio 
malko prije Kuzma Kirin. Čemu da ju uzrujava? 

— Je li ti studeno? — Julka, čuvaj se, čuvaj. 

— Nije. Večeras će me napasti mrzlina, šaptne bo- 
lestnica, i svede na njega oči, kojim bijaše sjaj potamnio. 
| Obrazi su joj malko upali, a kosa joj je da nemože 

crnija oko blieda i biela čela. Cielo joj je obličje izmu- 
čeno i tugom obavito. 
— Julka, čuješ li, kako bura šumi? Za koji dan 


eto Božića. Ivan će doći — — a ti si bolestna. 
— Ivan?.... gane djevojka glavom i ustne joj 
podrhtaju. 


— Da; danas sam primio njegov list. Sad će ostati 
u Svitnu. Svršio je sve nauke. 

— I Filip će. 

U sobi se čulo. samo tiho Julkino disanje. san 
kratkoga muka zametne Marko: 

 — Da, i Filip će doći. — — Ti ćeš ozdraviti, bit 
ćeš sretna uz svoga brata, a kad se vrt zazeleni, u pro- 
ljeće, preselit ćete se u svoju kuću, da, sretna ćeš biti 

. blizu nas. — — — Julka, ti si tužna — — znam 
— — nemogu ti pomoći, nemogu .... 

Marko se zamisli, a malo za tim stisne. joj ruku, 
drhtne, živo ju pogleda, oči mu sievnu. Htjede nješto 
reći, već mu se ganuše ustne, već se sagnuo nad njenu 
glavu, ali se ona trgla i pomakla k zidu. Opet bi tiho 
u sobi. Marko pridigne glavu i reče uzdrmanim glasom: 
—> Julka, ti si nesretna. — — — Ivan?... Znat ćeš 
— — oprosti! .... 

Pritisne rukama srce, da mu utaži hlapat, ogledi 
ju tužno, pa izadje iz sobe oborene glave. Julku obuze 
velik neizvjestan strah. | 

Kad bude izpred noći, navali vrućica žešće nego li 
obično. Oko desetog sata bila je kod bolestnice Sofija, 
te je pazila, da se nebi odkrila. Julkino se lice bilo 
ožarilo. 

— Popušta li vrućica? upita Marko sestru, došav 
tiho u sobu. 

— Popušta. 

— Je li štogod govorila ? 

— O Ivanu. 

— J adna! uzdahne 'Marko, sjede i zamisli se. 

Oko jedanajste šaptne sestri: 

— Gledaj, tvrdo je usnula. Sirota, sva je izmu- 
čena. Sofija, poni spavati ; ja ću ostati ovdje, čitat ću. 


Na stolu pri podnožju postelje gori svieća, zastrta 
s jedne strane, tako da je bolestnica u sjeni. Vjetar 
šumi oko kuće. Julka leži na uznak i diše nejednako. 
Odkrivena joj je samo krasna glava. Lice joj je jošte 
rumeno. U sobi je toplo. Sjaj ugljena, što jošte tinjaju u 
velikoj bieloj peći, titra po daski postelje. 

Marko kao da je naglo ostario i dočajao. Blied je 
i satrven. Njeka neizmjerna gorkost, jedka, mučna i 
goruća zavalila se u njegovo srce, što se steže kao da 
je u zadnjih trzajih. Takve gorke boli, takve sumornosti 
jošte nije nikada poćutio. Tužan i skršen pogledava 
Julku, a na oči mu proviruje bolna sućut. Poniknuo je 
glavom i nagnao se u 'crne misli. Težko mu je, hoće 
da se na nješto odluči, ali nemože, obhrvala ga klonulost 

Već sviće. Julka spava. Marko se sagnuo nad nje- 
zinu glavu, drhću mu bieli razšireni prsti podignutih 
ruku, siedi su mu prami pali na čelo, usta su mu po- 


luotvorena, oči ukočene i razklopljene, licem mu se raza- 


stire tuga i očajanje. Drhće kao da preda, na, sad će 
izdahnuti Julka! Bolje osluhuje njezino disanje, sree mu 
se silnije uzhlaptalo, mučan odihaj, dugo zauztegnut u 
prsima, protisnuo mu se iz sapeta grla. Jače se sagnuo 
nad postelju, već osjeća vrući Julkin dah, još je više 
poniknuo siedom glavom, ustne su mu'na njezinih ustnah. 

Julka se probudi, trže se i upita u stravi: 

— Tko je? 


— Majko moja! Ostavite me! 
— Čuj me, Julka, ti... . 

— Ubijte me! ubijte me! sgrozi se i sjede. na 
postelji. 

— Umiri se, čuj me.... 

— Oh, majko moja! zajaukne prigušeno, pokrije 
lice rukama i svije se nad svoja koljena. 

— Čujme.... 

— Ubijte me! 

— Julka, umiri se. Čuj me — nč — sutra — — 
neznam — — — kad ozdraviš.... 

— Idite, ostavite me, ubijte me! | 

Marko izadje iz sobe poražen i salomljen. Julka 
sva u vrućici, preplašena s Markovih rieči, izpravi se na 
postelji, plaho se ogleda po sobi, hitro se obuče, otvori 
prozor svoje prizemne sobe i popne se na njega; spusti 
se u vrt, pa iztrči na cestu. Pobrza kroz Svitan, zakrene na . 
sjeverni rt svitanske uvale, i do mala stiže nad Brestovu. 
Stane i pomisli, kuda će, kamo će. Trže se. Što je, tko 
joj liže ruku? Moro. Sad ga tek opazila. Jaka bura duva, 
gruva oko klisura, šumi oko krša, trese borovicami. 

jJulka se uputi u Zelenu Dražicu. 

Iz dimnjaka Marine kuće diže se već dim. Vjetar 
ga baca o krov. z 

Djevojka pokuca na vrata. Sva drhće od studeni. 

— Tko je božji? ozva se Mare. 

— Otvorite. Ja, Julka. 

— Dalje od moje kuće! grakne starica. 

— Otvorite, smilujte se! 

Mare nješto zamrkoće. 

Moro sluša i gleda Julku, dignuv glavu. 

— Otvorite, Mare, u božje ime! — — Dajte mi 
barem ključ. Starica pootvori vrata, mahne rukom, a 
= ključ ribareve kuće pane u blato posred gumna. Mare 
je tresnula vratima i zamumljala nješto u njedra. Julki 
se smračilo pred očima. Nasloni se drhtava i ojadana na 
vrata i zaplače: 

. — Mare, primite me sirotu — — bolestna sam. 

— Hoćeš, da te metlom? ... prodere se starica u 
kuhinji. 

Moro srdito zalaje. 

— Mare, u ime božje! zavapi djevojka. 

— Prokleta vještice, nosi se s moga praga! zakriešti 
starica. | 

Julka tužno uzdahne, studen ju vjetar probije, trn 
ju žicne od pete do glave, sva se strese. Digne oči 
k tmurnom nebu i udalji se od kuće, oboriv u glasan 
plač. Moro pogleda vrata sa gumna, zareži, pa potrči 
za djevojkom. 

XXI. 

Marko se bio popeo u prvi sprat u svoju sobu. Sje- 
deći na divanu, čas po čas pogledavaše sliku svoje po- 
kojne žene. Gorke se uspomene izvijahu iz njegove duše. 
Napokon zadriema, pa mu se prisnije, kao da se odbija 
od zida slika Ivanove majke, te mu se primiče i prie- 
kim ga okom kara. Ona ga tako gleda, a sav se Svitan 
zahorio od graje i buke. m ai spominju nje- . 
govo ime, i blebeću sramotno . 

Marko se naglo trže iza sna. Sofija mu banula u 
sobu i vrisnula: 


— Što je za Boga!? 

— Utekla! 

Marko se prestravi, skameni, pa klone i spusti se 
na stolicu, kao da su mu popucale sve žile. Mrena mu 
zastrla oči. Sofija ga gledaše prestrašeno. Lice mu je 
bliedo, ustne su mu pomodrile, tuga mu se udubila po 
čelu u duboke bore. Marko uzdrhta. 

— Pošla je u Zelenu Dražicu — — možda u Bre- 
stovu, ako se nije u vrućici.... na, nije... 

— Utopila! sgrozi se Sofija. 

— Sestro, neboj se, umiri se! 

— U vručici nezna, što čini. — — Marko — tvoja 
slutnja — grozno! 
| — Ne, nije bila u vrućici. Neboj se! 

— Nebi bila otišla, da nije vrućice. Oh jadna Julka! 
Marko, što da?.... 

— Umiri se, sestro. S Bogom! Pošalji za mnom 
Vida. Idem u Zelenu Dražicu, reče suhim glasom, na- 
vuče kabanicu, uzme šešir i sunu iz sobe. 

Kad dobrza na zavoj ceste, što se svija u poluluku 
nad Brestovom uvalom, opazi na protivnoj strani drage, 
na. drugom kraju zavoja, kako njetko .hrli cestom. U 
malo zamakne ona ženska za okuk na rtu, koji je medju 
Brestovom i Zelenom Dražicom. Bijaše to Julka. Marko 
pohiti za njom, prkoseći studenoj oštrini žestoke bure. 
Idjaše pognuto, držeći rukom šešir. Vjetar mu dizao vlasi 
sa sljepočica, razšepurio ih i tresao njima. Oči su mu 
suzne od vjetra, koji mu udara žestinom u lice. Pocrvenio 
je i pomodrio, kao da ga je obrijala tupa britva. Po gla- 
vicah prši snieg, more šumi i buči pod onom strašnom 
obalom. Prasnu li nabreknuti trećaci o klisure, misliš, 
top je ruknuo, zvonovi zvone, lome se šume, čuješ jauk, 
evil, tutanj, a pjena leti daleko od mora i škropi onaj 
sivi krš. 

Marko pokuca na Marina vrata. Osluhiva. Nitko. 
Lupi šakom po vratima. Iz Marinih ustiju pukne psovka: 

— Ah, još si tu, kuga te ubila? Podji s Bogom, sa 
sotonom, kako te volja! s 

— Otvorite! Ja sam! povika Marko. 

— Vi!? A kuda ovako?... samre joj rieč na 
ustima, pa otvori. | 

— Gdje je Julka? 

— Došla je po ključ svoje kuće .... 

— Za što je niste zadržali? | 

— E, znate, što mi je od sina.... 

— Mare, sram Vas bilo! Zar se nebojite .Boga? 
ukori ju Marko i izpadne iz kuhinje. | 

Mare zatvori vrata, sjede na ognjište, srkne crne 
kave, pa zaklima: — Reći ću ja kumi Marti, neka skoči 
do Marka. I njemu nebi škodilo, da mu. skuha Marta 
“one trave. 

Julka bijaše sišla iz Zelene Dražice u Brestovu 
preko rta po stazi. Došav u svoju kućicu, osjeti se po- 
sve skršenom. U kućici nije bilo postelje. Uzev u kutu 
napola sagnjilu mrežu, bacila ju na pokrov velike stare: 
škrinje, pokrila ju jednom vrećom i tako priredila uz- 
glavje. Povukla je zatim iz drugoga kuta zakrpano i 
vlažno jedarce ribarice i pokrila se njim, ležeći na škri- 
nji. Od studeni drhtaše, evokotaše zubima. Moro se pro- 
tegnuo po jedarcu uz Julku, iza njenih pleća. Njegov 
joj dah toplio vrat, po kojem se ježila koža. Vjetar je 
hujio i užasno zavijao oko kuće, gruvao na njezin krov, 
odbijajući se od klisure rta. Kroz trošne i razklimane 
vratnice ulazilo je u sobu više vjetra, nego li svjetla. 
Bura živo zviždaše i fijukaše na luknjice i pukotine, sad 
tanje, sad jače i deblje, bez prekida, sa svih strana. 
Prudom se razlievalo uzkopano more, pjena se trgala sa 
valova, dimljavina je punila dragu mutnom slanom 
maglom. 

I Marko je znao za svaku stazu svitanske obale. 
Po vratolomnoj putini, hvatajući se za oštre grebene, da 
ga vjetar nesvali u ponor, spustio se u uvalu, pred ri- 
barevu kuću. Uzalud tuče po vratima. — Julka, otvori! 
ja sam! viče. Glas mu se gubi u šumu i lomljavini vje- 
tra i valova. Moro laje, muklo, tužno, grozno laje. — 
Julka, otvori! vapije Marko i trese vratima, diže ih, pa 
ih razklima i sruši u kuhinju. Moro laje, zavija i gleda 
Marka. 

Julka se pridigla na škrinji i uprla oči u starca, 
prestravljeno, ukočeno. Marko joj se primakne. Glava mu 

je pognuta i odkrivena. Šešir mu spao u kuhinji. Sav 
drhće. ' 

— Majko moja! vrisne Julka, očajnim kretom pri- 
tisne srece rukama i svali se na mrežu. 
| Marko pristupi k škrinji, klekne na pod, glava mu 
klone na njezino rame. Vrele mu suze obliju bliedo lice. 

— Julka — — mila kćeri! 

Kad izusti Marko zadnju rieč, silno se strese, sav 
se uzdrhta. 

Julki je stao izprva dah. Čula je siloviti hlapat , 
njegova srca. I ona poče naglo disati, staro se jedarce 
uzdizalo i padalo na njezinih grudiju, ali jednim mahom 
prestane disati, ruke joj se spuznu s lica, probliedi kao 
smrt. Premrla je od straha. 

Marko je ustao, strepi, srce mu se sbilo. Pomisli: 
mrtva! — Zove ju. Ona leži spokojno. Položi joj ruku 
na srce. Još tuče. Ogledava se, oko mu nješto traži po 
podu, trči u kuhinju, uhvati svoj šešir, pa poleti na 
prud. Nabreknut val suče, vjetar mu trga pjenu, uzpinje 
ge, već se strovalio na piesak. Već se šumom povlači 
natrag, kotrlja se kamenje. Marko je do čljenka zagazio 
u more i napunio šešir. Dotrčao je u sobu, škropi Jul- 
kino lice, tare joj čelo, a Moro tužno zavija i svija se 
do nogu bolestnice. 

/ Julka otvori oči i prestravljeno se zagleda u čadjave 
grede tavanice. Marko opet klekne do škrinje. Suze mu 
naglo rone po tužnom i bliedom licu. 

— Julka, gdje te boli? upita ju bolno i tiho. 

Djevojka svede na Njega oči,  drhtne i opet pokrije 
lice rukama. 

— Za što si otišla iz moje kuće? Znaš li, da si oti- 
šla? Znaš li, gdje si sada? 

Ona mu neodgovori. Neizmjerna ga tuga obuzme. 

— Julka, što se bojiš? — Odgovori mi, molim te, 

odgovori, zaklinjem te uspomenom tvoje majke — — Ti 
je nepoznaš — — — nikad je nisi vidjela... .-. 

Djevojka rasklopi oči, i pogleda ga zapanjeno i pre- 
strašeno. 

— Za što si otišla ? ——Ti nećeš dvije ostati — 
— umrla bi od studeni. 

— Pustite me..... 

— Ne, dušo. Kočija će odmah po tebe nad Bre- 
stovu. Do ceste ćeš moći, ako ne, nosit će te..... 


— Majko moja!. 
— Za što drhćeš? Koga se bojiš? . 
— Ostavite me.... pustite me na miru. 


— Julka, diete mi 

Marko protrne i s kameni se. Sgledaju ge. 
| — Jadno diete! — — Mila Julka, ti se mene bojiš? 
Aznašliti?..... Ti si se mene prestrašila — — moga 
cjelova! Ja mišljah, da si u vrućici, kad sam te...... | 
Nisam mogao odoljeti.... moja krv..... Julka, znaš 
li, tko te je noćas poljubio? — Tvoj otac — tvoj jadni 
otac, tvoj.... nedoreče i previje se na njezine grudi. 

Julka se stresla, sgrozila i skamenila. Pred njenim 
očima, na njezinim grudima leži sieda glava, a to, ta 
glava, te siede kose?...... Ne! Njezin je otac ležao 
na podu, eno ondje, ona mu oprala krvava usta, ona mu 
zaklopila oči, da, ondje je ležao, plakala je nad njim 
cielu noć, ona i Frane.... Grmilo je, jugo je zavijalo 
oko kuće, a ona je gledala otca, njegovo lice, sievalo je 

. a onda je vidjela bieli onaj lies.... čavle su za- 
bijali.... bila je na grobu.... tutnjile su grude po 
pokrovu — — a ta sieda glava! To njezin otac? — -— 
— Ne — ne — ne! Frane je njezin brat, i Filip je 
njezin brat — — bila je kod njega tamo, daleko. -— — 
Ova kućica, ovaj prud, ona se tu rodila. — — Bile su 
joj dvie godine, kad joj umro brat, bio malen, veći od 
nje, imao je crne rudaste vlasi, igrala se s njim, umro. 

je kašnje i onaj drugi brat, pa sestra i ostali, ona ih 
sve vidi — — a majka? I ona je umrla, tu u ovoj 
sobici, evo ona sada leži na njezinoj škrinji, ona ju je 
vidjela — — mrtvu, bliedu, i nju su — — odnesli — 
— — a ta sieda glava, to da je njezin otac? — Na — 
na! Alvan..... Ivan? On, on, moj brat — — Ivan? 
— Ne — ne — ne! | 

— Julka, dobra moja kćerko — oprosti! oprosti! 
uzdahne starac i sagne se, da ju poljubi. 

Ona ga odrine. 


— Niste Vi — — moj je otac umro .... 

— Znat ćeš. — — a sad se umiri — dok kočija 
> dodje. 

— Kočija?.... Ostavite me jadnu! 

— Diete moje, kćerko moja! 

— Ja Vaša kći nisam... — — moj je otac umro. 


Marko sjede na škrinju, obori glavu i pokrije suzne 
oči rukom. Julka ga prestravljeno gledala, pa se izne- 
nada trgla, sjetiv se Marijana i pomisliv, da je i Marku 
pamet potamnila. Njeno nježno i dobro srce provre su- 
zami, te uzdahne: — Ah, jadni Ivane! 

Čas za tim stupi u sobicu Vid, Ružićev sluga, pa se 
obazire, okašljiva se i omahiva glavom. Čudi se svemu. 

— Vrati se kući, zaprezi konje, čuj, zatvorenu ko- 
čiju, nadji četiri naša čovjeka, pa dodji do staze kuka, 
nad Brestovu. Reci mojoj sestri, neka ti da dva, tri 
topla pokrivala, vrzi ih u kočiju, pa da si odmah ovdje. 
Reci mojoj sestri, da će Julka odmah... 

— Ostavite me! Ja se nedam odavle živa! vrisne 
bolestnica. 

Marko ju počne nagovarati, da ga posluhne; dugo 
ju molio, ali se ona branila i grozila se, da se voli uto- 
piti, nego li u Svitan. Starac sdvajaše. — Idi letom, 
izvrši sve, kako sam ti rekao. Idi! zapovjedi Vidu. 

Sluga smigla ramenima. 

— 1di! 

Vid zažme očima, izpane iz sobe, pa odbahta u 
Svitan. 

Marko ju opet poče moliti, da podje u Svitan, ali 
sve u zalud. Nije mogao spregnuti svoje boli, pa se 
skutrio u sebe. Spomen ga za spomenom šine, znao je 
za sva Julkina stradanja, a svim njezinim jadom tko 
da je drugi kriv, nego li on? Ta nesretna djevojka, 
kojoj je on dao život, bijaše naletjela na tolike nevolje 
i muke, jer se on bojao, da bi mu se ime okaljalo. 
Radi zlobnih jezika, radi svieta pustio je svoju krv u 
ribarskoj kućici, svoje je diete zaniekao. Savjest ga peče, 
puca mu srce od boli, što je nije priznao svojom kćeri, 
strogo odsudjuje sama sebe, nu opet pomišlja, kako ju 
je uviek ljubio i brinuo se za nju. —- Djevojčica bijaše 
zadovoljna, sretna i zdrava kod pokojnoga ribara Petra, 
koji ju je ljubio kao svoje diete. Pa zar nije bila u 
mojoj kući malne svakoga dana ?2 Nisam li je milovao ? 
Kad joj bilo deset godina, da, već onda promišljavah o 
njezinoj budućnosti, već sam onda svrnuo oči na jad- 
noga Marijana. Pomagao sam ribaru i Stipetiću kao da, 
su mi rodjaci. Julka mi bila uviek pred očima, kud sam 
hodio u srcu sam ju nosio, bila je uviek moja, a da je 
nisam uzeo k sebi — — to se tako slučilo. Sviet nije 
znao za moju tajnu, djevojka bijaše sretna, ljubila je 
ribara kao svoga otca, pa čemu da odkrivam svoju brigu ? 
Zar nebih bio i samu Julku razžalostio, da je saznala 
istinu? Eto Justine! Neviče li za njom dječurlija: ej 
mula! gdje ti je otac? Gdje ti je majka? A koliko li 
sam čemera izkusio, odkad je počela stradati? Nije li 
Julka sva moja tuga, sva moja bol? Koliko sam noćt 
radi nje probdio! A sad ova nesretna ljubav! Ah, za 
što se sve to tako.slučilo? Eto i meni je dotužilo, do- 
čajao sam! Da su mi se želje izpunile, da me je Bog 
uslišao, Julka bi i Marijan bili sretni mladenci, a Marko 

ih nebi bio ni u oporuci zaboravio. Sviet bi se tomu 
čudio, ljudi bi promišljavali, ali se nebi domišljavali 
uzroku, a meni je opet malo stalo do svieta. Julka sretna, 
Ivan sretan, legao bih u grob sa svojom tajnom i stu- 
pio s njom pred lice božje. A sada što ću? — Prihvati - 


volju za nevolju, pa nek se vrši božja. — — Žalostne 
li uslade!.... Dočajao sam, dočajao! težko je Marko 
uzdisao. 


Kad stupiše za tim četiri mornara u sobicu, ležala, 
je Julka mirno, kao da je upala u mrtvilo. Mornari su 
donesli dva jastuka i više pokrivala. Kočija je čekala 
na cesti. Marko uze Julkinu ruku i opet ju poče moliti, 
da podje s njim u Svitan. Ona odricaše kretom glave, 
da neide. Starac nezna, što da učini, uvidjevši, da je 
nemože nikako sklonuti. Mornar mu jedan reče, da bi 
se pričekalo, dok joj bolje bude. Metnu jastuke pod glavu 
bolestnice, pa ju dobro pokriju. Marko umoli dvojicu 
mornara, da ostanu kod Julke, i reče im jošte, da će 
Vid donieti hrane, haljina, posteljinu, sve što uztreba. 
Mornari primiete, kako bi dobro bilo, da se nadje koja 
žena, susjeda, možda Mare Stipetićeva, te da bi ona naj- 
bolje dvorila djevojku. Marko kimnu, da će se odmah 
i za to pobrinuti, pa izadje iz sobe salomljen i čeme- 
ran. Izvere se na cestu, sjedne u kočiju i do mala pre- 
leti u Svitan. 

* m * 

U Svitnu se već u sav mah čavrljalo, kako je Julke 
od Marka nestalo. Kad se je u zoru spustila s prozora 
u vrt, vidjelo je to njekoliko ljudi, a medju timi i Ka- 
tica, Mikićeva žena. Katica je dobro znala, kako je 
Julka bila pobjegla u noćno doba iz Anselmove kuće, 
te odmah na onu sgodu nadovezala i ovu. Stipe Mikić, 
njezin muž i obćinski pandur, bio se čvrsto pribio uz 
načela načelnika Marasa. Katica je puhala u istu tikvu, 
bila je u taboru neprijateljske manjine, svuda je bra- 

nila Marasa, svakoga je dana smućivala susjede. Ime 
te junakinje nespašene Istre spominjalo se valjda medju 
njekom gospodom sa osobitim poštovanjem. Katica je 
svuda dokazivala, da su Jalšanci kud kamo pametniji 
* ljudi, nego li Svitanci, a Gašpar _ Makarić da je veliko 
magare i pravo zabadalo, te da nije dostojan, da svuče 
cipele njezinu mužu, koji da se razumije i u zakoni. 
Čim se malko razdanilo, poče Katica bubnjati o Jul- 
kinom odbjegu, te podrobno opisivati, što se je kod 
Ružića sbilo, onako kako mišljaše, da se je sbilo. Ona | 
govoraše kao da je sve na svoje oči gledala. 

— Ako zna ona djevojčura, što je stid 1 daštanije: 
odmah treba da tuži Ružića. Meni je rekao muž, da je 
to pravi kreminal, kazivaše Katica. 

— A zašto je pobjegla? čudila se kramarova žena. 

— Za što? — — za što? — — Vražja vještica! za- 
čarala i staroga! kimnu postolarica. 

Još nije sunce bilo poskočilo ni za dva koplja, a 
njeke se žene sakupljahu, šaptahu, a napokon stanu se 
dozivati i dovikivati jedna drugoj preko puta, kako je 
ovo, kako je ono Julka učinila. Izmisli se, okroji i ovako 
i onako, da se druge čude, prišij, krpi, pa sve viču, kako 
sviet propada, da već poštene žene nemogu ni na kućni 
prag, da je to nečuvena sramota, pa tko je razlog sa- 
blazni .... župnikov brat! Preklinju se, da neće više u 
crkvu, da neka ju slobodno zatvore, a i onako da se sve 
moli hrvatski, in šćavo, da i kopači pjevaju u crkvi, 
pa kako da je liepo, veli kramarica, blizu Pirana, gdje 
se je ona rodila, jer da je tamo sve lantinski. Žena 
postolarova, debela i crvena, čupava i dronjava, žmiga 
malim očima i kvrči, da i ona neće nikada u crkvu. 
Maras da zna koliko i popovi, pa kad on veli, da je raj 
na ovom svietu, kad imaš novaca, a pakao, kad ih neimaš, 
da i ona tako misli. Ona kvrči u lice Mikićevoj ženi, 
koja je nesluša, nego namiguje kramarici, da je posto- 

larica pijana, da joj zaudara rakija iz ustiju. Otrcana, 
pokvarena i iztrovana djeca tih žena slušaju svoje majke 
u mudrih razgovorih ...... Naklapanja njihovih matera 
podražuju im maštu. Mali Beppo, postolarov sin, vodi 
dječake pred vrata Ružićeva vrta. Gledaju kroz željeznu 
rešetku kuću na rtu, te razgovaraju, da se Bog smiluje, 
pogledavaju se i slušaju Beppa. Postolarov sin, taj mali 
apostol dell avita coltura, tumači dječakom koje- 
kakve stvari. — Pametniji ljudi poštuju Marka, i nemisle 
na zlo, jer znadu, da je Marko uviek stavan u govoru, 
pravan u svakom svojem činu, te dobar i svakomu mi- 
lostan. Gašpar Makarić netrpi nepravde i ljuti se na one 
žene, što bacaju blato na čestito Markovo lice. I njemu 
da bi žao bilo, da ga tko onako prlja, pa se razpaljuje 
i radi iskrnjega. Obraz je svakomu svoj mio kao i caru 
njegov, veli Gašpar. Čim začu, što se naklapa, zatavri 
na žene i okrsti ih svakojako. Još veća graja. Razdražio 
ge osinjak. Jedna zakviči, druga zakriešti, treća zabreči, 
sve vrište, grde i psuju Gašpara. Stranka Marasova za 
čas bude u manjini. S pragova, s prozora, iz vrtova, od 
svuda lete krupne rieči Makariću u pomoć. Smieh, cijuk, , 
grohot poklopi biesno graktanje manjine, i tako završi 
prvi prizor, prva provala osjećaja i mnienja o Julkinom 
odbjegu. 

Maras bijaše već u uredu. Stajao je do prozora i 
slušao graju. Znao je, o čem se radi. Katica mu bijaše 
sve razjasnila. Peregrini je slušao pri drugom prozoru, 
a Teodoro je šetao sobom. Veoma je pokunjen, potulio 
je glavu; težke mu se misli po mozgu viju. Svakim .se 
časom pita: — Je li Kirin s Mandelom o meni govorio? 

— Peregrini, dozvat ću Julku Stanićevu, reče stari 
Maras. | 
— Bravo! uzviknu učitelj. 
— Teodoro, kada da ju pozovemo? upita ga otac. 
— Koga? zinu obćinski tajnik. 

— A što je tebi? Julku, omjeri ga otac sumnjivim 
pogledom. 

— Kad hoćeš — — kad hoćeš, nakrivi Teodoro 
ustne. 

— Gdje je Mikić? Ej, Mikić! viknu Maras u hodnik. 

Stipe udje prezavo u sobu. > 

— Idi, potraži Julku Stanićevu. Zapovjedi joj, neka 
odmah amo dodje. Ha! ha! veselio se Maras. 

— Julka je.... zamuca Stipe. 

— Nosi se, glupane! prodere se Maras. 

— Ali.... dahne Mikić. 

Maras i hieano omjeri i pokaže mu prstom pram 
vratima . 

—J ulka je bolestna, leži u Brestovi, osu u jedan 
mah Mikić. 

— Za što nisi odmah rekao? Pa kako bolestna, kad 
je jutros skakala kroz prozore? 

— Govore, da je jako bolestna, usitni opet Stipe. 

— Peregrini, ako je bolestna, mi ćemo k njoj. Sa- 
stavit ćemo zapisnik. Ti ćeš biti svjedokom. Da, pozvat 
ćemo i onu blunu, poštara. Ja se nadam, da ćemo Ru- 
žiću skuhati poparu. A što si se ti u mene zablenuo? 
prodere se načelnik opet na Mikića. 

— Jasam.... 

— Ti si magare! Van! 

Mikić se maši iz sobe. 

— Hoćeš li dakle sa mnom? upita načelnik učitelja. 

— Hoću, po objedu. 


XXII 


Kad se Marko vratio kući iz Brestove uvale, sale- 
tila ga sestra, da joj kaže, što je s Julkom. Sofija bi- 
jaše veoma uzrujana. 

— Bolestna .... kašnje, odgovori Marko. 

Sofija se prestraši tih rieči, izuštenih tajinstveno. 
Razklopiv oči, gledaše usupnuto brata. 


— Idem.... 
— Ali molim te! Marko, meni je zagonetno .... 
— Idem k bratu. Odmah ću se vratiti. — Znade 


li Šime, da je Julka?... 

— Zna; bio je.ovdje, kazala sam mu. 

— Priredi sve za Julku. Gledaj, da bude njezina 
soba topla. Pošalji Vida u Brestovu. S Bogom! | 

— Molim te!... dahne Sofija i poprati ga očima 
do vratiju. 

Marko podje k župniku. Putem susrete njeke ljude, 
koji ga začudjeno pogledavahu. Brat mu stanovaše do 
župne crkve. Nadje ga u velikoj prizemnoj sobi, gdje 
je običavao pisati. 

— O, Marko! Dobro jutro! 

— Zlo jutro, Šime. 

— Što to čujem? — Sjedi, nasmieši se siedi žup- | 
nik spokojno i pogladi objeručke kosu. 

— Slušaj! — — Ti znaš, da je Julka?.... 

— Znam, ali molim te, ti se treseš! Što je, dragi 
brate? Umiri se! potipka mu prstima po koljenu, neski- 
dajući s njega svojih spokojnih, svietlih, plavih očiju. 

— Da, Julka je otišla .... da, pobjegla. Čuj! Bo- 
lestna je — — ljubi Ivana, on ljubi nju, a to je — — 
grozno, — jer. 

— Govori, brate, govori, snuždi se župnik i složi 
ruke na prsima. 

— Šime, kad mi je Olga umrla . 

— Bit će tomu nane i četiri podinA. Već je 
iztrunula. | 

— Kad je umrla, porodiv mi Ivana, bio sam u naj- 
boljih godinah. Dvie godine poslije njezine smrti upo- 
znah se na Rieci s djevojkom. Bila je sirota. Onda nam 


je jošte otac bio na životu. Ti se sjećaš, kako mu nije 
Kumičić: Sirota. 20 

drago bilo, kad je saznao, da se kanim vjenčati s onom 
girotom. | 

— Sjećam se. 

— Znam, da se sjećaš, jer si me zagovarao kod 
otca, nu ti neznaš sve. Ja sam iskreno ljubio onu dje- 
vojku, pa bi bilo došlo i do vjenčanja, ali je udes drug- 
čije htio. Ona djevojka — zvala se,Ida — bješe mi ka- 
zala, da će postati majkom. Dok je ona bila u toj brizi, 
ja nisam htio ništa govoriti o piru našemu otcu, koji 
je onda težko bolovao. Čemu da ga žalostim? Nadošlo 
medju tim vrieme poroda. Ja smišljam i smišljam, što 
da učinim. Ida imala težkih neprilika u svojoj obitelji. 
Koji dan prije poroda bijah na Rieci, te ju smjestih 
kod njeke primalje. Diete nisam htio dati medju nahode, 
a Ida nije mogla radi braće da ga pri sebi zadrži. Što 
ću? Odlučim, dat ću diete na selo za koje vrieme, da ga 
kašnje uzmem k sebi. Otac bio baš na umoru, kad je 
Ida legla u postelju. Jedne večeri, zaokupljen :tom bri- 
gom, stojim do prozora i opazim ribara Petra Stanića, 
gdje nam nosi riba u košiću. Sidjem pred kuću, da vidim, 
kakve su ribć. Platim Petra i pitam za zdravlje, a on 
meni, da se nemože potužiti na zdravlje, ali da more 
mrtvari, da se riba zatrla, ono malo polja da mu nije 
od hasne radi nerodice, a djece kao pljeve. Jedno da 
već vesla, drugo nosi veslo, dvoje vuče veslo, dvoje da 
mu se vere uz koljena, jedno da guče u zibci, pa opet 
nješto na putu, ma zapištit će za koji dan. Ja se za- 
mislim, pristranim se s Petrom, pa ga zapitam, da li 


mu je žena zdrava. On mi reče: — Moja Vicka kao 
riba. Voli ona roditi, nego li speći peć kruha! 
— Marko! — — Idino diete....je 1 moguće? 


uhvati ga Šime za ruku. 

— Čekaj, da ti kažem u kratko. Ja i Petar ugla- 
vismo, kako će se reći, da je Vicka bolestna, te da će 
s toga k liečniku. na Rieku. Kad dodje na Rieku, na- 

stanit će se kod primalje, gdje je Ida; pa kad rode i 
jedna i druga, uzet će Petrova Vicka svoje diete i Idino, 
i odniet će tu djecu u Brestovu. Petar i Vicka kazat će, 
da im je Bog dao dvojke. Ribar mi se zakleo, da neće 
ma ni pisnuti o tom, a ja mu se zavjerih, da ću mu 
davati toliko i toliko, da uzmogne liepo prehraniti svoju 
obitelj i moje diete. Petar bio veseo i blagoslivljao me... 

— Dakle Julka tvoja — — tvoja!? snebivao se 
župnik. 

Marko se zadihavao, glas mu igraše od ganuća. 
Nakon kratka muka, nastavi: 

— Vicka podje na Rieku i nastani se kod one pri- 
malje. Sliedećega tjedna rodi Ida djevojčicu, a tri dana 
za tim rodi i Vicka djevojčicu. Vicka donese djecu u 
Brestovu. Ti si krstio djevojčice. Vickinoj dadoše ime 


Marica, a Idinoj — — mojoj — — Julka. 
— Bože sveti! Tko da i u snu pomisli! Dašto, ja 
sam ih krstio. — — Julka, tvoja kći! Ta mi je baš 


nenadna. Čekaj, evo knjige, da vidim, reče župnik i 
podje k stolu, ljuljajući glavom. Otvori veliku knjigu, 
poče premetati listove, udari dlanom po jednom, i pri- 
doda: — Jest, evo ih! Julka Stanić — — Marija Sta- 
nić. — Marica je umrla dva tjedna po krštenju. 

— Jest, diete je Vickino umrlo, a moja Julka živi. 
— — Jadna Julka! Nevjeruje, da sam joj otac. Ida, 
njezina majka, umrla je mjesec dana, pošto ju je rodila. 

Šime nemože, da se načudi. Marko mu pripovjedi, 
kako je bio u Brestovi. | 

 — Brate, da vidiš sada tu njihovu kućicu! Umrla 
bi od studeni, da... . , 

— Ali ti si Petru pomagao? ... 

— Jesam, pa bih bio i više, da je on htio. Djeca 
su mu vremenom pomrla, ostadoše mu samo Filip i 
Frane, a on mi kazivaše, da mu mnogo netreba. Svoje 
ribarije nije htio napustiti. 

sk 

— Žena je Petrova umrla — — da, bit će pet 
godina, i više. Je 1 tako? — Sad razumijem. ... Vicka: 
je nješto natucala — — mišljah: — -— u ognju — — 
bunca, — da o Marici, tebi, Julki — — nije mogla, 


— izdahnula, šaptaše župnik sebi u njedra. 

— Vicka ti dakle htjela nješto reći kod zadvje 
izpoviedi ? 

— Marko, nepitaj! zapečati župnik i ogradi se stro- 
gim pogledom proti dalnjem izpitivanju. 


* * 
* 


Marijan bijaše došao i toga dana u Svitan. Šuljao 
se oko Ružićeve kuće, trčao za tim po cesti s dječur- 
lijom, a kad začu govoriti o Julki i o Brestovi, odbježi 
iz mjesta. Djeca trčahu za njim do rta. Sav zapuhan 
bane u kuhinju ribareve kućice. Njegova majka bijaše 
već tu i razgovaraše s Gašparom Makarićem. Mara je 
slutila, da će Marijana naći kod Julke, pa se dovukla 
u Brestovu, da ga odvede kući. Čim on u kuhinju, 
uhvati ga za ruku i htjede ga odvući. Marijan joj se 
iztrgnu, sjede na ognjište, pa upilji oči u vrata sobice, 
gdje je ležala Julka. Nije se dao maknuti sa svoga 
mjesta. Nasuprot njemu sjedila je Justina i pogledavala 
ga. I Tonka je došla u Brestovu. Bila je kod uzglavja 
bolestnice, i tješila ju i molila, da štogod okusi. Vid 
bijaše donio juhe i hrane svakojake i pića. Julka je šutjela. 
Riedko bi izustila koju. Gašpar se ljutio u kuhinji na 
Maru, mahao onom jednom rukom i skretao glavom: — 
Mare, siedi ste, s jednom ste nogom u grobu, pa su Vas 
spopale takve misli, ludorije! Stid Vas bilo! Da sam ja 
župnik, iz crkve bih Vas protjerao. Kako, toliku moć da 
ima jedna sirota djevojka? Mare, vrzite te misli od sebe! 

Zimsko se sunce bilo nagnulo k zapadu. Marijan je 
buljio čas po čas u vrata sobice, oganj i Justinu, ali ni 
makac, nego reži na majku, koja ga sili, da podje kući. 

Makarić bio bi još uvjeravao Maru, kako da neće nikada 
vidjeti nebeskih vrata, dok vjeruje u čarobije. ali se 
usupnuo i naglo zašutio, kad banuše u kuhinju načelnik 
Maras, Peregrini, Teodoro, Szetz i Stipe Mikić. 

(qospoda odmah unidju u sobu. Julka ih i Tonka 
presenećeno pogledaju. Szetz se uzpravio; uvidja svu va- 
žnost trenutka. Gospoda su proniknuta njekom hladnom 
ozbiljnošću. Teodoro pogleda mrko Julku, čelo mu se na- 
mršti, ustne mu se nakrive. Maras zapovjedi Tonki, da 
izadje. Bolestnica se prepala. Teodoro je sjeo i položio 
na koljena daščicu, što su ju našli u kutu sobe, pa od- 
motao list hartije i uzeo pero u ruke. 

Načelnik počne izpitivati. Kad svrše prva pitanja 
o imenu, godinah, vjeri, zače on: i 

— Vi ste danas pobjegli od Marka Ružića? 

— Jesam, šaptne Julka. 

— Eto, istina, pobjegla je! pohiti poštar i gurne 
laktom učitelja. 

Svi se članovi povjerenstva dostojanstveno sgledaju 
i zinu jedan u drugoga. Teodoro ustane i kimaše gla- 
vom... kad na jednom nasta njeka buka pred vratima 
kuće. Svi upru oči u vrata. Peregrini probliedi . .. Teo- 
doro umakne u kut. Sviet bješe već, vičuć i psujuć, unišao 
u kuhinju i otvorio vrata sobe. 

 Obćinski sluga bijaše povjerio svojoj ženi Katici, 

kako će gospoda poći do Julke, i kako će Marka Ružića 
baciti u tamnicu, barem na deset godina. Katica povjeri 
to susjedi postolarici, ova kramarici, pa tako zakola glas 
od usta do usta. Kad su gospoda silazila kukom u Bre- 
stovu, bio se već Svitan uzvrpoljio. Njeki čovjek pripo- 
viedaše, da je vidio Marasa, Teodora i onu drugu dvojicu, 
kako su se odšuljali iz mjesta, jedan za drugim. Sad se 
sjati dvadesetak mornara, toliko žena i sva svitanska 
djeca, pa udri put Brestove, vičući i dozivajući se. Hrpa 
je rasla, pridolazili su mornari i seljaci. Eto ih već na 

kuku, silaze, motaju se medju sivim kršem po lomnoj 
stazi. Djeca lete pred njimi, skaču s kamena na kamen. 
ljudi mašu rukama, kliktaju, podvikuju jedan drugomu, 
sokole se, povorka se uvija čas desno, čas lievo, i silazi, 
Silazi. Miešaju se šarene košulje, lepršaju modri rubci 
na ženskih glavah, tresu se siede kose njekih crnoma- 
njastih starica. Ruke su im izpružene, vrat nategnut, usta 
otvorena, oči uprte u ribarevu kućicu. More huči pod 
klisurami, oblaci lete nad ogromnimi valovi, što suču 
k uvaljenoj, izdubljenoj i grebenastoj obali. Kad zirne 
sunce, padne crvenkasto i mutno svjetlo na povorku, sad 
na žene, sad na djecu, čas obasine one u sredini, čas za- 
svietli na one, koji se zadnji spuštaju po kuku k moru. Već 
su na prudu, brzaju po piesku, te poreni jedan za drugim, 
tko će prvi k ribarevoj kućici. Trče hrpimice, po dva, 
tri, pet, naglo, kao mahniti, pun ih je prud, svijaju se, 
ugiblju se valovom. More je uzgragoreno, uzkuhalo se, 
vrije i kipi pusta pučina, sve dimljavina, valovi treskaju, 
razlievaju se po prudu, uztežu se, tače se kamenje, a 
vjetar da uduši, trese, te baca na ljude pjenu i vodu, 
što strelovito Ieti u dragu i zamagljuje golo drveće. 
Već su dotrčali do kuće, već su nahrupili u kuhinju. 
Makariću se zasjalo lice kao vojskovodji, kad mu izne- 
nada dohrle neočekivane čete u pomoć. Vrata se sobice 
otvorila, a sama soba se naskoro nabila svietom. Julka se 
skamenila. Sad vidi poznate žene, a još nije razabrala ni 
jedne rieči, i već je povjerenstvo junački izletjelo na 
prud. Zapisnik, raztrgan na sitne komadiće, gubi se već 
u dimljavini mora. Gospoda strugnuše u dragu, u šikarje, 
u gloginje, pa zaderi se ovdje, hljusni ondje u blato, 
ustani i preskoči jarugu, zavali se opet, a kamenje leti 
i leti. Ljudi kliktaju, cijuču, viču, a sva ta graja i gro- 
hot, sve se to gubi u lomnjavi vjetra i prasku valova. 

Već se bješe smrklo, kad se vratiše Maras i sin mu 
u Svitan. Poštar i učitelj dodjoše doma u kasnu noć, 

drhtavi od straha i studeni, obrsnutih ruku i razderanih 
haljina. Načelnik Maras bijaše biesan; grozio se vješali. 

— Neću da živim medju ovimi lupeži! Sad mi je 
drago, što sam zemlju prodao, i što je Ružić dao novaca 
ovoj marvi, a sti animali, da mi plate dugove. Čim, 
predam obćinu u Jalšu, spravit ću sve što imam i od- 
seliti se u Trst. Ah lupeži! E, platit će to meni Ružić, 
onaj lopov! Čekaj, pasji skote! 

Teodoro nesluša otca. Maras je pomahnitao, škriplje 
zubima, prevrće očima, psovka za psovkom puca mu iz 
ustiju: — Ah, ti prokleti šćavi, ti barbari, ta popovska ko- 
pilad, ti lupeži, da nam zajašu na vrat? Nikad! zakriešti. 

Teodoro ga pogleda. Otac se obori sad na njega, 
da izkali svoju bjesnoću. 

— A što ću s tobom? Sad ćeš izgubiti službu! Što! 
ja, ja da te hranim? Hajde, kud te vode oči! Sviet je 
širok, živi, kako možeš, varaj, kradi, i onako si se rodio 
za vješala. O, baš si dostojan svoje sestre! A Peregrini ? 
Zar neće vratiti ono sedam stotina forinti, što ste za- 
jedno ukrali iz obćinske blagajne? Ah, ala sam bio luda! 
Da sam pametan bio, sjedili biste obojica u tamnici! 
Dašto, trebalo je, da zabašurim vašu kradju! 

— Otče, umiri se! Ti nisi mogao tužiti Peregrinija 

— — On zna sve tvoje poslove. Umiri se! reče Teo- 
> doro, suzpregnuv svoj gnjev. | 

— Ti mi, ništarijo, veliš, da se umirim! Zar nisam 
ja nadomjestio ukradeni novac? Hoćeš, da te zadavim? 
Pokupi se, da te više nikada nevidim. Idi, dok ti neza- 
krenu vratom na vješalih! 

Stari Maras, razjaren kao biesno zviere, nabraja 
potanko sva Teodorova zločinstva. Teodoro da skoči iz 


kože od biesa.... Njeko vrieme još posluša otca, piest 
mu se grčevito stiska, i rek bi: sad će srnuti na svoga 
rodjenoga otca .... Na jednom ga pogleda ubojitim 


pogledom, omjeri ga, škripnu zubima i neodgovori na 

sve uvrede ništa, pomisliv, da će mu već vrnuti zajam. 
Izadje iz sobe, da mu se otac iztutnji. Kad on na kućna 
vrata, prikuči mu se čovjek. 

— Vi ste Teodoro Maras? 

— Jesam. 

— Jest, poznam Vas. Evo, držte, donio sam Vam 
ovo pismo iz Vratna. Važno. Pazite. Dajte mi pet fo- 
rinti za moj trud. Letio sam putem. 

Teodoro se žacnuo, pa uzdrhtao. 

— Pet forinti? 

— Pročitajte pismo. 

Teodoro udje u svoju sobu i zapali svieću. Otvori 
pismo drhtavim prstima, preleti ga, uzdrma se, i uhvati 
se rukom za čelo. Pismo nije podpisano. Njetko mu 
javlja: ,Danas došao Kuzma Kirin k sudu. Sutra će u 
Svitan žandari, da Vas uhvate. Došli bi danas, ali ih 
nije kod kuće. Čini se, propali ste, ako neutečete. Sa- 
krijte se. Čuvajte se u prvo vrieme željeznica i paro- 
broda. Ovo sam slučajno saznao od jednog pisara. Žao 
bi nam svim bilo, da Vas uhvate, jer mnogo radite za 
našu svetu stvar. Ja Vam nezamjeram, jer znam, da su 
Vam kod svakoga čina bili pred očima viši ciljevi: osi- 
romašenje i uništenje naših i a šćava. Jedan 
istomišljenik“. 

Teodoro spravi list u džep i vrati se pred kuću. Onaj 
ga čovjek čekao u mraku. Dade mu petaču i zamisli se. 
Čovjek primi novce, pozdravi, lizne za ugao kuće i na- 
glo se udalji cestom. Teodoro se odmah vrati u svoju 
sobu, sjede, nasloni se laktima o stol, pa spusti glavu 
medju ruke. Dugo je nješto snovao, a napokon 'se trže, 
ustane, ustne mu se nakrive, oči mu se zakriese. Opet 
sjede i zagleda se u stakla prozora. Posmjeh, čudan, 
odlučan, gorak i preziran jošte mu nakrivljuje onu ra- 
njenu ustnicu. 

Oko jedanajstog sata ustane i izadje tiho iz kuće. 

Otac mu spavaše. Bijaše tamna, oblačna noć. Vjetar je 
malko popustio. Teodoro pobrza do Fuskine kuće i la- 
gano kucne na vratnicah. Prva se ozva Justina, pa se 
brzo obuče, kad joj on reče svoje ime, otvori vrata i 
zovne ga u kuhinju. 

— Tražila sam te, kad je zanoćilo, reče Justina. 

— Za što? 

— U Svitnu se pronio glas, da će te žandari uhva- 
titi, jer da si ti okrao Marijanovu majku. 

— Ja okrao?... 

— Da, tako se govori. Čula sam to kod Šimunića, 
pa sam ti htjela javiti, da se čuvaš. Možeš se sakriti u 
Dubokoj. Tamo .... 

— Baš sam došao radi toga k tebi. Justina, dobro 
ću ti platiti, nosit ćeš mi... 

— Sve što uztrebaš, ta i onako idem svake druge 
noći u Duboku. 

— Zar je Tito u Dubokoj ? 

— Već deset dana. Kad ćeš k njemu? 

— Još noćas. Tito dakle?.... 

— Ali kad ti velim; već deset dana. 

— Kad ćeš ti k nama u špilju? 

— Sutra u noći. Tito već neima vina. 

— Bez sumnje ćeš doći? 

— Bez sumnje. Ubio bi me Tito, da nedodjem. Što 
ćeš, da ti donesem ? Daj novaca. 

— Donesi hrane i vina. Na, drž! utisne joj u ruku 
desetaču, pa se naglo vrati kući. 

Po sata za tim ukrade se Teodoro iz otčeve kuće, pa 
se prezavo šuljao vrtom. Ogledavajući se na sve strane, 
grčevito je stiskao desnicom bodež, a ljevicom je pri- 
tisnuo nješto u džepu svoga haljetka. Još jednom pro- 
mjeri okom svoj otčinski dom, dočepa se ceste, pohrli 
prama Brestovoj uvali i izčezne u mračnoj, burnoj noći. 

XXIII. 


Pod Dubokom na južnom rtu Brestove uvale puca 
more u okomitu klisuru, nadušuje se, uzpinje se, praši 
se u zjalo špilje. Kad val koso prasne, zabuči, odbije se, 
pa suče dalje, diže se i pada, te odkriva podnožje kli- 
sure, izjedene, podkopane. Oni crni grebeni podnožja u 
razu mora kao da su ogromni zubi njeke strašne nemani, 
kojoj se vidi gornja čeljust širokoga žvala, sva zapjenjena 
i zapljuskana, kada val spane. Klisura kao da reži na 
njega, kao da mu se ruga groznim grohotom, što ga je 
glomila, razkinula svojimi grebeni, pa odbila od sebe. 
Tamo po pučini valjaju se valovi, veseli, okrunjeni pje- 
nom, u veličajnom poredju sve na doseg oka, a nad 
njimi šumi vjetar, leti dim, lete galebi. Pod obalom se 
sraze s ostanci prvih slomljenih valova, zapjene se jače, 
uzburkaju se, ali nemalaksaju, nego grnu dalje, dok pra- 
snu o liticu, biesno, grozno, kao iz osvete. 

Bura gruva i šumi oko zjala pećine i trese reše- 
ljikom, što je izrasla u razpucanoj stieni. I riedki buseni 
svietlo-pepeljasta šćulca drhću gdjegdje po suroj i ri- 
djastoj klisuri, kao da su siede dlake po bradavicah na 
licu kakve stare vještice. Južno je nebo razkomušljano, 
a na sjeveru sbijaju se gusti oblaci. Okrenut će na snieg. 

U Dubokoj na dnu u jami gori svieća. U onom cr- 
nom mraku njezin je plamen ukočen i razsvjetljuje samo 
nješto malo prostora. U sredini jame zaljeska se kadšto 
ono jezerce. Kad se more pod zjalom špilje uzdigne, 
zapljuska u produhljine, glogoće kroz duge podzemne 
škulje, pa utiče tiho u jezerce, koje se nadimlje i laga- 
hno burka. Jezerce je okruglo, a oko njega ima mjesta 
za stotinu ljudi. Da legnu jedan do drugoga, mogli bi se 
protegnuti, tičući glavom stiene mračne jametine, a da im 
pete nebi dosegle do jezerca i za najveće plime. Svod 
je nad jamom živ stanac. 5 

Na obali jezerca sjede Teodoro i Tito. Medju njima 
gori svieća i baca svoj žuti sjaj na njihova lica, na bliže 
vlažne stiene i na vodu, ali nemože da probije sav onaj 
crni mrak, onu sbijenu tamu. Justina bijaše obskrbila 
Tita zimskimi pokrivali, pa se sada svaki ogrnuo. Oko 
njih ima boca, konopa svake debljine, više zamota svieća, 
jedan samovar i svega, što je Titu trebalo. Justina je 
slušala Tita kao svoga ortaka, a svakako bijaše ona nje- 
gov jatak, jer se brinula, da ga neuhvate, i da nije 
nje, on nebi mogao živjeti u Dubokoj. On joj davaše 
mnogo novaca, a ona je dobro znala, kako nebi ni njoj 
ruže cvale, da Tito padne žandarom u šake. Često bi joj 
rekao: — Ako mene uhvate, kazat ću sve, dakle! ... 

To bijaše grožnja. Justina mu se nije mogla oteti, 
strepila je pred njim, posve se bila podala njegovoj 
premoći. 

Teodoro i Tito čupaju pečenu kokoš i razgovaraju se. 

— Ne, ti nepoznaš moga otca! Bio je mahnit. Zar 
sam ja kriv, da ga Svitanci proklinju. Gle, on se tomu 
čudi! Tito, vjeruj mi, previše je gulio puk. Da, mahnit, 
velim ti, mahnit je bio sinoć. Da sam dulje ostao u 
sobi, zaklah ga, ma da mi je i otac. — Ali, ja sudim, 
za koji dan, prekosutra, mogli bismo odavle, jer u ovom 
mraku .... 

Tito obori niz grlo zalogaj, pa protegne dugi vrat 
i reče, gutajući: 

— Neluđuj! Meni je ovdje dobro. Slušaj ti mene; — 
još mjesec dana, pa onda eto svega, što nam srce želi! 
Do sita ćemo se naužiti svieta, ali — daleko, daleko 
odavle, u Americi, neznam .... 

— Ali ovdje je studeno, pa onaj ....nedoreče Te- 
odoro, mahnuv rukom prama jezercu. 

— He, he! Sad ga nevidiš liepo, nego čekaj, kad 
more spane. Pa što? — Lubanja! Vjeruj, liepo se ljeska, 

a meni se čini, kad ju vidim, da je u jami više svjetla, 
da — — više svjetla, razvlači Tito, držeći bocu. 

Zahmuća vinom, nagne i čvrsto pritegne. Zelenkaste 
mu se oči zakriese, oblizne se, otrese grlom i otare 
usta nadšakom. 

— Ej, čuješ! Moja se kesa osušila. Toedoro, ono 
što imaš — — na dvoje, a? 

— Dat ću ti pet stotina. 

— Broji odmah. 

— Neću ti uteći. 

— E, kako hoćeš! — Pet stotina dakle? Malo je, 
ali — — kad neimaš više . 

— Rekli smo na pola. | 

— Mare još nije valjda oplakala svoje šterline. A, 
ti si to liepo obavio! Je li škrinja čvrsta bila? 

— Nije. Ali, molim te šuti.... 

— Prokleti ljudi! Što se češu, gdje ih nesvrbi? 
Što je stalo Kirinu, da si ti Maru okrao — oprosti! ... 
Vidjet ćeš barem svieta! 

Već su se dogovorili, kako će zajedno u Ameriku, 
te kako će tamo trgovati i pošteno živjeti. Tito bijaše 
okrao njekoga mornara u Trstu. Svuda su ga tražili 
žandari. Tumarajući više noću nego danju, stignu u 
Svitan. Jedne se noći došulja do Justine, da joj se na- 
javi, pa opet u svoju Duboku. 

— Teodoro, baš mi je drago, da ćemo zajedno u 
svist. Kao braća. Koliko je sati? 

— Jedanajst, reče Teodoro, pogledav na sat. 

— Oko p6 noći zakvičit će nad jamom Justina. 

— Zakvičiti? uzčudi se Teodoro. 

— Govori tiše! Već sam te danas sto puta opo- 
menuo. Da, zakvičit će i zajauknuti. Mogao bi tko drugi 
biti u špilji, pa neka se prestraši. Ali to je i znak, da 
dolazi. 

— Tko ćeš da je u Spilja? Ljudi se boje Duboke 
kao pakla. 

— Ja sam uviek na oprezu i nespavam s uha na 
uho, nego na po oka. Moja je zasluga, što se ljudi boje 
ove špilje. 

— Od vajkada su se bojali. 

— Nisu ovako. Da ti kažem. He, he! već ima tomu 
mnogo godina, možda petnajst. Justina bila rekla mojoj 
majci, da će na Trsat radi njekakva zavjeta. Bila je 
jasna ljetna noć, kad je Justina pošla od kuće, malo pred 
zorom. Ja. sam ju čekao na cesti i odvedoh ju u ovu 
špilju. Drugi dan začusmo, kako njetko tumara u pećini, 
traži golube, što 1i? Ja zajaučem i zacvilim kao odsu- 
djena duša. E, hoću ja mira! Odtada sam često dolazio 
u špilju, ali nikada više žive duše — — — — dok 
ono pred tri godine nedodjoste ti i eno — — onaj — 
one biele kosti. Gle, kako se. ziblje lubanja! Sjećaš li se, 

kad smo ga ono bacili? — — — Mi mišljasmo, da je 
pao sav u vodu. Dašto, ti valjda neznaš, da sam ja bio 
ovdje pred tri mjeseca; da, ti toga neznaš. Našao sam 
ga u vodi do ramena, ali mu glava bila na suhu tlu. 
Možda ga je odvaljala s prvoga mjesta kakva jaka plima. 
Gle, sada je voda plitka, gle, kako se ljulja..... | 

— Šuti! drhtne Teodoro, zirnuv u jezerce. 

— Zar se ti plašiš?... 

= daa: 

— Nesmrdi; more je uviek svježe oko njega; — 
— čuj, kako glogoće, da, kao vino u grlu ove boce, 
nakesi se Tito, pritisne bocu na usta, nagne glavu nad 
pleća, jabučica mu izskoči na crvenom i dugom vratu, 
pa izciedi do kapi. 

Teodoro se strese. 

— Ha, čuješ ju, kako jauče i cvili? Teodoro, uzmi 
svieću i podji sa mnom. Pazi, da se nezatačeš u jezerce - 
— — — Kk onomu. 

Tito i Teodoro dodju na onu stranu jezerca, koja 
je najbliža moru. Tu je visio jak konop iz gornje pe- 
ćine, te se po njem silazilo u jamu. Visio je posve oko- 
mito. Tito zajaukne tiho. Njegov se glas odbije sa svoda 
i zamnie u produhljinah i u manjih pećinah, što su oko 
velike jame. 

— Kvi, kvi, kvi! začu se s gornje pećine. 

— Krr, krr, krr! ozva se Tito. 

Nad jamom se pomoli žut plamen. 

— Tito! | 

— Justina! 

— Ja sam. 

— Hoćeš li k nama? upita ju Tito. 

— Ne. Pazi; spuštam ti koš. 

— Što si donesla? 

— Vina, mesa, kruha, kave i smotaka. — Držiš 
li koš? ; 

— Držim. Teodoro, pomozi; koš je težak. Justina, 
čekaj, nediži konopa, dok neizpraznim. Dignut ćeš koš. 
Jesi li koga srela putem ? 

— Nikoga. 

— Kakvo je vrieme? upita ju Teodoro. 

— Snieži s burom. Neznam ni sama, kako sam 
amo došla. 

Justina se razgovarala, sjednuv na rub jame. Bila 
je nad njim: za četiri ovisoka čovjeka. Do nje je gorjela 
svieća. Justinina glava bijaše čvrsto povezana modrim 
rubcem. Njeno se lice pričinjalo Teodoru žutim, velikim 
i jako nabuhlim, a oči malenimi. | 

— Kud si došla? upita ju Tito, svezav prazan koš 
o konop. | 

— Kuda? Stazami pod cestom. Teodoro, žandari su 
došli jutros u Svitan. Traže te. Otac ti je, vele, biesan. 
Sam ih svuda vodi po kući, sve sn ti premetnuli, da 
" nadju štogod. 

— Pa što su našli? Ha, ala su pametni! nasmije 

se Tito. 
 — Ništa nisu našli, priuze Justina, nego su uzeli 
sa sobom .. 

— Što? Zar su već otišli? uleti joj Teodoro naglo 
u rieč. 

— Jesu, danas po podne. Da, našli su u jednoj 
tvojoj škrinji, na dnu, tako pripovieda Mikićeva Katica, 
njeke prsluke, tvoje, kojim da si izrezao podstavu za 
krinku. Kirin je rekao kod suda, da si ti ubio ribara. 
Kod suda da je bioinjeki gospodin iz Rieke, kod koga 
ge novac mienja. Govori se, da su se žandari, čim su 
našli tvoje izrezane prsluke, odmah sjetili one krinke, 
koja da je još kod suda. 

— Neka ih bies nosi! mahne Tito. 

— Misli li se, da sam još u Svitnu? upita ju 
Teodoro. 

— Svi drže, da si već daleko. Tvoj otac viče, da 
će za tobom i do pakla, da će te zadaviti. Jesi li mu 
mnogo uzeo? On veli — — hiljade... 

Teodoro se žacne. Tito drhtne i pogleda ga. 

— Gle, nisam slutio, da imam tako bogata gosta! 
Dakle na hi — — hiljade? otegne Tito i oči mu opet 
sievnu. 

— Kakve hiljade! — . Najviše jedna, stisne Teodoro 
ramena pa odmah upita: — A što vele ljudi? Psuju li 
mene i otca? 

— Strašno! — Njeki se vesele, što si mu novac 
uzeo. Oni vele: kako došlo, tako prošlo. On da je druge 
okrao, a ti njega. 

— Teodoro, prvo bit će istina, ali drugo, hm! Uzeo 
gi, što te ide po zakonu, svoju baštinu. Zar nisi ti je- 
dinac? — Dakle na — hi — — hiljade? kimne Tito, 
a oči mu opet zelenkasto sievnu. 

Teodoro ju zapita za tim, da li je bila kod Julke. 

Justina pripovjedi, da je bila, da je Julki bolje, te da 
je došla u Brestovu i Sofija Ružić. 

— Sofija ju je dugo molila, da dodje u Svitan, ali 
jJulka neće. Ona veli, da će ostati u svojoj kući, dok 
joj dodju braća iz Amerike. 

— Justina, ovdje je strašno studeno, potuži se 
Teodoro. 

— Imate dva pokrivala. 

— Da, ali donesi nam štogod, čim bi pokrili ove 
stiene, gdje spavamo, zapovjedi Tito. 

Tito ju jošte jednom opomene, da nebi što zabora- 
vila donieti, a ona im obeća, da neće, pa uze svieću, 
pozdravi ih i provuče se do zjala. Kad izadje iz špilje, 
naglo pohiti u Svitan. 

Teodoro i Tito legnu, da će zadriemati. Kad bi jače 
voda zaglogunjala, trgnuo bi se Teodoro iz sna i zirnuo 
na jezerce, a onda se stisnuo k Titu. Onaj crni mrak 
jame, ona grozna tišina, pomućena kadšto mrtvim i mu- 
klim točenjem vode u jezerce, sapinjahu mu dah i mozag. 
Svako bi malo pogledavao na sat; bijaše nestrpljiv, pre- 
strašen i izmučen. 

— Kad će svršiti ta noć? na Tita, a on mu 
odgovoraše: 

— Kad izadjemo iz špilje. 

Dugočaseć se, razgovaraju o svojem budućem puto- 
vanju, pa spavaju, a kad se probude, piju kavu, puše 
i opet se razgovaraju o velikom svietu. Vrieme se na- 
teže u crnoj jami, voda glogoće, lubanja se miče. 

Kad bude opet po noći, osluhuju. Začuje se, kako 
im se javlja Justina. 

— Tito! 

— Justina! | . 

— Ja sam. 

— Jesi li sve donesla? 

— Jesam. Pazi na koš; ima u njem mesa, , kruha, 
rakije i sve, što si mi miručio: 

— Hoćeš li k nam? 

 — Idem odmah doma. Jako snieži. Bura je malko 
popustila. 

— Što si čula u Svitnu? Jesu li se vratili žandari? 
pita ju Teodoro. 

— Nisu. Govori se, da si već preko svieta. 

— A omeni? zapita Tito. 

— Ništa. 

— Što mi radi otac? hoće opet Teodoro. 

— Pripovieda se, da se je danas potukao s uči- 
teljem. Tvoj otac misli, da učitelj zna, kud si se djeo. 
Psuje ga, veli, da ste ga zajedno okrali. 

— Vara se, reče Teodoro i osmjehne se. 

— Ljudi vele, da su vidjeli kod nja zlata, 
priuze Justina. 

— To je Marino da sleže Teodoro ramenima. 

— Stipetićke, . .. Marijanove majke? uzčudi se Tito. 

— Da. 

— Ti nisi dakle bio sam, kad si uzeo iz njezine 
škrinje one šterline ? 

— Nisam. Peregrini je šetao na cesti u Zelenoj 
Dražici; znaš, da nebi tkogod .... 

— A, a, on je stražio, kimne Tito. 

— A tko je vidio u Peregrinia to zlato? upita Te- 
odoro Justinu. 

— Učitelj se jučer napio, pa došao onako nakre- 
san k Šimuniću po cigare. Kad je platio cigare, vidio 
mu je Makarić dva zlatna novca u ruci; znaš, medju 
bakrenim i srebrnim novcem. 

— .Moj se dakle otac potukao s učiteljem ? 

— Vele, do krvi. 

— Justina, kad ćeš opet k nam? upita ju Tito. 

— Kada? Sutra u noć. 


Kumičić: Sirota. 21 

— Čemu? Imamo svačesa. Dodji za tri dana. Jesi 
li čula? A sad idi! zapovjedi Tito. 

— Dajte mi novaca, reče Justina. 

— Teodoro, daj joj novaca. 

— Daj ti, trže se Teodoro. 

On nije htio izvaditi iz njedara svoje listnice. 

Titove oči radostno sievnu. 

— Dat ću ja. Na, metnuo sam ti u koš pet forinti, 
reče Tito. 

Justina podigne koš, pozdravi ih, korakne, ali se 
okrene namah nad jamu, i reče: — Da, zaboravila sam 
kazati, da će ove dane Ružićev sin u Svitan iz Beča. 
Čula sam to kod Jakova Šimunića. 

— Idi, idi! zapovjedi joj Tito. 

Justina se izvuče iz pećine i pohiti u Zelenu Dražicu. 

Tito i Teodoro razgrnu večeru na stieni, pa kad se 
okriepe, nagnu razgovarati o svojem putovanju. Do njih 
je gorjela svieća. Njezin plamen, malen i žut, razsvietlio 
je malo prostora. Podalje se sbila crna tama. U jami 
bijaše studeno i vlažno. 

— Teodoro, ti neželiš sada odavle? 

— Ostat ćemo ovdje, dok pogibelj mine, dok nas 
žandari zaborave. 

— Ako hoćeš, možemo ostati ovdje i dva mjeseca 
i više, dok nadodje proljeće. Ma živimo kao bubrezi u 
loju! Novaca imaš, he! he! kimaše Tito. 

— Ta kakvih novaca, neluduj! odvrati zlovoljno 
Teodoro. 

— E, kad se spremaš na dalek put, treba da se 
dobro obskrbiš. Čuj, bit će koja hiljadica u džepu. Nebi 
stari Maras za malenkost tako bjesnio .... zavrti ru- 
kom Tito, a čudan posmjeh nakrivi mu usta. 

Teodoro mu ponovično dokazivaše, kako se nije ob- 
skrbio nego s kojom stotinom, te se mučio da svede 
govor na drugi predmet. Za tim legne i omota se čvrsto 

debelim gunjem. Čudne mu se misli vrzle mozgom. Dugo 
nemogaše da usne i plaho pogledavaše sa prikrajka Tita, 
koji bješe takodjer legao i utajao se, hineći da spava. 
Napokon svlada san Teodora. Tito je još uviek bdio i 
osluhivao, kad će mu drug usnuti. 

Teodoro zahrče. Tito razkolači oči i otvoriv usta, 
sve nješto snuje i meće ruku pod haljetak. Teodoro se 
protegnuo na svom ležištu kao zaklan, neima sumnje: 
tvrdo je usnuo. Tito se polagahno odkrije, oslobodi se 
svoga pokrivala, tiho i prezavo se dovuče do svoga druga, 
plazeći potrbuške. Sad se uzpravi, nadnese se nad Teo- 
dora, pogleda ga i omjeri, oči mu zelenkasto sievnu, usta 
mu se nakrive, iztrže na jednom bodež iza pasa, pa mu 
ga svom silom zapali kroz pokrivalo u trbuh. SPOL 
rukne, zajaukne grozno i ježivo: 

— Na izdajnu si me napao! | 

— Kaoitidruge.... Nevidiš li lubanje stražareve ? 
Daj novac! zareži Tito. | 

Teodoro se već okrenuo na drugi bok, već je izvu- 
kao svoj bodež i podigao ga u vis. Tito ga uhvati za 
ruku i stisne ju kao željeznim zaviračem i pritisne 
ju na stienu. Izkečio je zube, oči mu se ubojito i kr- 
voločno kriese. Drugom ga je rukom brzo uhvatio za 
gušu, pa ga davi i treska mu glavom o kamen, o tlo. 
Teodoro, ležeći na ledjima, trga se pod Titom, škriplje 
zubmi, brani se, odbija, grize, kida mu kosu. Hoće da 
se pridigne, al ga Tito žestoko zvizdnuo šakom u čelo 
i obatalio ga. Teodoro jauče, riče od biesa i boli, crna 
jama odjekuje. Usta su mu okrvavljena, glava raztučena, 
kosa mu se puši od tople krvi. Tito ga opet probo, za- 
palio mu ovaj put bodež u prsa. U smrtnom je trzanju, 
oči su mu izbuljene. Tito segnu izpod Teodorova ha- 
ljetka i izvadi mu novčarku, pak ga porine po vlažnoj 
stieni. Skotrljao se u jezerce, voda se uzburkala, te 


ziblje i prevrće onu bielu lubanju. Još se miče Te- 

odoro u vodi, sad uzdiže iz nje ruke, sad glavu, a 
oko njega sve se pjeni, i u pjeni rumeni se krv. Jošte 
mu jednom proviri glava iz vode, izbulji ukočene oči 
u Tita, rikne, zahropće nješto, pa se protegne po plit- 
kom dnu jezerca. 

Nasta tišina. Voda se smiri malko. Tito požudno broji 
novac iz novčarke na obali jezerca. Sjedi razširenih nogu, 
a svieća, što mu je do koljena, osvjetljuje mu crveno lice, 
po kojem se lašte i crvene lišaji. Usta su mu razteg- 
nuta, oči mu plaho sievaju, kosa mu je posršila nad 
čelom, vrat mu se protegnuo. Novac mu se hvata pr- 
stiju, dugih i košćatih i omaštenih krvju, pa on svaki 
čas briše te prste o svoje hlače na stegnu. Voda tiho 
glogunja u jezercu. Kad bi se jezeree nadimalo, punila 
se ona lubanja vodom, koja se je točila iz velikih rupa, 
gdje su jednom bile oči stražara Mallera. Tito spravi 
novac, izvuče se iz jame, pa izčezne u mrklu noć. 

Svieća je dogarala u jami. Plamen je zahvatio har- 
tiju, kojom bijaše omotana, pa se zadimi i dim se stane 
ravno i visoko dizati u onom mrtvom zraku. Vlažne litice 
jame caklile se u žutom svjetlu, što je drhtalo po površju 
jezerca. Ona biela lubanja bjelasala se na plitčini, te 
bi joj virila iz vode čas dolnja čeljust, a čas za tim 
pokazalo bi se tjeme. Već se približila k Teodorovoj 
glavi. Kako bi već more zapljuštilo, točeći se muklo i 
mrtvo u jezerce, prevrnula bi se lubanja sad desno, sad 
lievo, i udaraše Teodoru o glavu, kao da ju osjeća, kao 
da se raduje, što nije sama u jami. Teodoro se crnio u 
jezercu, voda se nadimala, gibala mu kosu i prelievala 
mu se preko prsiju. 


XXIV. 


Marko je sjedio do prozora, nagnuv siedu glavu na 
naslonjač i složiv ruke na prsima. Bijaše blied i sumoran 
i pogledavaše na sjeverni rt svitanske uvale, na more i 

na gore nad Riekom. Mećava je sdušila do Grobnika. 
Ružić se zanio u težke misli, pa zaniemio. Sofija mu 
sjedi nasuprot. Snuždila se, vezivo joj palo na šarenicu, 
što pokriva cieli pod tople gospodske sobe. 

— Ivan će u Svitan sutra ili prekosutra, pitat će 
za Julku — a što da mu rečem? — — Sve..... Za, 
koji dan eto blagdana — — — tužna li božićevanja! 
pomišlja Marko. 

Po gorah snieži, a nad morem otančali su oblaci, 
pa ih probija maglovito sunce. Bura duva, stegnula je 
ciča, kruta zima, a snijeg je zapao sve do mora i rumeni 
se u krvavom sjaju sunca, što će u malo uminuti za 
planinu nad Svitnom. | | | 

Marko sjedi nepomično i razmišlja. Oči je sklopio, 
ustne mu se čas po čas ganu, glavu je spustio na oslon 
naslonjača. Crven se sjaj odrazuje sa sniega na stakla 
prozora, te pada na starčevo bliedo lice. 

Kad sunce umine za goru, poče vjetar jače duvati. 
Radnici na diljah huču u crvene ruke. Već se posumra- 


očilo. U Markovoj je sobi još mrva razgale. Starac se 


još nije ganuo. 
Sofija mu klekne uz koljeno i uze mu desnicu u 
svoje biele ovelike ruke. Uzvrnuv mile plave oči na nje- 


govo tužno lice, zapita ga nježnim i mekanim glasom: 


— Brate, što si se to snuždio? — Ivan je dobar, 
pregorjet će svoju bol..... Pa zar da je sada jošte 
većma neuzljubi — — svoju sestru? Marko, utješi se, 
sve će... .. nedoreče Sofija. 


Marko pridiže glavu. Sgledaju se. 

— Kočija pred kućom! dahne Sofija. 

— Moro veselo laje — — Da nije. ... 

— Ivan? 

— Ah, Sofija! uzdahne Marko. 

Izadju iz sobe, a kad budu posred široke stepe- 
nice, zinu kućna vrata, u vežu bane Ivan i poleti otcu 

u naručaj. Marko nereče ni jedne, nego ga pritisne na 
grudi i spusti siedu glavu na njegovo rame. 

Taj doček smuti Ivana. I Sofija ga zagrli. Bijaše 
tužna. Ivan se čudi i pita ih, da li ih je snašla kakva 
nesreća. ' 

— Nisam ti se danas: nadao. Da si pisao, poslao 
bih ti bio kočiju na Rieku, reče mu otac uzdrmanim 


glasom. 

— Pisao sam onako — — ali, kad sam sve obavio, 
što da radim u Beču? — — Otče, što si tako tužan? 
Je li Julka?... | 


— Julka!... dahne Solija. 

— Da, je li ozdravila? 

— Nije još, odgovori otac tiho i svrne oči na se- 
stru, kao da ju nješto moli. 


— Ivane, umiri se. — — Znat ćeš sve.... zašuti 
Sofija. 

— Sve! — Što ću?.... 

— Nije zla.... 

— Što Vam je tetko? 

—— Julka — — nje nije kod nas. 

— Nije!..... drhtne Ivan. 

— Umiri se! umoli ga otac. 

— Kažite, šta je da je. 

— Bit ćeš umoran — — — Bi li štogod večerao? 

— Hvala, tetko — — Ali.... zašto me mučite? 

— Ivane, podji k stricu — — rekao sam mu.... 

— Ja k stricu! ? prepane se Ivan. 

— Stric će ti sve reći. Sinko, umiri se..., 

— Otče, tebi je zlo — — — Molim te, govori! 

— Ivane, podji k stricu. 

— Ali ova — — kuća..... Otče, što sam ti 
učinio, da me?... nedoreče_ mladić, probliediv smrtno. 


Marko protrne i zadrhta.. 

— Idi, Ivane, k stricu, pa se odmah povrati. Tvoj 
te otac ljubi, reče mu Sofija i suze joj navru na oči. 

Ivan pane otcu u naručaj. 

— Sinko, vjeruj mi, nije zla, ali stric će ti reći . 
Idi... jecaše Marko. 

Ivan ih pogleda, pa pohiti k stricu župniku. 

Jedan sat za tim, već se je bio mrak uhvatio, hrlio 
je Ivan iz Svitna u Brestovu. Moro idjaše pred njim. 
Snieg je prikrio cestu i sav onaj krš, nebo je crno, na- 
makla se tama i nizko se spustila, ali kao da ju odbija 
od tla bjeloća sniega, pa se oko Ivana širi blieda sme- 
dja razgala. Kad sadje na prud, opazi svjetlo u riba- 
revoj kućici. More je bučilo u gustom mraku. Ivan stupi 
naglo u kuhinju. Tu su Mara i Marijan. Nereče im ni 
rieči, i poleti u sobu, slabo razsvietljenu uljenicom svie- 
ćom. Julka se prestraši, trže se, pa sjede na postelji, a 
kad ga razpozna, vrisne ugušeno i svali se na uzglavje. 
Ivan se sagne nad njezine grudi, metne joj ljevicu pod 
zatiljak i pridigne joj malko glavu. 


— Ivane, ne, ne.... 
— Ti si jako bolestna. 


— Nisam — — ozdravit ću. 

Ivan joj utisne cjelov na vruće E 

— Tvoja sam ..... 

— Sestra . 

— Ne, ne.... ti si moj Ivan, dahne Julka i pri- 


tisne njegovu glavu na svoju. 

Stara je Mara došla u sobicu i sjela na pod u kutu. 

Marijan je spavao na ognjištu. 

— Julka, ti ćeš sutra u Svitan, k nam. Ovdje nebi 
nikad ozdravila, poče ju nagovarati Ivan. 

Julka se uzjecala i skreće glavom, da neće. 

— Dosta si se natrpjela i nastrahovala. Ti nesmiješ 
poginuti. Julka, ljubit ću te — — jedina, mila sestro! 

Mara napne uši. 

— Sestra?.... Ne — — — Moj je otac umro 
— — — Ivane, smiluj mi se, ostavi me ovdje. 

— Što to govoriš? Bog će te, Julka. Nemoj to mi- 
gliti o mojem otcu — — o svojem otcu! Meni je stric 
sve kazao. Da, ti si moja mila sestrica, ljubit ću te, bit 
ćemo sretni — — — Mi smo drugčije mislili. .... 
ali — kad te nemogu povesti k oltaru, da mi budeš 
ženom — — — Julka, zaboravimo ..... bili su ono 
gladki — varavi....... zaboravimo, mila sestro! uz- 
dahne i klone joj na grudi. 

Mara čuči u kutu, lice joj je raztegnuto, usta otvo- 
rena, oči razklopljene. Njeka ju je nenadana radost obu- 
zela. Starica pomišlja: — Marta mi rekla, da će mi sin 
ozdraviti, kad uvede župnik Julku u crkvu po porodu. 
Da, sina, sina treba da rodi. Oh Bože sveti, kad sam 
ge zaklela pokojnoj Vicki i pokojnomu Petru! Ah, jadne . 
li mene, za što sam se ja tužna zaklela! Ali moj Marijan, 
moj sladki Marijan! — — Bog će mi oprostiti! Ne, ne, 
neću, pusti me, sotono, nenapastuj me, zaklela sam se, 
zaklela pokojnoj Vicki! Marijane sladki! — Neću, ne, 
nikad, nikad nebih vidjela raja nebeskoga! Ah, jadna li 
sam! A što ću do smrti gledati sina onako? ... Bože 
sveti, oprosti mi! Sin će mi, sin će mi ozdraviti! | 

Mara ustane, približi se k Ivanu i povuče ga za ka- 
banicu. Mladić se naglo okrene, opazi drhtavu staricu, 
usupne se, pa ju upita: 

— Mare, što Vam je?.... 

— Dodjite sa mnom u kuhinju, dodjite, šapće mu 
starica. 

Ivan se snebi, pogleda Julku, pa podje u kuhinju 
za staricom. Sjednu na klupu na ognjištu. S druge strane 
protegnuo se Marijan po opekah. Sjaj ugljena pao mu 
na upalo, tamno-žuto lice i na razčepurenu gustu bradu. 

— Mare, Vi drhćete? čudio se Ivan. 

— Ah, Bože sveti, oprosti mi! Zaklela sam se, 
zaklela ! 

— Što? Komu? uzdrma se Ivan. 

— Tužne li mene! Pokojnomu ribaru i njegovoj 
ženi. Ah, nikad, nikad neću vidjeti božjega lica! 

— Mare, što je? Govorite! 

— Evo ga, evo! Oh, sinko! — Spava, spava .... 
Ah, bolje da ga nisam rodila! Spavaj, rano moja, spavaj, 
spavaj, tugo moja! Gledajte ga, to, to je moj Mari- 
jan! Moj liepi Marijan! Ne, ne, nije mu bilo ovuda 
para! — — Ah, za što sam se zaklela? Gospodine, 
čula sam, čula, što ste s njom govorili .... Vaj meni, 
ja i pokojni moj Pave mislili smo, da će Julka, biti nje- 
gova .... Evo, spava, spava! Čula sam Vaše rieči. Ako 
Vam je do spasenja duše, oženite se, oženite se s njom! 

— Što!? skameni se Ivan. 

— Oženite se s Julkom, oženite! 

Ivan baci šešir na pod, klekne pred staricu na ognji- 
štu i uhvati joj drhtave ruke. Razklopi velike smedje 
oči i ukočeno ih upre u Marino lice. 

— S Julkom? dahne ugušeno. 

— Da, s njom, s njom. Ne, na! nije Julka Vaša 


sestra, oh Bože! hukne muklo i zadrhta. 


— Govorite! proiznese mladić i jače joj upilji oči 


u lice. 


— Zaklela sam se, ali moj će sin ozdraviti, da, 


ozdraviti! Oženite se, oženite! Sve, sve ću Vam reći. 


Ivan naglo ustane i odmakne se od nje za dva ko- 
raka. Blied, zapanjen, sumnjivo gledaše staricu. Opet 


joj se približi, sagne se, uhvati ju za narovanu ruku, i 


iztisne udušeno : 

— Govorite! 

— Ne n&! nije Vam sestra! Čujte, čujte! Pokojna 
Vicka bila mi kao sestra, a da, prve susjede. U bolesti se 


i u nesreći pohadjasmo ; ja sam znala, kako je njoj, a ona, 

kako je meni. Pokojna Vicka bila blizu poroda; pošla na 
Rieku, Vaš ju je otac tamo poslao, a kad se amo vrnula, 
donesla je dvoje dječice, svoju Maricu i Julku, diete 
Vašega otca. Izprva nisam znala, za što je Vicka bila 
pošla na Rieku. Vicka oboli, a i diete oboli, mala Julka. 
Kako je Vicki bilo zlo, spavala sam ovdje. Vicka je još 
bolovala, kad odleti u raj mala Julčica. Djetešeu nisu 
se bila navršila nitri tjedna. Pokojni se Petar zamislio, 
bojao se, Vaš će mu otac reći ..... 

— Starice, što to jadna govorite? Julka umrla? — 
ta eno je u sobici bolestne. 

— Čujte, čujte! Da, Petar se bojao Vašega otca. 
,Reći će mi, da nismo diete čuvali“, govoraše Petar. 
A sad čujte! Marica i Julka nisu bile baš na vlas slične, 
ali na jednoj i drugoj glavici crni vlasići, lice im gladko, 
očice crne, a svaka je punana, "nožice su im dundaste, 
pa kako da ih razpoznaš jednu od druge, ako ih nisi 
gledao svakoga dana? Što ćete, dječica! Petar se za- 
mislio. U kući bilo djece, najveći Filip, a velika ih go- 
lotinja smače. Vaš je otac obećao Petru, da će ga po- 
magati, jer.... 

— Mare, govorite, kažite istinu, ako hoćete, da 
Vam duši i životu lakše bude! 

— Ja svega toga nisam znala, ali kad je umrla 
Vaša sestra, mala Julčica, zovne me Petar i reče mi: 
»Kumo, susjedi smo, znate nas u dušu, ali neznate svih 
naših jada. Čujte, kumo! Ono mrtvo diete nije moje. 
Zaklinjem Vas svojim siromaštvom, da šutite!“ — Ja 
mu se zakleh na život vječni, a on mi sve izpripovjedi 
i reče mi: ,Kumo, siromah sam; ako rečem Ružiću, 
da mu je diete umrlo, on će stisnuti kesu“. — Ja mu 
i Vicka, lude ženske glave, rekosmo, da se to neda za- 
tajiti, jer da je u istinu Julčica umrla. A on nama: 
»Reći ćemo, da je Marica umrla“. — Vicka mu na to 
reče: ,Ali je Marica živa.“ — Petar se nasmije jadu i 

odvrne: ,Bog ju poživio sto godina! ali će se odsada 
zvati Julkom“. — 

Ivan se uzdrhtao. Bliedi, porumenjuje, oči mu gasnu, 
pa opet plamsaju, srce mu silovito kuca. 

— Ona u sobi — ono je? pita staricu, a glas mu 
igra u grlu kao da ga groznica trese. 

— Ono je Petrova kći, ono je Marica. To je ime 
dobila na krštenju, a kašnje, nakon dva, tri tjedna, pro- 
zvali su ju Julkom, a ja je nebih znala danas drug- 
čije zvati. 

— Mare, je li moguće? 

— Sve živa istina! Tako mi spasenja duše! Kad 
je Julka umrla, bila sam pri njezinoj zibci. Moj pokojni 
Pave, laka mu zemljica, i on je to sve znao. Bili smo 
prijatelji s ribarom, pa se zaklesmo na dušu, da ćemo 
u grob ponieti tajnu. A da se i nismo zakleli, nebismo 
bili ništa kazali Vašemu otcu, jer smo znali, kako ljubi 
Julku, misleći, da mu je kći, pa smo se nadali, da će 
to inam biti od koristi, ako nam dovede Julku pod 
krov — — Marijan. Oh, Bože, oprosti mi, nebih se ja 
ovako smrtno ogriešila, ali .... evo ga, još spava .... 

— Mare, niste se ogriešili ne, nego će Vas Bog 
naplatiti, što ste mi. 

— Neće, ne, nikad! A je! Ta to sve zna i Filip. 
Bilo mu oko petnajst godina, kad smo Julku zakopali. 
Nikako ga nismo mogli prevariti, da je umrla Marica. 
Otac mu je onda sve povjerio, a on je mudro šutio. Kad 
je bio doma pred tri godine, govorili smo i o tom. 
Filip mi rekao: ,Sada bi ludo bilo kazivati istinu. Julka 
mi je sestra, a nemože joj nego koristiti, što gospodin 
Marko misli, da mu je kći“. 

— Pokojni ribar prevario je dakle i župnika, kad 
je umrla Julka? 

— Da, on mu je javio, da je umrla Marica. 

Ivan se smutio. U kratko vrieme potreslo mu dušom 

toliko raznih osjećaja, pa mu se krv uzburkala, nava- 
ljuje mu u glavu, guši ga, sapinje ga. Što da vjeruje? 
Muči ga sumnja, kad pomišlja na stričevo kazivanje. 
Oštro kosi staricu, a ustne mu šapću: sestra — — 
sestra? Ali su rieči Marine jasne, pa kako da to ona 
sve izmisli u jedan hip? Dubok. izduljen odihaj izvine 
mu se iz grudiju. 

—- Starice, istinu, istinu! kriknu udušeno. 

— Ako sam lagala, nevidjela nikad Marijana zdrava! 
zakune se Mara. 

Ivan uleti u sobu, ogrli Julku, gleda ju, obsipava 
ju cjelovi, smije se i jeca: 

— Julka, ljubit ću te — — — sestra — žena 
— ne, ne, nisi mi sestra, ti si Marica, moja sladka 
Julka, da Julka, — ne, nisi mi sestra, ti si Marica, 
ali zvat ću te uviek svojom Julkom, svi ćemo te zvati 
kao i dosada. Sestra — ne, nisi, ja znam samo, da te 
ljubim, da si mi sve na ovom svietu. Julka, pogledaj, 
smieši se, pusti, da te se nagledam, da te cjelivam! — 
— — Ozdravi mi, dušo mila, živi, ah živi, sunce moje, 
bit ćemo sretni, da, blaženi; bit ću uviek uz tebe, ne 
kao brat — nego kao i tvoj Ivan! Julka ti nećeš 
ovdje ostati, idem . 

— Ivane. | 

— Julka sladka, jest, moje mi srce kazalo — — 
ne, nisi mi sestra... 

— Tvoja.... 

— Da, moja Julka, idem kući, a sutra rano .... 
Idem, s Bogom, dušo moja, idem, s Bogom! 

Poljubi ju, pa jurne iz sobe. Julka gleda za njim, 
nerazumije, zapanjila se. 

Ivan se usopio po kuku na južnom rtu Brestove 
uvale. Došav na cestu, počeo je trčati, i letio je, letio 
sve do Marasove kuće, a tu je stao i pogledao preko 
svitanske uvale na južni rt. U sobi njegova otea još 

je bilo svjetla. Ivan stao opet trčati. U Svitnu bilo tiho. 
Željezna vrata Ružićeva vrta bila su samo pritvorena. 
Otac bijaše rekao Vidu, da ih nezatvori. Ivan pokuca 
na kućna vrata, Vid mu otvori, a on uzleti stepenicom 
u prvi sprat. 

— Spavaš li već, otče? upita Ivan, kucnuv. 

— Ivane! 

Sin udje u sobu i pane otcu u naručaj. 

' — Jesi li bio kod strica? 

— Ah, otče! — — Ikod nje.... 

— Julke? 

Ivan stane mu sve kazivati. Marko se trese, bliedi 
i gleda sina. Suze im skoče na oči, i opet panu jedan 
drugomu u naručaj. 

— Moguće — — moguće! — — Dakle i lip 
zna? šapće otac i snebiva se. 

— Ako nije sestra? .... 


— Sinko, ljubi ju, — — da, tvoja žena — opet 
moja Kora ai 
— Otče, ti si dobar. — — Čim se razdani, idem 


k njoj. Vid će odmah sa mnom, pa ću ti ga poslati, da 
ti javi, kada da dodju u Brestovu ljudi, koji će ju, ako 
uztreba, nositi do ceste. Vid će doći s kočijom. Sada je 
nemožemo prenjeti — strašna je noć. 

— Tko je ostao kod Julke? 

— Stara Mare.... Čuj, dragi otče, mi ćemo ju i 
od sada zvati J ulkom | 

— Hoćemo, hoćemo. Ivane, počini malko. Tek su 
dva sata. 

— Nebih mogao usnuti. Otče, ni ti nemožeš spavati. 
Ostat ću kod tebe do zore. Razgovarat ćemo se o njoj — 
— kaži mi sve — ti si dobar. Otče dragi, otari suze 
— — Julka će ozdraviti ..... 

— Sirota! 

— Mnogo je pretrpjela — — ali sada — ti ćeš 


ju ljubiti ..... 
— Ivane, tvoju ženicu — — hoću, sinko, hoću, 


kao i do sada. 

Ivan klekne pred otea, uzme mu drhtave ruke i 
stane ih cjelivati. 

* * 
* 

Još nije bio Ivan Ružić u Svitnu, kad se je Marijan 
probudio na ognjištu, ustao i liznuo u mračnu noć, ru- 
knuv prigušeno njekoliko nerazumljivih rieči. Mare po- 
renula za njim, pa se vere po stazici na sjevernom rtu 
uvale Brestove. Marijan joj se zacrnio dva, tri puta pred 
očima, a ona ga zvala i hvatala se krša, da ju bura 
neobori. Glas joj se gubio u vjetru. Izvila se na cestu, 
još malo, i eto je u Zelenoj Dražici. Starica ostala za- 
panjena na gumnu, te gledaše u ugao kuće, za koju bi- 
jaše vijugnuo Marijan s njekom ženom. Mare stane obi- 


laziti kuću, podje u vrt, te zove i zove, al nigdje žive | 


duše. Gole grane drveća tresu se, svijaju se i šume. 
Vrati se iz vrta, udje u kuhinju i čučne na ognjištu, pa 
tu ostane salomljena i roneći suze. i 

Odavna bilo minulo po noći, kad stupi u kuhinju 
Marijan, približi se majci, sjede, sguri se i upre joj ve- 
like crne oči u lice. Majka jecaše. Uljenica svieća visjela 
je o čavlu na čadjavom zidu, plamen joj tinjao, stienj 
se pušio. Marijan ustane naglo, uhvati majku za desnicu 
i odvede ju na gumno, pred prozor sobice, gdje je Julka 
spavala, kad stanovaše kod njih. 

— Tiho, gledaj! šaptne Marijan, pokazujući prozor. 

— Jadni sinko! Dodji u kuću, dodji, sav drhćeš 
od studeni. 

— Eno je, eno, tamo, ne, ne, u Brestovoj, u Bre- 
stovoj, govoraše mladić prekinuto. 

— Ah prokleta bila! zalomi Mare rukama. 

— Dodji, dodji, šaptne on tiho i poče ju vući za 


ruku po gumnu. 


Majka ga opet molila i zaklinjala najsladjimi riečmi, 
da udje u kuću, nu on ju pogleda, izpusti joj ruku, za- 
drhta, pa ga nestane u tami. Starica ga opet dugo zvala 
i tražila, a napokon udje u kuhinju i sjede opet na ognji- 
šte, pa se razplače. Marijan dodje na stazicu rta i stane 
silaziti u uvalu Brestovu. Od rta do rta vuče se onaj 
dugi prud kao da se je ogromna morska neman izvukla 
na žal. Valovi joj koso pljuskaju o mrk trbuh, i dok se 


jedni na njega biesno zaletavaju, drugi se suztežu, pa 


ge čini u onom mraku, da se prud svija poput morske 


“ zmijetine, o kojoj pričaju mornari. 


—- 


ba 


Julka bijaše usnula te noći u vrućici. Njoj se sni- 
valo o Ivanu, otcu, braći, a san joj bio nejasan, lica se 
miešala, preplitala; mjesta, dogadjaji 1 vrieme sve bijaše 
zamršeno, preokrenuto, čudno. Pred njom se prostrlo ve- 
liko more, svietlo i zelenkasto, plitko, tiho i bistro, a 
na dnu medju rastlinami leži njezin otac, smieši joj se i 
zove ju k sebi. Ona je daleko od njega, na nizkoj obali, 
do zelena vrta, te gleda sad otca, a sad eto ladjicu, koja 
puzi nagnuta na bok. Jedarce se lašti na suncu, a pod 
tim pozlaćenim jedarcem spava Ivan, okrunjen ecviećem. 
Ruke su mu pale u napust, jedna visi nad morem, i kad- 
što mu se dodirnu prsti vode, koja se zaiskri. Otac i 
Ivan joj se smieše, al se eto pomalja velik brod, sva su 
mu jedra samo jedan stup, jer je još daleko, a iza njega 
blista se ogroman grad. Brod se primiče, jarbori se raz- 
stavljaju, dim se vitla, silan se plamen diže iz broda, 
u pjeni na valu njiše se krv. Kroz dim pomaljaju se 


. Filip i Frane, a ona ih zove, diže ruke ..... 


Julka se naglo probudi, sjede na postelji i protare 
oči. Grlo joj gorjelo od žedje. Obuze ju strah. U sobici 
bilo tamno, bura je gruvala, tresla kućom i svirala i 
cvilila kroz luknjice razklimanih vratnica. Ustane, pre- 

križi se, odjene se na brzu ruku i podje držeći se o zid 


slabim korakom u kuhinju, da nalije svieću uljem. Na: 


ognjištu još je tinjalo njekoliko ugljena. Baci na te 
ugljene dva tri drva i stisne se u kut. Čas za tim otvore 
se širom vrata, navali studen zrak, i bane u kuhinju 
Marijan, blied, gologlav, razkuštrane kose, uzplahiren, 
otvorenih ustiju. Haljine su mu otrcane, prsa razgaljena. 

— Što želiš, Marijane? upita ga Julka drhćućim 
glasom. 

— Pušku. Ubit ću ga, reče on muklo, zagleda se 
u djevojku, pa se grohotom nasmije. — Pušku, dodji, 
u moru je, dodji, idem po pušku. 

Julku prodju srsi. 

— Marijane, budi dobar, sjedi k ognju. 


— Puška je kod Albine, dodji sa mnom! skripno 


sada zubmi i sav se strese. 
Julka se stisne u kut i prestravljeno ga gledaše. 


— Sa mnom! rikne, skoči k djevojci, uhvati ju. 


objeručke za desnicu i poče ju vući iz kuta. 

— Marijane, umiri se, kamo ću s tobom? drhtaše 
Julka. 

On ju svom silom izvuče iz kuhinje na prud. Nju 
prelete trnci od užasne strave, pade na koljena i stane 
ga zaklinjati, da ju pusti. Uzalud mu se otimala; vukao 
ju za ruke, za kosu, gurao ju u ramena po stazi na 
sjevernom rtu. Trgala se, posrtala, a on bi ju porinuo, 
i nije slušao njezinih očajnih rieči, nego se grozno smijao 
i govorio o puški. Kad budu na vrhu rta, okrene Ma- 
rijan na klisuru, s koje je bacio Teodorovu pušku u 
more. Julka se sgražala. Dovuče ju na rub i zagleda 
se u uzburkane valove. Julka se uhvati za stienu u naj- 
većoj očajnosti. | 

— Tamo je puška! vikne Marijan i mahne rukom, 
skoči k djevojci i reče joj: 
dodje Albina, doniet ću ti pušku. Ti ćeš ga ubiti. Sjedi. 

Julka na silu sjedne, a on do nje, stisne joj se 
grčevito uz koljeno i položi joj glavu na krilo, pa ju 
uze gledati. 

— Ti nisi Justina. A za što plačeš? upita ju tiho. 

— Jadni Marijane! 

On ju gledaše milo baš u oči, a za tim promatraše 
joj lice, kosu i ruke, smiešeći se bolno. Sav je pomo- 
drio od studeni. Gladio joj ruku i šaptao: — Meni je 
studeno. Julka plakaše. Izpod klisure bučilo je more, 
pjena je letila preko rta i škropila ih. 

— Julka, hoćeš li pušku. Da, ti ćeš i Justinu ubiti. 

— Marijane, podji doma, ovdje ćeš umrieti. 

-— Neću. Julka je umrla, reče tiho i spusti joj 
glavu na koljena. | 

Bura šumi, grozno urliče medju sivim kršem, lom- 
ljavom gruva o tvrde vrleti. Oblaci se gomilaju, samo 
kadšto proviri mjesec trećak, da razgali mrku noć. Slab 
sjaj pane na rt i na ono dvoje na rubu klisure. Valovi 
praskaju pod liticom, lome se, tutnje, grme, zaglušna 
je ta borba mora i obale, u njoj riču topovi, čuješ ježiv 
jauk, grozan grohot, tresak gromova, sve što ima naj- 
užasnijega i najveličanstvenijega. 

— Marijane, slušaj me, podji doma. —. 

— Doma? A Justina? Ubila je Julku. Puška! za- 
urla, skoči na sami rub klisure, nagne se nad more i 
nestane ga. | 

— Oh Bože! vrisne Julka i zamagli joj se pred 
očima. 

Kad se pribrala, osjeti veliku studen, ogleda se i 
razpozna rt. Tama se otančala. Bilo već u zoru. Ustane, 
i od stiene do stiene dodje na stazicu, pa poče silaziti. 
Blieda je, sva je pomodrila, očajnost joj sgrčila lice, 
skršena je, trese se i posrće lomnom stazom. Dolje u 
uvali razabire se krov njezine kućice. Julka brza po 
onom kamenu, vjetar joj vitla kosom, svija joj haljine 

oko nogu. Oblaci su zategli nebom, sa sjevera se sdu- 
šilo, snieg se vije u mutnom svjetlu, na lice, na crnu 
kosu lete joj pahuljice, gonjene vjetrom. Posrće niz onu 
putinu, a mećava se primiče, vijavica zahvatit će za čas 
i rt. Spušta se niz grebene, pred njom, dolje, bieli se 
prud, još malo i eto je na njem. Već nemože, salom- 
ljena je, oko nje sve šumi, noge joj klecaju, strašno ju 
bode u prsima, ali još malo koraka, eto kućice, eto, 
traže ju ljudi, ona ih je prepoznala, nju traže, nju... 
..... Julka je stala, osovila se, uzdigla ruke, kriknula: 
Ivan! i srušila se na kraju pruda. Iz ribareve kućice 
banuli su na prud Ivan i Vid. Moro je prvi opazio Julku, 
zalajao i k njoj poletio. 


XXV. 


Bijaše prekrasan svibanjski dan. Svitan se veselo 
zrcalio u bistrom moru. Uličice u mjestancu bile su 
čiste, od župne crkve do Ružićeva vrta i zelenilom na-' 
kićene, a na mnogih su prozorih visjele zastave. Na 
diljah bilo sve tiho. Na tratini pred grobljem nabijao 
je Mićo Svilić mužare. Djeca se valjaju po travi, pa 
gledaju Gašpara Makarića, kako maše dugim kolcem, 
komu se ugljen na kraju žari. Rumen i plavokos dje- 
čarac legao je potrbuške i puše u oganj, jer će Makarić 
trebati više ugljena, da pali mužare. Dva se dječaka 
popela na zid groblja i gledaju humak Marijana Stipe- 
tića, koga su valovi izbacili na prud u Brestovoj uvali. 
Majka mu od tada leži u postelji i čeka na smrt. Uz 
njeno uzglavje plače Tonka, Marijanova sestra. 

Svitan se kupa u sunčanom žaru. Sve hrli k crkvi. 
Mnogo je ljudi u svetčanom ruhu. Crkva je puna šarena 
svjeta. Pred velikim oltarom kleče Julka, Ivan, Sofija 
i Filip. Siedi im župnik nješto govori, blied je, ustne 
mu drhću. Mladenci mu gledaju u svietle plave oči, 

lice im preobraženo, nedišu, pomno slušaju starčeve rieči 
o sreći, ljubavi, o božjem blagoslovu Malo podalje od 
oltara stoji visok čovjek, ravna stasa, sied, blieda i ple- 
menita obličja. Sav je u crnom ruhu. Suze mu blistaju 
u očima. To je načelnik svitanske obćine, Marko Ružić. 
Uz Marka stoji Frane, Julkin brat. Još je sitan. On se 
zagledao u haljinu svoje sestre i u dugu koprenu, što 
joj se spuštala s krasne glave, okrunjene viencem. 


Pred crkvom sgrnulo se mnogo svieta. Sve su oči . 


uprte u vrata. Jednim mahom nasta tišina. Eto Julke 
na pragu, sinula je kao sunce, divna i mila, s blaženim 
posmjehom na ustnah. Svi joj se dive. 

julka se posve oporavila. Dva je mjeseca bila u 
postelji, a liečnik klimaše glavom. Ono isto jutro, kad 
ju je Ivan našao u nesviesti na prudu, donesoše ju u 
Svitan u Ružićevu kuću. 

Podne je odzvonilo, a svatovi udjoše u Ružićev vrt. 
Sviet ih dopratio i htio da se razidje. Ružić ih umoli, 
da sjednu za duge stolove, koji su bili priredjeni pred 
kućom za onaj dan. Milota! Miris pečenke prostire se 
vrtom, vino se rumeni u staklenkah i velikih vrčevih. 
Narod se razigrao, pa pjeva, nazdravlja se, veseli se 


kao nikada. Mladji plešu, sievaju oči, lica se rumene. 


Ima na stotine ljudi u hladu pod lipami. Nikad takva 
pira u Svitnu. Ej, može gospodin Marko! Obćinari ga 
ljube i slušaju kao svoga otca; ta odkad je on načel- 
nikom, sve okrenulo na bolje, u Svitnu zavladala sloga 
i mir. Nestalo je smutljivaca, ako im se i nije baš trag 
zameo. Tito pao žandarom u šake, a malo za tim od- 
veli u zatvor Justinu i Fusku. I o Peregriniju se kazi- 
valo, da je u zatvoru radi pronevjerenja. Florijan Maras 
odklatio se u svoju Furlaniju. Pod lipami pjevalo se i 
kliktalo, ali u suton poče kišiti i ljudi se razidjoše. 
Oko pć noći bilo je još mnogo svatova na okupu u 


velikoj prizemnoj dvorani. Kroz tri prozora, širom otvo- 

rena, padalo je svjetlo na stazice vrta i na zeleno :drveće. 
Nebo se bilo posve razvedrilo. Svatovi izpratiše Sofiju i 
Filipa do njihove kuće, koja bijaše na drugoj strani vrta, 
pa se opet povratiše k Ružiću. Moro ih obletavao i ve- 
gelo lajao. Iz Svitna se čulo pjevanje. Nepotraja dugo 
a otvori se prozor u prvom spratu Markove kuće, baš 
nad dvoranom. Mjesečina obasja dvie glave. Svatovi su 
u dvorani pjevali i nazdravljali se, a svaka se rieč čula 
u vrt. Julka i Ivan, naslonjeni na prozoru, rame uz 
rame, tiho se razgovarahu. U živici blizu obale pjevao 
je slavulj. Ivan bi svakim časom stisnuo Julkinu ruku. 
Žamor se u dvorani slegao, čuo se samo jedan glas, 
topao, silan. 

— Julka, čuješ li Kuzmu Kirina? 

— Čujem. 

— Slušaj, nazdravlja mojemu otcu, reče Ivan i pri- 
tisne joj ustne na ruku. | 

Kuzma bio pri svršetku zdravice: — Da, tako je, 
gospodine Marko, govorio je Kuzma, eto, sad smo mi 
gazde u svojoj kući. Ako se opamete svi Istrani, kao što 
smo se mi, eto svim, kao što je nam. Nije na prodaju 
naše poštenje ni za sve blago ovoga svieta a kamo li 
za čašu vina, a to neka upamte lije, koje će napokon i 
u drugih obćinah dolijati. A koliko je ono bilo izbora, 
kod nas? Ha, tri, četiri, bies ga znao, a ljudi, na ljudi 
već kukavice sdvajahu, ali Kuzma nikada! Štujmo tudje, 
a svoje i štujmo i ljubimo, pa kao klisura, koja se neda 
previjati. Budimo ljudi, i eto nam spasa, lako ćemo se 
otresti pjene talijanskih galija. Gospodine Marko, mnogo 
ste dobra učinili našoj sirotinji, a još hoćete i više, ako 
Bog da; al znajte, gospoda nemogu ništa bez naroda: 
generali bez vojske. Vi ste bio naš Napoleun, lako mu 
duši bilo, ali smo se i mi držali! Gospodine Marko, vo- 
dite nas, a mi ćemo za Vami, pa nek se ugledaju Istrani 


341 


i u Vasi u nas, i eto giga: ako nam neosvane sunce! 
Gospodine Marko, u Vaše zdravlje! 

— Julka, jesi li ga čula? 

— Slušam; krasno pjeva. 

— Pjeva? pogleda ju Ivan u čudu. 

— Da, slavulj. 

Ivan joj se nasmieši i poljubi ju u čelo za kazan, 
što nije slušala Kirina. Malo za tim pogleda joj u sjajne 
Oči 1 reče: — Julka, hladno je. Dozvoli, da zatvorim 
Prozor. 

— Slušaj slavulja. Ja se neću prehladiti. 

— Slavulj je umuknuo, šaptne Ivan i stisne joj ruku. 

— Ali će još pjevati .... 

— Mila Julko! uzdahne Ivan, nježno ju privine na 
svoje grudi i utisne joj cjelov na rumene ustne. 

Bajna mjesečina protkala je noć, zelene lipe, i oba- 
sjala Julku i Ivana. Tiha i blaga proljetna kiša raz- 
bistrila je zrak, miris natopljene zemlje, trave, cvieća i 
mora razplinuo se nad vrtom, a svježe povjetarce giblje 
grane lipa, kroz koje se vidi ono divno more. 

Ivan zatvori prozor. Mjesečina se mirno ljeskala na 
staklu, a slavulj je pjevao sve do rujne zore, zatravljen 
i obajan čarobnom noći. 

